
Αθήνα, σήμερα στις 27 Αυγούστου 2026, ημέρα Πέμπτη και ώρα 09.05΄   συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, αρχίζει η συνεδρίαση. 
Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικής Ασφάλισης «Ενίσχυση της επαγγελματικής ασφάλισης: περισσότερες δυνατότητες σε εργαζόμενους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης». 
Επίσης, θα ήθελα να ανακοινώσω στο Σώμα ότι η Βουλευτής κ. Όλγα Γεροβασίλη με την από 24 Αυγούστου 2026 επιστολή της προς τον Πρόεδρο της Βουλής μας γνωστοποιεί την ανεξαρτητοποίησή της από την Κοινοβουλευτική Ομάδα του ΣΥΡΙΖΑ Προοδευτική Συμμαχία και την αποχώρησή της από τη θέση της Ε΄ Αντιπροέδρου της Βουλής των Ελλήνων. Η προαναφερθείσα επιστολή κατατίθεται στα Πρακτικά της σημερινής συνεδρίασης.
(Η προαναφερθείσα επιστολή καταχωρίζεται στα Πρακτικά και έχει ως εξής:



ΠΡΟΕΔΡΕΥΩΝ (Ιωάννης Πλακιωτάκης): «Σας γνωστοποιώ, σύμφωνα με την παράγραφο 5 του άρθρου 16 του Κανονισμού της Βουλής, την αποχώρησή μου από την Κοινοβουλευτική Ομάδα του ΣΥΡΙΖΑ Προοδευτική Συμμαχία. Ταυτόχρονα αποχωρώ και από τη θέση του Ε΄ Αντιπροέδρου της Βουλής των Ελλήνων», αναφέρει η επιστολή της κ. Γεροβασίλη. 
Επίσης, θα ήθελα να ανακοινώσω ότι η Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Ειρήνη Δούρου, με την από 19 Αυγούστου 2026 επιστολή της προς τον Πρόεδρο της Βουλής, μας ενημερώνει ότι η Βουλευτής Β΄ Πειραιώς κ. Ειρήνη Κασιμάτη τίθεται εκτός Κοινοβουλευτικής Ομάδας του ΣΥΡΙΖΑ Προοδευτική Συμμαχία. Η προαναφερθείσα επιστολή κατατίθεται στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Ιωάννης Πλακιωτάκης): Επίσης, θα ήθελα να σας ενημερώσω ότι με την από 21 Αυγούστου 2006 επιστολή της προς τον Πρόεδρο της Βουλής η Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Ειρήνη Δούρου μας γνωστοποιεί ότι ως κοινοβουλευτικοί εκπρόσωποι ορίζονται οι Βουλευτές κ. Θεόφιλος Ξανθόπουλος και κ. Χρήστος Γιαννούλης. Η σχετική επιστολή θα καταχωρισθεί στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, εισερχόμαστε στην ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης «Ενίσχυση της επαγγελματικής ασφάλισης, περισσότερες δυνατότητες για εργαζόμενους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης». 
Η Διάσκεψη των Προέδρων αποφάσισε στη συνεδρίασή της στις 29 Ιουλίου 2026 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Επί της διαδικασίας ζήτησα τον λόγο. Καθώς επιστρέφουμε από την ανάπαυλα του καλοκαιριού, θα ήθελα να ευχηθώ στους συναδέλφους καταρχάς καλή σεζόν. 
Κύριε Πρόεδρε, ζητήσαμε τον λόγο εκ μέρους της Πλεύσης Ελευθερίας για να επισημάνουμε το γεγονός ότι χθες προγραμματιζόταν η συνεδρίαση της Ολομέλειας με αντικείμενο τον κοινοβουλευτικό έλεγχο, δηλαδή θα έπρεπε να γίνουν επίκαιρες ερωτήσεις. Η Κυβέρνηση επέλεξε να μην διεξαχθεί χθες ο κοινοβουλευτικός έλεγχος και αυτή είναι μία πρακτική η οποία έρχεται να προστεθεί στο γεγονός ότι από τις 13 Ιουλίου, δηλαδή εδώ και ενάμιση μήνα, δεν έχει η Ολομέλεια συνεδριάσει για να συζητήσει επίκαιρες ερωτήσεις Βουλευτών. 
Η Πλεύση Ελευθερίας πιστεύει στον κοινοβουλευτικό έλεγχο. Έχουμε καταθέσει επτά συνολικά επίκαιρες ερωτήσεις, τέσσερις από την Πρόεδρό μας προς τον Πρωθυπουργό, και προς Υπουργούς από την υπόλοιπη κοινοβουλευτική ομάδα. Πιστεύουμε, κύριε Πρόεδρε, ότι η Βουλή είναι ένα πεδίο διεκδικήσεων, δημοκρατικών αγώνων και συζήτησης και ελέγχου του κυβερνητικού έργου. Όταν καταργείται ο κοινοβουλευτικός έλεγχος για τόσο μεγάλο χρονικό διάστημα η Βουλή δεν λειτουργεί όπως πρέπει. 
Επομένως, επισημαίνουμε αυτό το γεγονός και επισημαίνουμε τη δυσαρέσκειά μας απέναντι στην πρακτική αυτή εκ μέρους της Πλειοψηφίας να μην διεξάγεται τακτικά ο κοινοβουλευτικός έλεγχος. Πιστεύουμε ότι θα πρέπει αυτά τα φαινόμενα να λείπουν και εμείς θα είμαστε εδώ να θέτουμε ερωτήσεις και να ελέγχουμε το έργο της Κυβέρνησης. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Μια σύντομη απάντηση, κύριε Καζαμία. Δεν προγραμματίστηκε η χθεσινή συνεδρίαση πολύ απλά γιατί κανένας Βουλευτής και Υπουργός δεν ήθελε να πραγματοποιηθεί η χθεσινή συνεδρίαση. Όλοι είπαν ότι επιθυμούν να προγραμματιστούν οι ερωτήσεις Παρασκευή και Δευτέρα. Αυτός είναι ο λόγος και κανένας άλλος. 
Τον λόγο έχει η εισηγήτρια της Νέας Δημοκρατίας κ. Θωμαΐς Οικονόμου για δεκαπέντε λεπτά. 
Παρακαλώ, να ανοίξει το ηλεκτρονικό σύστημα εγγραφής.
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Σας ευχαριστώ, κύριε Πρόεδρε.
Κυρία Υπουργέ, κυρία Υφυπουργέ, κύριε Γενικέ, κυρίες και κύριοι συνάδελφοι, τα προβλήματα της κοινωνικής ασφάλισης στη χώρα μας περιγράφονται από μία πολυπαραγοντική εξίσωση και αυτό γιατί συναρτώνται άμεσα με παράγοντες όπως είναι η λειτουργία της αγοράς εργασίας, το δημογραφικό, αλλά και η αναπτυξιακή πορεία της ελληνικής οικονομίας. Προφανώς, όλοι οι παραπάνω παράγοντες καθορίζονται από τις ακολουθούμενες δημόσιες πολιτικές. Έρχονται ως αποτέλεσμα όμως και της κοινής λογικής και της ανάγκης της κοινωνίας να έχει στη διάθεσή της σύγχρονα εργαλεία για την αντιμετώπιση σύγχρονων προκλήσεων. 
Μια τέτοια δυνατότητα δίνει το παρόν νομοσχέδιο της Υπουργού Εργασίας για την επαγγελματική ασφάλιση, ενισχύοντας έναν καθαρά κοινωνικό θεσμό που υπάρχει στη χώρα μας εδώ και πάνω από είκοσι χρόνια, εκείνον των Ταμείων Επαγγελματικής Ασφάλισης, των λεγόμενων ΤΕΑ, που ιδρύονται από κοινωνικούς εταίρους και λειτουργούν προς όφελος των εργαζομένων. Πρόκειται λοιπόν για έναν πολύ σημαντικό κοινωνικό θεσμό ο οποίος σήμερα στην Ελλάδα αντιστοιχεί σε είκοσι οκτώ ταμεία. Μιλάμε δηλαδή για μια υπαρκτή πραγματικότητα στον χώρο της κοινωνικής ασφάλισης, τον λεγόμενο δεύτερο πυλώνα, τον οποίο η Κυβέρνηση έρχεται σήμερα να ενισχύσει και να διευρύνει. 
Και εδώ τίθεται το ερώτημα: η νομοθέτηση εκ μέρους της πολιτείας καθιστά αυτόν τον θεσμό υποχρεωτικό; Με άλλα λόγια μήπως ερχόμαστε να πούμε στους εργαζόμενους ότι από δω και πέρα θα πρέπει να ασφαλίζεστε και στα ΤΕΑ, πληρώνοντας επιπλέον εισφορές; Ή μήπως υποχρεώνουμε σε όλους τους εργοδότες ότι από δω και στο εξής θα πρέπει και εσείς να ιδρύετε δικά σας ταμεία υποχρεωτικά για να ασφαλίζετε τους εργαζομένους σας πέραν του ΕΦΚΑ ή του ΤΕΚΑ κλπ; 
Η απάντηση σε όλα αυτά είναι απολύτως αρνητική. Δεν υπάρχει καμία υποχρεωτικότητα, γιατί η επαγγελματική ασφάλιση ως κοινωνικός θεσμός στηρίζεται στη συνεργασία και στην πρωτοβουλία των ίδιων των κοινωνικών εταίρων, όχι στον καταναγκασμό εκ μέρους της πολιτείας. Πρόκειται δηλαδή για ένα εργαλείο πρόσθετης ασφάλισης των εργαζομένων, πέραν δηλαδή της υπάρχουσας υποχρεωτικής κύριας και επικουρικής, που έρχεται προαιρετικά να προσφέρει νέες ασφαλιστικές επιλογές σε εκατομμύρια ελεύθερους επαγγελματίες και αυτοαπασχολούμενους με επιπλέον παροχές σύνταξης και υγείας για τους ίδιους και τις οικογένειές τους. 
Κυρίες και κύριοι συνάδελφοι, αξίζει σε αυτό το σημείο να δούμε πιο αναλυτικά τις προβλέψεις εκείνες του νομοσχεδίου που ανοίγουν νέους ορίζοντες στην κοινωνική προστασία για κάθε απασχολούμενο στη χώρα μας ανεξάρτητα από τον κλάδο και τη σχέση εργασίας του. Στο πλαίσιο λοιπόν της σημερινής συζήτησης θα αναφερθώ συγκεκριμένα στις διατάξεις που διασφαλίζουν τον θεσμό και διευρύνουν τις δυνατότητες αξιοποίησης της επαγγελματικής ασφάλισης από περισσότερες Ελληνίδες και Έλληνες εργαζόμενους. 
Με τα άρθρα 1 έως 3 ορίζεται ως σκοπός η βελτίωση του θεσμικού πλαισίου της επαγγελματικής ασφάλισης, η διασφάλιση αυξημένου επιπέδου προστασίας των ασφαλισμένων σε προγράμματα επαγγελματικών συνταξιοδοτικών παροχών και η διαμόρφωση ισότιμων όρων λειτουργίας μεταξύ των παρόχων των προγραμμάτων αυτών, ώστε να διευκολύνεται περαιτέρω η κινητικότητα των εργαζομένων. Συγκεκριμένα το νομοσχέδιο αφορά συνταξιοδοτικά προγράμματα που προσφέρονται από τα λεγόμενα ΤΕΑ, αλλά και από ασφαλιστικές επιχειρήσεις.
Με τα άρθρα 4 ως 7 εισάγεται ο θεσμός των Ανοικτών Ταμείων Επαγγελματικής Ασφάλισης και θεσπίζεται σύνολο κανόνων για τη λειτουργία και εποπτεία των ανοικτών ΤΕΑ, καθώς και για την προσχώρηση νέων χρηματοδοτουσών επιχειρήσεων στα ΤΕΑ. Συγκεκριμένα προβλέπεται ότι μετά από άδεια της αρμόδιας αρχής θα μπορούν να δέχονται νέους εργοδότες χωρίς προηγούμενη εποπτική έγκριση για κάθε προσχώρηση. Εδώ σημειώνεται πως για το σύνολο του νομοσχεδίου ως αρμόδια δημόσια αρχή νοείται η Τράπεζα της Ελλάδος, η οποία ήδη ασκεί εποπτικά και ελεγκτικά καθήκοντα στον χώρο αυτό από το 2025.
Με τα άρθρα 8 έως 14 ρυθμίζεται η ίδρυση ταμείων επαγγελματικής ασφάλισης από εργοδότες και εργαζόμενους ή από επαγγελματικές ενώσεις και συνδικαλιστικές οργανώσεις. Πλέον, καταργείται η απαίτηση επαγγελματικής ή κλαδικής συνάφειας μεταξύ των επιχειρήσεων ή των ασφαλισμένων και προβλέπεται η δημιουργία διακριτών προγραμμάτων συνταξιοδοτικών παροχών από το ίδιο ΤΕΑ πάντοτε μετά από έγκριση της αρμόδιας εποπτικής αρχής. 
Με τα άρθρα 15 έως 18 τροποποιούνται οι όροι έγκρισης της μεταβίβασης προγραμμάτων συνταξιοδοτικών παροχών και θεσπίζεται μητρώο προγραμμάτων στο οποίο καταχωρούνται τα προγράμματα που προσφέρει το κάθε ταμείο και τα απαιτούμενα στοιχεία για τη λειτουργία τους. Παρέχεται, επίσης, η δυνατότητα εισαγωγής νέων ή τροποποίησης υφιστάμενων προγραμμάτων για ήδη συμμετέχουσα χρηματοδοτούσα επιχείρηση με απόφαση διοικητικού συμβουλίου του ταμείου, με ενημέρωση της αρμόδιας αρχής των μελών και των δικαιούχων του ΤΕΑ. 
Με τα άρθρα 19 ως 27 αναμορφώνεται το πλαίσιο λειτουργίας του εποπτικού συμβουλίου και τροποποιείται η υποχρέωση ενημέρωσης της αρμόδιας αρχής για εξωτερική ανάθεση των λεγόμενων κρίσιμων λειτουργιών του ΤΕΑ. Πρόκειται για όλες εκείνες τις λειτουργίες που μπορεί να επηρεάσουν ουσιωδώς τη συμμόρφωση του ταμείου με το ισχύον νομοκανονιστικό πλαίσιο. Γι’ αυτόν τον λόγο προβλέπεται ότι όταν η εξωτερική ανάθεση αφορά εργασίες που περιλαμβάνονται στις κρίσιμες λειτουργίες η αρμόδια αρχή ενημερώνεται πριν τεθεί σε ισχύ η σχετική συμφωνία.
Με τα άρθρα 28 ως 33 τροποποιούνται οι ρυθμίσεις για τις τεχνικές προβλέψεις, ώστε τα ταμεία να σχηματίζουν σε συνεχή βάση επαρκείς προβλέψεις που θα αντιστοιχούν σε οικονομικές δεσμεύσεις από το χαρτοφυλάκιο τους προς κάλυψη του συνόλου των συνταξιοδοτικών προγραμμάτων τους. Επίσης, καθορίζεται συγκεκριμένη προθεσμία συμμόρφωσης εκ μέρους του ΤΕΑ στην απαίτηση φερεγγυότητας και αποσαφηνίζεται ο τρόπος υπολογισμού του περιθωρίου φερεγγυότητας και της βάσης αποζημιώσεων.
Με τα άρθρα 34 ως 42 συμπληρώνονται και τροποποιούνται οι επενδυτικοί κανόνες των ταμείων με τον καθορισμό σαφέστερων ποιοτικών και ποσοτικών ορίων ανά επενδυτικό προϊόν και την ενίσχυση της διαφοροποίησης των επενδύσεων με βάση την αρχή της συνετής διαχείρισης. Επίσης, συμπληρώνονται οι όροι αναστολής δραστηριοτήτων των ΤΕΑ, προστίθενται λόγοι τερματισμού ενός συνταξιοδοτικού προγράμματος ή ανάκλησης άδειας ενός ΤΕΑ και τροποποιούνται οι όροι διενέργειας εκκαθάρισης προγραμμάτων τους προς όφελος των μελών και των δικαιούχων τους.
Καθώς δεν βρίσκεται στον πυρήνα της νομοθετικής αυτής πρωτοβουλίας, θα αναφερθώ μόνο συνοπτικά στο τρίτο μέρος του νομοσχεδίου, που αφορά το ομαδικό ασφαλιστικό προϊόν επαγγελματικής συνταξιοδότησης ή ΟΑΠΕΣ. Εδώ η στόχευση της Κυβέρνησης είναι διπλή πρώτον, να δώσει τη δυνατότητα και σε όσους δεν θα επιλέξουν τη λύση των ΤΕΑ να ενταχθούν σε ένα πρόγραμμα συνταξιοδοτικής αποταμίευσης και δεύτερον, οι προϋποθέσεις, οι διευκολύνσεις και κυρίως οι προστατευτικές δικλίδες αυτών των παροχών, των ΟΑΠΕΣ, να είναι όμοιες με εκείνες των ΤΕΑ. Στόχος αφενός η μεγιστοποίηση της ασφαλιστικής κάλυψης των εργαζομένων και αφετέρου η διασφάλιση ισότιμων όρων λειτουργίας και εποπτείας για όλους τους παρόχους επαγγελματικών συνταξιοδοτικών προγραμμάτων.
Έτσι με τα άρθρα 46 ως 53 ακολουθείται μία πορεία νομοθέτησης επάλληλη με αυτή για τα προγράμματα των ΤΕΑ. Όλες οι συμμετέχουσες ασφαλιστικές επιχειρήσεις υποχρεωτικά τηρούν όμοιες διαδικασίες σύστασης, καταχώρισης, παραγωγής και διανομής τέτοιων προϊόντων, ενώ επίσης υποχρεωτικά θέματα ελέγχου λειτουργίας και εποπτείας τους υπάγονται στην αρμοδιότητα της Τραπέζης της Ελλάδος. Τέλος, καθορίζονται μηχανισμοί δημοσιότητας και ενημέρωσης για την προστασία ασφαλισμένων και συνταξιούχων. 
Το ίδιο γίνεται και με τα άρθρα 54 ως 57 και για όσους ενδιαφέρονται να συμμετάσχουν σε ΟΑΠΕΣ, προκειμένου να έχουν έγκυρη και έγκαιρη πληροφόρηση για το περιεχόμενό τους, ενώ με τα άρθρα 58 ως 62 ρυθμίζονται οι υποχρεώσεις των ασφαλιστικών επιχειρήσεων, διανομέων ή ασφαλιστικών διαμεσολαβητών και μετά την αγορά των ΟΑΠΕΣ έναντι των συμμετεχόντων.
Συμπληρώνοντας τα παραπάνω, στα άρθρα 63 ως 69 καθιερώνεται διακριτή διαχείριση κάθε συνταξιοδοτικού προϊόντος, θεσπίζεται μητρώο επενδύσεων για τα ΟΑΠΕΣ, ρυθμίζεται η προνομιακή ικανοποίηση απαιτήσεων μελών και δικαιούχων από τα περιουσιακά στοιχεία του προγράμματός τους και προβλέπεται η υποχρέωση των παρόχων ΟΑΠΕΣ για συνεχή κάλυψη των δεσμεύσεων κατοχυρωμένων δικαιωμάτων μελών και δικαιούχων.
Με τα άρθρα 70 έως 75 καθορίζονται οι εξουσίες και οι αρμοδιότητες της τράπεζας της Ελλάδος συμπεριλαμβανομένης της απαγόρευσης ή περιορισμού της πώλησης ΟΑΠΕΣ και της άσκησης συγκεκριμένης δραστηριότητας ανά πάροχο. Επίσης, καθορίζονται οι διοικητικές κυρώσεις για παραβάσεις των διατάξεων που αφορούν τα ΟΑΠΕΣ. 
Όπως έχω ήδη αναφέρει, βασική αρχή του νομοσχεδίου είναι η ένταξη των ΟΑΠΕΣ στο ίδιο αυστηρό ρυθμιστικό πλαίσιο με αυτό που θεσπίζεται για τα συνταξιοδοτικά προγράμματα των ΤΕΑ. Γι’ αυτόν ακριβώς τον λόγο με τα άρθρα 76 έως 88 θεσπίζονται ενιαίοι κανόνες για την προστασία των μελών και των δικαιούχων, τη φορητότητα και την ίση λήψη των βασικών συνταξιοδοτικών παροχών, καθώς και για τη λήψη των συμπληρωματικών παροχών λόγω θανάτου, αναπηρίας, ασθένειας, ατυχήματος και διακοπής της εργασιακής σχέσης ή επαγγελματικής δραστηριότητας. 
Κλείνοντας, κύριε Πρόεδρε, οφείλω να αναφερθώ στο πέμπτο μέρος του νομοσχεδίου όχι μόνο γιατί ολοκληρώνει το περιεχόμενό του, αλλά επειδή περιλαμβάνει τις σημαντικότερες ρυθμίσεις-κίνητρα για την ενεργοποίηση των νέων συνταξιοδοτικών προγραμμάτων. Συγκεκριμένα με τα άρθρα 89 έως 98 απλοποιείται η φορολόγηση των παροχών αυτών με τη σύνδεσή τους με την ηλικία έναρξης καταβολής της παροχής, θεσπίζονται ευνοϊκοί φορολογικοί συντελεστές για τις συντάξεις, διευρύνονται οι φοροαπαλλαγές για τα ασφάλιστρα και διατηρείται η διαφοροποίηση μεταξύ περιοδικής και εφάπαξ παροχής ως αντικίνητρο για τη μη λήψη σύνταξης από τον δικαιούχο. 
Τέλος, με τα άρθρα 99 έως 102 ρυθμίζονται θέματα ταμειακών διαθεσίμων του Ναυτικού Απομαχικού Ταμείου σε συνάλλαγμα και επιλύεται το χρονίζον ζήτημα της ασφάλισης προσώπων που συμμετέχουν σε δίκτυα πελατών, μελών, εταιρειών, απευθείας πωλήσεων.
Επίσης, παρατείνεται για λόγους κατεπείγοντας η σύμβαση λειτουργίας του γνωστού μας συστήματος ενημέρωσης ασφαλισμένων 1555 και δημιουργείται μία νέα καινοτόμος εικονική διεύθυνση στον e-ΕΦΚΑ για την εξυπηρέτηση πολιτών, χωρίς τη φυσική τους παρουσία, καλύπτοντας ολόκληρη την επικράτεια. 
Κυρίες και οι κύριοι συνάδελφοι, στην πυρήνα του παρόντος νομοσχεδίου βρίσκονται αναμφίβολα θετικά μέτρα ενίσχυσης της επαγγελματικής ασφάλισης, ρυθμίσεις δηλαδή που δίνουν περισσότερες δυνατότητες στους εργαζόμενους και στις επιχειρήσεις μέσα από τη διεύρυνση των επιλογών συμπληρωματικής συνταξιοδοτικής αποταμίευσης. 
Εμείς στη Νέα Δημοκρατία στηρίζουμε τη νομοθετική αυτή πρωτοβουλία της Κυβέρνησης για την περαιτέρω ενεργοποίηση του θεσμού της επαγγελματικής ασφάλισης, όπως και το σύνολο των άρθρων, ως μία νομοτεχνικά άρτια και φιλόδοξη προσπάθεια αναβάθμισης του δεύτερου πυλώνα του ασφαλιστικού μας συστήματος. Γι’ αυτό και την υπερψηφίζουμε προς όφελος της μεγάλης παραγωγικής πλειοψηφίας των Ελλήνων και των οικογενειών τους. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Οικονόμου. 
Κυρίες και κύριοι συνάδελφοι, θα ήθελα να ανακοινώσω προς το Σώμα ότι οι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εσωτερικών, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ψηφιακής Διακυβέρνησης, Επικρατείας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 24-8-2026 σχέδιο νόμου: «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν. 4797/2021 και του ν. 5116/2024».
Παραπέμπεται στην αρμόδια Διαρκή Επιτροπή. 
Έχουμε επίσης και διάφορα αιτήματα για άδεια απουσίας συναδέλφων στο εξωτερικό. 
[bookmark: _Hlk238717021]Ο Βουλευτής κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό από 28 Αυγούστου έως 3 Σεπτεμβρίου και από 10 έως 11 Σεπτεμβρίου 2026. 
 Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό από την Παρασκευή 11 Σεπτεμβρίου έως και τη Δευτέρα 14 Σεπτεμβρίου 2026.
Ο Βουλευτής κ. Αριστοτέλης Σπάνιας ζητεί άδεια ολιγοήμερης απουσίας στο εξωτερικό από την Παρασκευή 11 Σεπτεμβρίου έως την Τρίτη 15 Σεπτεμβρίου 2026.
Η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό από την Τρίτη 25 Αυγούστου έως το Σάββατο 29 Αυγούστου 2026.
Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από τις 30 Αυγούστου έως τις 6 Σεπτεμβρίου 2026.
Ο Βουλευτής κ. Σταύρος Μιχαηλίδης ζητεί άδεια ολιγοήμερης απουσίας στο εξωτερικό από τις 7 έως τις 9 Σεπτεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τις ζητηθείσες άδειες. 
Τον λόγο έχει ο εισηγητής από το ΠΑΣΟΚ κ. Παύλος Χρηστίδης. 
ΠΑΥΛΟΣ ΧΡΗΣΤΙΔΗΣ: Ευχαριστώ πολύ, κύριε Πρόεδρε. 
Ερχόμαστε σήμερα να εγκαινιάσουμε μια νέα περίοδο στην ελληνική Βουλή, η οποία όμως ξεκινά δυστυχώς με έναν τρόπο ο οποίος είναι πολύ δυσάρεστος. Και αναφέρομαι φυσικά σε μία ακόμη γυναικοκτονία την οποία είχαμε χθες στη Ροδόπη. 
Πέντε καταγγελίες είχε κάνει η συγκεκριμένη γυναίκα εναντίον του συζύγου της για απειλές, για εξύβριση, για ενδοοικογενειακή βία, πέντε φορές πήγε στην αστυνομία και κατήγγειλε τα προβλήματα τα οποία είχε, και παρ’ όλα αυτά η γυναίκα αυτή είναι δολοφονημένη, αφήνοντας πίσω της παιδιά τα οποία θα πρέπει να συνεχίσουν τη ζωή τους. 
Αυτό είναι κάτι το οποίο σήμερα στη Βουλή έχουμε υποχρέωση να το αναδείξουμε. Έχω βάλει ξανά πολλές φορές απ’ αυτό εδώ το Βήμα της Βουλής, κυρία Υπουργέ -το απευθύνω σε εσάς και ως γυναίκα Υπουργό-, ένα ζήτημα. Είναι αυτό το ζήτημα το οποίο έχει να κάνει με την πορεία της δική σας διακυβέρνησης. Γιατί δηλαδή, ενώ σε όλα τα ζητήματα τα οποία αφορούν οποιοδήποτε αδίκημα μας έχει απασχολήσει τα τελευταία πολλά χρόνια η Κυβέρνηση αυτή έχει έρθει και έχει αυξήσει τις ποινές, στα ζητήματα τα οποία έχουν να κάνουν με τις γυναικοκτονίες δεν ακούτε την πρόταση την οποία έχει καταθέσει επανειλημμένως το ΠΑΣΟΚ για την αναγνώριση αυτής της συγκεκριμένης ορολογίας και στον Ποινικό Κώδικα, η οποία θα μπορέσει να συμβάλει στον τρόπο αντιμετώπισης των ζητημάτων; 
Εδώ πρέπει να πούμε ότι σχετικά και με την πρότασή μας για τη Συνταγματική Αναθεώρηση, η συζήτηση την οποία έχουμε κάθε φορά που προκύπτει ένα τέτοιο τραγικό περιστατικό είναι μια συζήτηση η οποία είναι επείγουσα και η οποία πρέπει να απασχολήσει αυτή την Κοινοβουλευτική Περίοδο. Είναι ζήτημα ζωής και θανάτου δυστυχώς για τις γυναίκες η αναγνώριση του όρου «γυναικοκτονία». Και το ζήτημα της έμφυλης βίας είναι ένα ζήτημα το οποίο μας απασχολεί όλους και πρέπει επιτέλους να νομοθετήσουμε σε αυτή την κατεύθυνση. 
Ερχόμαστε τώρα να συζητήσουμε ένα θέμα το οποίο αφορά χιλιάδες οικογένειες και το οποίο η Κυβέρνηση σήμερα επιχειρεί να παρουσιάσει ως μία δική της πολιτική επιτυχία. Είναι αυτό το ζήτημα το οποίο και χθες σχολίασα στην Επιτροπή της Βουλής και έχει να κάνει με τις συντάξεις χηρείας -ένα ακόμα σόου με πολύ μεγάλη καθυστέρηση-, ένα πολύ μεγάλο ζήτημα, το οποίο πρέπει να το αναδείξουμε στη βάση του θέματος. 
Τι έλεγε η Κυβέρνηση της Νέας Δημοκρατίας έναν χρόνο πριν, όταν το ΠΑΣΟΚ και ο Πρόεδρός του Νίκος Ανδρουλάκης έβαζαν το ζήτημα της αποκατάστασης των αδικιών για τις συντάξεις χηρείας; Ότι το ΠΑΣΟΚ λαϊκίζει, ότι λεφτόδεντρα δεν υπάρχουν, ότι τα ζητήματα που αφορούν τους συνταξιούχους χηρείας θα τα δούμε και δεν υπάρχει αυτή τη στιγμή τρόπος αντιμετώπισης και πολλά πράγματα ακόμα. 
Αυτό είναι κάτι το οποίο έναν χρόνο μετά επιχειρείτε να το παρουσιάσετε ως μια δικιά σας επιτυχία, ενώ στην πραγματικότητα έχετε στοιχίσει πολλά χρόνια πολλά εισοδήματα στους Έλληνες συνταξιούχους. Και το σημαντικό ζήτημα που πρέπει να κρατήσετε είναι ότι οι συνταξιούχοι θυμούνται, δεν μπορεί να τους αντιμετωπίσετε ως χρυσόψαρα. 
Γι' αυτόν ακριβώς τον λόγο, οφείλω να επισημάνω ότι η επικοινωνιακή σας προσπάθεια να παρουσιάσετε μία μερική διόρθωση ως μία επιλογή συνολικής αποκατάστασης, την ώρα που αφήνετε πολλές κατηγορίες συνταξιούχων χηρείας εκτός των απαραίτητων διορθώσεων, πέφτει στο κενό, γιατί πολύ απλά δεν είναι μια συνολική αποκατάσταση. Η Κυβέρνηση λέει ότι βάζει οριστικό τέλος στις περικοπές των συντάξεων χηρείας. Στην πραγματικότητα όμως η ρύθμιση αφορά συγκεκριμένες κατηγορίες και αφήνει πολύ σημαντικά ζητήματα απ’ έξω.
Οι συνταξιούχοι που είχαν ήδη υποστεί την περικοπή επανέρχονται από το 35% στο 70%, ενώ πολλοί δικαιούχοι, όπως για παράδειγμα εκείνοι του ΟΓΑ, έχουν ακόμη πολύ μεγάλο ζήτημα. Υπάρχουν δεκάδες χιλιάδες συντάξεις χηρείας που είχαν απονεμηθεί πριν από τον Μάιο του 2016, και ξέρετε ότι εξακολουθούμε να έχουμε ένα ζήτημα. Επίσης, και σε πολλές επικουρικές συντάξεις χηρείας έχουμε ένα πολύ μεγάλο ζήτημα. 
Επομένως, να βάζουμε τα θέματα στη σωστή τους βάση και να μην επιχειρείτε να στήσετε ένα σόου πάνω στα πολλά προβλήματα τα οποία έχουν οι συνταξιούχοι σήμερα. 
Αυτός είναι και ο λόγος για τον οποίο σήμερα εμείς οφείλουμε να βάλουμε τα ζητήματα στη σωστή τους βάση, τα ζητήματα τα οποία αφορούν την επαγγελματική ασφάλιση, η οποία προφανώς έχει και άμεση συνάφεια με όσα αναδείξαμε προηγουμένως. 
Το βασικό θέμα είναι τι σύνταξη θα πάρει ο σημερινός εργαζόμενος, όταν θα φτάσει στην ώρα της συνταξιοδότησης. Είναι προφανές ότι το ΠΑΣΟΚ στηρίζει τον δεύτερο πυλώνα. Δεν μπορεί όμως ποτέ να αποδεχτεί την αντίληψη ότι αυτός ο πυλώνας μπορεί να υποκαταστήσει τον πρώτο πυλώνα. 
Τα ταμεία επαγγελματικής ασφάλισης είναι συμπληρωματικός πυλώνας και δεν μπορεί ποτέ να είναι υποκατάστατο. Και αυτό δεν το λέμε σήμερα πρώτη φορά. Άλλωστε, το ΠΑΣΟΚ ήταν εκείνο που θεμελίωσε τον θεσμό των ταμείων επαγγελματικής ασφάλισης με τον ν. 3029 του 2002 ως έναν θεσμό προαιρετικής επαγγελματικής ασφάλισης και μη κερδοσκοπικού χαρακτήρα.
Επομένως, δεν ανακαλύπτουμε σήμερα την επαγγελματική ασφάλιση ούτε προφανώς τα ζητήματά της, τα οποία σας έχουμε επισημάνει, όπως αναδείξαμε πολλές φορές και στο νομοσχέδιο του 2023, με τα τεράστια ζητήματα τα οποία τότε προέκυψαν και τα οποία με το σημερινό νομοσχέδιο έρχεστε να καλύψετε. 
Σήμερα ερχόμαστε να συζητήσουμε πώς θα κάνουμε πραγματικά προσβάσιμη και αποτελεσματική την επαγγελματική ασφάλιση. Και εδώ προκύπτει μια σειρά ερωτημάτων. 
Ένα καλό θεσμικό πλαίσιο από μόνο του προφανώς δεν μπορεί να στηρίξει την αποταμίευση. Χρειάζεται ένας εργαζόμενος που μπορεί να αποταμιεύσει. Χρειάζεται ένας εργοδότης που μπορεί να συνεισφέρει. Χρειάζονται συλλογικές συμβάσεις και πραγματικές συλλογικές διαπραγματεύσεις. Και εδώ η Κυβέρνηση έχει μείνει πολύ πίσω. Ποιος εργαζόμενος έχει σήμερα πραγματικά τη δυνατότητα να αποταμιεύσει για τη σύνταξή του; Προφανώς, δεν μπορούμε να συζητάμε για συμπληρωματική συνταξιοδοτική αποταμίευση σαν να ζούμε σε μια άλλη χώρα. 
Εδώ, κυρία Υπουργέ, οφείλω, επειδή πρέπει να μιλάμε με βάση τα στοιχεία, να εμφανίσω μια σειρά από δεδομένα τα οποία γνωρίζετε και εσείς πάρα πολύ καλά, αλλά πρέπει να τα μάθει και ο ελληνικός λαός ο οποίος τα βιώνει στο πετσί του, αλλά συνήθως τους τα παρουσιάζετε με μια διαφορετική εικόνα. 
Τα στοιχεία της Eurostat και της ΕΛΣΤΑΤ περιγράφουν μια πολύ διαφορετική Ελλάδα απ’ αυτή την οποία εσείς επιχειρείτε να δείξετε. Το 27,5% του ελληνικού πληθυσμού σήμερα βρίσκεται σε κίνδυνο φτώχειας ή κοινωνικού αποκλεισμού. Είναι το δεύτερο υψηλότερο ποσοστό στην Ευρωπαϊκή Ένωση, όταν ο ευρωπαϊκός μέσος όρος είναι στο 20,9%. Το καταθέτω στα Πρακτικά. 
(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Και δεν μιλάμε προφανώς για μια απλή κατάσταση η οποία είναι στατική, γιατί η σοβαρή υλική και κοινωνική υστέρηση έχει αυξηθεί από 13,% το 2023 σε 14% το 2024 και 14,9% το 2025. Γιατί το λέω αυτό; Διότι η κατάσταση επιδεινώνεται. 
Πάμε τώρα στα ζητήματα τα οποία αφορούν το εισόδημα. Ο μέσος ετήσιος μισθός πλήρους απασχόλησης στην Ελλάδα ήταν το 2024 18.000 ευρώ. Ο μέσος όρος στην Ευρωπαϊκή Ένωση ήταν 39.800 ευρώ. Το ξαναλέω. Ο μέσος μισθός στην Ελλάδα 18.000 ευρώ το 2024, ο μέσος όρος στην Ευρωπαϊκή Ένωση 39.800. Μιλάμε για απόκλιση-διαφορά περίπου 22.000 ευρώ τον χρόνο. Και η Ελλάδα βρίσκεται στον πάτο της Ευρωπαϊκής Ένωσης. Είναι πάνω μόνο από τη Βουλγαρία οριακά στο κομμάτι της αγοραστικής δύναμης. 
Την ίδια στιγμή έχουμε και το μεγαλύτερο στεγαστικό βάρος στην Ευρώπη. Τα ελληνικά νοικοκυριά δαπανούν κατά μέσο όρο το 36% του διαθέσιμου εισοδήματός τους για τη στέγαση, όταν ο ευρωπαϊκός μέσος όρος είναι 19%. Στην Ελλάδα είναι 36% και 19% σε πανευρωπαϊκό επίπεδο.
Κρατήστε το και αυτό για τα Πρακτικά.
(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Και υπάρχει προφανώς και ένα στοιχείο ακόμα το οποίο πρέπει να μας προβληματίσει. Το 43% των ανθρώπων στην Ελλάδα ζει σε νοικοκυριά με καθυστερήσεις στην πληρωμή στεγαστικού δανείου, ενοικίου και λογαριασμών κοινής ωφέλειας. Στην Ευρωπαϊκή Ένωση, το αντίστοιχο ποσοστό είναι μόλις 9%. Και ενώ στην Ευρώπη το ποσοστό αυτό μειώθηκε από 12% το 2010 σε 9% το 2024, στην Ελλάδα αυξήθηκε από 31% το 2010 σε 43% το 2024. 
Αυτή είναι η πραγματικότητα. Και μέσα σε αυτήν την πραγματικότητα έρχεστε να πείτε στον εργαζόμενο «Αποταμίευσε για τη μελλοντική σου σύνταξη». Μα, πώς θα αποταμιεύσει κάποιος; Πώς θα αποταμιεύσει ο εργαζόμενος που το 36% του εισοδήματός του πηγαίνει σε στέγη; Πώς θα αποταμιεύσει ο εργαζόμενος που δυσκολεύεται να πληρώσει το ενοίκιο, το στεγαστικό και τους λογαριασμούς του; Πώς θα αποταμιεύσει ο εργαζόμενος των 18.000 ευρώ ετήσιου μέσου μισθού, όταν ο αντίστοιχος ευρωπαϊκός μέσος όρος είναι 39.800; 
Αυτό είναι το μεγάλο πρόβλημα που δεν μπορεί να λύσει από μόνο του κανένα ταμείο επαγγελματικής ασφάλισης, διότι δεν μπορεί να θεωρήσει κανένας από εμάς ότι αυτό μπορεί να εξελιχθεί σε ένα προνόμιο. Χρειάζεται να δούμε πραγματικά κίνητρα, όπως το συζητάμε από την πρώτη επιτροπή, για τη συμμετοχή όσο το δυνατόν περισσότερων συμπολιτών μας. Και δεν μπορεί ο εργαζόμενος μιας μεγάλης επιχείρησης με υψηλό μισθό και ισχυρή συλλογική σύμβαση να έχει τη δυνατότητα να χτίσει μία σημαντική συμπληρωματική σύνταξη, όταν ο εργαζόμενος μιας μικρής επιχείρησης ή ένας χαμηλόμισθος εργαζόμενος δεν μπορεί να βάλει ούτε μισό ευρώ στην άκρη. 
Δεν μιλάμε, λοιπόν, για μείωση των ανισοτήτων. Ίσα-ίσα τις μεταφέρουμε όσο το δυνατόν πιο πίσω σε ανθρώπους μεγαλύτερης ηλικίας. Και αυτό είναι κάτι το οποίο το βιώνουμε όσον αφορά τη διεύρυνση των ανισοτήτων την περίοδο της δικής σας διακυβέρνησης. Το πλουσιότερο 20% του πληθυσμού έχει εισόδημα 5,18 φορές υψηλότερο από το φτωχότερο 20%. Οι σημερινές εισοδηματικές ανισότητες γίνονται οι αυριανές συνταξιοδοτικές ανισότητες. Και αυτό δεν είναι μια δικιά μας επιλογή. Είναι η δική σας πραγματικότητα, την οποία σας ζητούμε να αλλάξετε. Γι’ αυτό, από την πρώτη συνεδρίαση έχουμε μία συγκεκριμένη αναφορά στον τρόπο με τον οποίο πορευόμαστε: ισχυρός πρώτος πυλώνας, ισχυρός και προσβάσιμος δεύτερος. Ο ένας δεν πρέπει να λειτουργεί απέναντι στον άλλον. Όπως έχω πει πολλές φορές, πρέπει να λειτουργεί συμπληρωματικά. Και για να γίνει, πραγματικά, ισχυρός ο δεύτερος πυλώνας, πρέπει να υπάρχει κάτι που η Κυβέρνηση μέχρι σήμερα το αντιμετωπίζει ως ξεχωριστό ζήτημα, ενώ στην πραγματικότητα ξέρετε ότι είναι απόλυτα συνδεδεμένο. Μιλάμε, επίσης, για ισχυρές συλλογικές διαπραγματεύσεις, ώστε να μπορεί ο εργαζόμενος να διαπραγματευτεί την επαγγελματική του ασφάλιση, κάτι το οποίο σήμερα δεν μπορεί να γίνει με τους παρόντες όρους εργασίας. 
Εμείς θέλουμε τα ΤΕΑ να αποτελέσουν πραγματικό εργαλείο συμπληρωματικής ασφάλισης για όσο το δυνατόν περισσότερους εργαζόμενους, όχι ένα προνόμιο για λίγους. Και εδώ το νομοσχέδιο έχει ένα ζήτημα το οποίο επίσης πρέπει να μας απασχολήσει. Τα Ομαδικά Ασφαλιστικά Προϊόντα Επαγγελματικής Συνταξιοδότησης, τα ΟΑΠΕΣ, ανοίγουν περισσότερο τον χώρο της ιδιωτικής ασφαλιστικής αγοράς στην επαγγελματική συνταξιοδότηση. Εμείς έχουμε συγκεκριμένη θέση γύρω από την ιδιωτική ασφάλιση και τη διατυπώσαμε και στην πρώτη και στη δεύτερη συνεδρίαση. Λέμε, όμως, ότι όταν διαχειρίζεται τα χρήματα των εργαζομένων για τη μελλοντική τους σύνταξη, η προστασία του ασφαλισμένου πρέπει να είναι απόλυτη. Πρέπει να υπάρχει πλήρης διαφάνεια, καλή ενημέρωση, σοβαρή εποπτεία, καθαροί κανόνες. Ο εργαζόμενος πρέπει να γνωρίζει πού πηγαίνουν τα χρήματά του και ποιο είναι το κόστος, ποιο είναι το ρίσκο και τι μπορεί πραγματικά να περιμένει ως παροχή.
Όλα αυτά τα ζητήματα είναι ζητήματα τα οποία σας είχαμε θέσει και κατά τη συζήτηση εκείνης της κουβέντας που κάναμε το 2023 για αντίστοιχες επιλογές της επαγγελματικής ασφάλισης. Δεν μας ακούσατε τότε και τώρα, δυόμισι χρόνια μετά, έρχεστε να καλύψετε πολλά από εκείνα τα κενά. Αυτή η αντίληψη είναι μια αντίληψη που αποτελεί μοτίβο για την Κυβέρνηση της Νέας Δημοκρατίας.
Θέλω να σας πω, κυρίες και κύριοι συνάδελφοι, ότι επειδή πολλά λέγονται για τον τρόπο με τον οποίο πορευόμαστε όλα αυτά τα χρόνια ο καθένας από εμάς στο κομμάτι της αξιοπιστίας, αυτά για τα οποία το ΠΑΣΟΚ δεσμεύτηκε είναι αυτά τα οποία έκανε και αυτά για τα οποία σήμερα δεσμεύεται είναι αυτά τα οποία θα κληθεί να κάνει -και θα τα κάνει- αύριο το πρωί. Γι’ αυτόν ακριβώς τον λόγο, επειδή συζητάμε ένα ακόμα νομοσχέδιο του Υπουργείου Εργασίας και Κοινωνικής Ασφάλισης, σας υπενθυμίζω τις δεκαεπτά δεσμεύσεις του ΠΑΣΟΚ για το ασφαλιστικό και τις συντάξεις, όπως ακριβώς είχε σε αυτές τις δεκαεπτά θέσεις στη δωδέκατη δέσμευση τον εκσυγχρονισμό του θεσμικού πλαισίου για τα Ταμεία Επαγγελματικής Ασφάλισης, με στόχο ακριβώς έναν ισχυρό δεύτερο πυλώνα συμπληρωματικής ασφάλισης που θα λειτουργεί υποστηρικτικά προς το δημόσιο ασφαλιστικό σύστημα. 
Επομένως, η θέση μας είναι πολύ καθαρή. Εμείς δεν είμαστε απέναντι στην επαγγελματική ασφάλιση. Είμαστε απέναντι σε ένα ασφαλιστικό σύστημα που μετατρέπει την αδυναμία του κράτους σε ατομική ευθύνη του εργαζόμενου και μετατρέπει τις σημερινές ανισότητες σε αυριανές συνταξιοδοτικές ανισότητες. Επομένως, πρέπει να δημιουργήσουμε εκείνες τις οικονομικές και εργασιακές προϋποθέσεις, για να μπορεί ο εργαζόμενος να τα αξιοποιήσει. Αυτό προϋποθέτει καλύτερους μισθούς, περισσότερες συλλογικές συμβάσεις, καλύτερη αντιμετώπιση της στεγαστικής κρίσης. Σημαίνει ισχυρή δημόσια κοινωνική ασφάλιση, πραγματική προστασία του ασφαλισμένου. 
Και στο τέλος της ημέρας, ο εργαζόμενος προφανώς δεν ενδιαφέρεται εάν το όνομα του προϊόντος θα λέγεται «ανοικτό ΤΕΑ» ή ΟΑΠΕΣ. Ενδιαφέρεται να ξέρει όταν θα έρθει η ώρα της συνταξιοδότησής του, εάν θα μπορέσει να ζήσει με αξιοπρέπεια, εάν θα μπορεί να καλύψει όλες εκείνες τις υπηρεσίες υγείας τις οποίες έχει τόσο πολύ ανάγκη. Αυτός είναι και πρέπει να είναι ο στόχος μιας ασφαλιστικής μεταρρύθμισης, όχι επικοινωνιακά σόου, αλλά το πώς θα μπορούν στην πραγματικότητα να αποταμιεύουν οι πολίτες. 
Αυτή είναι η δική μας οπτική στα ζητήματα της επαγγελματικής ασφάλισης και με αυτόν τον τρόπο θα τοποθετηθούμε και κατά τη διάρκεια της ψηφοφορίας. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Χρηστίδη. 
Παρακαλώ να κλείσει το ηλεκτρονικό σύστημα εγγραφής των ομιλητών.
Τον λόγο έχει ο ειδικός αγορητής από το Κομμουνιστικό Κόμμα Ελλάδος κ. Χρήστος Κατσώτης.
Παρακαλώ, έχετε τον λόγο.
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε.
Κυρία Υπουργέ, χθες καταθέσατε μια απαράδεκτη τροπολογία και σας καλούμε από την αρχή της τοποθέτησής μας να την αποσύρετε άμεσα. Αφορά την κατάργηση της κυριακάτικης αργίας στην ανάπλαση του γηπέδου του Παναθηναϊκού στον Ελαιώνα, βάζοντας τους οικοδόμους και άλλους εργάτες να δουλεύουν επτά μέρες την εβδομάδα, ακόμη και στις αργίες, για να βγαίνουν τα χρονοδιαγράμματα των εργολάβων. Είναι απαράδεκτη. Οι Κυριακές ανήκουν στους εργαζόμενους, στα παιδιά τους, στην οικογένειά τους.
Επίσης, πρέπει να πούμε από την αρχή ότι το ΚΚΕ στηρίζει σταθερά τους αγώνες των εργαζομένων στον ιδιωτικό και δημόσιο τομέα, τον αγώνα των συνταξιούχων. Γι’ αυτό επανακατέθεσε την τροπολογία για άμεση επαναφορά του 13ου και 14ου μισθού και σύνταξης και ζητά να γίνει αποδεκτή. Το επιχείρημα των δημοσιονομικών αντοχών που επικαλούνται διαχρονικά οι κυβερνήσεις και πρόσφατα το Συμβούλιο της Επικρατείας με την απόφαση για τα δώρα των δημοσίων υπαλλήλων απορρίπτοντας την επαναφορά τους, αποτελεί πρόκληση για τους εργαζόμενους και συνταξιούχους, όταν δεκάδες δισεκατομμύρια ευρώ δίνονται για την πολεμική οικονομία, την πολεμική προετοιμασία, για επιχορηγήσεις, φοροαπαλλαγές και εισφοροαπαλλαγές στους μεγάλους ομίλους. 
Είναι πρόκληση είναι η αλήθεια, κυρία Υπουργέ, να παρουσιάζετε και εσείς και ο Πρωθυπουργός, την κουτσουρεμένη τροπολογία για τις συντάξεις χηρείας ως αποκατάσταση των συντάξεων. Πρώτον, η μη περικοπή των συντάξεων χηρείας δεν είναι παροχή. Δεύτερον, συνεχίζετε την αδικία σε δεκάδες χιλιάδες. Γιατί για τον θάνατο που προήλθε πριν τον Μάη του 2016 οι συντάξεις χηρείας θα συνεχίσουν να καταβάλλονται με ποσά που υπολείπονται κατά πολύ του 70% και φτάνουν ακόμα και στο 25%. Τρίτο, η τροπολογία αυτή δεν προβλέπει τη χορήγηση αναδρομικών για το διάστημα που λάμβαναν την πετσοκομμένη σύνταξη του 35%. 
Αυτό που θέτει το ΚΚΕ και απαιτούν χιλιάδες δικαιούχοι και συνταξιοδοτικά σωματεία είναι όλες οι συντάξεις χηρείας να είναι στο 70% ανεξάρτητα πότε επήλθε ο θάνατος χωρίς κανένα χρονικό περιορισμό και να δίνεται δικαίωμα στον συνταξιούχο να επιλέξει ποια σύνταξη θα είναι στο 100% και ποια στο 70% εφόσον λαμβάνει και δική του σύνταξη. Η σύνταξή του ή της συζύγου που απεβίωσε να θεωρείται ενιαία, δηλαδή και η εθνική και η ανταποδοτική και η προσωπική διαφορά και να μεταβιβάζεται ενιαία. Καταθέτουμε στα Πρακτικά και υπόμνημα που αφορά την άρση της άνισης αυτής μεταχείρισης. Έχει κοινοποιηθεί και σε εσάς. 
(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ο Πρωθυπουργός μίλησε πριν μερικές μέρες για τον οδικό χάρτη της Κυβέρνησης μέχρι το 2030. Αυτός είναι γνωστός. Περνά με κόφτες πάνω από τις ανάγκες των πολλών και καταλήγει στην αύξηση των κερδών των λίγων. Οι πραγματικές δεσμεύσεις όλων των κομμάτων του συστήματος είναι η αυστηρή τήρηση του δημοσιονομικού πλαισίου της Ευρωπαϊκής Ένωσης, η οροφή στις κρατικές δαπάνες, τα ετήσια πλεονάσματα. Δεσμεύσεις για πολύμορφη κρατική στήριξη της κερδοφορίας των στρατηγικών επενδυτών. Δεσμεύσεις για μεγάλη αύξηση των στρατιωτικών δαπανών για στροφή στην πολεμική οικονομία και πολεμική προετοιμασία με βάση τις κατευθύνσεις της Ευρωπαϊκής Ένωσης και του ΝΑΤΟ. Αυτό υπηρετεί και όλη η προπαγάνδα των κοστολογημένων προγραμμάτων από όλους σας. Οι ανάγκες του λαού στον Προκρούστη για να μην αλλάξει ο οδικός χάρτης που προορισμό έχει τις δεσμεύσεις των κομμάτων, της Ευρωπαϊκής Ένωσης και του ΝΑΤΟ στους πολιτικούς σχεδιασμούς τους. 
Αυτό υπηρετεί και το νομοσχέδιο για τα επαγγελματικά ταμεία που στόχο έχει την υλοποίηση της πολιτικής της Ευρωπαϊκής Ένωσης που χαρακτηρίζεται από τη στροφή όπως είπαμε στην πολεμική οικονομία και απαιτεί πόρους σχεδόν 5 δισεκατομμυρίων ευρώ μέχρι το 2030. Το ποσό αυτό δεν μπορεί να καλυφθεί μόνο από δημόσια κονδύλια. Γι’ αυτό προσβλέπουν στην δεξαμενή των αποταμιεύσεων των λαϊκών στρωμάτων και στις ασφαλιστικές εισφορές των εργαζομένων κυρίως αυτές που κατευθύνονται στον δεύτερο και τρίτο πυλώνα της ασφάλισης, δηλαδή στα κεφαλαιοποιητικά σχήματα, όπως επαγγελματικά ταμεία, συμβόλαια με ασφαλιστικές εταιρείες και άλλα. Πρόκειται συνολικά για ένα ποσό κοντά στα 15 τρισεκατομμύρια ευρώ, 10 τρισεκατομμύρια από αποταμιεύσεις και 5 τρισεκατομμύρια ευρώ από εισφορές. Αυτό επιδιώκει το παρόν νομοσχέδιο με κάθε άρθρο του. Να αναπτυχθεί περαιτέρω το κεφαλαιοποιητικό σύστημα ασφάλισης με περαιτέρω νομοθετικές διευκολύνσεις στους επιχειρηματικούς ομίλους και στους εκπροσώπους σας στο εργατικό κίνημα για την ίδρυση του ΤΕΑ και των ΟΑΠΕΣ, των Ομαδικών Ασφαλιστικών Προϊόντων Επαγγελματικής Συνταξιοδότησης και άλλων ιδιωτικών ασφαλιστικών συστημάτων. Προηγήθηκαν βέβαια πάνω από 10 αντιασφαλιστικοί νόμοι που οδήγησαν σε αβεβαιότητα των ασφαλιστικών προσδοκιών από το δημόσιο σύστημα ασφάλισης με κατάργηση ασφαλιστικών δικαιωμάτων, μεγάλη περικοπή των συντάξεων, μείωση των ασφαλιστικών παροχών, λεηλασία των αποθεματικών των ταμείων. 
Η Κυβέρνηση ενώ συνεχίζει να αποδυναμώνει τη δημόσια κοινωνική ασφάλιση με περαιτέρω απαλλαγή κράτους- εργοδοσίας από τις εισφορές, με τσάκισμα ασφαλιστικών παροχών και συντάξεων, προβάλλει την επαγγελματική ασφάλιση σαν μια διέξοδο για τους ασφαλισμένους για την απόκτηση συμπληρωματικής σύνταξης και άλλων παροχών. 
Τα επαγγελματικά ταμεία, όπως και το Ταμείο Επικουρικής Κεφαλαιοποιητικής Ασφάλισης που ιδρύθηκε το 2023 είναι με το κεφαλαιοποιητικό σύστημα, δηλαδή με προκαθορισμένες εισφορές και ακαθόριστες παροχές. Οι ασφαλισμένοι, δηλαδή, θα καταβάλλουν τις εισφορές τους χωρίς να γνωρίζουν τι συντάξεις θα λάβουν όταν έρθει η ώρα της συνταξιοδότησης γιατί τα επαγγελματικά ταμεία λειτουργούν αποκλειστικά με κριτήριο το κέρδος των επενδυτών με όρους αγοράς και όχι για τις ανάγκες των εργαζομένων. Αυτό που κρύβεται επιμελώς από την Κυβέρνηση και την Αντιπολίτευση καθώς και τα στελέχη τους στο εργατικό κίνημα που πρωτοστατούν στην ίδρυση επαγγελματικών ταμείων είναι ότι το κράτος και οι επιχειρήσεις απαλλάσσονται σταδιακά από την υποχρέωση συμμετοχής στην κοινωνική ασφάλιση και ταυτόχρονα με το νομοθετικό πλαίσιο προσφέρει πελατεία για την κερδοφορία των διαφόρων κορακιών της ιδιωτικής ασφάλισης. 
Η Κυβέρνηση με το νομοσχέδιο έρχεται να υλοποιήσει τους στόχους του κεφαλαίου όπως αποφασίζονται από την Ευρωπαϊκή Ένωση. Να τι απαιτεί η Ευρωπαϊκή Ένωση και στηρίζει η BusinessEurope η οποία εκπροσωπεί 42 εργoδοτικές ενώσεις από 36 χώρες της Ευρωπαϊκής Ένωσης. Απαιτεί την αυτόματη εγγραφή των εργαζομένων στα επαγγελματικά ταμεία με τη δήθεν επιλογή της αίτησης εξαίρεσης. Θεωρούν την αυτόματη εγγραφή ως μια απλή και αποτελεσματική μέθοδο συμμετοχής που μπορεί να αυξήσει τα ποσοστά συμμετοχής των εργαζομένων στα ΤΕΑ που θα συσσωρεύουν περισσότερο κεφάλαιο και θα το επενδύουν για να κερδίζουν.
Η Υπουργός -και η εισηγήτρια σήμερα- ενώ ισχυρίζεται ότι η ασφάλιση των ΤΕΑ είναι προαιρετική, στο νομοσχέδιο όχι μόνο υιοθετεί την αυτόματη εγγραφή στα ΤΕΑ που απαιτούν η Ευρωπαϊκή Ένωση και τα επιχειρηματικά λόμπι, αλλά πάει ακόμα παραπέρα. Ενώ ο νόμος 5078/2023 προβλέπει μεταξύ των άλλων ότι το καταστατικό του ΤΕΑ δεν επιτρέπεται να υποχρεώνει ένα πρόσωπο στην υπαγωγή του στο ΤΕΑ ακόμη κι αν αυτό πληροί τις προϋποθέσεις υπαγωγής, το νομοσχέδιο στο άρθρο 12 τροποποιεί αυτό το άρθρο 9 του προηγούμενου νόμου και με τη λέξη «καταργείται» ανοίγει τον δρόμο για την υποχρεωτική υπαγωγή στα ΤΕΑ χωρίς να περιλαμβάνει ούτε καν τη δυνατότητα εξαίρεσης που λέει η Ευρωπαϊκή Ένωση. Καταργούνται, επίσης, και άλλες διατάξεις σύμφωνα με τις οποίες ένα καταστατικό έπρεπε να περιλαμβάνει όρους που αφορούν τις εισφορές, τις συντάξεις, τις επενδύσεις και άλλα, δίνοντας μεγαλύτερες επενδυτικές ελευθερίες στις διοικήσεις των κεφαλοποιητικών σχημάτων. 
Το νομοσχέδιο αυξάνει, επίσης, τα επιτρεπόμενα ποσοστά επενδύσεων υψηλού ρίσκου και εισάγει νέες κατηγορίες επενδύσεων με ακόμα μεγαλύτερο κίνδυνο. Πρακτικά αυξάνει τον κίνδυνο να χαθούν οι εισφορές των εργαζομένων και κατ’ επέκταση οι όποιες παροχές και συντάξεις. Αυξάνει για παράδειγμα το επιτρεπόμενο ποσοστό επένδυσης σε επιχειρηματικά κεφάλαια Venture Capitals από 5% σε 10%. Εισάγει στο άρθρο 34 τη δυνατότητα επένδυσης περιουσίας του ταμείου σε κρυπτοστοιχεία. Κρυπτονομίσματα, δηλαδή. Σημειώνουμε ότι με τα στοιχεία που δημοσιεύονται τα Venture Capitals θεωρούνται κεφάλαια υψηλού ρίσκου καθώς τα ποσοστά αποτυχίας κυμαίνονται από 75%-90% ενώ τα κρυπτοστοιχεία θεωρούνται από τις πιο ασταθείς κατηγορίες. 
Ακόμα το νομοσχέδιο προβλέπει τη δυνατότητα τα ΤΕΑ να επενδύουν στις χρηματοδοτούσες επιχειρήσεις μέχρι και το 25% του περιουσιακών τους στοιχείων. Δηλαδή, οι επιχειρήσεις, οι εργαζόμενοι των οποίων είναι μέλη ενός ΤΕΑ μπορούν να πάρουν δωρεάν χρήμα από αυτό το οποίο προέρχεται από εισφορές των εργαζομένων σε αυτά. Όσοι προαιρετικά ή υποχρεωτικά γίνουν πελάτες -όπως τους ονομάζετε και στο νομοσχέδιο- στα ΤΕΑ ή στα ΟΑΠΕΣ θα πρέπει να ξέρουν ότι ο ατομικός κουμπαράς των εισφορών τους θα καταλήγει στον μεγάλο κουμπαρά και θα τοποθετείται σε επενδυτικά πακέτα, σε τζογάρισμα που συνήθως όπως δείχνει η πείρα των μεγάλων κραχ ασφαλιστικών εταιρειών αποδίδει περισσότερη χασούρα παρά τα υποσχόμενα κέρδη. Χαρακτηριστικό παράδειγμα αποτελεί η κρίση που ξεκίνησε το 2008-2009 στη διάρκεια της οποίας τα Ταμεία Επαγγελματικής Ασφάλισης εκτιμάται ότι έχασαν το 40% των αποθεματικών τους. 
Μιλήσαμε και στην Επιτροπή με την Enron, την Maxwell, το Ταμείο Alecta της Σουηδίας, την ΑΣΠΙΣ στην Ελλάδα, και άλλα, με αποτέλεσμα χιλιάδες εργαζόμενοι να χάσουν την όποια ασφαλιστική συνταξιοδοτική κάλυψη είχαν. Τα κοράκια της ιδιωτικής ασφάλισης, χωρίς κανένα ρίσκο, αναμένουν κέρδη από την απόδοση των επενδύσεων τους εισφορών, ενώ οι ασφαλισμένοι παίζουν κορώνα-γράμματα τους κόπους μιας ζωής. Αυτό θα είναι το μέλλον. 
Παρουσιάζονται τα ΤΕΑ και τα ΟΑΠΕΣ ως εργαλεία αποταμίευσης της νέας γενιάς -αυτό λέτε- ώστε να δημιουργήσουν συνταξιοδοτικό κεφάλαιο. Αλήθεια, οι νέοι, που η μεγάλη πλειοψηφία εργάζεται με επισφαλείς εργασιακές σχέσεις, με μισθό που τελειώνει στις 15 του μήνα, πώς θα πληρώνουν και οι εισφορές στο επαγγελματικό ταμείο, τη στιγμή που όπως φαίνεται τα κάνετε υποχρεωτικά; Όταν το 60,8% των μισθωτών έχει μέχρι 1.200 ευρώ μεικτά, σε αυτές τις συνθήκες της μεγάλης ακρίβειας, πώς μπορούν να καταβάλλουν εισφορές και στα ΤΕΑ ή στα ΟΑΠΕΣ; 
Η δήθεν κρατική εγγύηση, που θα ακούσουμε και την Υπουργό μετά λέει -και προβάλλεται και από τις υπόλοιπες δυνάμεις εδώ- ότι εξασφαλίζει τα δικαιώματα των ασφαλισμένων, προκαλεί πράγματι γέλιο. Τα τελευταία χρόνια, τα τριάντα σχεδόν, φέρατε δέκα αντιασφαλιστικούς νόμους, κόψατε τη 13η και 14η σύνταξη, αυξήσατε τα όρια ηλικίας συνταξιοδότησης, καταργήσατε τα βαρέα και ανθυγιεινά επαγγέλματα, λεηλατήσατε συντάξεις, αρπάξατε τα αποθεματικά των ταμείων για να σώσετε τις τράπεζες. Καταργήσατε το σταθερό ημερήσιο χρόνο δουλειάς, εμπορευματοποιήσατε την υγεία και την παιδεία. Αυτό κάνατε. 
Επομένως, είναι τουλάχιστον αστείο να πιστεύει κανείς ότι μπορεί να υπάρξει κρατική εγγύηση για τη σύνταξη των ασφαλισμένων στα επαγγελματικά ταμεία μετά από σαράντα χρόνια. 
Τέτοιες εγγυήσεις σε ένα άδικο εκμεταλλευτικό σύστημα που όλη η λειτουργία του στηρίζει τον σιδερένιο νόμο του κέρδους, αυτά είναι λόγια του αέρα. Εγγυήσεις -και μάλιστα ισχυρές- για εύκολα κέρδη το νομοσχέδιο παρέχει συνολικά στους επενδυτές και τους επιχειρηματίες ειδικής ασφάλισης με αιμοδότες τους εργαζόμενους, που τους στέλνετε πελάτες σε αυτούς. 
Όλες οι κυβερνήσεις, Νέα Δημοκρατία, ΠΑΣΟΚ, ο ενιαίος ΣΥΡΙΖΑ του Τσίπρα, έχουν νομοθετήσει το χτύπημα της δημόσιας κοινωνικής ασφάλισης, στηρίζουν τα επαγγελματικά ταμεία, την ιδιωτική ασφάλιση ως λύση και διέξοδο. 
Το κράτος του κεφαλαίου -οι κυβερνήσεις του- βρίσκουν στην πλειοψηφία της ΓΣΕΕ σταθερό στήριγμα και για τις αντασφαλίστηκες μεταρρυθμίσεις συνολικά. Η πλειοψηφία της ΓΣΕΕ αναφέρει τυπικά την ανάγκη ενίσχυσης της δημόσιας κοινωνικής ασφάλισης και αναγνωρίζει και στηρίζει τον ρόλο της ιδιωτικής ασφάλισης ως συμπληρωματικής παροχής για τον εργαζόμενο και έχει τρέξει μαζί με τον ΣΕΒ να υπογράψει την ίδρυση Ταμείου Επαγγελματικής Ασφάλισης. Δεν λέει κουβέντα ότι για να υπάρχει ιδιωτική ασφάλιση, πρέπει να αποδυναμωθεί η δημόσια. Δεν λέει κουβέντα ότι αυτό που επιδιώκουν τα διάφορα κοράκια της ιδιωτικής ασφάλισης, δεν είναι να δώσουν συντάξεις στους ασφαλισμένους, αλλά να βγάλουν κέρδη χωρίς κανένα ρίσκο. 
Μόνο ένας δρόμος υπάρχει για τους εργαζόμενους, να επιβάλουν το δίκιο τους με τον αγώνα τους, να βάλουν στο επίκεντρο τις δικές τους ανάγκες και όχι τις ανάγκες των κορακιών της αγοράς και του τζογαρίσματος των επενδυτικών πακέτων. Η εργατική τάξη χρειάζεται να εμπιστευτεί τη δύναμή της. Μόνο έτσι μπορεί να φέρει τα πάνω κάτω. Προϋπόθεση είναι να οργανωθεί παντού, να βάλει μπροστά τις ανάγκες της και να κλιμακώσει τους αγώνες. Κανείς δεν χάρισε ούτε χαρίζει τίποτα. Ό, τι έχει η εργατική τάξη, το κέρδισε με σκληρούς αγώνες και με πολύ αίμα. Αυτό επιβεβαιώνει ότι για να κερδίσουν οι εργαζόμενοι, πρέπει να χάσει το κεφάλαιο. Δεν υπάρχει άλλος δρόμος. 
Οι εργαζόμενοι, οι αυτοαπασχολούμενοι, οι βιοπαλαιστές αγρότες, οι συνταξιούχοι και ιδιαίτερα οι νέοι και οι νέες θα δώσουν απάντηση συνολικά στην Κυβέρνηση, στην αστική τάξη, στους επενδυτικούς ομίλους, θα διαδηλώσουν τις εξαγγελίες τους, τις διεκδικήσεις τους, στις 5 Σεπτεμβρίου στη Διεθνή Έκθεση Θεσσαλονίκης. «Έξω η Ελλάδα από τον πόλεμο. Ούτε ένα ευρώ για τους πολεμικούς σχεδιασμούς και τα σφαγεία του ΝΑΤΟ. Αυξήσεις στους μισθούς και τις συντάξεις, συλλογικές συμβάσεις εργασίας, επαναφορά του 13ου, 14ου μισθού στο Δημόσιο και της 13ης και 14ης σύνταξης. Μέτρα ενάντια στην ακρίβεια. Αφορολόγητο 12.000 ευρώ προσαυξημένο για κάθε παιδί. Κατάργηση του ΦΠΑ σε βασικά είδη λαϊκής κατανάλωσης. Αποκλειστικά δημόσια και δωρεάν υγεία και παιδεία. Μέτρα υγείας και ασφάλειας στους χώρους δουλειάς». Με τον αδιάλλακτο αγώνα τους μπορούν να γίνουν ο καταλύτης για θετικές εξελίξεις, για νέα δεδομένα που θα οδηγήσουν στο να είναι οι πολλοί, οι άνθρωποι του μόχθου, αυτοί που θα βάλουν τη σφραγίδα για το μέλλον που έχουν ανάγκη οι ίδιοι και τα παιδιά τους.  
Τέλος, απευθυνόμαστε σε όλους αυτούς που διαδήλωσαν, που απέργησαν, που στάθηκαν απέναντι στους αντιεργατικούς νόμους, που διεκδίκησαν δίκαια αιτήματα με τη συμμετοχή τους σε αγώνες, να μην υπονομεύσουν όλη αυτήν την περήφανη στάση στηρίζοντας μπροστά στις εκλογές με την ψήφο τους τα κόμματα του κεφαλαίου, αυτά που τσάκιζαν τις ανάγκες τους, που τσακίζουν τις ανάγκες για το κέρδος, να δώσουν δύναμη στον αγώνα, να συνεχίσουν αταλάντευτα στηρίζοντας τη ζωή που δικαιούνται και στις εκλογές με την ισχυροποίηση του ΚΚΕ, που είναι το μόνο κόμμα που είναι μπροστά στον αγώνα για κάθε πρόβλημα του λαού, που συγκρούεται με τη βαρβαρότητα και τη σαπίλα του συστήματος. 
Το δίλημμα των εκλογών δεν είναι ποιος θα κυβερνήσει, αλλά ποιος θα νικήσει. Θα νικήσει η ζωή των πόλεων του λαού ή τα κέρδη των λίγων και του μεγάλου κεφαλαίου που όλοι εσείς υπηρετείτε; Το ΚΚΕ δίνει όλες του τις δυνάμεις για να νικήσουν οι ανάγκες του λαού. Και καλεί τον λαό να κάνει δυνατή αυτήν τη νίκη με αποφασιστική ενίσχυση του ΚΚΕ. Ζητάμε ξανά την απόσυρση του νομοσχεδίου και να κάνετε αποδεκτή την τροπολογία μας για την επαναφορά της 13ης και 14ης σύνταξης και του μισθού στον δημόσιο τομέα. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Κατσώτη.
Τον λόγο έχει η ειδική αγορήτρια από την Ελληνική Λύση, κ. Μαρία Αθανασίου. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε.
Κύριε Υπουργέ, κύριοι συνάδελφοι, το Σύνταγμά μας θεμελιώνει το κοινωνικό κράτος δικαίου και την κοινωνική ασφάλιση ως βασική υποχρέωση της πολιτείας, ενώ το ασφαλιστικό μας σύστημα στηρίζεται στον ανταποδοτικό του χαρακτήρα και στην εγγύηση της κρατικής προστασίας. Η σταδιακή μετατόπιση προς κεφαλαιοποιητικές λογικές και πρακτικές, ακόμη και αν αφορούν στο δεύτερο πυλώνα ασφάλισης αυτών των επικουρικών συντάξεων, μεταβάλλει αυτήν τη συνταγματική φιλοσοφία και απομακρύνει το ασφαλιστικό σύστημα από το δημόσιο και κοινωνικό του προορισμό. 
Η Κυβέρνηση, λοιπόν, παρουσιάζει το παρόν νομοσχέδιο ως μια μεταρρύθμιση για την οποία διατείνεται ότι διευρύνει τις επιλογές των εργαζομένων και ενισχύει την επαγγελματική ασφάλιση. Στην πραγματικότητα, όμως, ανοίγει τον δρόμο στη μεγαλύτερη συμμετοχή ιδιωτικών ασφαλιστικών επιχειρήσεων, στο δεύτερο πυλώνα, ο οποίος αποτελεί και το αντικείμενο του παρόντος σχεδίου νόμου. Έτσι, λοιπόν, η Κυβέρνηση επιλέγει να ενισχύσει την κεφαλαιοποιητική λογική και να κατευθύνει τη συμπληρωματική ασφάλιση προς ιδιωτικά σχήματα αντί να αντιμετωπίσει τις πραγματικές αδυναμίες του δημόσιου ασφαλιστικού συστήματος. 
Οι εργαζόμενοι δεν έχουν ανάγκη από ένα ασφαλιστικό σύστημα το οποίο να εξαρτά όλο και περισσότερο την ασφαλιστική τους προστασία από τις αγορές και τις επενδυτικές αποδόσεις ούτε θα πρέπει να εξαρτώνται οι αποδοχές τους, οι οποίες αποτελούν το αποτέλεσμα του κόπους μιας ζωής, σε ιδιωτικές επενδυτικές ευκαιρίες, σε προτάσεις και σε ρίσκα κερδοσκόπων επενδυτών. 
Ωστόσο, όμως, οι επικουρικές συντάξεις με το παρόν σχέδιο νόμου, έτσι όπως προκύπτει και από τη λογική που εκφράζεται ήδη από το άρθρο 1, θα λειτουργούν σε καθεστώς τζόγου και ρίσκων. Και σε περίπτωση απωλειών, στο χρηματιστήριο των επικουρικών συντάξεων, το βάρος και την απώλεια θα την επωμίζονται οι ασφαλισμένοι αντί να τα επωμίζονται οι επενδυτές οι οποίοι επενδύουν στη λογική του τζόγου, των αποδόσεων, των ιδιωτικών κερδών, των υποσχέσεων προς φίλους ιδιώτες, προς επενδυτές, προς κερδοσκόπους, προς ομοτράπεζους. 
Έτσι, η Ελληνική Λύση επισημαίνει ότι η σύνταξη δεν πρέπει να εξαρτάται από το ποιος έχει τη δυνατότητα να πληρώνει επιπλέον ασφαλιστικά προϊόντα, όπως επίσης ότι είναι ανεπίτρεπτο, κύριοι της Κυβέρνησης, να μετατρέπετε τη σύνταξη από κοινωνικό δικαίωμα σε αποταμιευτικό προϊόν της ασφαλιστικής αγοράς. 
Είναι προφανές ότι δεν χρειαζόμαστε περισσότερα φορολογικά κίνητρα για ιδιωτικά συνταξιοδοτικά προϊόντα, αλλά καλύτερες δημόσιες συντάξεις, όπως επίσης και επαρκές σε αριθμό και κατάρτιση προσωπικό το οποίο θα στελεχώνει υπαρκτές και όχι εικονικές υπηρεσίες. 

Στο ίδιο πνεύμα κινείται και η διάταξη του άρθρου 4, η οποία αποτυπώνει ξεκάθαρα την πολιτική επιλογή της Κυβέρνησης. Αντί, λοιπόν, η Κυβέρνηση να επικεντρώνεται στην ενίσχυση του δημόσιου ασφαλιστικού συστήματος και στην εγγύηση αξιοπρεπών συντάξεων για όλους τους εργαζόμενους, βάζει τις επικουρικές συντάξεις να εξαρτώνται από κεφαλαιοποιητικά σχήματα και ιδιωτικούς φορείς, καθιστώντας τες αντικείμενο εμπορευματοποίησης. Αλλά και το άρθρο 7 από το οποίο προκύπτει ότι Κυβέρνηση επιλέγει να συνδέσει την παροχή πρόσθετης υγειονομικής κάλυψης αποκλειστικά με ιδιωτικές ασφαλιστικές επιχειρήσεις και ιδιωτικούς παρόχους υγείας. Έτσι, με αυτόν τον τρόπο εισάγει ελεύθερα τον ιδιωτικό τομέα σε έναν ιδιαίτερα ευαίσθητο χώρο, όπως η δημόσια υγεία, αντί να επενδύει στην ενίσχυση του δημόσιου συστήματος υγείας και της κοινωνικής ασφάλισης. 
Στο άρθρο 24 η Κυβέρνηση μετατοπίζει το βάρος στην αιτιολόγηση, αποδυναμώνοντας με αυτόν τον τρόπο τον προληπτικό έλεγχο και μεταφέροντας την ευθύνη αποκλειστικά στο ΤΕΑ, δημιουργώντας ένα έδαφος νομικής αβεβαιότητας. Η έννοια της επαρκούς αιτιολόγησης είναι αόριστη, χαλαρώνει το τείχος ασφαλείας ανάμεσα στη διοίκηση της εργοδότριας εταιρείας και στα συμφέροντα των ασφαλισμένων και αυξάνει τον κίνδυνο να υπερισχύσουν τα εταιρικά συμφέροντα έναντι της προστασίας των συνταξιοδοτικών αποταμιεύσεων.
Στο άρθρο 39 με ποια κριτήρια θα δύναται η εποπτική αρχή να ανατρέπει τους όρους του προγράμματος και να επιβάλει διαφορετική σειρά ικανοποίησης των απαιτήσεων κατά την εκκαθάριση; Επίσης, πώς διασφαλίζεται ότι δεν θα έχουμε σύγκρουση συμφερόντων, όταν η εκκαθάριση διενεργείται από το ίδιο το διοικητικό συμβούλιο ή τον διαχειριστή του ΤΕΑ; Τέλος, υπάρχει πρόβλεψη για ταχεία διαδικασία παροχής εξωδικαστικής και δικαστικής προστασίας των μελών κάποιου ΤΕΑ, σε περίπτωση που η επιβαλλόμενη από την αρχή διαδικασία εκκαθάρισης αδικήσει ενδεχομένως συγκεκριμένες ομάδες δικαιούχων; 
Στο άρθρο 41 προκύπτουν τα εξής ερωτήματα: Πώς προστατεύονται οι αποταμιεύσεις των μελών που έχουν εναπομείνει όταν ο καθαριστής μπορεί να υποπέσει σε διαχειριστικά λάθη, τα οποία χαρακτηρίζονται ως λάθη απλής αμέλειας χωρίς να φέρει καμία απολύτως ευθύνη για τη ζημία που θα προκαλέσει τη στιγμή κατά την οποία η έννοια της βαριάς αμέλειας δύσκολα αποδεικνύεται στα δικαστήρια; 
Στο άρθρο 43 παραμονεύει ο κίνδυνος να πιεστούν σε μεγάλο βαθμό τα μικρομεσαία ελληνικά ΤΕΑ. Η εποπτική αρχή αποκτά την απόλυτη εξουσία να καθορίζει κρίσιμα μακροοικονομικά στοιχεία, όπως ο ρυθμός πληθωρισμού, οι μελλοντικοί μισθοί και τα μέγιστα επιτόκια προεξόφλησης, με κίνδυνο με μια απλή αλλαγή σε αυτές τις τεχνικές παραμέτρους ένα υγιές ταμείο να μπορεί να βρεθεί τεχνικά ελλειμματικό. 
Η θέσπιση εποπτικής εισφοράς έως 1,5 τοις χιλίοις επί των ετήσιων εισφορών λειτουργεί πρακτικά ως άμεση φορολόγηση αφαιρώντας τους πόρους αυτούς από τις αποταμιεύσεις των εργαζομένων για να χρηματοδοτήσει τα λειτουργικά έξοδα του επόπτη. 
Το άρθρο 61 περιλαμβάνει το εξής οξύμωρο: πωλητής και αξιολογητής είναι το ίδιο πρόσωπο. Δηλαδή η ίδια εταιρεία, η οποία πωλεί το προϊόν, η ίδια εταιρία την ίδια στιγμή θα αξιολογεί την καταλληλότητα ή μη του προϊόντος, χωρίς βέβαια να φέρει οποιαδήποτε ευθύνη σε περίπτωση που πέσει έξω στις προβλέψεις της. Καθαρός όγκος, δηλαδή. Αν λοιπόν οι αποδόσεις δεν επιβεβαιωθούν, η εταιρεία θα προβάλλει το επιχείρημα ότι είχε προειδοποιήσει μεταφέροντας την ευθύνη από τον πάροχο στον ασφαλισμένο. Η επικουρική σύνταξη, όμως, δεν μπορεί να στηρίζεται σε συνθήκες τζόγου. Χρειάζεται πραγματικές εγγυήσεις και αυστηρή εποπτεία.
Στο ζήτημα τώρα της εποπτείας, οφείλω μια επισήμανση στην κυρία Υπουργό. Η Ελληνική Λύση όπως πάντοτε έτσι και εν προκειμένω, τάσσεται υπέρ της αυξημένης και εύλογης εποπτείας από τα αρμόδια όργανα, χρησιμοποιώντας τα αντίστοιχα εργαλεία. Ωστόσο, αυτό το οποίο δεν θέλουμε είναι το να λαμβάνονται μέτρα δυσβάσταχτα, εξαντλητικά, εξουθενωτικά, ούτε μέτρα τιμωρητικού χαρακτήρα. 
Αυτό το οποίο επισημάναμε στη χθεσινή μας τοποθέτηση είναι ότι τα μέτρα εποπτείας δέον να είναι κατάλληλα και ανάλογα με τη δύναμη του κάθε ταμείου εξατομικευμένα ώστε να διατηρήσουν τον ελεγκτικό τους χαρακτήρα, με σκοπό τη συμμόρφωση και όχι την κατάρρευση. 
Στο άρθρο 76 οι όροι «φορητότητα» και «μεταφορά» των συνταξιοδοτικών δικαιωμάτων φοβούμαστε ότι προετοιμάζει τη σταδιακή υποκατάσταση του δημόσιου χαρακτήρα της κοινωνικής ασφάλισης από τα ιδιωτικά σχήματα. Προβλέπεται επίσης η μεταφορά και η μεταβίβαση των προγραμμάτων των συνταξιοδοτικών παροχών. Ωστόσο, τούτο δημιουργεί τον κίνδυνο να συγκεντρωθεί η διαχείριση των αποθεματικών σε λίγους μεγάλους φορείς, γεγονός που απαιτεί αυστηρούς μηχανισμούς ελέγχου και πλήρη διαφάνεια. Εδώ χρειάζεται βαθύς εποπτικός έλεγχος και πλήρη διαφάνεια. 
Προτεραιότητα πρέπει να έχει η διασφάλιση ισχυρών και εγγυημένων δημόσιων συντάξεων, η προστασία της περιουσίας των ασφαλισμένων από επενδυτικούς κινδύνους και η ενίσχυση της εθνικής εποπτείας επί των επαγγελματικών ταμείων. Παράλληλα δέον να ληφθούν μέτρα προστασίας ώστε καμία μεταφορά δικαιωμάτων ή προγραμμάτων να μη μειώσει τις συνταξιοδοτικές παροχές ή να εξαφανίζει κεκτημένα δικαιώματα των εργαζομένων.
Στο άρθρο 77 η διάταξη αυτή διευκολύνει τη μεγαλύτερη συμμετοχή ιδιωτικών ασφαλιστικών φορέων στη συνταξιοδοτική κάλυψη των εργαζομένων, διότι στην πράξη δημιουργεί προϋποθέσεις αποδυνάμωσης της ισχυρής δημόσιας κοινωνικής ασφάλισης. Ρητά προβλέπεται η δυνατότητα μεταφοράς συνταξιοδοτικών δικαιωμάτων μεταξύ επαγγελματικών ταμείων, ασφαλιστικών επιχειρήσεων και άλλων παρόχων, χωρίς ωστόσο να παρέχεται καμία εγγύηση ότι το ύψος ή η ασφάλεια των μελλοντικών παροχών θα παραμείνει αμείωτη, ότι προστατεύονται οι εισφορές των εργαζομένων και ότι δεν θα καταλήξουν να εξαρτώνται από ιδιωτικούς φορείς ή από επενδυτικούς κινδύνους. 
Στο άρθρο 79 παρ. 1 η διάταξη δεν αναφέρει τις ενδεχόμενες οικονομικές συνέπειες που μπορεί να υποστεί ο ασφαλισμένος κάνοντας χρήση του δικαιώματος ελεύθερης αποχώρησής του. Η πολιτεία οφείλει να διασφαλίσει το σύνολο των εισφορών ή των δικαιωμάτων του ακόμα και σε περίπτωση αποχώρησής του από ένα επαγγελματικό ταμείο. 
Στην παράγραφο 2 η διάταξη εξακολουθεί να αντιμετωπίζει τη σύνταξη ως επενδυτικό προϊόν, από τη στιγμή κατά την οποία προβλέπει ότι ο ασφαλισμένος ενδέχεται να λάβει ακόμη και το μικρότερο ποσό μεταξύ της ονομαστικής αξίας και της αξίας των επενδύσεων. Τούτο σημαίνει ότι η επικουρική του σύνταξη μπορεί να εξαρτάται από την πορεία των αγορών, παρότι πρόκειται για χρήματα που προέρχονται από τις δικές του εισφορές, από τη δική του οικονομική κατάσταση. 
Η Ελληνική Λύση λοιπόν αντιτάσσεται στη μεταφορά του επενδυτικού κινδύνου στον εργαζόμενο, τη στιγμή κατά την οποία το κράτος οφείλει να εγγυάται τουλάχιστον το σύνολο των καταβεβλημένων εισφορών και την εύλογη απόδοση τους. 
Στην παράγραφο 4 για την τήρηση ολοκληρωμένων μητρώων, η οποία συμβάλλει στη διαφάνεια και στον έλεγχο της λειτουργίας των ταμείων δεν αρκεί η απλή καταγραφή των στοιχείων, αλλά αντιθέτως απαιτείται συνεχής κρατικός έλεγχος, τακτικοί οικονομικοί έλεγχοι και αυστηρές κυρώσεις, σε περίπτωση ανακριβών στοιχείων ή κακοδιαχείρισης των αποθεματικών. 
Στο άρθρο 80 παρ. 2 η υποχρεωτική υπαγωγή στους όρους του νέου προγράμματος δημιουργεί σοβαρούς προβληματισμούς, καθώς ο ασφαλισμένος ενδέχεται να χάσει ευνοϊκότερους όρους που είχε στο προηγούμενο ταμείο ή να υπαχθεί σε δυσμενέστερο καθεστώς, χωρίς δυνατότητα επιλογής. Κάθε μεταφορά συνταξιοδοτικών δικαιωμάτων πρέπει να πραγματοποιείται με πλήρη διασφάλιση των ήδη κατοχυρωμένων δικαιωμάτων και χωρίς καμία υποβάθμιση των παροχών ή επιδείνωση των ασφαλιστικών όρων. Η προστασία του εργαζόμενου πρέπει να προηγείται της διοικητικής διευκόλυνσης των ταμείων και των ασφαλιστικών φορέων. 
Στο άρθρο 83 παρ. 1 η διάταξη ανοίγει τον δρόμο για τη μεταφορά ολόκληρων συνταξιοδοτικών προγραμμάτων από επαγγελματικά ταμεία σε ασφαλιστικές επιχειρήσεις. Πρόκειται για μια ιδιαίτερη σοβαρή μεταβολή, η οποία ενισχύει την παρουσία ιδιωτικών ασφαλιστικών εταιρειών στη διαχείριση των συνταξιοδοτικών αποθεματικών των εργαζομένων. Δηλαδή αντί να ενισχύεται ο θεσμός των επαγγελματικών ταμείων με δημόσια εποπτεία, το νομοσχέδιο διευκολύνει τη μεταφορά ασφαλιστικών κεφαλαίων στον ιδιωτικό ασφαλιστικό τομέα, αυξάνοντας τον κίνδυνο εμπορευματοποίησης της επαγγελματικής ασφάλισης. 
Στην παράγραφο 2 η συγκεκριμένη ρύθμιση μετακυλύει το οικονομικό κόστος της μεταβίβασης στους ίδιους τους ασφαλισμένους. Οι εργαζόμενοι καλούνται να χρηματοδοτήσουν μία διοικητική επιλογή, η οποία εξυπηρετεί κυρίως τη λειτουργία των φορέων και όχι δική τους πρωτοβουλία. Η προστασία των συνταξιοδοτικών αποθεματικών επιβάλλει οι σχετικές δαπάνες να καλύπτονται από τους φορείς που αποφασίζουν και υλοποιούν τη μεταβίβαση και όχι από τους ασφαλισμένους. 
Στην παράγραφο 7 οι εξουσίες αυτές πρέπει να συνοδεύονται από πραγματική επιχειρησιακή δυνατότητα ελέγχου. Χωρίς επαρκές προσωπικό, εξειδικευμένους λογιστές και συνεχείς εποπτικούς επιτόπιους ελέγχους, οι αρμοδιότητες αυτές κινδυνεύουν να παραμείνουν θεωρητικές και να μην προσφέρουν ουσιαστική προστασία στους ασφαλισμένους. 
Τέλος, η ολοκλήρωση της μεταβίβασης σηματοδοτεί την οριστική μεταφορά της διαχείρισης των συνταξιοδοτικών αποθεματικών σε ασφαλιστική επιχείρηση. Με τέτοιες διατάξεις η πολιτεία απομακρύνεται σταδιακά από την ευθύνη προστασίας της επαγγελματικής ασφάλισης και ενισχύει τη συμμετοχή ιδιωτικών ασφαλιστικών εταιρειών στη διαχείριση των συντάξεων. Οι αποταμιεύσεις των εργαζομένων δεν πρέπει να αποτελούν αντικείμενο επιχειρηματικής δραστηριότητας, αλλά να προστατεύονται από ένα ισχυρό, διαφανές και αποτελεσματικό εποπτευόμενο ασφαλιστικό σύστημα με πρωταγωνιστικό ρόλο του κράτους. 


Το άρθρο 84 παράγραφος 4 η εμπειρία από την οικονομική κρίση και τις απώλειες ασφαλιστικών αποθεματικών έχει αποδείξει ότι ακόμα κι όταν υφίστανται διαδικασίες εποπτείας δεν αποκλείονται σοβαρές αστοχίες. Απαιτείται πολύ αυστηρότερο πλαίσιο κρατικού ελέγχου, συνεχείς αναλογιστικοί έλεγχοι και ρητή κρατική εγγύηση ότι οι ασφαλισμένοι δεν θα υποστούν καμία μείωση των κατοχυρωμένων δικαιωμάτων τους εξαιτίας μιας μεταβίβασης. 
Στο άρθρο 85 η διάταξη κινείται υπέρ των ίσων κανόνων ενημέρωσης για όλους τους ασφαλισμένους. Ωστόσο, το πρόβλημα δεν περιορίζεται μόνο στην ενημέρωση των ασφαλισμένων, αλλά αφορά τη συνολική διεύρυνση του ρόλου των ιδιωτικών ασφαλιστικών επιχειρήσεων στον τομέα της επαγγελματικής ασφάλισης. Η εξομοίωση των υποχρεώσεων ενημέρωσης δεν αναιρεί το γεγονός ότι όλο και περισσότερα συνταξιοδοτικά προϊόντα θα διαχειρίζονται ιδιωτικοί φορείς, γεγονός που μεταβάλλει σταδιακά τον χαρακτήρα της κοινωνικής ασφάλισης. Η πλήρης ενημέρωση είναι αναγκαία, αλλά δεν αρκεί για να προστατεύσει τους εργαζόμενους. Απαιτούνται ισχυρές κρατικές εγγυήσεις για τις εισφορές και τις παροχές, αυστηρή και συνεχής εποπτεία των ασφαλιστικών επιχειρήσεων, καθώς και σαφής διαχωρισμός της δημόσιας κοινωνικής ασφάλισης από τα ιδιωτικά συνταξιοδοτικά προϊόντα. 
Στο άρθρο 93 το αποκλειστικό κριτήριο φορολόγησης αντικαθίσταται. Πλέον κριτήριο είναι η ηλικία και όχι ο αριθμός των ετών ασφάλισης. Έτσι όμως εξισώνονται πρόσωπα με εντελώς διαφορετική διάρκεια ασφάλισης και ύψος εισφορών, ενώ η πλήρης υπαγωγή στη γενική κλίμακα όσων χρειαστούν τα χρήματά τους πριν από τα εξήντα δύο τους χρόνια λειτουργεί άδικα. Το κράτος δεν περιορίζεται στη φορολόγηση, αλλά κατευθύνει ενεργά τη συμπεριφορά των ασφαλισμένων προς συγκεκριμένα ιδιωτικά συνταξιοδοτικά προϊόντα. 
Στο άρθρο 95 οι χαμηλοί συντελεστές παρακράτησης που φτάνουν ακόμα και στο 2,5%, επιβεβαιώνουν ότι η Κυβέρνηση χρησιμοποιεί τη φορολογία ως εργαλείο ενίσχυσης του ΤΕΑ και των ΟΑΠΕΣ, παρέχοντας σημαντικά κίνητρα σε όσους έχουν τη δυνατότητα να συμμετέχουν σ’ αυτά. Παράλληλα, όσοι χρειαστούν να ρευστοποιήσουν την αποταμίευσή τους πριν από τα εξήντα δύο χρόνια, χάνουν την ευνοϊκή αυτοτελή φορολόγηση και υπάγονται στη γενική κλίμακα παρακράτησης. Αντί να ενισχύεται η καθολική δημόσια κοινωνική ασφάλιση, διευρύνονται τα κίνητρα για ιδιωτικού χαρακτήρα συνταξιοδοτικά σχήματα. 
Στο ίδιο πνεύμα κινείται και το άρθρο 96. Επίσης, η προβλεπόμενη αύξηση των ορίων από 20% σε 35% κι από 20.000 σε 35.000 ευρώ, ωφελεί κυρίως όσους διαθέτουν υψηλά εισοδήματα και έχουν τη δυνατότητα να καταβάλλουν μεγάλες προαιρετικές εισφορές. Η κοινωνική ασφάλιση πρέπει να στηρίζεται σε ένα ισχυρό δημόσιο σύστημα και όχι σε διαρκή επέκταση φορολογικών κινήτρων υπέρ ιδιωτικών και επαγγελματικών συνταξιοδοτικών προϊόντων.
Στο άρθρο 100 η Κυβέρνηση περιορίζεται και πάλι σε αποσπασματικές παρεμβάσεις για επιμέρους κατηγορίες επαγγελματιών, χωρίς να αντιμετωπίζει συνολικά το υψηλό ασφαλιστικό κόστος που εξακολουθούν να επωμίζονται οι αυτοαπασχολούμενοι και οι ελεύθεροι επαγγελματίες. Παράλληλα, η υπαγωγή στην ασφάλιση ως ελεύθερου επαγγελματία μετά την υπέρβαση του εισοδηματικού ορίου των 10.000 ευρώ συνεπάγεται αυξημένες ασφαλιστικές υποχρεώσεις, χωρίς να προβλέπονται αντίστοιχα μέτρα στήριξης.
Στο άρθρο 102 η Κυβέρνηση επιλέγει ακόμα μια φορά τη λύση της παράτασης μιας υφιστάμενης σύμβασης αντί να έχει ολοκληρώσει εγκαίρως τη διαγωνιστική διαδικασία για την ανάθεση του έργου. Η πρακτική των διαδοχικών παρατάσεων όμως δεν μπορεί να αποτελεί μόνιμο τρόπο λειτουργίας της δημόσιας διοίκησης.
Κύριοι, διαπιστώνουμε ότι το παρόν νομοσχέδιο κατ’ ουσίαν δεν ενισχύει το δημόσιο ασφαλιστικό σύστημα, αλλά επεκτείνει σταδιακά τα φορολογικά κίνητρα και το θεσμικό πλαίσιο υπέρ των ταμείων επαγγελματικής ασφάλισης και των ομαδικών ασφαλιστικών προϊόντων επαγγελματικής συνταξιοδότησης. Παράλληλα, εισάγει επιμέρους ασφαλιστικές και οργανωτικές ρυθμίσεις για τη λειτουργία του e-ΕΦΚΑ και του Υπουργείου Εργασίας, χωρίς όμως να αντιμετωπίζει ουσιαστικά τα προβλήματα του δημόσιου ασφαλιστικού συστήματος, το υψηλό ασφαλιστικό κόστος των ελεύθερων επαγγελματιών και την ανάγκη αποτελεσματικότερης εξυπηρέτησης των πολιτών.
Η Ελληνική Λύση τάσσεται ρητά υπέρ ενός ισχυρού, δημόσιου και καθολικού συστήματος κοινωνικής ασφάλισης με ίσα δικαιώματα για όλους τους πολίτες της. 
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε, κυρία Αθανασίου.
Τον λόγο έχει ο κ. Ιωάννης Αμανατίδης, ειδικός αγορητής από τον ΣΥΡΙΖΑ.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ, κύριε Πρόεδρε.
Κυρίες Υπουργοί, χαίρομαι, ειδικά και για την κ. Ευθυμίου που είναι από τη Θεσσαλονίκη.
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Κι εγώ από τη Θεσσαλονίκη είμαι.
ΙΩΑΝΝΗΣ ΑΜΑΝΑΤΙΔΗΣ: Κι εσείς από τη Θεσσαλονίκη είστε; Αυτό δεν το ήξερα. Μαθαίνουμε.
Κυρίες και κύριοι συνάδελφοι, το παρόν νομοσχέδιο δεν απαντά στα ερωτήματα και στα προβλήματα που αντιμετωπίζει το ασφαλιστικό σύστημα. Ίσως να μην είναι και στις προθέσεις της Κυβέρνησης να αντιμετωπίσει τα προβλήματα αυτά, γιατί τα θεμελιώδη προβλήματα είναι οι χαμηλοί μισθοί και η περιορισμένη δυνατότητα αποταμίευσης -κι εδώ θα ήθελα να σας πω τη θέση μας για την επαναφορά του δέκατου τρίτου και του δέκατου τέταρτου μισθού-, η επισφαλείς και ανελαστικές εργασιακές σχέσεις, η εισφοροδιαφυγή και η αδήλωτη εργασία και η ανάγκη ενίσχυσης των εσόδων του δημοσίου ασφαλιστικού συστήματος, η ισχυρότερη προστασία των χαμηλοσυνταξιούχων, η επαναχορήγηση της δέκατης τρίτης σύνταξης και η ανάγκη αποτελεσματικότερου και ισχυρότερου ΕΦΚΑ.
Η Κυβέρνηση δεν απαντά στο ερώτημα λοιπόν πώς θα έχουμε αξιοπρεπείς δημόσιες συντάξεις, αλλά στο πώς θα μεγαλώσει η αγορά ιδιωτικής συνταξιοδοτικής αποταμίευσης. Εδώ θα τολμούσα να πω ότι το κρίσιμο ερώτημα είναι το εξής. Λέτε ότι δίνετε επιλογές, το παρουσιάζετε σαν μια μεταρρύθμιση για περισσότερες επιλογές στους εργαζόμενους, διευρύνετε τις δυνατότητες συμπληρωματικής συνταξιοδοτικής αποταμίευσης και καθιστάτε την επαγγελματική ασφάλιση περισσότερο προσιτή. Αυτός άλλωστε είναι και ο τίτλος του νομοσχεδίου. Περισσότερες επιλογές όμως για ποιους; Για τον εργαζόμενο των 900 και των 1.000 ευρώ; Για τον νέο που εργάζεται με σύμβαση ορισμένου χρόνου; Για τον εποχικά απασχολούμενο; Για εκείνον που αλλάζει διαρκώς εργοδότη και βρίσκεται μεταξύ εργασίας και ανεργίας ή που δυσκολεύεται να καλύψει το κόστος στέγασης και τις βασικές ανάγκες του νοικοκυριού του;
Ξέρετε, κυρίες και κύριοι συνάδελφοι, η επιλογή χωρίς την οικονομική δυνατότητα να την ασκήσεις δεν είναι πραγματική επιλογή. Κι εδώ βρίσκεται η βασική μας διαφωνία με το νομοσχέδιο. Η επαγγελματική ασφάλιση μπορεί να έχει θέση στο ασφαλιστικό μας σύστημα και συμπληρωματικό χαρακτήρα. Άλλο είναι όμως η συμπληρωματική λειτουργία του δεύτερου πυλώνα κι άλλο η σταδιακή μεταφορά του βάρους της συνταξιοδοτικής προστασίας από τη δημόσια κοινωνική ασφάλιση, την αλληλεγγύη των γενεών και τη συλλογική ευθύνη στην ατομική αποταμίευση και τα κεφαλαιοποιητικά σχήματα.
Αυτό είναι το κύριο πολιτικό ζήτημα. Η δημόσια κοινωνική ασφάλιση έχει αναδιανεμητικό χαρακτήρα, στηρίζεται στην αλληλεγγύη των γενεών, στην κοινωνική αναδιανομή και στη διοικητική ευθύνη του κράτους. Η κεφαλαιοποιητική επαγγελματική ασφάλιση έχει διαφορετική λειτουργία. Συνδέεται με τις εισφορές, τις επενδύσεις, τις αποδόσεις και αναπόφευκτα βέβαια με τον επενδυτικό κίνδυνο. Δεν πρόκειται για ταυτόσημα συστήματα. Γι’ αυτό θεωρούμε τουλάχιστον προβληματικό να παρουσιάζετε την επέκταση του δεύτερου πυλώνα περίπου ως απάντηση στις αδυναμίες του πρώτου.
Η κοινωνική ασφάλιση, κυρίες και κύριοι συνάδελφοι, αποτελεί συνταγματική υποχρέωση της πολιτείας. Το άρθρο 22 παράγραφος 5 του Συντάγματος είναι σαφές ως προς τη μέριμνα του κράτους για την κοινωνική ασφάλιση των εργαζομένων. Δεν μπορεί λοιπόν η απάντηση στις χαμηλές μελλοντικές συντάξεις να είναι απλώς «αποταμιεύστε περισσότερο μόνοι σας», γιατί τότε μετακινούμε σταδιακά την ευθύνη από την κοινωνία στον ασφαλισμένο. Και μαζί με την ευθύνη μεταφέρουμε, όπως βλέπετε, και τον κίνδυνο.
Η συνολική διαφωνία μας είναι πολιτική. Έχουμε από τη μια ένα κυβερνητικό μοντέλο: Περισσότερη ατομική αποταμίευση, περισσότερη κεφαλαιοποίηση, περισσότερος ρόλος των αγορών, μεγαλύτερη ατομική ανάληψη κινδύνου, ενώ το δικό μας μοντέλο κι αυτό που προτείνουμε είναι το εξής: Ισχυρή δημόσια κοινωνική ασφάλιση, αλληλεγγύη των γενεών, αξιοπρεπείς μισθοί, σταθερή εργασία, διεύρυνση της ασφαλιστικής βάσης, καταπολέμηση της εισφοροδιαφυγής, αξιοπρεπείς δημόσιες συντάξεις, μίλησα ήδη για τη δέκατη τρίτη σύνταξη, επαγγελματική ασφάλιση αυστηρά συμπληρωματική και με ισχυρή προστασία των ασφαλισμένων.
Είναι χαρακτηριστικές οι τοποθετήσεις μας και στο νομοσχέδιο του κ. Χατζηδάκη το 2021, αλλά και μετά, το 2022, αν δεν κάνω λάθος, ότι τα νομοσχέδια που προωθήσατε τότε -κι αυτό που φέρνετε, κυρία Υπουργέ, είναι η συνέχειά τους- ήταν η λαιμητόμος και η θηλιά στο ασφαλιστικό σύστημα.
Και εδώ θα ήθελα να σας κάνω μια επισήμανση. Εάν ισχύει αυτό που ανέφερε ο ειδικός αγορητής του Κομμουνιστικού Κόμματος Ελλάδος για την υποχρεωτικότητα -θα το πείτε στην τοποθέτησή σας φαντάζομαι- πρέπει να λάβετε υπόψη σας το εξής: Σύμφωνα με το άρθρο 22 παράγραφος 5, που σας είπα, ο νόμος όπου καθιερώνει την υποχρεωτική κοινωνική ασφάλιση, οφείλει να καθιστά φορέα της μόνο το κράτος ή νομικά πρόσωπα δημοσίου δικαίου είτε ως κύρια είτε ως επικουρική ασφάλιση. Είναι οι αποφάσεις του 2015 και του 2019.
Κυρίες και κύριοι συνάδελφοι, η σύνταξη δεν μπορεί να αντιμετωπίζεται ως προσωπικό επενδυτικό σχέδιο. Δεν είναι χρηματοοικονομικό προϊόν. Είναι μείζον κοινωνικό δικαίωμα που απορρέει από δεκαετίες συνεργασίας. Οι αγορές άλλωστε δεν κινούνται μόνο ανοδικά. Υπάρχουν οικονομικές κρίσεις, περίοδοι ύφεσης, χρηματιστηριακές αναταράξεις και αρνητικές επιδόσεις. Όσο μεγαλύτερο τμήμα της συνταξιοδοτικής προσδοκίας συνδέεται με αυτές τις διακυμάνσεις, τόσο μεγαλύτερη γίνεται και η αβεβαιότητα που αναλαμβάνει ο ίδιος ο ασφαλισμένος.
Θα ήθελα σε αυτό το σημείο να αναφερθώ λίγο στην ακρόαση των φορέων, η οποία ήταν αρκετά χρήσιμη, ακριβώς επειδή ανέδειξε και τις δύο όψεις της συζήτησης. Ακούσαμε φορείς, όπως τον ΣΕΤΕ και την Ένωση Θεσμικών Επενδυτών να θεωρούν θετική την ανάπτυξη της επαγγελματικής ασφάλισης. Όμως, παράλληλα ακούστηκε και κάτι σημαντικό. Ο Πρόεδρος του Επαγγελματικού Επιμελητηρίου Αθηνών επεσήμανε ότι για ένα μεγάλο μέρος των μικρομεσαίων επιχειρήσεων η οικονομική δυνατότητα να συμμετάσχουν ουσιαστικά στην επαγγελματική ασφάλιση είναι περιορισμένη και στη συνέχεια είπε ξεκάθαρα ότι η ανάπτυξη των επαγγελματικών ταμείων εξαρτάται από την οικονομική δυνατότητα των εργαζομένων από τους μισθούς και από την ακρίβεια. 
Αυτό ακριβώς βάλαμε και εμείς στις Επιτροπές. Αυτή είναι η κοινωνική πραγματικότητα. Αυτό που λείπει από το κυβερνητικό σας αφήγημα. Δεν μπορείτε να μιλάτε με τον ίδιο τρόπο για δυνατότητα αποταμίευσης σε έναν υψηλόμισθο εργαζόμενο μεγάλης επιχείρησης και σε έναν χαμηλόμισθο εργαζόμενο μιας μικρής επιχείρησης. Και γι’ αυτό έχουμε σοβαρή ένσταση και ως προς τα φορολογικά κίνητρα.
Με το άρθρο 96, αυξάνεται το ανώτατο όριο των εισφορών και ασφαλίσεων στο 35% των αποδοχών για τους μισθωτούς και στις 35.000 για τους μη μισθωτούς. Ποιος όμως στην πραγματικότητα μπορεί να αξιοποιήσει αυτά τα όρια; Ο εργαζόμενος που εξαντλεί το εισόδημά του πριν τελειώσει ο μήνας ή εκείνος που διαθέτει ήδη υψηλό και σταθερό εισόδημα και σημαντική δυνατότητα αποταμίευσης; 
Τα φορολογικά κίνητρα κινδυνεύουν να λειτουργήσουν αντίστροφα από μία πραγματική κοινωνική πολιτική. Να προσφέρουν, δηλαδή, μεγαλύτερο όφελος ακριβώς σε εκείνους που έχουν τη μεγαλύτερη δυνατότητα να αποταμιεύσουν, ενώ το δημοσιονομικό κόστος επιμερίζεται στο σύνολο των φορολογουμένων.
Έχουμε, επίσης, κυρία Υπουργέ και κυρία Υφυπουργέ, σοβαρές επιφυλάξεις για τα Ανοιχτά Ταμεία Επαγγελματικής Ασφάλισης. Κατανοούμε το επιχείρημα ότι μπορεί να διευκολύνουν την πρόσβαση μικρότερων επιχειρήσεων και εργαζομένων, που σήμερα δεν μπορούν να δημιουργήσουν δικό τους Ταμείο Επαγγελματικής Ασφάλισης. Η αποσύνδεση, όμως, από συγκεκριμένους επαγγελματικούς και συλλογικούς δεσμούς δεν είναι μια ουδέτερη τεχνητή αλλαγή. Υπάρχει ο κίνδυνος να οδηγηθούμε στη δημιουργία μεγάλων σχημάτων, που θα ανταγωνίζονται για την προσέλευση ασφαλισμένων, με αποτέλεσμα η λογική της επαγγελματικής ασφάλισης να πλησιάζει όλο και περισσότερο στη λειτουργία μιας αγοράς χρηματοοικονομικών προϊόντων και να υποχωρεί ο ρόλος της συλλογικής εκπροσώπησης των εργαζομένων. 
Αντίστοιχα η φορητότητα των δικαιωμάτων μπορεί κατ’ αρχήν να είναι χρήσιμη σε μια αγορά εργασίας αυξημένης κινητικότητας. Αυτό όμως που προέχει, είναι η πλήρης προστασία του εργαζόμενου με σαφείς προθεσμίες, διαφάνεια στις χρεώσεις, κατοχύρωση των δικαιωμάτων και με την εγγύηση ότι κατά τη μεταφορά δεν χάνονται αποδόσεις ή δικαιώματα που έχουν ήδη αποκτηθεί. Η κινητικότητα των εργαζομένων δεν μπορεί να μετατραπεί σε αγορά διαρκούς μετακίνησης των αποταμιεύσεων τους από πάροχο σε πάροχο. 
Και εδώ βέβαια αναδεικνύεται το μεγάλο ζήτημα της εποπτείας. Η Τράπεζα της Ελλάδος μας διαβεβαίωσε στην Επιτροπή κατά την ακρόαση των φορέων ότι διαθέτει την τεχνογνωσία και το εξειδικευμένο προσωπικό για την εποπτεία, αναφέροντας μάλιστα ότι ενισχύθηκε με περισσότερα από είκοσι πέντε εξειδικευμένα στελέχη. Αυτό το ακούσαμε, το έχουμε καταγράψει. 
Η ύπαρξη, όμως, Εποπτικής Αρχής από μόνο του αυτό το γεγονός δεν καταργεί τον επενδυτικό κίνδυνο ούτε υποκαθιστά τις αναγκαίες θεσμικές εγγυήσεις. Όταν διαχειρίζεσαι τις αποταμιεύσεις μιας ολόκληρης εργασιακής ζωής δεν αρκεί η ευελιξία και η ταχύτητα. Τι απαιτείται άλλο; Αυστηρή λογοδοσία, διαφάνεια ουσιαστική εκπροσώπηση των εργαζομένων και αποτελεσματικός έλεγχος. 
Κυρία Υπουργέ, επικαλεστήκατε την επαγγελματική ευρωπαϊκή εμπειρία. Η Ευρώπη πράγματι αναγνωρίζει και αξιοποιεί τον δεύτερο πυλώνα, δεν επιβάλλει όμως την αποδυνάμωση του πρώτου. Η ύπαρξη συμπληρωματικής επαγγελματικής ασφάλισης δεν σημαίνει ότι η δημόσια σύνταξη παύει να αποτελεί τη βασική εγγύηση αξιοπρεπούς διαβίωσης. Και εκεί βρίσκεται η δική μας πρόταση, ενίσχυση της απασχόλησης με σταθερές και αξιοπρεπώς αμειβόμενες θέσεις εργασίας. Επαναλαμβάνω. Αποτελεσματικά να αντιμετωπιστούν η αδήλωτη εργασία και η εισφοροδιαφυγή, η ενίσχυση των εσόδων και η λειτουργία του ΕΦΚΑ, αξιοπρεπείς δημόσιες συντάξεις, προστασία χαμηλοσυνταξιούχων, επαναφορά της 13ης σύνταξης, κατάργηση της προσωπικής διαφοράς και της εισφοράς αλληλεγγύης συνταξιούχων. Και πάνω σε αυτόν τον δημόσιο πυρήνα που μπορεί να λειτουργήσει συμπληρωματικά η επαγγελματική ασφάλιση με αυστηρούς όρους προστασίας, διαφάνειας και εποπτείας. 
Αρνούμαστε, λοιπόν, να μετατραπεί ο δεύτερος πυλώνας σε άλλοθι για την υποχώρηση του πρώτου. Αρνούμαστε μια ασφαλιστική πολιτική που προσφέρει περισσότερες επιλογές κυρίως σε όσους έχουν ήδη περισσότερες οικονομικές δυνατότητες. Αρνούμαστε τη σταδιακή μετατόπιση από τη συλλογική κοινωνική προστασία προς την ατομική ευθύνη και τον επενδυτικό κίνδυνο. Γιατί το ασφαλιστικό δεν είναι μια λογιστική εξίσωση, είναι ένα κοινωνικό συμβόλαιο, αφορά το πώς διανέμεται ως κοινωνικός πλούτος, ποιος αναλαμβάνει τον κίνδυνο και τελικά αν η πολιτεία εγγυάται την ασφάλεια όλων ή αφήνει τον καθένα να εξασφαλίσει μόνος του το μέλλον που μπορεί να πληρώσει.
Γι’ αυτούς τους λόγους, κυρία Υπουργέ, διαφωνούμε με τη συνολική πολιτική κατεύθυνση του νομοσχεδίου και το καταψηφίζουμε. Η κοινωνική ασφάλιση δεν είναι προνόμιο των λίγων. Είναι κατάκτηση του κόσμου της εργασίας και βασικός πυλώνας της κοινωνικής συνοχής. Με τις τελευταίες αυτές λέξεις θα επανέλθω στη δευτερολογία μου, γιατί προφανώς θα γίνει και μια συνολική κουβέντα για τον χαρακτήρα του ασφαλιστικού συστήματος. 
Νομίζουμε ότι έχετε βάλει σε περιπέτειες το ασφαλιστικό σύστημα με τις νομοθετήσεις, τις οποίες κάνατε και το ’21 και το ’22. Νομίζουμε ότι μια άλλη πορεία της χώρας και σε αυτά τα ζητήματα του ασφαλιστικού συστήματος είναι εφικτή σε μια προοδευτική πολιτική, η οποία θα έχει αυτά ακριβώς τα οποία είπα, δημόσια κοινωνική ασφάλιση. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Αμανατίδη. 
Τον λόγο έχει ειδική αγορήτρια από τη Νίκη, η κ. Ασπασία Κουρουπάκη. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κυρία Υπουργέ, κυρίες και κύριοι συνάδελφοι, πριν ξεκινήσω την τοποθέτησή μου για το σημερινό νομοσχέδιο θα ήθελα να αναφερθώ σε δύο ζητήματα που αφορούν στην ασφάλεια και στην προοπτική της χώρας. Το πρώτο είναι η προστασία της εθνικής μας κυριαρχίας και το δεύτερο η προστασία των πολιτών από τις πυρκαγιές. 
Η Τουρκία επαναφέρει συστηματικά τη θεωρία των γκρίζων ζωνών και αμφισβητεί την ελληνική κυριαρχία σε νησιά και νησίδες. Το 2024 στην περιοχή της Κάσου η Άγκυρα έστειλε πολεμικά πλοία, ενώ εκτελούνταν εργασίες πόντισης καλωδίων. Αμφισβητεί, επίσης, τις ελληνικές πρωτοβουλίες για τα θαλάσσια πάρκα και αποτυπώνει σε χάρτες τις μονομερείς διεκδικήσεις της στο θαλάσσιο χώρο. 
Αυτά συμβαίνουν μέσα στα περίφημα ήρεμα νερά, τα οποία η Κυβέρνηση προβάλλει ως επιτυχία. Ο διάλογος έχει αξία όταν η άλλη πλευρά γνωρίζει ότι η Ελλάδα διαθέτει σαφείς κόκκινες γραμμές, πολιτική βούληση και ισχυρή αποτροπή. Η χώρα μας επιδιώκει την ειρήνη και κρατά ανοιχτούς τους διαύλους επικοινωνίας. Η αποτροπή, όμως, είναι αυτή που δίνει στον διάλογο πραγματικό περιεχόμενο. Η Κυβέρνηση οφείλει να απαντά σε κάθε αμφισβήτηση με συγκεκριμένες και νόμιμες ενέργειες. Η εθνική κυριαρχία και τα κυριαρχικά δικαιώματα της Ελλάδας είναι καθορισμένα από το διεθνές δίκαιο. Η υπεράσπιση τους αποτελεί μόνιμη ευθύνη της εκάστοτε κυβέρνησης. 
Η προστασία, επίσης, του πολίτη απαιτεί την ίδια σοβαρότητα. Το φετινό καλοκαίρι έθεσε πολλές περιοχές σε πολύ υψηλό ή ακραίο κίνδυνο πυρκαγιάς. Πολλά δυσάρεστα συμβάντα κινητοποίησαν τους πυροσβέστες, τους εθελοντές, αλλά και την τοπική αυτοδιοίκηση. Οι άνθρωποι αυτοί έδωσαν μάχες με επαγγελματισμό και αυτοθυσία. Η πολιτεία οφείλει να τους ενισχύσει με μόνιμο προσωπικό, αξιόπιστα μέσα και τοπικά σχέδια προσαρμοσμένα στις ανάγκες της κάθε περιοχής. Ο απολογισμός μιας αντιπυρικής περιόδου δεν εξαντλείται στον αριθμό των πυρκαγιών που έσβησαν. Στις καμένες εκτάσεις υπήρχαν σπίτια καλλιέργειες και οι κόποι μιας ολόκληρης ζωής. Η κυβερνητική ευθύνη φαίνεται στον καθαρισμό των δασών, στη συντήρηση των ζωνών πυροπροστασίας και στην έγκαιρη αποκατάσταση των πληγέντων. Η πρόληψη είναι αυτή που κρίνει το αποτέλεσμα πριν φανούν οι πρώτοι καπνοί. 
Ακριβώς η ίδια λογική ισχύει και για το ασφαλιστικό. Η χώρα γερνά, oι γεννήσεις μειώνονται και πολλοί νέοι φεύγουν για να ζήσουν και να εργαστούν στο εξωτερικό. Αυτή είναι η βασική πίεση πάνω στο αναδιανεμητικό σύστημα. Οι εργαζόμενοι που χρηματοδοτούν τις σημερινές συντάξεις γίνονται λιγότεροι και οι υποχρεώσεις αυξάνονται. 
Η Κυβέρνηση υπό αυτές τις συνθήκες φέρνει τώρα στο κέντρο της συζήτησης τον δεύτερο πυλώνα και τη συμπληρωματική συνταξιοδοτική αποταμίευση. Η επαγγελματική ασφάλιση μπορεί να προσφέρει πρόσθετο εισόδημα μετά τη συνταξιοδότηση. Η δημόσια, κύρια και επικουρική ασφάλιση εξακολουθεί να αποτελεί τη βάση του συστήματος και η συνταγματική ευθύνη του κράτους δεν μεταβιβάζεται σε επενδυτικά προγράμματα. 
Ο δεύτερος πυλώνας διαχειρίζεται χρήματα σε μία περίοδο που η δημογραφική κρίση αφορά τους ανθρώπους που λείπουν από την παραγωγή και την κοινωνική ασφάλιση. Ο ατομικός λογαριασμός ενός ασφαλισμένου δεν αυξάνει τις γεννήσεις και δεν φέρνει πίσω τον νέο που εγκαταστάθηκε σε άλλη χώρα. Η προοπτική του ασφαλιστικού συνδέεται με τη δυνατότητα των νέων να μείνουν στην Ελλάδα και να δημιουργήσουν οικογένεια. Η προωθούμενη αλλαγή μέσω του νομοσχεδίου αφορά εργαζόμενους που ζουν μέσα σε μεγάλη οικονομική πίεση. 
Ο πληθωρισμός έφτασε τον Ιούλιο στο 3,4%. Τα ενοίκια, η ενέργεια και τα βασικά αγαθά απορροφούν το μεγαλύτερο μέρος του μισθού. Σε πολλά νοικοκυριά o μισθός τελειώνει πριν τελειώσει ο μήνας. Μέσα σε αυτήν την καθημερινότητα μιλάτε για αύξηση της συνταξιοδοτικής αποταμίευσης. 
Το άρθρο 96 αυξάνει το ετήσιο ανώτατο όριο εισφορών από το 20% στο 35% των αποδοχών για τους μισθωτούς. Για τους μη μισθωτούς το όριο ανεβαίνει από τις 20.000 ευρώ στις 35.000 ευρώ. Η ρύθμιση αυτή έχει πολύ μεγαλύτερη αξία για όσους διαθέτουν ήδη υψηλό εισόδημα. Μπορούν να αποταμιεύσουν περισσότερα και να αξιοποιήσουν τη φορολογική μεταχείριση. Ο χαμηλόμισθος, όμως, δεν θα φτάσει ποτέ κοντά σε αυτό το πλαφόν. 
Οι ληξιπρόθεσμες ασφαλιστικές οφειλές έχουν περάσει πλέον τα 52 δισεκατομμύρια ευρώ. Η μεγάλη πλειονότητα των οφειλετών χρωστά ποσά έως 30.000 ευρώ. Πρόκειται κυρίως για μικρούς επαγγελματίες και ανθρώπους με διακεκομμένη εργασία. Το στοιχείο αυτό δείχνει ποιο είναι το πραγματικό πρόβλημα. Η οικονομία δεν παράγει το εισόδημα που απαιτείται για συνεπή καταβολή εισφορών. Οι νέες επενδυτικές επιλογές, που φέρνετε στο νομοσχέδιο, δεν θα διορθώσουν αυτή την αδυναμία. 
Επίσης, υπάρχει και το κόστος μετάβασης. Οι σημερινές συντάξεις εξακολουθούν να καταβάλλονται κανονικά, ενώ μέρος των εισφορών των νεότερων εργαζομένων θα κατευθύνεται στη δημιουργία προσωπικού κεφαλαίου. Το ποσό που θα λείψει από το αναδιανεμητικό σύστημα θα καλυφθεί από τον κρατικό προϋπολογισμό. Το Υπουργείο πρέπει να παρουσιάσει στη Βουλή το ύψος αυτής της επιβάρυνσης, τον χρόνο που θα διαρκέσει και την πηγή χρηματοδότησης. Μία αλλαγή τέτοιας κλίμακας χρειάζεται πλήρη κοστολόγηση. Η επίκληση των μελλοντικών επενδυτικών αποδόσεων δεν καλύπτει τις υποχρεώσεις που ήδη υπάρχουν. 
Ακόμη πιο σοβαρός είναι ο κίνδυνος που εμφανίζεται στο άρθρο 69. Όταν ένα ομαδικό ασφαλιστικό προϊόν επαγγελματικής συνταξιοδότησης δεν διαθέτει επαρκή περιουσιακά στοιχεία καταρτίζεται σχέδιο ανάκαμψης. Η σύμβαση μπορεί να επιβαρύνει με πρόσθετη εισφορά το μέλος, να ενεργοποιήσει μείωση των παροχών ή να τερματίσει το πρόγραμμα. Σε έκτακτες δυσμενείς συνθήκες, η περίοδος αποκατάστασης μπορεί να φτάσει συνολικά έως και τα επτά χρόνια. Ο ασφαλισμένος δεν επιλέγει το επενδυτικό χαρτοφυλάκιο, δεν εγκρίνει τις αναλογιστικές παραδοχές και δεν καθορίζει τις αμοιβές των διαχειριστών. Η ρύθμιση μεταφέρει στον ασθενέστερο συμβαλλόμενο κίνδυνο που ο ίδιος δεν δημιούργησε.
Στην Επιτροπή θέσαμε προς την Ένωση Ασφαλιστικών Εταιρειών το θέμα της εγγύησης του καταβληθέντος κεφαλαίου και ενός ελάχιστου επιπέδου παροχής. Η απάντηση παρέπεμψε στους όρους του ασφαλιστηρίου και στο εγγυητικό κεφάλαιο ζωής. Το εγγυητικό κεφάλαιο αφορά την αφερεγγυότητα μιας ασφαλιστικής επιχείρησης. Δεν κατοχυρώνει από μόνο του το ποσό της σύνταξης που αναμένει ένα μέλος ενός συγκεκριμένου προγράμματος. Οι όροι του ασφαλιστηρίου αποκτούν έτσι τεράστια σημασία, επειδή εκεί θα καθορίζεται τελικά ποιος αναλαμβάνει το κόστος. 
Η εμπιστοσύνη έχει ήδη κλονιστεί από υποθέσεις όπως εκείνη του λογαριασμού επικούρησης προσωπικού της Εθνικής Τράπεζας της Ελλάδος. Οι συνταξιούχοι της Εθνικής Τράπεζας καταγγέλλουν μειώσεις, διαφορετική μεταχείριση ασφαλισμένων, καθώς και αβεβαιότητα για το μέλλον των παροχών τους. Οι καταγγελίες χρειάζονται πλήρη διοικητικό και αναλογιστικό έλεγχο. Όσο παραμένουν αναπάντητες, η Κυβέρνηση θα έπρεπε να δυσκολεύεται να ζητά από έναν νέο εργαζόμενο να δεσμεύσει χρήματα για τις επόμενες τέσσερις δεκαετίες. 
Η Νίκη ζήτησε κάθε πρόσθετη εισφορά, κάθε μείωση παροχής να περνούν από ειδικά αιτιολογημένη έγκριση της Τράπεζας της Ελλάδος, ύστερα από ανεξάρτητη αναλογιστική και οικονομική έκθεση. Η εποπτική αρχή πρέπει πρώτα να εξετάζει τη διαχείριση του παρόχου και τις ενέργειες της χρηματοδοτούσας επιχείρησης. Το κόστος που προέρχεται από δόλο, βαριά, αμέλεια, κακοδιαχείριση ή σύγκρουση συμφερόντων πρέπει να βαρύνει τους υπεύθυνους. 
Σε αυτή τη ρύθμιση λείπει και μία πρόβλεψη για την πραγματική ζωή. Μια σοβαρή ασθένεια, μια μόνιμη αναπηρία ή μια καταστροφή της κύριας κατοικίας μπορεί να τινάξει στον αέρα τον προγραμματισμό μιας οικογένειας. Σε μία τέτοια στιγμή, ο ασφαλισμένος πρέπει να έχει περιορισμένη και ελεγχόμενη πρόσβαση σε μέρος των δικών του αποταμιεύσεων με εύλογους κανόνες και χωρίς εξοντωτική φορολόγηση. 
Η κοινωνική ανισότητα θα ακολουθήσει τους ασφαλισμένους και στη σύνταξη. Όποιος έχει υψηλό μισθό και σταθερή εργασία μπορεί να συγκεντρώσει αξιόλογο κεφάλαιο. Ο εργαζόμενος με χαμηλό μισθό, μερική απασχόληση ή περιόδους ανεργίας θα συγκεντρώσει πολύ λιγότερα. Αυτή η διαφορά δεν είναι θεωρητική. Θα καθορίσει την ποιότητα της ζωής του εργαζόμενου στα γεράματά του. 
Κυρία Υπουργέ, πριν ζητήσετε από τον νέο εργαζόμενο να βάλει περισσότερα χρήματα στην άκρη για τη σύνταξή του, δείτε πώς ζει σήμερα. Πολλοί νέοι μένουν με τους γονείς τους, επειδή ο μισθός δεν καλύπτει το ενοίκιο, αναβάλλουν τη δημιουργία οικογένειας και βλέπουν την απόκτηση του παιδιού ως οικονομικό κίνδυνο. Οι νέοι εξακολουθούν να φεύγουν στο εξωτερικό. Η Ελλάδα χάνει έτσι εργαζόμενους μαζί με τις οικογένειες που θα μπορούσαν να δημιουργήσουν εδώ. 
Και αντί να αντιμετωπιστούν τα παραπάνω ζητήματα, η Κυβέρνηση προσπαθεί να καλύψει τα κενά της αγοράς με δεκάδες χιλιάδες μετακλήσεις εργαζομένων από τρίτες χώρες. Η επιλογή αυτή δεν διορθώνει τους μισθούς και δεν ενισχύει την ελληνική οικογένεια, αλλά διατηρεί ένα μοντέλο φθηνής εργασίας, το οποίο διώχνει ακόμη περισσότερους Έλληνες στο εξωτερικό. Οι εργαζόμενοι που έρχονται χρειάζονται πλήρη εργασιακά δικαιώματα, δήλωση της εργασίας και κανονική καταβολή εισφορών. Η Επιθεώρηση Εργασίας και ο e-ΕΦΚΑ πρέπει να δημοσιεύουν τα πραγματικά στοιχεία για τις ημέρες ασφάλισης και τις εισφορές που καταβάλλονται. 
Η δημογραφική πολιτική αρχίζει από την από την αποκατάσταση της οικονομικής ασφάλειας των νέων. Η πρόσβαση σε κατοικία είναι καθοριστική. Η στήριξη της μητρότητας είναι απαραίτητη μετά τη γέννηση με επαρκή άδεια, φροντίδα του παιδιού και προστασία της θέσης εργασίας της μητέρας. 

Οι παιδικοί σταθμοί πρέπει να καλύπτουν τις ανάγκες κάθε οικογένειας χωρίς λίστες αναμονής. Η απόκτηση παιδιού πρέπει να πάψει να αποτελεί παράγοντα φτώχειας. Το δημογραφικό δεν αντιμετωπίζεται με μια αποσπασματική παροχή. Κάθε μόνιμη ενίσχυση του οικογενειακού εισοδήματος βελτιώνει τις συνθήκες μέσα στις οποίες ένα νέο ζευγάρι αποφασίζει για τη ζωή του. Γι’ αυτό η μισθολογική πολιτική συνδέεται άμεσα με την εξέλιξη του πληθυσμού και με την μελλοντική ασφαλιστική βάση.
 Στο ίδιο νομοσχέδιο κατατέθηκε τροπολογία για την επαναφορά επί του 13ου και 14ου μισθού στους εργαζόμενους του δημοσίου και των αντίστοιχων παροχών στους συνταξιούχους κύριας και επικουρικής ασφάλισης. Προβλέπει έναν πλήρη μηνιαίο μισθό ή σύνταξη ως δώρο Χριστουγέννων και από μισό μηνιαίο ποσό για το Πάσχα και την άδεια. Η πρόταση είναι δίκαιη και σωστή. Οι παροχές αυτές αποτελούν τμήμα του ετήσιου εισοδήματος, που αφαιρέθηκε στα μνημονιακά χρόνια και δεν αποκαταστάθηκε. Οι δημόσιοι υπάλληλοι και οι συνταξιούχοι δοκιμάζονται από τη στέγαση, την ενέργεια, τη διατροφή και την υγεία. Η στήριξη τους χρειάζεται μόνιμη βάση και προβλεψιμότητα. Τα επιδόματα με ημερομηνία λήξης δεν αποκαθιστούν το εισόδημα που χάθηκε. Ο 13ος και 14ος μισθός θα ενισχύσουν το διαθέσιμο εισόδημα στις περιόδους που οι οικογενειακές ανάγκες μεγαλώνουν. 
Για ένα νέο ζευγάρι αυτό μπορεί να καλύψει μέρος του ενοικίου ή τις ανάγκες ενός παιδιού. Για έναν συνταξιούχο μπορεί να καλύψει θεραπείες ή οφειλές που συσσωρεύτηκαν μέσα στο χρόνο. Η Νίκη στηρίζει την ουσία αυτού του αιτήματος. Η Κυβέρνηση μπορεί να αναλάβει νομοθετικά το περιεχόμενο της τροπολογίας και να καταθέσει δική της ρύθμιση με την απαραίτητη έκθεση του Γενικού Λογιστηρίου του Κράτους. Η εφαρμογή μπορεί να γίνει σταδιακά με πρώτη προτεραιότητα στους χαμηλόμισθους και στους χαμηλοσυνταξιούχους. 
Οι εργαζόμενοι και οι συνταξιούχοι έχουν ακούσει πολλές φορές ότι τα δημοσιονομικά περιθώρια δεν επαρκούν. Την ίδια περίοδο τα φορολογικά έσοδα αυξάνονται και το διαθέσιμο εισόδημά τους εξαντλείται όλο και νωρίτερα. Η Κυβέρνηση έχει την ευθύνη να παρουσιάσει πραγματική κοστολόγηση και συγκεκριμένο χρονοδιάγραμμα. Η συζήτηση χρειάζεται αριθμούς και δεσμεύσεις, που θα μπορούν να ελεγχθούν. 
Η ενίσχυση του σημερινού εισοδήματος αφορά και τη βιωσιμότητα του ασφαλιστικού. Ένας εργαζόμενος που μπορεί να σταθεί οικονομικά να μείνει στον τόπο του και να μεγαλώσει παιδιά, ενισχύει τη φορολογική βάση για πολλά χρόνια. Αυτή η επίδραση έχει μεγαλύτερο βάθος από ένα ακόμη προσωρινό μέτρο ανακούφισης. 
Τέλος, το άρθρο 69 καταλείπει ένα σοβαρό και ουσιώδες κενό προστασίας, το οποίο υπονομεύει την πληρότητα και την αποτελεσματικότητα του προβλεπόμενου πλαισίου. Ενισχύει φορολογικές δυνατότητες που αφορούν κυρίως όσους διαθέτουν μεγάλο περίσσευμα εισοδήματος. Δεν δίνει πειστική απάντηση στο κόστος της μετάβασης, στη δημογραφική κρίση και στην αδυναμία μεγάλου εύρους των εργαζομένων να καλύψει τις τρέχουσες υποχρεώσεις του.
 Η Νίκη καταψηφίζει το νομοσχέδιο όσο το άρθρο 69 παραμένει στη σημερινή του μορφή και οι ευθύνες των παρόχων κρύβονται μέσα στις συμβάσεις. Ο ασφαλισμένος πληρώνει για δεκαετίες και δικαιούται να ξέρει τι θα λάβει. Ποιος εγγυάται τα χρήματά του και ποιος θα λογοδοτήσει αν η διαχείριση αυτή αποτύχει; Αυτές οι εγγυήσεις λείπουν από το κείμενο που μας καλείτε να ψηφίσουμε. 
Σας ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Κουρουπάκη.
 Και θα ολοκληρώσουμε τον κύκλο των Εισηγητών και ειδικών με την ειδική αγορήτρια από την Πλεύση Ελευθερίας, την κ. Γεωργία Κεφαλά.
 ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
 Σκίζει σήμερα και η Θεσσαλονίκη, λοιπόν, και τα κορίτσια στο Κοινοβούλιο. Και θα ήθελα να πω για το νομοσχέδιο που έχουμε να ψηφίσουμε σήμερα ότι κατά τη γνώμη μας δεν είναι μια αθώα τεχνική βελτίωση, αλλά είναι ο επόμενος κρίκος μιας γενικευμένης και αντιλαϊκής πολιτικής δεκαετιών. Μιας πολιτικής που αντιμετωπίζει τον ασφαλισμένο όχι ως πολίτη με συγκεκριμένα και θεμελιωμένα συνταγματικά δικαιώματα, αλλά ως πελάτη, ως ατομική μονάδα δυστυχώς -γιατί αυτή είναι δύναμη του ασφαλισμένου και του συνταξιούχου, η συνολικότητα, η ομαδικότητα- και τελικά ως πεδίο κερδοσκοπικής εκμετάλλευσης. 
Ακούσαμε πρόσφατα για τις εξαγγελίες του Πρωθυπουργού για τις συντάξεις χηρείας, όπου χρειάστηκαν δέκα ολόκληρα χρόνια από τους καταστροφικούς μνημονιακούς νόμους για να υποκριθεί η Κυβέρνηση ότι διορθώνει τις ανισότητες μεταξύ δημόσιου και ιδιωτικού τομέα. Και το κάνει μόνο κάτω από την πίεση της κοινωνικής κατακραυγής, δυσφορίας, τις φωνές της Αντιπολίτευσης και βέβαια λόγω προεκλογικής περιόδου, όπως ακριβώς συμβαίνει και με τα μεγάλα κοινωνικά ζητήματα, όπως είναι η έμφυλη βία και οι γυναικοκτονίες. Μόνο που στη συγκεκριμένη περίπτωση παρ’ όλη τη μεγάλη κατακραυγή και από την Αντιπολίτευση και από την κοινωνία, η Κυβέρνηση δεν ακούει.
Κι έτσι έχουμε μια πολιτεία η οποία παρακολουθεί αδιάφορη και αφήνει ανεκπαίδευτους στην ουσία μηχανισμούς. Θα επαναλάβω εδώ την εμπειρία μου στην Πάρο με την γυναίκα αστυνομικό, η οποία κατηγορούσε μια 17χρονη για την ενδυμασία της δημοσίως, περιγράφοντας επιχειρήσεις της Αστυνομίας μεγαλοφώνως μέσα σε ένα σούπερ μάρκετ και λέγοντας ότι η 17χρονη δεν ήταν καλά ντυμένη. Και φυσικά αναφέρθηκε σε αυτήν με εκφράσεις που δεν μπορώ ούτε καν να τις επαναλάβω. 
Μετά από όλα αυτά που βλέπουμε, μετά από τη συχνότητα των εκτελέσεων, αυτές τις ψυχρές εκτελέσεις, γυναικών στο φως της ημέρας, έχουμε μια εκπαιδευμένη αστυνομικό να εκφράζεται με αυτόν τον τρόπο για ένα παιδί που χρειάζεται προστασία. Γιατί πραγματικά τρέμω να σκεφτώ ότι υπάρχει περίπτωση μια 17χρονη να πάει διακοπές, να βάλει και ένα σορτσάκι -όπως βάζουν όλα τα 17χρονα παιδιά- και να πιει και ένα ποτό και να πέσει στα χέρια αυτής της αστυνομικού. Πραγματικά τρομάζω στη σκέψη. 
Και αντί, λοιπόν, να κινητοποιήσουμε τους μηχανισμούς, να δούμε τι ακριβώς συμβαίνει, είχαμε μόνο ένα τηλεφώνημα από το αστυνομικό τμήμα -που ευτυχώς και προς τιμήν τους ενδιαφέρθηκαν οι άνθρωποι να δουν τι ακριβώς συνέβη- αλλά τίποτε περαιτέρω ούτε από τους δημοσιογράφους ούτε από κανέναν κοινωνικό λειτουργό, κανένα θεσμικό παράγοντα.
 Και να πούμε εδώ πέρα, μιας και είπαμε για δημοσιογραφία, τη συμμετοχή των μέσων μαζικής ενημέρωσης, που ακόμα βάζουν τίτλους στις τηλεοπτικές ειδήσεις ότι το πάθος ήταν υπερβολικό στην περίπτωση της γυναίκας που δολοφονήθηκε στη Νέα Σμύρνη. Αν είναι δυνατόν, να διαβάζουμε αυτούς τους τίτλους ακόμα. Υπερβολικό πάθος! Δηλαδή τι σημαίνει αυτό; Ότι όταν ένας άντρας θέλει πολύ μια γυναίκα, μπορεί να τη σκοτώσει, είναι δικαιολογημένο. Κι όταν μια γυναίκα την θέλουν πολύ, θα πρέπει να χωρίσει. Αυτό σημαίνει. Σε αυτό το σημείο μας έχει φτάσει η άγνοια και οι άνθρωποι που μιλάνε δημόσια δυστυχώς για πράγματα που δεν γνωρίζουν. 
Και φυσικά να πούμε ότι όλο αυτό -πέρα από την θεσμική αναγνώριση του όρου «γυναικοκτονία», που η Πλεύση Ελευθερίας την ζητάει ξανά και ξανά- συναντάται πολύ πυκνά και συχνά στις δομές της κοινωνίας η οποία είναι υπεύθυνη -υποτίθεται- να προστατεύσει τις γυναίκες, στον κακό σχεδιασμό και στην έλλειψη σχεδιασμού για τις γυναικοκτονίες, όπως επίσης και μέσα στο Κοινοβούλιο με μια σεξιστική νοοτροπία η οποία είναι φανερή πλέον με τις δηλώσεις Κυρανάκη, Κυριαζίδη, αλλά και με τις ερωτήσεις που κάνει η Πρόεδρος της Πλεύσης Ελευθερίας. Πόσες είναι, εκατόν είκοσι, εκατόν πενήντα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι εκατόν εβδομήντα.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Εκατόν εβδομήντα αναπάντητες ερωτήσεις στον Πρωθυπουργό για το πώς θα αντιμετωπίσουμε το θέμα των γυναικοκτονιών, έναν Πρωθυπουργό άφαντο, ο οποίος δεν απαντάει, δεν μπαίνει καν στον κόπο να απαντήσει. 

Ποιο μήνυμα περνάει ο Πρωθυπουργός λοιπόν με αυτήν τη στάση; Ότι οι γυναίκες είναι σημαντικές, τη στιγμή που λέει ότι δεν βρίσκει αρκετές άξιες γυναίκες για να βάλει στην Κυβέρνηση; Ποιο είναι το μήνυμα που περνάει ο Πρωθυπουργός στην κοινωνία όταν λέει σε γυναίκα Αρχηγό κόμματος και Βουλευτή του Ελληνικού Κοινοβουλίου ότι βρίσκεται σε οίστρο; Όλα αυτά τα λέει ο Αρχηγός του κράτους, ο Αρχηγός της κυβερνώσας παράταξης. Πώς περιμένουμε οι υπόλοιποι να πάρουν αυτό το τεράστιο ζήτημα σοβαρά;
Αυτή λοιπόν η αδιαφορία και η έλλειψη συνέπειας και σοβαρότητας αποτυπώνεται πλήρως και στο ασφαλιστικό. Είχαμε τις δηλώσεις του προηγούμενου Υπουργού Εργασίας, του κ. Άδωνι Γεωργιάδη, που μας μίλαγε για απογειώσεις. Έλεγε ότι θα απογειωθεί ο δεύτερος πυλώνας με την ψήφιση του πρόσφατου νόμου που ψήφισε η δική σας Κυβέρνηση, θα απογειωθεί! Δυστυχώς όμως αυτό το αεροπλάνο όχι μόνο δεν απογειώθηκε, αλλά τελικά, όπως μας λέει η κυρία Κεραμέως, ρίχνει τα φώτα του στον δεύτερο πυλώνα. Δηλαδή καλά πάμε, έχει ανάψει τα φώτα το αεροπλάνο, περιμένουμε να απογειωθεί, δεν έχει απογειωθεί ακόμα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μπορεί να κάνει απότομη επάνοδο, όπως έγινε μέσα στις διακοπές.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Όχι, μας τρομάζουν αυτά τα απότομα της Κυβέρνησης. Ελπίζω να μην τα ζήσουμε. 
Για την επαναφορά των συντάξεων χηρείας, που εξήγγειλε ο Πρωθυπουργός πριν λίγες ημέρες, μας είπε η κυρία Κεραμέως ότι δεν υπήρχε δημοσιονομικός χώρος και ότι η δυσκολία ήταν νομικής φύσεως, από τα Πρακτικά τα διαβάζω αυτά. Ότι «Η δεύτερη δυσκολία ήταν ότι οποιαδήποτε λύση απαιτούσε πρώτα να έχει βρεθεί δημοσιονομικός χώρος που απαιτούσε η Κυβέρνησή μας, δηλαδή δεν θέλαμε να προβούμε σε μία λύση χωρίς να έχουμε πρώτα εξασφαλίσει απαραίτητο δημοσιονομικό χώρο. Τη μέρα που εξασφαλίσαμε τον δημοσιονομικό χώρο, πριν από έναν μήνα περίπου όταν πήρα τα αποτελέσματα του πρώτου τετραμήνου από κυρίως την εκτεταμένη εφαρμογή της σχετικής κάρτας εργασίας, η οποία έδειξε ένα πλεόνασμα κατά περίπου 517 εκατομμύρια, αν θυμάμαι καλά», αυτά είπε η κυρία Κεραμέως. Και είπε επίσης ότι «είναι όγδοος χρόνος διακυβέρνησής μας» και θεωρεί καθήκον «να βελτιώσουμε το πλαίσιο που έφερε ο ν.5078». 
Και -πραγματικά αναρωτιόμαστε μετά από αυτές τις δηλώσεις- για να συζητήσουμε λίγο το παράδοξο του δημοσιονομικού χώρου. Η Κυβέρνηση λοιπόν ισχυρίζεται ότι έπρεπε να περιμένει οκτώ χρόνια διακυβέρνησης για να βρει ένα πλεόνασμα των 517 εκατομμυρίων ευρώ από την ψηφιακή κάρτα εργασίας. Το πραγματικό κόστος για την αποκατάσταση των συντάξεων χηρείας με επιστροφή από το 35% στο 70% υπολογίζεται σε λίγα μόλις εκατομμύρια, αν δεν κάνω λάθος. Άντε να είναι, κυρία Υπουργέ, 4 εκατομμύρια που χρειάζονται για τη διόρθωση αυτής της αδικίας; Το να παρουσιάζεται ως προϋπόθεση η εύρεση πλεονάσματος μισού δισεκατομμυρίου για να καλυφθεί ένα τόσο μικρό ποσό το μόνο που μπορούμε να το χαρακτηρίσουμε είναι ως πολιτικό προσχηματισμό αυτό. 
Να πούμε και το εξής, ότι δημοσιονομικός χώρος δεν βρίσκεται, δεν περιμένουμε να βρεθεί, αλλά δημιουργείται. Η διαχείριση των δημοσίων οικονομικών είναι ζήτημα σαφώς ιεράρχησης και πολιτικής. Όταν η πολιτική βούληση υπάρχει για άλλες δαπάνες, όπως είναι οι φοροελαφρύνσεις, οι επιδοτήσεις, τα αμυντικά εξοπλιστικά προγράμματα, ο δημοσιονομικός χώρος σε αυτές τις περιπτώσεις εντοπίζεται αμέσως. Όταν πρόκειται για κοινωνικές αδικίες, όπως οι περικοπές στις συντάξεις χηρείας, η Κυβέρνηση θυμάται τους αυστηρούς στόχους του Μεσοπρόθεσμου. 
Η επίκληση του ότι βρισκόμαστε λοιπόν στον όγδοο χρόνο διακυβέρνησης λειτουργεί φυσικά στη συγκεκριμένη περίπτωση ως δίκοπο μαχαίρι. Αν χρειάζονται επτά με οκτώ χρόνια για να διορθωθεί μια αδικία, αυτό δεν αποδεικνύει φυσικά αντανακλαστικά βελτίωσης, αλλά μία Κυβέρνηση η οποία κωλυσιεργεί και φυσικά κωλυσιεργεί με απόλυτη γνώση. Και βέβαια το αφήγημα που επικαλέστηκε η κυρία Κεραμέως ότι «διορθώνουμε τους νόμους των προηγούμενων» χάνει τη δυναμική του όταν η ίδια η Κυβέρνηση έχει νομοθετήσει ήδη πολλαπλές ασφαλιστικές μεταρρυθμίσεις, όπως ο ν.5078, χωρίς να συμπεριλάβει εξαιρέσεις ή λύσεις για αυτά τα ζητήματα νωρίτερα. 
Και φυσικά για την ψηφιακή κάρτα και το ότι «βγάλαμε λεφτά από την καταπολέμηση της εισφοροδιαφυγής και τα δίνουμε στους συνταξιούχους» στην πραγματικότητα συμβαίνει το εξής: ότι παρότι η αύξηση των εσόδων από την κάρτα είναι θετική, φυσικά, η σύνδεση ενός οργανικού ελλείμματος, μιας αδικίας δηλαδή, του ασφαλιστικού με ένα συγκεκριμένο ευκαιριακό πλεόνασμα τετραμήνου αποτελεί σαφώς ένα επικοινωνιακό τέχνασμα. Γιατί το συνταξιοδοτικό δικαίωμα δεν μπορεί να εξαρτάται από το αν βγήκε η κάρτα έναν συγκεκριμένο μήνα. Άρα λοιπόν πρόκειται για πολιτικό εξωραϊσμό το να βαφτίζει η Κυβέρνηση την πολυετή καθυστέρηση ως δημοσιονομική υπευθυνότητα και να παρουσιάζει μια αυτονόητη υποχρέωση του κράτους ως δώρο που προέκυψε, επειδή βρέθηκαν ξαφνικά τα λεφτά. 
Ας πάμε λοιπόν και στη μακροσκοπική ανατομία της υπόθεσης. Αυτό που ψηφίζουμε σήμερα τι είναι πραγματικά; Είναι ένα ξήλωμα ένα προς ένα των αρμών της κοινωνικής προστασίας, μετατόπιση της ευθύνης και διάλυση της συλλογικότητας. Μιλάτε υποκριτικά για μια συμπληρωματική ταμίευση. Η επιλογή των λέξεων φυσικά δεν είναι τυχαία. Αντί το κράτος να μεριμνά για την επάρκεια της κύριας, δημόσιας και καθολικής σύνταξης, μετακινεί το βάρος στην ατομική ευθύνη, φυσικά, ο καθένας μόνος του δηλαδή. 
Την ίδια στιγμή θεσμοθετείτε τα λεγόμενα ανοιχτά ταμεία. Μέχρι σήμερα ένα ταμείο επαγγελματικής ασφάλισης είχε έναν συνεκτικό δεσμό, μία κοινότητα συμφερόντων, παραδείγματος χάριν τραπεζοϋπάλληλοι ας πούμε. Τώρα επιτρέπεται να προσχωρούν μαζί εντελώς ασύνδετες μεταξύ τους επιχειρήσεις, όπως μπορεί να είναι ένα σούπερ μάρκετ, ένα δικηγορικό γραφείο, μια εταιρεία logistics. Ποιος ελέγχει τη διοίκηση αυτού του ταμείου; Πώς διασφαλίζεται η συμμετοχή των εργαζομένων στη διοίκηση αυτή και στις αποφάσεις; Η απάντηση λοιπόν είναι απλή, γιατί η διοίκηση συγκεντρώνεται σε λίγα χέρια και οι εργαζόμενοι μετατρέπονται σε απλούς παθητικούς πελάτες, ενώ το ταμείο ουσιαστικά είναι σούπερ μάρκετ ασφαλιστικών προϊόντων. 
Βαφτίζετε λοιπόν την απλοποίηση, την κατάργηση, των ουσιαστικών προληπτικών ελέγχων και μεταφέρετε το βάρος της εποπτείας στην Επιτροπή Κεφαλαιαγοράς και στην Τράπεζα της Ελλάδος, που ήδη μετράει έναν χρόνο η εποπτεία αυτή. Όμως αυτές οι αρχές ελέγχουν τη χρηματοπιστωτική σταθερότητα των εταιρειών όχι την κοινωνική ανταποδοτικότητα της σύνταξης. Δεν τις νοιάζει αν θα έχει να ζήσει ο συνταξιούχος, αλλά μόνο αν ισοσκελίζονται οι ισολογισμοί των εταιρειών. 
Και ποιος πληρώνει φυσικά το κόστος για αυτό; Αν οι επενδύσεις πάνε καλά, ο εργαζόμενος μπορεί να πάρει κάτι παραπάνω. Αν όμως οι αγορές καταρρεύσουν σε μια διεθνή κρίση για παράδειγμα, το ταμείο δεν φέρει καμία ευθύνη. Ο εργαζόμενος χάνει τους κόπους μιας ζωής και το ρίσκο φυσικά μετακυλίεται 100% στην πλάτη του ασφαλισμένου. Η σύνταξη λοιπόν βγαίνει ως εμπόρευμα και βάζετε τις κερδοσκοπικές ιδιωτικές ασφαλιστικές εταιρείες με τον νόμο σε μία αγορά που μέχρι σήμερα κάλυπταν μη κερδοσκοπικοί φορείς.
Βρίσκουμε ότι είναι βαθιά ταξική αναδιανομή αυτό που επιχειρείτε. Αυξάνετε το ανώτατο όριο των εισφορών που τυγχάνουν ευνοϊκής φορολογικής μεταχείρισης. Δηλαδή ένας άνθρωπος που αποταμιεύει με ένα εισόδημα μηνιαίως των 900 ευρώ φυσικά δεν του περισσεύει ούτε ευρώ για αποταμίευση.
Η φοροαπαλλαγή αυτή φυσικά γι’ αυτόν είναι ένα δώρο άδωρο. Όμως, σε ένα ανώτατο διευθυντικό στέλεχος με ετήσια εισοδήματα της τάξης των 80.000 ευρώ επιστρέφετε χιλιάδες ευρώ φόρου, με αποτέλεσμα να στερείτε πόρους από το κράτος, που θα μπορούσαν να στηρίξουν δημόσιες δομές, και να επιδοτήσετε την ιδιωτική αποταμίευση των ελάχιστων. 
Βέβαια, ας περάσουμε και στις ρυθμίσεις τις φωτογραφικές, που περνάτε πάλι έτσι στα σκοτεινά. Δεν διστάζετε φυσικά να χρησιμοποιήσετε τα νομοσχέδια που πάντα φέρνετε ως όχημα για άσχετες διευθετήσεις. 
Στη συγκεκριμένη περίπτωση έχουμε τη σύμβαση του τηλεφωνικού κέντρου 1555 με απευθείας νομοθετική ρύθμιση και χωρίς αποτελέσματα ανοικτού διαγωνισμού ακόμα. Ο συγκεκριμένος διαγωνισμός δεν έχει ακόμα κατακυρωθεί και βρίσκεται σε φάση υποβολής προσφορών με νέα καταληκτική ημερομηνία στις 11.9. 2026. 
Ας δούμε λοιπόν τι θα συμβεί τώρα κοντά με αυτόν τον περίφημο διαγωνισμό, όπου η αρχική σύμβαση με την κοινοπραξία φυσικά ήταν ύψους άνω των 21 εκατομμυρίων ευρώ. Η αρμόδια πολιτική ηγεσία λοιπόν γνώριζε ήδη από τον Δεκέμβριο του 2023 ακριβώς ποια ημέρα και ποιο έτος έληγε η σύμβαση. Είχε στη διάθεσή της είκοσι τέσσερις ολόκληρους μήνες για να προκηρύξει νέο ανοικτό διαφανή διεθνή διαγωνισμό. 
Αντί για έγκαιρες ενέργειες, το Υπουργείο θυμήθηκε να κινήσει τις διαδικασίες έγκρισης και ένταξης στο ΕΣΠΑ μόλις τον Μάιο, τον Οκτώβριο και τον Νοέμβριο του 2025, δηλαδή λίγες μέρες πριν ή και μετά τη λήξη της αρχικής σύμβασης, με τη μεθοδολογία φυσικά του κατεπείγοντος, όπως συνηθίζετε να τα φέρνετε όλα, για να μη μείνει η υπηρεσία αυτή χωρίς κάλυψη.
Έχουμε πραγματικά κουραστεί απ’ όλες αυτές τις δικαιολογίες που μας φέρνετε ξανά και ξανά και από την έλλειψη πρόνοιας και την έλλειψη στρατηγικής που αντιμετωπίζουμε σε κάθε νομοσχέδιο. 
Φυσικά, η Πλεύση Ελευθερίας καταψηφίζει. Και ευχόμαστε κάποια στιγμή, έστω και προεκλογικά, να αλλάξετε δρόμο. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Κεφαλά.  
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 28 Αυγούστου 2026, το οποίο έχει ως εξής:
Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1234/24-8-2026 επίκαιρη ερώτηση του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Ανάπτυξης με θέμα: «Διόρθωση αδικιών στην ενίσχυση των επιχειρήσεων του κλάδου γούνας στη Δυτική Μακεδονία». 
2. Η με αριθμό 1240/24-8-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Πέραν της φραστικής καταδίκης, τι προτίθεται να πράξει η Κυβέρνηση για να αποτρέψει την εγκαθίδρυση τουρκικών θαλάσσιων πάρκων γύρω από τα νησιά μας και πάνω από την υφαλοκρηπίδα της Ελλάδας;». 
Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1242/24-8-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Γιατί το μέσο εισόδημα των Ελλήνων υποχωρεί ραγδαία σε σύγκριση με τους υπόλοιπους Ευρωπαίους;».
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να το δούμε, κύριε Πρόεδρε, γιατί δεν έχουμε ενημερωθεί. 
ΠΡΟΕΔΡΕΥΩΝ (Ιωάννης Πλακιωτάκης): Θα ενημερωθείτε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για την οικονομία του χρόνου…
ΠΡΟΕΔΡΕΥΩΝ (Ιωάννης Πλακιωτάκης): Επίσης, έχουμε και δύο αιτήματα για άδεια απουσίας στο εξωτερικό. 
Συγκεκριμένα, η Βουλευτής κ. Αθηνά Λινού ζητεί άδεια ολιγοήμερης απουσίας στο εξωτερικό. Επίσης, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τις ζητηθείσες άδειες. 
Τον λόγο έχει ο Προέδρος της Ελληνικής Λύσης κ. Κυριάκος Βελόπουλος.
Η κυρία Υπουργός παραχωρεί τη θέση της στον κύριο Πρόεδρο. 
Παρακαλώ, κύριε Πρόεδρε. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):  Ευχαριστώ πολύ, κύριε Πρόεδρε.  
Κυρία Υπουργέ, κυρίες και κύριοι συνάδελφοι, για το νομοσχέδιο θα πω ότι έχουμε μια τελείως διαφορετική προσέγγιση. Εσείς βλέπετε τις συντάξεις ως επενδυτικά προϊόντα μόνο. Για εμάς δεν είναι επενδυτικά προϊόντα. Για εμάς είναι οι κόποι μιας ζωής, είναι η δουλειά, η εργασία, και το κράτος οφείλει να προστατεύει τις συντάξεις. Εδώ και δεκαετίες βέβαια τις λεηλατεί. 
Δεν μιλάω για περικοπές, μιλάω για λεηλασία. Είναι γνωστή η ιστορία του δανεισμού των ασφαλιστικών ταμείων. Έτσι δεν είναι, κύριε Βιλιάρδο; Δανείζεστε κρυφίως, κρυφά δηλαδή, παίρνετε τα λεφτά των συνταξιούχων και τα κάνετε ό,τι θέλετε εσείς, τα δανείζεται το ελληνικό κράτος. 
Μάλιστα, αυτό θα μπορούσαμε να το χαρακτηρίσουμε και κλοπή. Γιατί όταν δεν ρωτάς αυτόν που είναι τα δικά του λεφτά και του τα παίρνεις και τα κάνεις ό,τι θέλεις, λέγεται κλοπή. 
Το ερώτημα που γεννάται και που λέτε είναι να κάνουμε ιδιωτικά συνταξιοδοτικά ταμεία. Ωραία! Αν ο ιδιώτης πτωχεύσει, εάν δεν μπορεί να καλύψει τις ανάγκες μελών και δικαιούχων; 
Τώρα μην μου πείτε ότι δεν μπορεί να συμβεί αυτό. Συνέβη σε μια άλλη περίπτωση παράλληλη, όχι ίδια, όπως η Lehman Brothers, που «έσκασε» κάποια στιγμή. Και άμα «σκάσει», χάθηκαν και τα λεφτά, χάνονται και όλα. 
Με όλα αυτά έχουμε λοιπόν το εξής: Έξι στους δέκα συνταξιούχους με κύρια σύνταξη κάτω από 1.000 ευρώ. Όταν λέμε «κάτω», εννοούμε και 400 ευρώ, δεν εννοούμε 1000 ευρώ. Πώς θα ζήσουν αυτοί οι άνθρωποι; Πώς μπορεί να ζήσει ένας συνταξιούχος με 500 ευρώ, κυρία Υπουργέ; Είναι οι παππούδες μας, είναι οι μπαμπάδες μας, είναι οι συγγενείς μου. 
Και τι έγινε εδώ; Πλήρωσαν εισφορές με λεφτά δικά τους από την τσέπη τους, περίμεναν να πάρουν 10 ευρώ, τους δίνετε 4 ευρώ και πρέπει να πουν και ευχαριστώ. 
Κάναμε έναν μικρό υπολογισμό. Από το 2010 μέχρι και σήμερα οι περικοπές των συντάξεων ξέρετε πόσες είναι σε ποσό, κύριε συνάδελφε; 160 δισ.. Από το 2010 μέχρι σήμερα τα λεφτά που κόψατε είναι 160 δισ.. Και τι κάνετε τώρα; Τους δίνετε ένα επίδομα 466 ευρώ με ηλικιακούς κόφτες. Ηλικιακούς κόφτες! Δώρον άδωρον, ψίχουλα!
Αυτό που λέτε ότι θα κάνετε με τις συντάξεις χηρείας, γιατί δεν το κάνετε και με τα δώρα; Κατάργηση της εισφοράς αλληλεγγύης -λέει- στις επικουρικές άνω των 300 ευρώ. Γιατί μόνο άνω των 300 ευρώ; Όλοι! Mε αστερίσκους, περικοπές, ψαλιδίσματα κάνετε κοπτοραπτική πολιτική. Η κοπτοραπτική πολιτική είναι αντικοινωνική πολιτική. Εμείς έχουμε μια σειρά προτάσεων. Επίσης, γιατί αποκλεισμός από αυξήσεις 3% των επικουρικών; Γιατί όχι αυξήσεις στις επικουρικές και τους αποκλείετε; 
Άρα λοιπόν μην κομπορρημονεί ο Πρωθυπουργός, όχι. Πρέπει να κομπορρημονεί μόνο όταν πετύχει αυτό που λέει η Ελληνική Λύση: Κατώτατη σύνταξη συγκεκριμένου ποσού 1.500 ή 1.600 ευρώ ή όσων προσέφερε ο καθένας -το λιγότερο-, για να μπορεί να ζει αξιοπρεπώς, κυρία Υπουργέ, ο άλλος. 
(Χειροκροτήματα από την πτέρυγα της Ελληνικής Λύσης)
Και εδώ διερωτάται ο πολίτης: Υπάρχει δικαιοσύνη κοινωνική; Υπάρχει ταξική δικαιοσύνη; Υπάρχει δικαιοσύνη συνολικά στη χώρα; Δεν υπάρχει, κύριε συνάδελφε. Δεν υπάρχει δικαιοσύνη. Ρωτήστε έξω τον κόσμο. Δεν μπορεί ο ολιγάρχης, ο πλουτοκράτης, να παίρνει κρατικές μπίζνες και από τον άλλο που έβαλε τα λεφτά του, κυρία Υπουργέ, για να πάρει μια σύνταξη να του την κόβετε. Είναι άδικο. 
Και η Δικαιοσύνη αποφαίνεται και αποφασίζει μόνο για τα του οίκου της, κυρία Υπουργέ. Και δεν περιποιεί τιμή στη Δικαιοσύνη η επιλογή αυτή. Όταν δηλαδή ήταν να μειωθούν οι μισθοί των δικαστών αποφάσισαν οι δικαστές ότι αυτό δεν μπορεί να γίνει, αλλά όταν είναι για τον εργαζόμενο οι δικαστές λένε ότι μπορεί να γίνει. Αυτό είναι άδικο. 
(Χειροκροτήματα από την πτέρυγα της Ελληνικής Λύσης)
Για τον 13ο και 14ο μισθό το Σ.τ.Ε αποφάσισε αυτό. Ναι, αλλά πριν αποφάσισαν για τους δικούς τους μισθούς ότι, ναι, να τα παίρνουν. Στα funds η Δικαιοσύνη είπε ότι ναι, να παίρνουν τα σπίτια των Ελλήνων. Πόσο ανεξάρτητη και δίκαιη είναι αυτή η Δικαιοσύνη; Πόσο προστατεύει τους πολίτες; 
Εμείς θα αλλάξουμε τη Δικαιοσύνη στη χώρα. Θα είναι δίκαιη η Δικαιοσύνη και ισότιμη για όλους τους Έλληνες. Θα ξηλώσουμε τους κακούς δικαστές. 
(Χειροκροτήματα από την πτέρυγα της Ελληνικής Λύσης)
Εμείς ευχαριστούμε τους έντιμους δικαστές, που τιμούν τον ρόλο τους και τη Δικαιοσύνη, αλλά υπάρχουν και κάποιοι κακοί δικαστές. Αυτούς τους κακούς δικαστές εμείς θα τους ξηλώσουμε, δεν τους θέλουμε. Διότι δικάζουν πολλοί εξ αυτών με βάση την κομματική τους ιδεολογία ή την ιδεοληψία τους ή τα προσωπικά τους βιώματα. Δεν χωνεύει κάποιον που είναι αριστερός, αν είναι -εντός εισαγωγικών- «δεξιός» ο δικαστής -λογικές του 20ου αιώνα αυτές-, και τον καταδικάζει. Βλέπει ο αριστερός δικαστής έναν πολίτη που είναι δεξιός και τον καταδικάζει. Αυτή δεν είναι Δικαιοσύνη. Δεν είναι Δικαιοσύνη! Με ιδεοληψίες και προσωπικά βιώματα δεν μπορούν να δικάζουν οι δικαστές. 
Θέλετε παράδειγμα; Θα σας το δώσω τώρα. Δύο Βουλευτές του Ελληνικού Κοινοβουλίου -όχι του κόμματός μας, άλλου κόμματος- για το ίδιο ακριβώς αδίκημα έκαναν μήνυση για συκοφαντική δυσφήμιση, για ίδιο δημοσίευμα. Η ποινική αξιολόγηση είναι διαφορετική, κύριε Πρόεδρε. Στη μία πλευρά, ο αρμόδιος πάει αρχείο την υπόθεση, γιατί ο δημοσιογράφος ήταν μαγκάκος. Στην άλλη πλευρά, όχι λέει, να πάει στο δικαστήριο, στη Δικαιοσύνη. Για το ίδιο αδίκημα, ίδια περίπτωση! Γιατί ο ένας είναι ιδεοληπτικός και ο άλλος δεν είναι. 
Εμείς δεν θέλουμε δικαστές που να κάνουν τις «κότες», ούτε τις «πέρδικες», ούτε τις «μπεκάτσες», ούτε τους «σπίνους», ούτε τις «καρδερίνες», ούτε τους «παπαγάλους». Θέλουμε δικαστές «αετούς», να βλέπουν το δίκαιο κατάματα και να το απονέμουν σωστά. 
(Χειροκροτήματα από την πτέρυγα της Ελληνικής Λύσης)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ούτε και τους «λαγούς»! 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Μπράβο, και «λαγούς» να μην έχουμε. Βέβαια, κατάντησαν «λαγοκέφαλοι» πολλοί απ’ αυτούς. 
Η κ. Ελπίδα Χασάπη, η κ. Διονυσία Παπαδοπούλου, η κ. Ελένη Μίγδου δεν πρέπει να δικάζουν. Εγώ λέω και ονόματα. Δεν πρέπει να δικάζουν. Λέω συγκεκριμένα ονόματα. Πρέπει να διορθωθούν. Αλλιώς, δεν πρέπει να δικάζουν! Ή θα είναι δικαιοσύνη πραγματική ή δεν θα δικάζουν! 
(Χειροκροτήματα από την πτέρυγα της Ελληνικής Λύσης)
Πάμε, κυρία Υπουργέ, να πούμε τις προτάσεις μας ως προς τα εργασιακά, τις οποίες τις έχουμε καταθέσει πάρα πολλές φορές. Εγώ ρωτώ την κυρία Υπουργό το εξής: Κυρία Υπουργέ, με το χέρι στην καρδιά γιατί είστε ένας άνθρωπος ο οποίος περπατάει στην κοινωνία, πόσος μισθός χρειάζεται σε ένα ζευγάρι για να επιβιώσει σήμερα; Να το πείτε εδώ. Κατά την άποψή μου πρέπει να παίρνει 1.500 ευρώ ο Έλληνας μισθό και άλλα 1.500 η γυναίκα. Όταν είναι ένα χιλιάρικο περίπου για μια οικογένεια το ενοίκιο μαζί με τα υπόλοιπα έξοδα, δηλαδή 1.200 και 1.300 ευρώ, πώς θα επιβιώσει; Και εμείς μιλάμε για πενθήμερη εργασία, κατάργηση του δεκατριάωρου -δεν μπορεί να υπάρχουν όλα αυτά- επαναφορά των εφάπαξ, επαναφορά βαρέων, μείωση εργοδοτικών εισφορών και ελάφρυνση μικρομεσαίων επιχειρήσεων και μείωση κόστους εργασίας, μείωση κυρίως εργοδοτικών εισφορών στους νέους εργαζόμενους για να χτυπήσουμε και την ανεργία, επαναφορά 13ου  μισθού και 13ης και 14ης σύνταξης, επιστροφή εσόδων μέσω φόρων και εισφορών. 
Εμείς, κυρία Υπουργέ, έχουμε τελείως διαφορετική φιλοσοφία. Και θα σας πω σε λίγο πού θα βρούμε τα λεφτά, γιατί λεφτά υπάρχουν στις τσέπες των πλουσίων που εσείς τα δίνετε. Και θα σας απαντήσω με στοιχεία. Εμείς λέμε το εξής αμίμητο, κάτι που δεν λέει η Νέα Δημοκρατία και τα υπόλοιπα κόμματα που έκαναν τα funds. Εσείς κάνετε κατασχέσεις στα σπίτια των Ελλήνων, εμείς με τον ΟΕΚ θα δίνουμε σπίτι σε κάθε Έλληνα πολίτη! Με τον ΟΕΚ, όπως έγινε και κατά το παρελθόν! Υπάρχει ολόκληρο σχέδιο χωρίς να κοστίσει στο ελληνικό κράτος ούτε ένα ευρώ!
(Χειροκροτήματα από την πτέρυγα της Ελληνικής Λύσης)
Πού θα βρούμε τα λεφτά; Βασικός και απαράβατος κανόνας στην Ελληνική Λύση είναι «Δεν θα κλέβουμε τα χρήματα από τα δημόσια ταμεία. Θα κόψουμε χέρια, θα δημεύσουμε περιουσίες για να πληρωθούν οι Έλληνες»!
(Χειροκροτήματα από την πτέρυγα της Ελληνικής Λύσης)
 Άλλος κανόνας, κυρία Υπουργέ, είναι ο εξής: Δεν θα δίνουμε πέτσινες αποζημιώσεις σε εργολάβους, μαϊμού αποζημιώσεις. Ξέρετε πόσα χρήματα έδωσε το ελληνικό κράτος τα τελευταία τρία χρόνια σε μαϊμού αποζημιώσεις σε εργολάβους; Έδωσε 7 δισεκατομμύρια! Επτά δισεκατομμύρια είναι τρία χρόνια περίπου 13η και 14η σύνταξη! Επτά δισεκατομμύρια πήραν επτά άνθρωποι στη χώρα αποζημιώσεις για έργα που δεν έκαναν! Ονόματα θέλετε; Να πούμε για τον ΒΟΑΚ. Από 600 εκατομμύρια που στοίχιζε ο ΒΟΑΚ, πήγε στο 1 δισεκατομμύριο με τις αποζημιώσεις και τις υπερτιμολογήσεις! Ο λόγος; Καθυστέρησε το κράτος τις συμβατικές του υποχρεώσεις να τις υλοποιήσει, δηλαδή κάποια έγγραφα. Να πούμε για το μετρό Θεσσαλονίκης. Το εγκαινιάζει ο Πρωθυπουργός. Κόστισε 700 εκατομμύρια παραπάνω από το κόστος κατασκευής. Για την υποθαλάσσια αρτηρία της Θεσσαλονίκης δώσατε 90 εκατομμύρια ευρώ αποζημίωση σε ένα έργο που δεν έγινε ποτέ, γιατί έφταιγε το κράτος που δεν το κάνει το έργο. Για τον αυτοκινητόδρομο Πατρών-Πύργου δώσατε πάλι 120 εκατομμύρια πριν έξι μήνες ως αποζημίωση. Για τον Ε65, από 500 εκατομμύρια ευρώ, βγήκε στα 2,1 δισεκατομμύρια. Για το Αεροδρόμιο Καστελίου, το κόστος από 625 εκατομμύρια πήγε στο 1,2 δισεκατομμύρια, δηλαδή 700 εκατομμύρια πάνω. Για την Εγνατία Οδό έδωσε 460 εκατομμύρια ο ιδιώτης για ένα έργο 7 δισεκατομμυρίων, για να το πάρει. Όλα αυτά, συν άλλα 2,4 δισεκατομμύρια που ανακοίνωσε η Κυβέρνηση ότι θα δώσει ως μπόνους, αν παραδοθούν τα έργα σε συγκεκριμένες ημερομηνίες, διότι αλλιώς κινδυνεύουμε να πάρουν οι Ευρωπαίοι τα λεφτά πίσω γιατί είναι συγχρηματοδοτούμενα. 
Αυτό λέγεται «χρηστή διοίκηση»; Αυτό λέγεται «μια αποτυχημένη άχρηστη κυβέρνηση»!
(Χειροκροτήματα από την πτέρυγα της Ελληνικής Λύσης)
 Άλλη «μπίζνα»: Ανακοινώθηκε στα Μέσα ότι αγόρασε ο κ. Κόκκαλης 20 στρέμματα στο Ελληνικό από τον κ. Λάτση. Πόσο τα αγόρασε; Τα αγόρασε 41 εκατομμύρια τα 20 στρέμματα. Πόσο το πούλησε το στρέμμα εδώ η Νέα Δημοκρατία; Το πούλησε 92 ευρώ! Τα ακούτε; Τα ακούτε, που να πάρει και να σηκώσει; Να, λοιπόν, πού είναι τα λεφτά! Στις τσέπες των ολίγων. 
Κυρία Υπουργέ, θα τα πάρουμε τα πολλά λεφτά από τις τσέπες των ολίγων και θα τα δώσουμε τα πολλά λεφτά στους πολλούς φτωχούς Έλληνες.
(Χειροκροτήματα από την πτέρυγα της Ελληνικής Λύσης)
 Άλλο παράδειγμα για το πώς χάνετε ένα ή δύο δισεκατομμύρια ευρώ τον χρόνο, κυρία Υπουργέ, είναι το εξής: Ήρθε εδώ ο Σκοπιανός ο φίλος μας, ο Τούρκος, ο Ισραηλινός, ο Βούλγαρος, ο Ρουμάνος. Στη χώρα του έχει μια ιστοσελίδα που νοικιάζει το σπίτι που αγόρασε στην Ελλάδα στη Χαλκιδική, τα λεφτά μένουν εκεί -1 έως 2 δισεκατομμύρια είναι αυτή η ιστορία στη Χαλκιδική- και δεν φορολογούνται εδώ!
Τα ακούτε, κύριε Βιλιάρδο; Να τα ακούνε εδώ, κύριε Χήτα, κύριε Μπούμπα, κύριε Κουπελόγλου, κυρία Αθανασίου, κυρία Ασημακοπούλου, κύριε Γραμμένε, κύριε Φωτόπουλε! Να τα ακούνε εδώ πού θα βρούμε τα λεφτά! Και σχέδιο έχουμε και πρόγραμμα έχουμε και λύσεις έχουμε, γιατί είμαστε η λύση και είστε το πρόβλημα!
(Χειροκροτήματα από την πτέρυγα της Ελληνικής Λύσης)
 Πού θα βρούμε τα λεφτά; Υπάρχουν πάρα πολλά λεφτά τα οποία τα παίρνουν -επαναλαμβάνω- οι λίγοι κολλητοί του Μαξίμου. Θα πάνε όλοι σήμερα και αύριο, όλη την εβδομάδα, στη ΔΕΘ. Η Ελληνική Λύση είναι το μόνο σοβαρό κόμμα -δεν ξέρω αν το κάνουν κι άλλοι αυτό, ζητώ συγγνώμη αν το κάνουν κι άλλοι- που εδώ και από την πρώτη στιγμή είπαμε ότι η ΔΕΘ είναι μια επιχειρηματική οικονομική έκθεση. Δεν έχει δουλειά κανένας εκεί στη ΔΕΘ να χαλάσει την ημέρα του ή τις έξι-επτά ημέρες του. Τι δουλειά έχουν εκεί όλοι οι πολιτικοί Αρχηγοί; Πείτε μου τι δουλειά έχουν στην Έκθεση! Είναι επιχειρηματίας κανένας από αυτούς; Στο Μαξίμου είναι επιχειρηματίες. Οι υπόλοιποι τι δουλειά κάνουν; Είναι οικονομική και εμπορική έκθεση. Δηλαδή, θα πάει ο Τσίπρας, ο Μητσοτάκης -θα πω και ο Ανδρουλάκης, αλλά οι δύο πρώτοι έχουν τη μεγαλύτερη ευθύνη- που πρόδωσαν τη Μακεδονία στην πρωτεύουσα της Μακεδονίας να μιλήσουν για τη Μακεδονία; Καλά, τέτοιο θράσος απύθμενο;
(Χειροκροτήματα από την πτέρυγα της Ελληνικής Λύσης)
 ΟΙ Θεσσαλονικείς και οι Μακεδόνες το είπαν, «Είστε ανεπιθύμητοι στη ΔΕΘ. Μην έρθετε στη ΔΕΘ! Μην πάτε στη ΔΕΘ»!
(Χειροκροτήματα από την πτέρυγα της Ελληνικής Λύσης)
 Έχουν γίνει τα έργα στο λιμάνι; Όχι. Έχουν γίνει γήπεδα στη Θεσσαλονίκη; Όχι. Έχουν γίνει δρόμοι και υποδομές; Όχι. Ένα μετρό κάνατε κουτσουρεμένο που δεν πάει στη δυτική Θεσσαλονίκη που είναι περισσότερος ο πληθυσμός. Πάει μέχρι την Καλαμαριά, άντε και μέχρι τη Μίκρα. Στο Αεροδρόμιο δεν πάει! Και μας κόστισε και 700 εκατομμύρια παραπάνω!
 Αυτό δεν είναι πολιτικός πολιτισμός. Είναι ένα τσίρκο με περιφερόμενους κομματικούς θιάσους, ακρίδες του Δημοσίου, που τρέχουν πίσω από πολιτικούς Αρχηγούς για να χειροκροτούν τους ψεύτες που υπόσχονται και δεν υλοποιούν για τη Βόρεια Ελλάδα και την Περιφέρεια τίποτα!
(Χειροκροτήματα από την πτέρυγα της Ελληνικής Λύσης)
 Κι επειδή πιέζει κι ο χρόνος, κύριοι συνάδελφοι, φοβάμαι τους επόμενους μήνες ότι με την Τουρκία θα έχουμε θέματα. Το φοβάμαι και το λέω εντίμως, διότι έχουμε μια Κυβέρνηση επικίνδυνη. Και επειδή θέλει προτάσεις η Κυβέρνηση, να τους πω δυο-τρεις συγκεκριμένες προτάσεις. Την ώρα που μιλάμε και λέμε ότι το Αιγαίο είναι ελληνικό, οι Τούρκοι αλιείς ψαρεύουν εκατό μέτρα από την Τήνο! Τώρα κυρώσεις στην Τουρκία, απαγόρευση αλιείας των Τούρκων αλιέων! Στα εκατό μέτρα από την Τήνο και από το Σούνιο;
(Χειροκροτήματα από την πτέρυγα της Ελληνικής Λύσης)
Δεύτερον, είναι επικίνδυνη η Κυβέρνηση. Εκχώρησε το ζήτημα της εθνικής κυριαρχίας σε μια γαλλική κοινοπραξία που ελέγχει η Γαλλία κατά 66% για το καλώδιο στην Κάσο. 
Έλα μου όμως που η γαλλική κοινοπραξία, κυρία Υπουργέ, κάνει δουλειές δισεκατομμυρίων ευρώ στην Τουρκία! Και ρωτώ εγώ, ο ιδιώτης θα διαχειριστεί την εθνική κυριαρχία της Κάσου; Θα στείλει μέιλ η εταιρεία στην Τουρκία για να ενημερώσει ότι θα βάλουμε καλώδιο; Ο ιδιώτης μπορεί να το κάνει. Αυτό σημαίνει ότι εκχωρήσαμε εθνική κυριαρχία σε έναν ιδιώτη. Σε ποιο κράτος η εθνική κυριαρχία παραχωρείται σε ιδιώτη; Στο κράτος της Νέας Δημοκρατίας! Αυτό το μπάχαλο το κράτος!
(Χειροκροτήματα από την πτέρυγα της Ελληνικής Λύσης)
 Και αυτό δεν το λέω εγώ πλέον, το λέει και η «ΚΑΘΗΜΕΡΙΝΗ» σήμερα. Εμείς το είπαμε προχθές και το αποκαλύψαμε. Σήμερα βγαίνει. 
Δεν θα σας πω το τρίτο. Ακούστε λίγο την πρόταση. Η Τουρκία αμφισβητεί τα ελληνικά νησιά και τις βραχονησίδες και επικαλείται τη Συνθήκη της Λωζάννης. Αφού, λοιπόν, το πάει έτσι η Τουρκία, η πρόταση είναι η εξής: Διεκδικήσετε τώρα τα νησιά που δεν καταγράφονται στη Συνθήκη της Λωζάννης και ανήκουν τώρα στην Τουρκία! 
(Χειροκροτήματα από την πτέρυγα της Ελληνικής Λύσης)
Ποια είναι τα νησιά αυτά; Θα σας τα πω ένα προς ένα!  Αδιάβατος, Γυαλονήσι, Δασκαλιό, Λίος, Καλαμάκι. Κάλαμος, Ουλία, Πύργος, Δρέπανο, Μαύρο, Πράσο, Φιδονήσι, Προκόνησος, Αφήσια, Καλόλιμνος, Κούταλη, Προβατονήσι, Αντιγόνη, Πλατύ, Οξυά, Νέανδρος, όλα αυτά δεν γράφονται στη Συνθήκη της Λωζάννης. Διότι αυτό λέει η Τουρκία, τα ελληνικά νησιά δεν καταγράφονται ονομαστικά στη Συνθήκη της Λωζάννης, άρα δεν είναι ελληνικά. 
Ωραία! Αυτά τα νησιά, κύριε συνάδελφε -τα ξέρετε και εσείς αυτά- δεν καταγράφονται στη Συνθήκη της Λωζάννης. Και αν δεν τα ξέρουν στη Νέα Δημοκρατία, ας ρωτήσουν τον κ. Συρίγο που έγραψε το άρθρο αυτό και το επικαλούμαι! Να διεκδικήσουν τώρα ως ισορροπία διεκδικήσεων αυτά τα νησιά από την Τουρκία!
Παντού αποτυχίες. Μας ζαλίσατε με τον άξονα IMEC ότι είναι μεγάλη επιτυχία, ότι θα έρχεται ο αγωγός, θα πηγαίνει στην Κύπρο, στην Ελλάδα. Παραμύθια. Βγήκε η Σαουδική Αραβία και σας άδειασε. Φέρτε τους Patriot πίσω τώρα. Είναι εχθρός η Σαουδική Αραβία. Σταματήστε να κάνετε λάθη. 
(Χειροκροτήματα από την πτέρυγα της Ελληνικής Λύσης)
Κάνατε και το χειρότερο. Πάνε και παίρνουν πλοία, λέει, από την Ιταλία, μεταχειρισμένες φρεγάτες. Για σταθείτε, ρε μάγκες. Για σταθείτε, ρε παιδιά. Τα χρήματα του ελληνικού λαού είναι ιερά. Παίρνεις πλοία από τον εχθρό σου; Η Τουρκία μαζί με την Ιταλία κάνουν συμπαραγωγή οπλικών συστημάτων τα οποία θα βάλουν εναντίον της Ελλάδος. Και πας και δίνεις χρήματα στην Ιταλία που είναι εχθρός; Και αν θέλετε, με βάση και τη γεωγραφία είναι εχθρός. Και τον ζωτικό χώρο της Ιταλίας… Δυτικά είναι η Γαλλία. Δεν μπορεί να πάει. Ανατολικά μπορεί. Πάντοτε πήγαιναν και οι Ρωμαίοι και οι Βενετοί και οι Φράγκοι. Πας και δίνεις λεφτά στους Ιταλούς; Για ποιο λόγο; Πείτε μου, ποιος είναι λόγος. Γι’ αυτό λέω ότι έχουμε διαφορετική αντίληψη. Γι’ αυτό λέω ότι διαφέρουμε ως Ελληνική Λύση. Εμείς διαφέρουμε, κύριε Υπουργέ, σε σχέση με τη σκέψη, την αντίληψη για την εφαρμογή της πολιτικής. Ρωτάτε γιατί. Διότι οι δικές μας προτεραιότητες είναι διαφορετικές. Είναι οι φτωχοί, είναι οι εργαζόμενοι, είναι οι άνθρωποι του μόχθου, είναι ο μικρομεσαίος, είναι αυτός που ανοίγει το μαγαζί του το πρωί και τρέμει την εφορία, τρέμει τις εισφορές, τρέμει τα πάγια, τρέμει τα έξοδα. Είναι αυτός ο άνθρωπος που αγωνίζεται και μοχθεί, ο κτηνοτρόφος, ο αλιέας, ο μελισσοκόμος. Είναι αυτός που παράγει. Στηρίζουμε αυτόν που παράγει πλούτο όχι όσους τρώνε από τα έτοιμα όπως οι ολιγάρχες πλουτοκράτες φίλοι της Νέας Δημοκρατίας. 
Εδώ να πω το εξής. Το σύστημα έχει πάντοτε δύο πόλους για να έχει μια ισορροπία. Σήμερα το σύστημα έχει τους δύο πόλους αυτούς: Τσίπρας-Μητσοτάκης-Ανδρουλάκης. Ο άλλος πόλος, ο δεύτερος πόλος είναι κάποια υποκομματίδια που ελέγχει το Μαξίμου και τα δημιουργεί κάθε φορά πριν τις εκλογές. Έρχεται νέα φουρνιά υποκομματιδίων. Είναι της παρατάξεως αλλά δεν είναι της παρατάξεως. Εμείς είμαστε ο τρίτος πόλος και είμαστε ανάμεσα σε αυτούς τους πόλους. Είμαστε ο τρίτος πόλος που θα χαλάσει αυτή την ισορροπία του συστήματος. Ο τρίτος πόλος ο φιλολαϊκός, ο ελληνικός, ο ελληνοκεντρικός. Είμαστε ο τρίτος πόλος της διακυβέρνησης του τόπου με βάση το εθνικό συμφέρον, το εθνικό καλό για τον κυρίαρχο ελληνικό λαό. Αυτόν τον πόλο υπηρετούμε και αυτός θα κερδίσει τις επόμενες εκλογές. Ελληνική Λύση και επιτέλους θα βρει τη λύση η Ελλάδα. 
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα) 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο. 
Τον λόγο έχει η Υπουργός Εργασίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ παραχωρώ τη θέση μου στην Υπουργό. 
ΠΡΟΕΔΡΕΥΩΝ (Ιωάννης Πλακιωτάκης): Παραχωρείτε. Ευχαριστούμε, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας παραχωρώ, κυρία Υπουργέ. Απλώς να τα λέμε με την κοινοβουλευτική τάξη. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει η Υπουργός Εργασίας και Κοινωνικής Ασφάλισης, κ. Νίκη Κεραμέως. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, εισάγουμε σήμερα προς συζήτηση στην Ολομέλεια της Βουλής το νομοσχέδιο του Υπουργείου Εργασίας και Κοινωνικής Ασφάλισης με θέμα την ενίσχυση της επαγγελματικής ασφάλισης. Θα ήθελα να σας μιλήσω σήμερα για τις δέκα αλήθειες του νομοσχεδίου αυτού. 
Αλήθεια πρώτη. Η κοινωνική ασφάλιση στη χώρα μας βασίζεται σε τρεις πυλώνες. Ο πρώτος πυλώνας είναι η υποχρεωτική ασφάλιση με βασικό φορέα τον e-ΕΦΚΑ και το ΤΕΚΑ και αποτελεί τον κύριο, τον ισχυρό πυλώνα του συστήματος. Πρώτος πυλώνας, λοιπόν, ο βασικός, ο υποχρεωτικός. Δεύτερος πυλώνας, ο πυλώνας προαιρετικής ασφάλισης και αφορά την επαγγελματική ασφάλιση, δηλαδή τα ταμεία επαγγελματικής ασφάλισης και τα ομαδικά επαγγελματικά συνταξιοδοτικά ασφαλιστικά συμβόλαια τα οποία προσφέρουν πρόσθετες συνταξιοδοτικές παροχές. Και ο τρίτος πυλώνας είναι η ιδιωτική ασφάλιση και αφορά τα προσωπικά ασφαλιστικά συμβόλαια. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΓΕΩΡΓΙΟΣ ΓΕΩΡΓΑΝΤΑΣ)
Αλήθεια δεύτερη, η πρώτη προτεραιότητα αυτής της Κυβέρνησης είναι ο πρώτος πυλώνας και η διαρκής ενίσχυση του πρώτου πυλώνα. Και πράγματι ο πρώτος αυτός θεμελιώδης πυλώνας τα τελευταία χρόνια έχει ενισχυθεί σημαντικά. Ενδεικτικά θα αναφέρω τρόπους ενίσχυσης του πρώτου πυλώνα. Πρώτα απ’ όλα και κυριότερο έχουμε 563.000 εργαζόμενους περισσότερους στην αγορά εργασίας σήμερα σε σχέση με το 2019. Αυτοί οι 563.000 συμπολίτες μας το 2019 εισέπρατταν επίδομα ανεργίας. Σήμερα εργάζονται και πληρώνουν οι ίδιοι εισφορές που ενισχύουν το ασφαλιστικό σύστημα. 
Δεύτερον, έχουμε μια πολύ μεγάλη αύξηση των εργαζομένων συνταξιούχων από περίπου 30.000 σε 308.000. 
Τρίτον, έχουμε μια τεράστια αύξηση στις δηλωθείσες υπερωρίες χάρη στην εφαρμογή και επέκταση της ψηφιακής κάρτας εργασίας. 
Τέταρτον, με την κατάργηση που κάναμε Στις προσαυξήσεις σε ασφαλιστικές εισφορές για υπερωρίες, νυχτερινή εργασία και εργασία σε αργίες αυτό έχει οδηγήσει σε σημαντική αύξηση εισοδημάτων και εργαζομένων και στα έσοδα των ασφαλιστικών ταμείων. Και όλα αυτά οδηγούν σε μια συστηματική μεθοδική ενίσχυση του εισοδήματος των συνταξιούχων τα τελευταία χρόνια με αυξήσεις συντάξεων, με ετήσιο αφορολόγητο επίδομα 300 ευρώ με σταδιακή κατάργηση της προσωπικής διαφοράς κατά 50% από φέτος, κατά 50% από του χρόνου, με κατάργηση της περικοπής των συντάξεων χηρείας του νόμου Τσίπρα-Κατρούγκαλου. Και αυτές τις ημέρες πράγματι πιστώνονται στους συνταξιούχους χηρείας του νόμου Τσίπρα-Κατρούγκαλου που είχαν υποστεί την περικοπή του 50%, οι αυξημένες πλέον συντάξεις του Σεπτεμβρίου. 
Αυτό ήταν ένα δύσκολο εγχείρημα, για να απαντήσω σε αυτά που ακούστηκαν. Ένα δύσκολο εγχείρημα για δύο βασικούς λόγους. Ο πρώτος είναι ότι ήταν πάρα πολύ δύσκολο νομικά. Πάρα πολλές διαφορετικές κατηγορίες συνταξιούχων σε διαφορετικό νομικό καθεστώς. Η πρόβλεψη απαιτούσε μια σύνθετη νομική λύση η οποία βρέθηκε. Το δεύτερο ήταν ότι βεβαίως η Κυβέρνηση της Νέας Δημοκρατίας, του Κυριάκου Μητσοτάκη φροντίζει ούτως ώστε πριν από οποιαδήποτε παρέμβαση να έχει πρώτα βρεθεί δημοσιονομικός χώρος για να μην υπάρχει η επιβάρυνση του κρατικού προϋπολογισμού. Ο χώρος βρέθηκε μέσα από την εφαρμογή και την επέκταση της ψηφιακής κάρτας εργασίας. 
Ταυτόχρονα, οι συντάξεις αποδίδονται πλέον πολύ πιο γρήγορα. Σας θυμίζω ότι το 2019 απαιτούνταν πεντακόσιες ημέρες κατά μέσο όρο για την απονομή μιας κύριας σύνταξης. Σήμερα απαιτούνται λιγότερες από 42 ημέρες για την απονομή μιας κύριας σύνταξης. Ψηφιοποιούνται και ολοκληρώνεται το έργο ψηφιοποίησης 53 εκατομμυρίων χειρόγραφων καρτελών ενσήμων το οποίο θα οδηγήσει σε ακόμη πιο γρήγορη απονομή συντάξεων. 
Η λειτουργία των κέντρων πιστοποίησης αναπηρίας εκσυγχρονίζεται με νέες υποδομές με υπερδιπλασιασμό των γιατρών -από 500 έχουμε πάει στους 1.200- με ενίσχυση της ψηφιακής υποστήριξης και σημαντική μείωση των εκκρεμών αιτημάτων. Μόνο τα τελευταία περίπου δύο χρόνια έχουμε μείωση στο χρόνο για ραντεβού που υπερβαίνει το 80%. Έχει επεκταθεί ο κατάλογος των λεγόμενων μη αναστρέψιμων παθήσεων άρα καταργούνται περιττές πιστοποιήσεις και εισάγονται νέες υπηρεσίες προσβασιμότητας για άτομα με αναπηρία. Πολύ πρόσφατα εντάξαμε στα βαρέα και ανθυγιεινά των νοσηλευτών, βοηθών νοσηλευτών, οδηγών και βοηθών ασθενοφόρων διασωστών στα νοσοκομεία, κέντρα υγείας του ΕΣΥ και το ΕΚΑΒ για πρώτη φορά ικανοποιώντας ένα αίτημα δεκαετιών. 
Αλήθεια τρίτη. Το νομοσχέδιο το οποίο συζητούμε σήμερα αφορά αποκλειστικά τον δεύτερο πυλώνα της προαιρετικής ασφάλισης μέσω επαγγελματικού δεσμού μέσω κάποιας επαγγελματικής σχέσης. Η επαγγελματική ασφάλιση είναι μια πρόσθετη, μία προαιρετική, μία συμπληρωματική συνταξιοδοτική δυνατότητα, μια δεύτερη σύνταξη συνδεδεμένη με την εργασία ή την επαγγελματική δραστηριότητα του ασφαλισμένου. Παρέχει στους εργαζομένους και στις επιχειρήσεις επιπλέον δυνατότητες συνταξιοδοτικής προστασίας με συμπληρωματικές συνταξιοδοτικές παροχές. 
Το έχω παραλάβει πάρα πολλές φορές. Θα το ξαναπώ σήμερα αφού άκουσα τον αγαπητό συνάδελφο του ΚΚΕ. Μιλάμε για προαιρετική ασφάλιση όχι υποχρεωτική προαιρετική. Προαιρετική όπως διαμηνύεται σε όλους τους τόνους. Το νομοσχέδιο έχει τόσες αναφορές στα ταμεία προαιρετικής ασφάλισης που νομίζω η βούληση του νομοθέτη είναι ξεκάθαρη ως προς αυτό. 
Έχουμε περιθώρια βελτίωσης στη χώρα μας στην επαγγελματική ασφάλιση; Πολύ μεγάλα. Και γι’ αυτό ακριβώς φέρνουμε αυτό το νομοσχέδιο. Σήμερα στη χώρα λειτουργούν 27 ταμεία επαγγελματικής ασφάλισης το οποίο δείχνει με περίπου 55.000 ασφαλισμένους και μέσο ατομικό λογαριασμό 10.500 ευρώ, κάτι το οποίο μας δείχνει πόσο περιθώρια βελτίωσης και περαιτέρω ανάπτυξης έχουμε εφόσον το πλαίσιο γίνει πιο φιλικό, πιο λειτουργικό, πιο προστατευτικό. Άρα, η ανάπτυξη του δεύτερου πυλώνα αποτελεί ένα βασικό εργαλείο για την ενίσχυση της πραγματικής συνταξιοδοτικής δυνατότητας για όλους τους πολίτες τα επόμενα χρόνια. 
Αλήθεια τέταρτη. Η επαγγελματική ασφάλιση στο νομοσχέδιο αυτό γίνεται πιο προσβάσιμη μέσα από τα ανοιχτά ΤΕΑ και τα ανοιχτά ΟΑΠΕΣ. Η πρώτη, λοιπόν, θεμελιώδης αλλαγή που εισηγούμαστε στο νομοσχέδιο αυτό είναι τα ανοιχτά ταμεία επαγγελματικής ασφάλισης και τα ανοιχτά ομαδικά ασφαλιστικά προϊόντα επαγγελματικής συνταξιοδότησης, τα λεγόμενα ΟΑΠΕΣ. Ποιος είναι ο στόχος; Έχουμε την εξής ιδιαιτερότητα. Έχουμε ένα πάρα πολύ μεγάλο μέρος της ελληνικής οικονομίας το οποίο αποτελείται από επιχειρήσεις έως 10 εργαζομένων, άνω του 90%. Γι’ αυτούς αντικειμενικά σήμερα προ της ψήφισης αυτού του νομοσχεδίου είναι δύσκολη η πρόσβαση στην επαγγελματική ασφάλιση. Γιατί; Γιατί είναι δύσκολο για ένα μικρό μαγαζί να πάει να συστήσει ένα ταμείο επαγγελματικής ασφάλισης. 
Τι κάνουμε λοιπόν; Θεσπίζουμε τον θεσμό των ανοιχτών ΤΕΑ και των ανοιχτών ΟΑΠΕΣ. Ποιοι μπορούν να τα θεσπίσουν αυτά; Ας πούμε οι κοινωνικοί εταίροι: ο ΣΕΒ, ο ΣΕΤΕ, η ΓΣΕΕ. Ας πούμε οι τράπεζες. Όλες οι τράπεζες μπορούν να θεσπίσουν από ένα ανοιχτό τέτοιο Ταμείο. Αυτό τι κάνει; Ξαφνικά ανοίγει διάπλατα την πόρτα της πρόσβασης στην επαγγελματική ασφάλιση για εκατομμύρια εργαζόμενους, οι οποίοι συμβάλλονται μέσα από την επαγγελματική σχέση που έχει η επιχείρησή τους με την τράπεζα ή επειδή είναι μέλη του συγκεκριμένου κοινωνικού εταίρου. 
Άρα, λοιπόν, με τον τρόπο αυτό διευκολύνουμε πάρα πολύ την πρόσβαση στην επαγγελματική ασφάλιση για πάρα πολλούς εργαζόμενους, κυρίως, μικρομεσαίων επιχειρήσεων και για τους ελεύθερους επαγγελματίες. 
Κύριε Πρόεδρε, έχει γίνει ένα λάθος στον χρόνο. Δεκαοκτώ λεπτά δικαιούμαι, εάν δεν κάνω λάθος; 
ΠΡΟΕΔΡΕΥΩΝ (Γεώργιος Γεωργαντάς): Έχετε δίκιο, έχει γίνει λάθος. Έχετε συν τρία λεπτά μετά. Θα σας τα δώσω. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Αλήθεια πέμπτη: Η επαγγελματική ασφάλιση στο νομοσχέδιο αυτό γίνεται πιο ελκυστική με πολλά περισσότερα φορολογικά κίνητρα. Άρα, η δεύτερη μεγάλη αλλαγή που εισηγούμαστε αφορά στη δημιουργία ενός σύγχρονου και ιδιαίτερα αναβαθμισμένου πλαισίου φορολογικών κινήτρων που ευθυγραμμίζεται με τις βέλτιστες διεθνείς πρακτικές και καθιστά την επαγγελματική ασφάλιση πιο ελκυστική για εργαζόμενους και επιχειρήσεις. 
Οι εισφορές στα προγράμματα αυτά θα εκπίπτουν στο 100%, ενώ το πλαφόν, το ανώτατο όριο εισφορών, αυξάνεται σημαντικά και ανέρχεται, πλέον, σε 35.000 ευρώ ετησίως για τους ελεύθερους επαγγελματίες και 35% του ετήσιου εισοδήματος για τους μισθωτούς. Η φορολογία των παροχών αποσυνδέεται από τα έτη ασφάλισης και συνδέεται αποκλειστικά με την ηλικία εξόδου του καθενός. Για έξοδο από το 62ο μέχρι το 67ο έτος, φορολόγηση 10% για εφάπαξ παροχή και 5% για σύνταξη, ενώ για όσους επιλέγουν έξοδο από το πρόγραμμα μετά το 67ο έτος, οι συντελεστές μειώνονται στο μισό, 5% για εφάπαξ και 2,5% για σύνταξη. Επίσης, καταργείται η φορολογική ποινή όσων εργαζομένων αποφασίζουν να εισέλθουν στην επαγγελματική ασφάλιση σε μεγαλύτερη ηλικία. Γιατί; Το λέω πολύ απλά: Γιατί θέλουμε όσο το δυνατόν περισσότερους να μπουν στην επαγγελματική ασφάλιση. Γι’ αυτόν ακριβώς τον λόγο, λοιπόν, καταργούμε και τη ρύθμιση που υπήρχε για τη φορολογική ποινή. 
Αλήθεια έκτη: Η επαγγελματική ασφάλιση γίνεται ακόμη πιο προστατευτική για τους ασφαλισμένους. Τρίτη μεγάλη αλλαγή που εισηγούμαστε μέσω του νομοσχεδίου αυτού έχει να κάνει με τη λεγόμενη φορητότητα των δικαιωμάτων. Ποιο είναι το ζήτημα εδώ πέρα; Έχουμε μια ανεργία, η οποία από το 19% έχει πέσει στο 8%. Αυτό τι συνεπάγεται; Μια πολύ μεγαλύτερη κινητικότητα στην αγορά εργασίας. Γιατί; Γιατί οι εργαζόμενοι -και καλά κάνουν- διεκδικούν καλύτερες απολαβές και καλύτερους μισθούς. Άρα, λοιπόν, ποιο είναι θεμελιώδες στοιχείο εδώ; Να διασφαλίσουμε την πλήρη φορητότητα των δικαιωμάτων. Σήμερα, εργάζομαι στην επιχείρηση Α, αύριο πάω στην επιχείρηση Β. Θεμελιώδες στοιχείο της επαγγελματικής ασφάλισης είναι να έχω εξασφαλισμένη την πλήρη φορητότητα των δικαιωμάτων μου από την επιχείρηση Α στην επιχείρηση Β, από το ένα ταμείο στο άλλο ταμείο. Άρα, η αλλαγή εργασίας ή επαγγελματικής κατάστασης με τη ρύθμιση που φέρνουμε δεν θα οδηγεί σε καμία απώλεια ή αποδυνάμωση κατοχυρωμένων δικαιωμάτων.
Εισάγουμε, λοιπόν, την ομαδική φορητότητα. Θεσπίζουμε τη δυνατότητα μεταβίβασης ολόκληρων συνταξιοδοτικών προγραμμάτων από όλες τις μορφές σε όλες τις μορφές: Από ΤΕΑ σε ΤΕΑ, από ΤΕΑ σε ΟΑΠΕΣ, από ΟΑΠΕΣ σε ΤΕΑ, από ΟΑΠΕΣ σε ΟΑΠΕΣ. Δεν υπάρχουν πλέον στεγανά και ευνοείται η κινητικότητα μεταξύ φορέων όπως προστάζουν -θα έλεγα- οι σύγχρονες συνθήκες κινητικότητας και των εργαζομένων και διευκολύνεται η μετακίνηση εντός της αγοράς εργασίας με τη θέσπιση και της ατομικής φορητότητας. Ένας εργαζόμενος, λοιπόν, που αλλάζει εργασία θα μπορεί να μεταφέρει ευκολότερα τα κατοχυρωμένα δικαιώματά του σε νέο φορέα επαγγελματικής ασφάλισης. 
Η φορητότητα συνδυάζεται με ισχυρές εποπτικές δικλείδες προστασίας των ασφαλισμένων, που ασκεί η Τράπεζα της Ελλάδος, ώστε αυτή η ευελιξία που δίνουμε να συνοδεύεται από την αντίστοιχη ενίσχυση της προστασίας των ασφαλισμένων. 
Αλήθεια έβδομη: Το νέο πλαίσιο που εισηγούμαστε προς ψήφιση στην Ολομέλεια της Βουλής έχει οφέλη για όλους. Οφέλη για τους ασφαλισμένους -πρωτίστως- οφέλη για τις επιχειρήσεις, οφέλη για την εθνική οικονομία. 
Για τους ασφαλισμένους: Έρχεται να ενισχύσει, να συμπληρώσει το συνταξιοδοτικό εισόδημα, να διευκολύνει την πρόσβαση σε συμπληρωματική συνταξιοδοτική προστασία. Προστατεύει και δίνει την δυνατότητα φορητότητας κατοχυρωμένων δικαιωμάτων. Προστατεύει ελεύθερους επαγγελματίες, παρέχει περισσότερη διαφάνεια και καλύτερη ενημέρωση για την πορεία της επένδυσης και δίνει τη δυνατότητα πρόσθετων παροχών.
Για τις επιχειρήσεις: Σε μια εποχή που η μεγάλη πρόκληση των επιχειρήσεων είναι να βρίσκουν και να διατηρούν ανθρώπινο δυναμικό -και αυτό συνδεόμενο με την πολύ μεγάλη μείωση της ανεργίας- η νομοθετική αυτή ρύθμιση δίνει ένα πρόσθετο κίνητρο προσέλκυσης και διατήρησης εργαζομένων. Παρέχει δυνατότητα εργοδοτικής παροχής μέσω συλλογικής σύμβασης εργασίας, ενισχύει τη λεγόμενη εταιρική ταυτότητα και την εταιρική κοινωνική ευθύνη, δίνει τη δυνατότητα η ίδια η επιχείρηση να διαχειρίζεται επενδυτικά κεφάλαια και η κεφαλαιακή επενδυτική ενίσχυση καθιστά πιο λειτουργικό το πλαίσιο για μικρότερες επιχειρήσεις, οι οποίες μέχρι σήμερα είχαν δυσκολία πρόσβασης στην επαγγελματική ασφάλιση.
Και για την εθνική οικονομία: Σωρεύει επενδυτικά κεφάλαια, διοχετεύει τη ρευστότητα στην οικονομία και αποτρέπει φυγή κεφαλαίων, ενισχύει τη μακροπρόθεσμη αποταμίευση των νοικοκυριών, δημιουργεί νέες θέσεις εργασίας στον χρηματοοικονομικό κλάδο και αξιοποιεί την επαγγελματική ασφάλιση ως εργαλείο μακροπρόθεσμης αποταμίευσης, επένδυσης και ενίσχυσης της συνταξιοδοτικής επάρκειας. 
Αλήθεια όγδοη: Η προσπάθεια αυτή για την ενίσχυση της επαγγελματικής ασφάλισης είναι μια προσπάθεια συλλογική και πάρα πολύ κρίσιμο ρόλο σε αυτήν την προσπάθεια έχει η εποπτική αρχή, η Τράπεζα της Ελλάδος. Από το 2025 και μετά όλο το σύστημα των Ταμείων Επαγγελματικής Ασφάλισης εποπτεύεται από την Τράπεζα της Ελλάδος και άρα, η Τράπεζα έχει να διαδραματίσει και διαδραματίζει έναν πάρα πολύ κρίσιμο ρόλο στην εποπτεία και έχει ανιχνεύσει σημαντικά σημεία βελτίωσης του υφιστάμενου πλαισίου. 
Το νομοσχέδιο, λοιπόν, που έχετε ενώπιόν σας έχει ετοιμαστεί από κοινού με την Τράπεζα της Ελλάδος, αντλώντας από την εμπειρία των πρώτων ετών εφαρμογής του νόμου και από τον ενάμιση χρόνο εμπειρίας της εφαρμογής της ρύθμισης για την εποπτεία από την Τράπεζα της Ελλάδος. Και στο σημείο αυτό θα ήθελα ευχαριστώ πάρα πολύ την Τράπεζα της Ελλάδος και όλα τα στελέχη της για την πολύτιμη βοήθεια στον σχεδιασμό του νέου συστήματος, με απόλυτο επαγγελματισμό και με βαθιά γνώση του αντικειμένου και των διαδικασιών. Θερμές ευχαριστίες και στην Υφυπουργό Άννα Ευθυμίου, στον κύριο Γενικό, στον κ. Κωνσταντίνο Τσαγκαρόπουλο, σε όλους τους συνεργάτες μας, σε όλους τους εισηγητές και ιδιαιτέρως στην εισηγήτρια της πλειοψηφίας, την κ. Τζίνα Οικονόμου.
Αλήθεια ένατη: Το παρόν νομοσχέδιο έχει μια ιδιαιτερότητα. Υπάρχει μια σπάνια συναίνεση όλων των κοινωνικών εταίρων στο νομοσχέδιο αυτό. Σας καλώ να διαβάσετε τα Πρακτικά της Επιτροπής που έλαβε χώρα πριν το κλείσιμο της Βουλής για τη θερινή ανάπαυλα, τέλος Ιουλίου, με την ακρόαση φορέων. Και η αλήθεια είναι ότι το παρόν νομοσχέδιο, όπως και τα προηγούμενα νομοσχέδια του Υπουργείου Εργασίας -και αναφέρομαι, για παράδειγμα, στην εθνική κοινωνική συμφωνία για τις συλλογικές συμβάσεις εργασίας, στο νομοσχέδιο για την ισότητα των αμοιβών μεταξύ γυναικών και ανδρών για όμοια εργασία- έχουν προέλθει ως προϊόν διαλόγου και συναινέσεων με όλους τους αρμόδιους φορείς. Είναι, λοιπόν, μια συνειδητή μας απόφαση να επιλέγουμε πρώτα να ακούσουμε, να συζητήσουμε, να αξιολογήσουμε κάθε τεκμηριωμένη πρόταση. Και δεν είναι τυχαίο ότι στο παρόν νομοσχέδιο άνω του 95% των προτάσεων που έχουν κατατεθεί και προ διαβούλευσης, αλλά και εν συνεχεία και κατά την ακρόαση, το 95% συνολικά των προτάσεων που κατατέθηκαν κατά την επεξεργασία αυτού του νομοσχεδίου έχουν ενσωματωθεί στο νομοσχέδιο που έχετε ενώπιόν σας και όλοι οι φορείς που τοποθετήθηκαν επί του δεύτερου πυλώνα ήταν όλοι θετικοί για το νομοσχέδιο. Λέω «επί του δεύτερου» γιατί υπήρξαν και δύο φορείς που τοποθετήθηκαν επί του πρώτου πυλώνα, ο οποίος δεν είναι αντικείμενο του παρόντος νομοσχεδίου. 
Αλήθεια 10η και τελευταία: Θεωρώ ότι είναι πολύ σημαντικό αυτή η σπάνια και ευρεία κοινωνική συναίνεση να μετουσιωθεί και σε μία κοινοβουλευτική συναίνεση. Η μεταρρύθμιση του ασφαλιστικού συστήματος είναι μια διαρκής προσπάθεια, μια διαρκής προσπάθεια να εξασφαλίζουμε ένα σύστημα βιώσιμο, κοινωνικά δίκαιο και προσαρμοσμένο στις ανάγκες της νέας εποχής. Και το νομοσχέδιο που συζητούμε σήμερα κινείται ακριβώς σε αυτήν την κατεύθυνση: Ενισχύει τον δεύτερο πυλώνα του ασφαλιστικού μας συστήματος, δημιουργεί περισσότερες επιλογές για τους εργαζόμενους, δίνει νέα πρόσθετα εργαλεία για τις επιχειρήσεις, αναβαθμίζει την προστασία των ασφαλισμένων, συμβάλλει στην μακροπρόθεσμη ενίσχυση της εθνικής οικονομίας και πάνω από όλα υπηρετεί έναν θεμελιώδη στόχο, να μπορεί ένας εργαζόμενος να αισθάνεται ολοένα και μεγαλύτερη ασφάλεια για το μέλλον του. 
Όπως σας είπα είναι το τρίτο στη σειρά νομοσχέδιο το οποίο συναντά την πολύ μεγάλη συναίνεση όλων των κοινωνικών εταίρων και φορέων. Και θέλω να πιστεύω ότι αυτή τη μεγάλη και σπάνια κοινωνική συναίνεση να τη δούμε κάποτε και σε κοινοβουλευτικό επίπεδο. 
Με αυτές τις σκέψεις λοιπόν και κλείνοντας, κύριε Πρόεδρε, σας καλώ να στηρίξετε τις διατάξεις του νομοσχεδίου, συμβάλλοντας σε μία μεταρρύθμιση που ενισχύει την κοινωνική ασφάλιση, διευρύνει τις δυνατότητες των πολιτών και θωρακίζει ακόμα περισσότερο το ασφαλιστικό σύστημα για τις επόμενες γενεές. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Η κυρία Υπουργός δεν χρειάστηκε τα τρία λεπτά που της χρωστάμε.
Υπάρχουν παρεμβάσεις που έχουν ζητηθεί. Ο κ. Χρήστος Γιαννούλης από τον ΣΥΡΙΖΑ αρχικά και στη συνέχεια οι υπόλοιποι.
Παρακαλώ, κύριε Γιαννούλη, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κυρία Υπουργέ, αλήθεια μία και μοναδική: Θα μπορούσε να έρθει να καταθέσει αυτό το νομοσχέδιο αυτοπροσώπως ο κ. Πισσαρίδης και θα τελείωνε η ιστορία. Αλήθεια μία και μοναδική: Οι μόνοι που ωφελούνται και ενισχύονται κατά παράδοση και κατά συνθήκη της οκταετούς περίπου διακυβέρνησή σας είναι κάποιες ιδιωτικές ασφαλιστικές εταιρείες. Αλήθεια μία και μοναδική: Βρείτε ένας εργαζόμενος σε μια μικρομεσαία επιχείρηση, με 1.000 ευρώ μισθό τον μήνα, από πού θα εξοικονομήσει με την αισχροκέρδεια και την ακρίβεια χρήματα για να κάνει χρήση των ευεργετημάτων του νομοσχεδίου που πιστεύετε ότι είναι θετικό. Χαίρεστε γιατί έχουν πολλαπλασιαστεί οι συνταξιούχοι που εργάζονται. Και το θεωρείτε καλό; Θεωρείτε καλό ότι ο εργασιακός βίος είναι μέχρι να σε διαβάσει ο παππάς; Χαίρεστε για το ότι ζούμε σε μια χώρα -με ανακοινώσεις και παρεμβάσεις του μικρού δημοσκοπικά ΣΥΡΙΖΑ-Προοδευτική Συμμαχία, αλλά με στεντόρεια φωνή Αντιπολίτευσης-, με την τιμή του καυσίμου στα 2 ευρώ και με την άρνησή σας την εμμονική να μειώσετε τα κέρδη διύλισης ανά βαρέλι ή ανά τόνο; Ανά τόνο είναι 700 ευρώ οι έμμεσοι φόροι και τα υπερκέρδη των δύο μονοπωλίων, Λάτσης και Βαρδινογιάννης. Και πληρώνει ο κόσμος 2 ευρώ τη βενζίνη. Σε αυτήν την κοινωνία απευθύνετε την έκκληση να φροντίσει για το αγαθό της κοινωνικής ασφάλισης αποταμιεύοντας σε μία ασφαλιστική εταιρεία; Και ω του θαύματος θα βάλουμε τον λύκο να φυλάει τα πρόβατα; Την Τράπεζα της Ελλάδος, όταν δισεκατομμύρια χρεώσεων και προμηθειών έκαναν πάρτι μπροστά από τα μάτια του κ. Στουρνάρα και εκείνος παραχωρούσε συνεντεύξεις σε ομάδες αλητ…, αληθείας, με συγχωρείτε. Αστειεύεστε; 
Και θα σας φέρω και ένα μήνυμα, κυρία Κεραμέως, το οποίο έρχεται από τη Χάγη, με πολλή αγάπη και με πολύ καλή πρόθεση. Στη Χάγη πριν από λίγες εβδομάδες με τον συνάδελφό σας, τον κ. Δημοσχάκη συναντήσαμε ανθρώπους που συναντήσατε και εσείς στο Ρότερνταμ, στο Άμστερνταμ, από το Ελληνικό Σπίτι της Ολλανδίας. Ξέρετε ποια ήταν ομόθυμη η κατάληξη που απ’ ό,τι μας είπαν σας μετέφεραν; «Δεν υπάρχει σήμερα ούτε ένας λόγος να επιστρέψουμε στην Ελλάδα με αυτά που μας παρουσιάζετε ως ελληνική Κυβέρνηση». Αυτό το ακούσαμε με τα αυτιά μας. Και το πιο σημαντικό από όλα, ζητάτε κοινοβουλευτική συναίνεση εκ μέρους του Πρωθυπουργού, του ενορχηστρωτή του εκφυλισμού του ελληνικού Κοινοβουλίου σε αγέλη και σε πολιτικά υποτακτικών όντων που ό,τι και να τους ζητηθεί, το ψηφίζουν; 
Απευθύνομαι και στη γυναίκα Υπουργό, κλείνοντας. Από πότε σε αυτή την Αίθουσα χρειάζεται πιστοποιητικό «μητσοτακικών» φρονημάτων για να λειτουργήσει η δεοντολογία, η κοινοβουλευτική τάξη, ο Κανονισμός της Βουλής, το Σύνταγμα και η δημοκρατία; Από πότε πρέπει να πάρουμε το πράσινο φως και να περάσουμε face control για το αν σας αρέσει ή δεν σας αρέσει μία γυναίκα υποψήφια για την πλήρωση της θέσης του Ε΄ Αντιπροέδρου της Βουλής και ως συμμορία ως αγέλη σχεδιάζετε στο παρασκήνιο…
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε…
ΠΡΟΕΔΡΕΥΩΝ (Γεώργιος Γεωργαντάς): Δεν καταγράφεστε, κύριε Γιαννούλη. Παρακαλώ. Θα έχετε κι άλλη ευκαιρία.
Ευχαριστώ.
Ο κ. Μάντζος από το ΠΑΣΟΚ-Κίνημα Αλλαγής.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Επειδή η Υπουργός αρέσκεται να λέει και να καταμετρά τις δικές της αλήθειες στην Ολομέλεια της Βουλής, εμείς θα την καλέσουμε να πει ορισμένες ακόμα κρίσιμες αλήθειες, τις οποίες αποφεύγει συστηματικά να πει. Διότι, κυρία Υπουργέ, πέρυσι τέτοιο καιρό στη Διεθνή Έκθεση Θεσσαλονίκης όταν σας μιλούσε ο Αρχηγός της Αξιωματικής Αντιπολίτευσης, Πρόεδρος του ΠΑΣΟΚ Νίκος Ανδρουλάκης και όλοι μας, για την ανάγκη επιτέλους να υπάρξει η διόρθωση των αδικιών με τις συντάξεις χηρείας και να καταργηθούν οι περικοπές που είχε επιβάλλει ο νόμος Κατρούγκαλου-Τσίπρα, μας λέγατε ότι αυτό δεν γίνεται και ότι αυτά γίνονται μόνο με λεφτόδεντρα που φυτρώνουν στην αυλή της Χαριλάου Τρικούπη. Να, λοιπόν που γίνεται. Να, λοιπόν που έγινε.
Όταν σας λέγαμε από το 2020, με την αείμνηστη Πρόεδρό μας, Φώφη Γεννηματά, τότε, μέσα στην πανδημία ότι στα βαρέα και ανθυγιεινά επαγγέλματα πρέπει να μπουν επιτέλους οι νοσηλευτές του Εθνικού Συστήματος Υγείας και των υπόλοιπων δομών υγείας, μας λέγατε τότε εν χορώ και από το Υπουργείο Υγείας και το Υπουργείο Εργασίας ότι είμαστε λαϊκιστές και αυτά γίνονται με λεφτόδεντρα και χρειάστηκε 24 τροπολογίες μας για να μας πείτε τελικά ότι ναι, γίνεται. 
Εμείς σας ρωτάμε ευθέως για πολλοστή φορά μετά τον Παύλο Χριστίδη, τον αρμόδιο τομεάρχη μας, η 13η σύνταξη γίνεται ή δεν γίνεται; Θέλετε ή δεν θέλετε; Και για να προλάβω και την ένστασή σας, επειδή πολλά λέτε ως Κυβέρνηση, εμείς έχουμε κάνει τη δουλειά μας. Έχουμε κάνει τη δουλειά μας, σαν να είμαστε από τώρα στο Γενικό Λογιστήριο του Κράτους, μέσα, σαν να είμαστε η Κυβέρνηση. Για πρώτη φορά στην ιστορία του ελληνικού κράτους έχουμε Αντιπολίτευση που να κάνει τέτοια δουλειά. Όταν εσείς λέγατε ότι καταργήσατε τον νόμο Κατρούγκαλου, όταν εσείς λέγατε ότι θα μειώσετε οριζόντια τους φόρους προστιθέμενης αξίας το 2019, κανένας τότε δεν σας υποχρέωσε να πείτε κόστος. 
Εμείς κάνουμε τη δουλειά μας, μελετούμε και λέμε ότι με 420 εκατομμύρια ευρώ στον πρώτο χρόνο διακυβέρνησης και με 840 εκατομμύρια ευρώ στον τρίτο χρόνο διακυβέρνησης επαναφέρεις την 13η σύνταξη. Εμείς τη δουλειά μας την έχουμε κάνει. Εσείς προτίθεστε να επαναφέρετε τη 13η σύνταξη ή θα μας πείτε πάλι σήμερα ότι υπάρχουν λεφτόδεντρα και ξαφνικά θα μπορέσετε να το κάνετε; Πείτε την αλήθεια, γιατί τουλάχιστον για να είμαι ειλικρινής ο κ. Πιερρακάκης, ο Υπουργός Οικονομικών, λέει την αλήθεια, ότι «και να είχα λεφτά, 13ο μισθό στο δημόσιο δεν θα έδινα». Το λέει τόσο κυνικά. Δεν καταλαβαίνει τι έγινε μέσα στην κρίση. Δεν καταλαβαίνει ποιοι έβαλαν πλάτη, δημόσιοι, ιδιωτικοί υπάλληλοι, συνταξιούχοι. Δεν καταλαβαίνει ότι πρέπει να επιστρέψει το υπερπλεόνασμα που σε μεγάλο βαθμό μαζεύει λόγω της υπεραπόδοσης των έμμεσων φόρων, λόγω του φόρου ακρίβειας του πληθωρισμού στην αγορά και στην οικονομία. Δεν καταλαβαίνει. Λέει την αλήθεια του. 
Εμείς λοιπόν την αλήθεια μας τη λέμε και την έχουμε καταθέσει τεκμηριωμένα και κοστολογημένα και για συλλογικές συμβάσεις εργασίας και διαφύλαξη των εργασιακών δικαιωμάτων και καλύτερες αμοιβές για τους εργαζόμενους και για την κατάργηση του νόμου Κατρούγκαλου και για την επαναφορά του ΕΚΑΣ για τους συνταξιούχους και για το ξεπάγωμα των επικουρικών συντάξεων και για την αύξηση του περιθωρίου προσωπικών διαφορών, για τη θεραπεία όλων των αδικιών που έχει αφήσει πίσω της η περίοδος των κρίσεων, των δημοσιονομικών και οικονομικών και ηθικών πολιτικών κρίσεων που προϋπήρξαν. 
Εμείς την αλήθεια μας τη λέμε. Εσείς, τη δική σας αλήθεια, την εντέκατη αλήθεια που δεν τολμήσατε να πείτε από αυτό το Βήμα, θα την πείτε στους συνταξιούχους; Θέλετε ή δεν θέλετε; Και μην μας πείτε μπορείτε ή δεν μπορείτε, γιατί κάθε φορά μπορείτε όταν θέλετε. Επομένως πείτε τώρα, σήμερα, τέλος Αυγούστου 2026, παραμονής της Διεθνούς Έκθεσης της Θεσσαλονίκης, θέλετε να επαναφέρετε 13η σύνταξη ή δεν θέλετε; Αυτή είναι η αλήθεια που θέλουν να ακούσουν από εσάς οι Έλληνες συνταξιούχοι και πολίτες.
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Μάντζο.
Έχει ζητήσει τον λόγο για την πεντάλεπτη παρέμβασή της…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ πολύ για τον λόγο, για την ομιλία μου.
ΠΡΟΕΔΡΕΥΩΝ (Γεώργιος Γεωργαντάς): Για την ομιλία σας θέλετε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι.
ΠΡΟΕΔΡΕΥΩΝ (Γεώργιος Γεωργαντάς): Αν μου επιτρέπετε, κυρία Πρόεδρε, πρέπει να ολοκληρώσουμε λίγο τις παρεμβάσεις για να απαντήσει η Υπουργός. 
Ζητώ συγγνώμη, αλλά για την κοινοβουλευτική τάξη…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Δεν προβλέπεται αυτό που κάνετε.
ΠΡΟΕΔΡΕΥΩΝ (Γεώργιος Γεωργαντάς): Έχουν ήδη κάνει παρεμβάσεις δύο Κοινοβουλευτικοί Εκπρόσωποι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είχα ζητήσει τον λόγο πριν και παραχώρησα τη θέση μου στην Υπουργό.
ΠΡΟΕΔΡΕΥΩΝ (Γεώργιος Γεωργαντάς): Δεν ήμουν, η αλήθεια είναι, στην έδρα τότε. Κοιτάξτε, από τη στιγμή που μου το ζητάτε, εγώ δεν μπορώ παρά να σας δώσω τον λόγο. Απλά είχε μείνει ένας Κοινοβουλευτικός Εκπρόσωπος και θα απαντούσε η κυρία Υπουργός. 
Λοιπόν, για την ομιλία σας, παρακαλώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να ευχηθώ καλή περίοδο και καλή συνέχιση των εργασιών μας.
Κυρία Υπουργέ, επειδή κάθε φορά παρατηρώ ότι σας αρέσει πάρα πολύ να αριθμείτε δέκα αλήθειες για τα νομοσχέδια σας, μπαίνω κι εγώ στον πειρασμό να σας απαντήσω με τις δικές μας αλήθειες.
Αλήθεια πρώτη: Η Πλεύση ελευθερίας είναι η μόνη Κοινοβουλευτική Ομάδα που δεν εγκατέλειψε το Κοινοβούλιο που, ενώ είμαστε η μικρότερη σε δύναμη Κοινοβουλευτική Ομάδα, επιμένουμε στη λειτουργία των δημοκρατικών θεσμών και που επιμένουμε να κάνουμε αντιπολίτευση και μέσα στη Βουλή και έξω στον δρόμο και στα κινήματα και σε κάθε πεδίο διεκδίκησης.
Αλήθεια δεύτερη: Μιλήσατε σε μια άδεια Βουλή. Είναι του Αγίου Φανουρίου σήμερα. Θα προτείνω να κάνουμε καμία φανουρόπιτα μήπως και δούμε τον Πρωθυπουργό εδώ στη Βουλή. Διότι, όπως πληροφορηθήκαμε στη Διάσκεψη των Προέδρων, ούτε αύριο θα προσέλθει στην Ολομέλεια της Βουλής για την Ώρα του Πρωθυπουργού, μολονότι του έχω καταθέσει τέσσερις επίκαιρες ερωτήσεις, συνολικά εκατόν εβδομήντα επίκαιρες ερωτήσεις στις οποίες δεν απαντά.
Αλήθεια τρίτη: Η Πλεύση Ελευθερίας ήταν για άλλη μια φορά η Κοινοβουλευτική Ομάδα που κατέθεσε τις περισσότερες επίκαιρες ερωτήσεις. Αύριο από τις τρεις επίκαιρες ερωτήσεις συνολικά που θα συζητηθούν οι δύο είναι του Κοινοβουλευτικού μας Εκπροσώπου κ. Καζαμία και τη Δευτέρα από τις τέσσερις συνολικά επίκαιρες ερωτήσεις που θα συζητηθούν η μια είναι και πάλι του Κοινοβουλευτικού μας Εκπροσώπου κ. Καζαμία.
Αλήθεια τέταρτη: Η Νέα Δημοκρατία ποντάρει, όπως και ο καλός σας φίλος κ. Τσίπρας, στη διάλυση της κοινοβουλευτικής και δημοκρατικής λειτουργίας. Και τόσο πολύ ποντάρετε, που πια δεν έρχεται κανείς. Είπατε ότι πρόκειται για ένα νομοσχέδιο που βρίσκει μεγάλη κοινωνική συναίνεση. Διαφωνούμε σ’ αυτό. Θα έρθω στο ζήτημα αυτό στη συνέχεια. Πού είναι οι Βουλευτές της Κοινοβουλευτικής σας Ομάδας γι’ αυτό το νομοσχέδιο με τη μεγάλη κοινοβουλευτική συναίνεση; 
Όμως, θα μου επιτρέψετε να πω και στα άλλα κόμματα της Αντιπολίτευσης: Πού είναι οι Βουλευτές σας κι εσάς;
Κύριε Μάντζο, πού είναι η Αξιωματική Αντιπολίτευση; Ποντάρετε κι εσείς στο ότι διαλύθηκε και συρρικνώθηκε η Κοινοβουλευτική Ομάδα που εξελέγη Αξιωματική Αντιπολίτευση, του ΣΥΡΙΖΑ. Εκεί ποντάρει και ο Μητσοτάκης. Εκεί ποντάρει και ο Τσίπρας. Θα έπρεπε να είναι γεμάτα τα έδρανά σας. Θα έπρεπε να είναι εδώ ο Αρχηγός σας σήμερα, πρώτη μέρα συνεδρίαση της Ολομέλειας, αφού ακυρώθηκε η χθεσινή συνεδρίαση.
Θα πρέπει κι εσείς από το ΚΚΕ κι εσείς από τον ΣΥΡΙΖΑ, που αντιμετωπίζετε αυτά που αντιμετωπίζετε, που είναι τα επίχειρα βεβαίως της περιόδου Τσίπρα που θα έπρεπε να είστε και πιο εύγλωττοι στο τι έκανε αυτός ο τύπος. Εξελέγη Αρχηγός της Αξιωματικής Αντιπολίτευσης, παρέμεινε μέσα στην Κοινοβουλευτική σας Ομάδα για δυόμισι χρόνια εισπράττοντας αποζημιώσεις, δεν είπε κουβέντα αντιπολιτευτικά, το έραψε αντιπολιτευτικά, κουβέντα για τα Τέμπη, κουβέντα για τον ΟΠΕΚΕΠΕ, κουβέντα για τις υποκλοπές. Κουβέντα, δεν είπε, τίποτα, δεν είπε λέξη, άχνα δεν έβγαλε δυόμισι χρόνια. Και στη συνέχεια, την κρίσιμη στιγμή, δηλαδή τη στιγμή που είναι στα σχοινιά η Κυβέρνηση κοινωνικά και πολιτικά, κοιτάει πώς θα τη διευκολύνει, διαλύοντας τις αντιπολιτευτικές δυνάμεις κάποιων κομμάτων και προσκαλώντας Βουλευτές να παραιτούνται αθρόα. Γιατί; Για να απαξιώσει τη Βουλή.
Εμείς σ’ αυτό θα είμαστε τείχος προστασίας.
ΧΡΗΣΤΟΣ ΓΙΑΝΝΟΥΛΗΣ: …(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δύο είστε, κύριε Γιαννούλη.
ΧΡΗΣΤΟΣ ΓΙΑΝΝΟΥΛΗΣ: Πέντε είμαστε. Είναι και οι επιτροπές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Επιτρέψτε μου να πω και τα εξής. Στην πέμπτη αλήθεια είμαι; Έχω περισσότερες από δέκα, οπότε μπορεί να κάνω και αναρρύθμιση.
Αλήθεια πέμπτη: Κυρία Υπουργέ, δεν είπατε λέξη -και περίμενα να το κάνετε, θα έχετε την ευκαιρία απαντώντας μου, και πιστεύω να το κάνετε- ως γυναίκα Υπουργός για το γεγονός ότι είχαμε τις τελευταίες πέντε μέρες δύο άγριες γυναικοκτονίες, την ώρα που η Αντιπολίτευση και η Πλεύση Ελευθερίας, με τρόπο επίμονο και ενοχλητικό, φέρνει το ζήτημα ξανά και ξανά της ποινικοποίησης της γυναικοκτονίας ως αυτοτελούς κακουργήματος και ο Πρωθυπουργός σας αρνείται να το κάνει, διαφημίζοντας την εμφύλια βία.
Κύριε Μηταράκη, θα μιλήσετε με το ΠΑΣΟΚ μετά, εκτός, αν θέλετε, να διαχωρίσετε τη θέση σας από το κόμμα σας και να μας πείτε ότι στηρίζετε την ποινικοποίηση της γυναικοκτονίας ως αυτοτελούς κακουργήματος.
Γιατί, κυρία Κεραμέως, δεν είπατε κουβέντα; Γιατί δεν είπατε κουβέντα; Δεν πρέπει αυτό το θέμα να τεθεί στη Βουλή; Εμείς το βάλαμε και στη Διάσκεψη των Προέδρων.
[bookmark: _Hlk238727162]Επιτρέψτε μου τώρα να έρθω στην έκτη αλήθεια: Εχθές που είχαμε δεύτερη γυναικοκτονία σε τέσσερις μέρες, αφού πρώτα κλείσαμε τη Βουλή με τον Πρωθυπουργό να μου λέει ότι είμαι σε οίστρο και να ζητάει από τους Βουλευτές σας να δείξουν κατανόηση, εχτές που είχαμε δεύτερη γυναικοκτονία μέσα σε τέσσερις μέρες, βγαίνει η Νέα Δημοκρατία και λέει: «Μπλοκάρουμε την πρόταση κόμματος της Αντιπολίτευσης για Αντιπρόεδρο της Βουλής γυναίκα», που αυτήν τη στιγμή το Προεδρείο της Βουλής δεν έχει καμία γυναίκα. Και λέει μάλιστα: «Μπλοκάρουμε την υποψηφιότητα της κ. Έλενας Ακρίτα», η οποία συμβαίνει να είναι και μια γυναίκα Βουλευτίνα παρούσα και ενεργή, η οποία μιλάει χωρίς περιστροφές για τα ζητήματα της έμφυλης βίας, μιλάει κατά της κακοποίησης και του μπούλινγκ, μιλάει υπέρ των ευάλωτων ομάδων και των ευάλωτων ανθρώπων. Ενοχλεί λοιπόν η Ακρίτα; Δεν ενοχλεί ο Γεωργαντάς; Δεν ενοχλούσε ο Τασούλας ο οποίος -αλήθεια έβδομη, κυρία Κεραμέως- την ώρα που μας λέτε ότι δεν έχετε δημοσιονομικό χώρο, ο Τασούλας, Πρόεδρος της Βουλής τότε που φεύγοντας υπέγραψε ρουσφέτια για την περιοχή του και τώρα Πρόεδρος Δημοκρατίας εκδίδει ΦΕΚ για ειδικό επιμίσθιο μόνο για τους εργαζόμενους στην Προεδρία της Δημοκρατίας; Για να μας στέλνουν απειλές ο Εκπρόσωπος Τύπου του και να είναι πιστοί υπηρέτες της Προεδρίας της Δημοκρατίας. 
Αλήθεια όγδοη: Στο πεδίο της εργασίας η κατάσταση είναι τρομακτική. Εχθές το βράδυ στην Αγία Παρασκευή -εντελώς αυθόρμητα- μίλησα με μια παρέα διανομέων οι οποίοι εργάζονται, κυρία Κεραμέως, -κι αυτά είναι θέματα που έπρεπε να έχετε φέρει κατά προτεραιότητα- σε συνθήκες ειλωτείας, δουλείας. Ο τρόπος λειτουργίας της πλατφόρμας των διανομέων είναι βγαλμένος από τον Μεσαίωνα, χωρίς καμία εγγύηση.
Σε ποια αλήθεια είμαι; Όγδοη; Ένατη; 
ΕΛΛΗ ΡΟΥΣΣΟΥ: Ένατη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τώρα θα μπω στην ένατη, κυρία Ρούσσου; Είδατε πόσο επιμελείς είναι οι Βουλευτές και οι Βουλευτίνες μου; 
Αλήθεια ένατη. Δεν προβλέπει η Κυβέρνηση αυτή κονδύλια για τους εργαζόμενους, είτε στον ιδιωτικό, είτε στο δημόσιο τομέα. Αρνείται πεισματικά την επαναφορά -που είναι οφειλόμενη η επαναφορά αυτή, διότι πρόκειται για εργασιακό δικαίωμα- του 13ου και 14ου μισθού, η οποία κοστίζει δημοσιονομικά, έχει υπολογισθεί -όχι από την Πλεύση Ελευθερίας, αν και είμαστε πολύ καλοί και στα μαθηματικά- από το Γενικό Λογιστήριο του Κράτους, 2,1 δισεκατομμύρια ευρώ ετησίως για όλο το δημόσιο τομέα για τους νοσηλευτές, για τους υγειονομικούς, για τους εκπαιδευτικούς, για την πολιτική προστασία, τους πυροσβέστες, τους εποχικούς πυροσβέστες τους οποίους έχετε σε αυτή την φοβερή επισφάλεια. 
Θα υπάρξει μεγάλη συγκέντρωση τη Δευτέρα και η Πλεύση Ελευθερίας τη στηρίζει. Θα συμμετέχουμε, θα είμαι και πάλι παρούσα. Ελπίζω να μην μου ρίξετε και πάλι βομβίδα κρότου λάμψης, όπως έγινε στις 31 Οκτωβρίου του 2024 και ακόμη δεν έχει απολογηθεί κανείς από την Κυβέρνηση αυτή. 
Πιστεύετε εσείς, κυρία Κεραμέως, ότι μπορεί μια Κυβέρνηση να μην καταδικάζει, να μην έρευνα, να μην απολογείται και να μη λογοδοτεί όταν αστυνομικές δυνάμεις ρίχνουν βομβίδα κρότου λάμψης σε Πολιτική Αρχηγό; Είναι καταγεγραμμένο αυτό, βιντεοσκοπημένο. Ή ασπάζεστε τις προαναγγελίες ενός μεγάλου φιλογύνη, του κ. Γεωργιάδη, που λέει ότι είμαι ένα απαίσιο πλάσμα, υστερική ύπαρξη, κακιά γυναίκα και για να γλιτώσετε από εμένα θα φέρετε και ειδικές δυνάμεις; Είναι δηλώσεις του στη Βουλή. Είναι φίλος σας, κάνετε και βίντεο μαζί. Ασπάζεστε αυτές τις προαναγγελίες βίας; 
Αλήθεια, λοιπόν, ένατη. 
ΧΡΗΣΤΟΣ ΓΙΑΝΝΟΥΛΗΣ: Δέκατη.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ήμουν στην ένατη και δεν την ολοκλήρωσα. Δεν χάνω το νήμα, μην ανησυχείτε. 
Δεν προβλέπεται καθόλου καταβολή δημοσίων πόρων για τους εργαζόμενους. Προφασίζεστε ότι δεν έχετε τη δυνατότητα, δεν έχετε δημοσιονομικό χώρο. Παρεμπιπτόντως ο μεγάλος δερβέναγας του δημοσιονομικού χώρου ξέρετε ποιος είναι; Ο κ. Αυγενάκης.
Εγώ υπήρξα μάρτυρας μιας τρομακτικής σύγκρουσης μεταξύ του κ. Αυγενάκη και του κ. Ταχιάου, όπου έκανε επίκαιρη ερώτηση ο κ. Αυγενάκης στον κ. Ταχιάου, γιατί δεν διαθέτει αυτά τα κονδύλια για την Περιφέρειά του; Και ο κ. Ταχιάος μετά την επίκαιρη ερώτηση έλεγε στον κ. Αυγενάκη: «Πες στον Μητσοτάκη να μου δώσει δημοσιονομικό χώρο». Δηλαδή, ο τραμπούκος που έδειρε εργαζόμενο στο αεροδρόμιο -για να τα λέμε όλα και θα έρθω και στην δέκατη αλήθεια- είναι αυτός που διαχειρίζεται και μεσολαβεί για λογαριασμό του Πρωθυπουργού στο δημοσιονομικό χώρο.
Και αφού δεν έχετε 2,1 δισεκατομμύρια ευρώ για τους μισθούς στο δημόσιο τομέα και πολύ λιγότερα όσο υπολογίζεται η 13η και η 14η σύνταξη, που και αυτές αρνείστε να τις δώσετε, βρίσκετε όμως 49 δισεκατομμύρια ευρώ -αυτά είπε ο Πρωθυπουργός- για πρόωρη αποπληρωμή ενός μη οφειλόμενου χρέους, το οποίο δεν έχετε αμφισβητήσει, ενώ οφείλατε. Και επειδή εσείς εν αντιθέσει με άλλα μέλη της Κοινοβουλευτικής Ομάδας και της Κυβέρνησης έχετε σπουδές και γνώση γνωρίζετε πάρα πολύ καλά ότι υπάρχει ένα διεθνές κεκτημένο και σε επίπεδο Οργανισμού Ηνωμένων Εθνών και σε επίπεδο Ευρωπαϊκής Ένωσης που παρέχει στην Ελλάδα και στον ελληνικό λαό πάρα πολύ σοβαρά εργαλεία αμφισβήτησης αυτού του χρέους, που εσείς όχι μόνο δεν το αμφισβητείτε, αλλά το προπληρώνεται.
Αλήθεια δέκατη. Αφού ο κύριος Πρωθυπουργός παριστάνει τον νοικοκύρη ηγέτη της χώρας που προπληρώνει το χρέος, που δεν είναι όμως χρέος των πολιτών, αλλά επιβαρύνει τους πολίτες για να το προπληρώσουν οι πολίτες και όχι ο ίδιος, γιατί δεν έχει κάνει το ίδιο με τα 600 εκατομμύρια ευρώ χρεών της Νέας Δημοκρατίας; Εκεί τι είναι; Μπαταχτσής σε συνεννόηση με τις τράπεζες. Σας άκουσα που ευχαριστήσατε και τον Στουρνάρα. Ο Στουρνάρας, κυρία Κεραμέως, είναι ο Υπουργός Οικονομικών της κυβέρνησης Σαμαρά, που υπέγραψε τον επονείδιστο συμβιβασμό και άκυρο με τη Siemens. Η πρώτη του πράξη ήταν τον Αύγουστο του 2012. 
Πάμε σε αλήθεια ενδέκατη; Δεν θα δεν θα αρχίσω να αριθμώ μέχρι το είκοσι και μέχρι το εκατό. Μετρήστε τα. Μέσα στη διάρκεια του Αυγούστου δημοσιεύθηκε ότι γερμανικό δικαστήριο απέρριψε την αγωγή του ΟΤΕ κατά της Siemens. Και ρωτάω τον Πρωθυπουργό: Η Κυβέρνηση τι έκανε στη δίκη αυτή; Ο κύριος Πρωθυπουργός θα έπρεπε και για λόγους ευθιξίας να είχε αναφερθεί στο θέμα. Όχι, δεν αναφέρεται στο θέμα για λόγους ευθιξίας, διότι ήταν και ο ίδιος αποδέκτης δώρων από τη Siemens. Και βεβαίως και η αδελφή του, η κ. Μπακογιάννη συνδεόταν με τον κ. Χριστοφοράκο που με έναν ιδιαίτερο τρόπο κατάφερε, ενώ είχε απαγόρευση εξόδου από τη χώρα να μην γίνουν οι ειδοποιήσεις του Υπουργείου Εξωτερικών και για αυτόν και για τον κ. Καραβέλα, κατηγορούμενων για την υπόθεση της Siemens, που όλοι τελικώς είτε αθωώθηκαν είτε κρίθηκε ότι έχουν υποπέσει σε παραγραφή τα αδικήματα τους. 
Ποια είναι, λοιπόν, η στάση που τήρησε το Ελληνικό Δημόσιο στη δίκη για τη Siemens; Αρνείται να απαντήσει ο Πρωθυπουργός. Τι θα κάνει σε σχέση με αυτήν την απόφαση; Αρνείται να απαντήσει ο Πρωθυπουργός. Γιατί δίνει άλλα 13 δισεκατομμύρια ευρώ από το δημόσιο ταμείο σε προπληρωμή μη οφειλόμενη χρέους την ώρα που είναι μπαταχτσής για τα οφειλόμενα του κόμματός σας; Αρνείται να απαντήσει ο Πρωθυπουργός. Πώς τολμάει να λέει -είπε και αυτό- ότι έχουμε βρει ισορροπία μεταξύ πολιτικής προστασίας και Ανανεώσιμων Πηγών Ενέργειας; Και πότε το λέει αυτό; Με εννέα νεκρούς και ενώ μία από τις μεγαλύτερες φωτιές μέσα στον Αύγουστο ήταν η φωτιά στον Άγιο Βασίλειο, που ξεκίνησε από ανεμογεννήτρια. 
Κυρία Υπουργέ, θα περιμένω με αγωνία τις απαντήσεις σας. Αυτό το οποίο εσείς και όταν λέω εσείς εννοώ η Κυβέρνησή σας πρέπει να είναι σίγουρη ότι δεν θα κάνει η Πλεύση Ελευθερίας, είναι να σας δείξει ανοχή, συνενοχή ή σιωπή. Είμαστε εδώ για να μιλάμε. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Τον λόγο τώρα θα πάρει ο κ. Καραθανασόπουλος για την τρίλεπτη παρέμβασή του και μετά θα απαντήσει συνολικά ο Υπουργός.
Ορίστε, κύριε Καραθανασόπουλε, έχετε τον λόγο.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε.
Παρακολουθούμε ένα σήριαλ αποδόμησης της κοινωνικής ασφάλισης, που έχει ξεκινήσει τριάντα χρόνια πριν, νόμος Λοβέρδου, Κουτρουμάνη, Κατρούγκαλου, σήμερα εσείς. Και από αυτή την άποψη είναι ψευδεπίγραφη η εικόνα που αναφέρεστε ότι θέλετε να αναβαθμίσετε τον πρώτο πυλώνα. Μόνο και μόνο ένα στοιχείο διαψεύδει αυτόν τον ισχυρισμό σας, ότι πάνω από 300.000 συνταξιούχοι αναγκάζονται να δουλεύουν. Γιατί; Γιατί δεν τα βγάζουν πέρα με τη σύνταξη που παίρνουν, γιατί δεν μπορούν να καλύψουν ανάγκες των παιδιών και των εγγονών τους. Και αυτό είναι το αποτέλεσμα των νόμων της Νέας Δημοκρατίας, του ΠΑΣΟΚ και του Τσίπρα ΣΥΡΙΖΑ. Ένα το κρατούμενο είναι αυτό. 
Δεύτερο ζήτημα, το νομοσχέδιό σας, που φέρνετε τώρα εδώ, είναι μια αναγκαία προσαρμογή στις απαιτήσεις της Ευρωπαϊκής Ένωσης για τη μετατροπή της σε οικονομία πολέμου. Και για όλα αυτά, από τις εκθέσεις του Ντράγκι, του Λέτα, του Νιινίστο, όπως και για μια σειρά από στρατηγικές επιλογές της Ευρωπαϊκής Ένωσης, όπως η Λευκή Βίβλος για την άμυνα μέχρι το 2030, που προβλέπει 5 τρισεκατομμύρια για τη χρηματοδότηση της πολεμικής οικονομίας στην Ευρωπαϊκή Ένωση, χρειάζονται πόροι. Και οι εύκολοι πόροι είναι οι αποταμιεύσεις και τα αποθεματικά των ταμείων. Και προς τα εκεί σπρώχνετε. 
Τρίτο ζήτημα, μέσα από αυτό αναδεικνύεται η προσαρμογή του νομοσχεδίου σας στις αλλαγές στην αγορά εργασίας, στην εργασιακή ανασφάλεια. Η κινητικότητα είναι το χαρακτηριστικό δείγμα της εργασιακής ανασφάλειας. 
Τέταρτο ζήτημα, κυρία Υπουργέ. Είπατε ότι είναι ένα επενδυτικό προϊόν επί της ουσίας ο δεύτερος πυλώνας. Έτσι είναι. Από πότε, όμως, τα χρηματιστήρια δίνουν συντάξεις; Είναι αυτός ο ρόλος των χρηματαγορών, να δώσουν συντάξεις και να διασφαλίσουν τις συντάξεις των εργαζομένων; Αν είναι δυνατόν! 
Και πέμπτον, ισχυριστήκατε ότι όλα αυτά είναι όφελος για όλους, και για τους εργαζόμενους και για τους επαγγελματίες και για τις επιχειρήσεις. Δεν μπορεί να γίνει αυτό. Το ξέρετε πολύ καλά. Γιατί για να κερδίσουν οι εργαζόμενοι, πρέπει να χάσουν οι επιχειρηματικοί όμιλοι. Δεν γίνεται να πατάμε σε δύο βάρκες. Και από αυτή την άποψη, για ποιους θα είναι τα οφέλη; Τα οφέλη θα είναι για τους επιχειρηματικούς ομίλους, γιατί θα βρουν πολύ φτηνό χρήμα για να χρηματοδοτήσουν τις επενδύσεις τους. Τα οφέλη θα είναι για τη μετατροπή της οικονομίας σε οικονομία πολέμου και δεν θα υπάρχουν οφέλη γι’ αυτούς οι οποίοι θα ενταχθούν στα επαγγελματικά ταμεία. Γιατί δεν θα υπάρχουν οφέλη; Το λέτε και εσείς και τα προηγούμενα κόμματα. Κανείς δεν τολμά να αμφισβητήσει τον βασικό κανόνα των επαγγελματικών ταμείων, ότι δεν υπάρχουν διασφαλισμένες και προκαθορισμένες αποδόσεις. Μόνο και μόνο αυτό αποτελεί παράδειγμα ότι τα χρήματα αυτά μπορούν να πεταχτούν στον κουβά, όπως έγινε με ασφαλιστικά ταμεία, τέτοια επαγγελματικά ταμεία, στην Ευρωπαϊκή Ένωση, ακριβώς λόγω της καπιταλιστικής κρίσης. Πολύ δε περισσότερο, όταν οι αβεβαιότητες σε παγκόσμιο επίπεδο και ο κίνδυνος γενικευμένου πολέμου διαμορφώνουν ένα περιβάλλον εχθρικό για τους ίδιους τους εργαζόμενους και τις μελλοντικές τους ανάγκες. Από αυτήν την άποψη, μόνο τυχαίος δεν είναι ο χρόνος που φέρνετε το συγκεκριμένο νομοσχέδιο έκτρωμα, το οποίο βάζει θηλιά επί της ουσίας στις ίδιες τις μελλοντικές ανάγκες των εργαζομένων. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Καραθανασόπουλε. 
Τον λόγο έχει ζητήσει η κυρία Υπουργός. 
Κυρία Υπουργέ, έχετε τον λόγο. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε. 
Θα ξεκινήσω με τον κ. Γιαννούλη από τον ΣΥΡΙΖΑ. Ο κ. Γιαννούλης παρουσίασε, όπως το κάνει συχνά, μια δραματική εικόνα της αγοράς εργασίας και της ελληνικής οικονομίας. Πάμε να δούμε ποια είναι αυτή η εικόνα. 
Η εικόνα είναι η εξής: Το 2019, είχαμε μια ανεργία στο 18%. Σήμερα, η ανεργία αυτή με βάση τα τελευταία στοιχεία είναι στο 8%, δέκα ποσοστιαίες μονάδες κάτω. Έχουμε πεντακόσιους εξήντα τρεις χιλιάδες ανθρώπους οι οποίοι, κύριε Γιαννούλη, δεν δούλευαν το 2019 και σήμερα δουλεύουν. Έχουμε μια μεγάλη αύξηση της πλήρους απασχόλησης. Ήταν στο 68% επί ημερών ΣΥΡΙΖΑ, ενώ σήμερα είναι κοντά στο 79%, δηλαδή, σχεδόν οκτώ στους δέκα που εργάζονται, εργάζονται σε καθεστώς πλήρους απασχόλησης. 
Αναφορικά με τους μισθούς, ο κατώτατος μισθός έχει ανέβει τα χρόνια αυτά κατά 41,5% ήδη και θα ανέβει κι άλλο του χρόνου. Ήμασταν στα 650 ευρώ. Είμαστε στα 920 ευρώ. Ο μέσος μισθός έχει ξεπεράσει, ένα χρόνο πιο νωρίς από την εξαγγελία του Πρωθυπουργού, τα 1.500 ευρώ. 
Τα λέω όλα αυτά για να πω ότι είναι όλα ρόδινα; Όχι, τα προβλήματα είναι πολλά. Οι δυσκολίες είναι πολλές. Όμως, ας μην τα μηδενίσουμε όλα. Έχει σημειωθεί μια πολύ μεγάλη βελτίωση, η οποία αποτυπώνεται σε όλα αυτά τα οποία σας λέω. 
Λέτε ότι βρεθήκατε με ομογενείς μας, οι οποίοι σας είπαν ότι δεν υπάρχει ούτε ένας λόγος για να επιστρέψουν. 
ΧΡΗΣΤΟΣ ΓΙΑΝΝΟΥΛΗΣ: Σε εσάς το είπαν. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Ερώτηση: Οι τετρακόσιοι εβδομήντα τρεις χιλιάδες που έχουν ήδη επιστρέψει γιατί επέστρεψαν τότε; 
ΧΡΗΣΤΟΣ ΓΙΑΝΝΟΥΛΗΣ: Το αμφισβητώ. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Αμφισβητείτε δηλαδή τη EUROSTAT, της οποίας είναι τα στοιχεία; 
Τετρακόσιοι εβδομήντα τρεις χιλιάδες έχουν γυρίσει. Ξαναλέω ότι δεν είναι όλα τέλεια. Αλίμονο, όμως, μία φορά, κύριε Γιαννούλη, ας βάλουμε ένα εθνικό καπέλο. Δεν είμαστε εδώ για να χωρίζουμε σε όλα. Και εγώ το έχω πει επανειλημμένως. Η δράση του Rebrain -και σας προσκαλώ και θα γίνει και μια επόμενη προσεχώς- σας το έχω πει σε όλους τους εκπρόσωπους των κομμάτων, αλλά και προσωπικά, ελάτε, να δείτε πώς είναι.  Ελάτε να δείτε στο Λονδίνο τους τρεις χιλιάδες εκατόν επτά Έλληνες, οι οποίοι ήταν εκεί ένα Σάββατο πρωί. Γιατί ήρθαν; Γιατί δεν θέλουν να γυρίσουν στην Ελλάδα; Προφανώς και θέλουν να γυρίσουν στην Ελλάδα. Και εμείς κάνουμε ό,τι περνάει από το χέρι μας, για να διευκολύνουμε αυτήν την επιστροφή. 
ΧΡΗΣΤΟΣ ΓΙΑΝΝΟΥΛΗΣ: Τυχαία πήγα στην Ολλανδία. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Επιτρέψτε μου. 
Ρωτάτε εάν θεωρώ καλό το ότι έχουμε περισσότερους εργαζόμενους συνταξιούχους. Αλήθεια, κύριε Γιαννούλη, εσείς πιστεύετε ότι από τους τριάντα στους τριακόσιους χιλιάδες που πήγαμε, ότι από αυτούς πριν δεν δούλευε κανείς;  Αυτό πιστεύετε; 
ΧΡΗΣΤΟΣ ΓΙΑΝΝΟΥΛΗΣ: Με μεγάλη χαρά φαντάζομαι. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Σας ρωτώ: Αυτό πιστεύετε; 
Άρα, λοιπόν, εμείς τι κάναμε; Πήγαμε και δώσαμε ένα κίνητρο για νόμιμη απασχόληση. Δώσαμε ένα κίνητρο για να νομιμοποιηθεί η απασχόληση. Κακό το θεωρείτε αυτό; Γιατί τόσος κόσμος αξιοποιεί αυτήν την ρύθμιση; Τελικά, πιστεύετε δηλαδή ότι οι τριακόσιοι χιλιάδες εμφανίστηκαν εν μια νυκτί; Πήγαμε από τους τριάντα στους τριακόσιους χιλιάδες συνταξιούχους ξαφνικά σε μια μέρα; Πώς έγινε αυτό; 
Ρωτάτε, ποιοι ωφελούνται από το νομοσχέδιό μας. Έκανα μία ειδική ανάλυση για το ποιοι ωφελούνται. Είναι τρεις κατηγορίες, οι εργαζόμενοι, οι επιχειρήσεις, η εθνική οικονομία. Οι εργαζόμενοι αποκτούν επιλογές. Αντίθετα από αυτά που λέει το ΚΚΕ, είναι προαιρετική αυτή η ασφάλιση και άρα, είναι μία επιπλέον επιλογή. Εάν τη θέλεις, την αξιοποιείς. Εάν δεν τη θέλεις, δεν την αξιοποιείς. Παραμένει ο πρώτος πυλώνας η βασική προτεραιότητά μας, ο οποίος έχει σημαντικά ενισχυθεί.
Κύριε Μάντζο, για τη 13η σύνταξη σας έχει απαντήσει αναλυτικά και αποκαλυπτικά -θα έλεγα- ο ίδιος ο Πρωθυπουργός εδώ από Βήματος της Βουλής στον Πρόεδρό σας. Δεν θα μπω σε αυτό.
Για τις συντάξεις χηρείας, είχαμε πει επανειλημμένως ότι υπάρχουν δύο θεμελιώδη ζητήματα. Ένα πάρα πολύ δύσκολο νομικό ζήτημα και ένα ζήτημα δημοσιονομικού χώρου, να βρούμε πρόσθετο δημοσιονομικό χώρο, για να καλύψουμε την ανάγκη αυτή. Δεν άκουσα ποτέ από το ΠΑΣΟΚ λύση ούτε για το ένα ούτε για το άλλο. Έχετε καταθέσει κάποια νομική λύση που δεν την είχα δει εγώ; Μπορεί. Μακάρι. Να μου τη δείξετε. Δεν είχατε πει τίποτα ούτε για το ένα ζήτημα ούτε για το άλλο. Αυτοί ήταν οι δύο λόγοι που δεν είχε λυθεί και όμως τώρα λύθηκε.
Για τα ΒΑΕ, έχετε καταθέσει πράγματι είκοσι τέσσερις τροπολογίες. Καμία από τις είκοσι τέσσερις δεν προβλέπει αυτά που ρυθμίσαμε τελικά σε πολύ μεγάλη λεπτομέρεια στη διάταξη που φέραμε αυτό το καλοκαίρι, δηλαδή οι ειδικότητες που υπάγονται, οι χώροι παροχής, οι προϋποθέσεις συνταξιοδότησης, ο απαιτούμενος χρόνος ασφάλισης, η διαδικασία αναγνώρισης προηγούμενου χρόνου ασφάλισης. Τα είχατε αυτά; Είχατε τη διαδικασία αυτή; Τίποτα. Είκοσι τέσσερις φορές καταθέτατε κάθε φορά με διαφορετικό πεδίο εφαρμογής, για να μιλήσουμε και νομικά μεταξύ μας, και καμία από αυτές τελικά δεν είχε την πλήρη ρύθμιση.
Αλήθεια, κύριε Μάντζο, μιλήσατε για τις συλλογικές συμβάσεις εργασίας; Είχαν συμφωνήσει όλοι οι εθνικοί και κοινωνικοί εταίροι και άνθρωποι οι οποίοι είναι μέλη του ΠΑΣΟΚ και εσείς δεν ψηφίσατε την Εθνική Κοινωνική Συμφωνία για τις συλλογικές συμβάσεις. Οι αυξήσεις, δηλαδή, που έχουν πάρει τώρα στην εστίαση τετρακόσιοι χιλιάδες άνθρωποι δεν έχουν τη στήριξη σας. Δεν ψηφίσατε «ναι» στην Εθνική Κοινωνική Συμφωνία. 
Αλήθεια ενδέκατη και αναφέρομαι και σε εσάς, κυρία Πρόεδρε, για να κρατήσω και το νήμα. Θα σας πω ποια είναι η εντέκατη αλήθεια. Εάν σας νοιάζουν όλους εδώ τόσο πολύ τα ζητήματα του πρώτου πυλώνα, του δεύτερου πυλώνα, του τρίτου πυλώνα, του διαθέσιμου εισοδήματος, αν σας ενδιαφέρουν όλα αυτά τα ζητήματα, γιατί τότε κανένα, πλην ενός, κοινοβουλευτικό κόμμα δεν ανταποκρίθηκε στην επίσημη πρόσκληση που έστειλα για διάλογο για το νομοσχέδιο αυτό; Έστειλα πρόσκληση στο ΠΑΣΟΚ και δεν ανταποκρίθηκε. Έστειλα πρόσκληση στο ΚΚΕ και δεν ανταποκρίθηκε. Έστειλα πρόσκληση στην Ελληνική Λύση και δεν ανταποκρίθηκε. Έστειλα πρόσκληση στον ΣΥΡΙΖΑ και δεν ανταποκρίθηκε. Έστειλα πρόσκληση στην Πλεύση Ελευθερίας και δεν ανταποκρίθηκε. Μόνο η Νίκη ήρθε προς τιμήν της. Ήρθε στον διάλογο. Αυτό δεν σημαίνει ότι συμφωνούμε. Αλίμονο. Η Νίκη διαφωνεί άλλωστε. Τουλάχιστον, εάν πραγματικά νοιάζεστε για τα ζητήματα αυτά, το ελάχιστο που περιμένουν οι Έλληνες πολίτες είναι να έρθετε να συζητήσουμε. Εγώ έχω ανοίξει διάπλατα τις πόρτες του Υπουργείου -και το ξέρετε- από την πρώτη μέρα. Δεν έχω φέρει ούτε ένα νομοσχέδιο, το οποίο να μην το έχω συζητήσει πρώτα εκτενώς με όλους τους εκπροσώπους των κοινοβουλευτικών κομμάτων. Με όλους. Δεν ήρθε κανείς σάς. Αυτό είναι το ενδιαφέρον των κοινοβουλευτικών κομμάτων για τα ζητήματα αυτά; Αλήθεια εντέκατη. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Υπουργέ.
Έχει ζητήσει για τη δεύτερη παρέμβασή του τον λόγο ο κ. Γιαννούλης.
Κύριε συνάδελφε, έχετε τον λόγο. 
ΧΡΗΣΤΟΣ ΓΙΑΝΝΟΥΛΗΣ: Κυρία Κεραμέως, σε σχέση με τους συναδέλφους σας, παρά το γεγονός ότι προσπαθείτε να τους ακολουθήσετε, όπως, για παράδειγμα, αυτούς που χαρακτηρίζουν κάθε κριτική φωνή ως συμμορία της μιζέριας -πιστεύω ότι δεν είστε διαπρύσιος κήρυκας αυτής της άποψης- πρέπει να αναγνωρίσω ότι εσείς συζητάτε. Έχουμε, όμως, διαφορετική προσέγγιση. 


Αυτό που σας λέω δεν είναι ότι στεναχωριόμαστε ή νιώθουμε άβολα για το γεγονός ότι νομιμοποιείται ή ενισχύεται η εργασία των συνταξιούχων. Αυτό που σας λέμε είναι ότι αυτοί οι συνταξιούχοι που αναγκάζονται να εργάζονται μετά τη συνταξιοδότησή τους, είναι γιατί δεν τα βγάζουν πέρα. Είναι γιατί δεν μπορούν να ζήσουν οι ίδιοι τα παιδιά τους. Αναγκάζονται να είναι το βασικό εισόδημα παιδιών ή εγγονών και να σπουδάζουν και δεύτερη και τρίτη γενιά και αναγκάζονται να δουλεύουν μέχρι το βαθύ γήρας. Και δεν είναι σίγουρα μια κρίση ανθρωπιστική, την οποία μπορούμε να υπηρετήσουμε πολιτικά. 
Δεύτερο σημείο. Σας είπα και ήμουν πολύ ακριβής ότι δεν εφηύρα ή δεν δημιούργησα εγώ τα όσα ειπώθηκαν στην Ολλανδία από δέκα χιλιάδες Έλληνες υψηλής τεχνογνωσίας, υψηλής επαγγελματικής επίδοσης και με πολύ μεγάλα ακαδημαϊκά προσόντα και στον χώρο της οικονομίας. Επί λέξει μας μετέφεραν -ήταν παρών και συνάδελφός σας της πλειοψηφίας- ότι αποχαιρέτησαν την Υπουργό Εργασίας σε μια αξιέπαινη προσπάθεια -μπορεί στο Λονδίνο ή στη Στουτγάρδη να πέτυχε, στην Ολλανδία φαίνεται δεν καταφέρατε να τους πείσετε- λέγοντας ότι από όσα τους μεταφέρατε σαν πεπραγμένα ελληνικής Κυβέρνησης, ούτε ένα δεν τους οδηγεί στο να γυρίσουν. 
(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)
Και επειδή είπατε για την Eurostat, θα σας πω κάτι τελευταίο. Κοιτάξτε να δείτε, δεν γίνεται τα δικά μου δικά μου και τα δικά σου δικά μου. Σήμερα δημοσιεύεται στα «ΝΕΑ» μια έρευνα της Eurostat για το μείζον ζήτημα της ελληνικής κοινωνίας και οικονομίας ότι υπολειπόμεθα ακόμα 15% -είμαστε στην προτελευταία θέση- για την ανάκαμψη των εισοδημάτων των εργαζομένων προ κρίσης. Οι ευρωπαϊκές χώρες προχώρησαν στην αναπλήρωση των απωλειών των πολυετών κρίσεων και εμείς υπολειπόμεθα ακόμα κατά 15% σε οικονομική, αγοραστική και μισθολογική δύναμη. Αυτό απαντά σε όλα όσα μας καταλογίζετε για συμμορία της μιζέριας, για διαστροφή της πραγματικότητας ή εν πάση περιπτώσει για παραμορφωτικούς φακούς. 
Και κάτι τελευταίο. Το μυστρί και η κορδέλα δεν κερδίζουν πολιτική εμπιστοσύνη και αξιοπιστία σε όσους αγωνίζονται στον στίβο της πολιτικής. Γίνομαι δέκτης μιας εικόνας πραγματικά κωμικοτραγικής με τα εγκαίνια του μετρό της Καλαμαριάς, την ίδια ώρα που η δεύτερη μεγαλύτερη πόλη της Ελλάδας σήμερα για μία ακόμη φορά είχε ένα περιστατικό σιδηροδρομικό και είναι η μόνη μεγαλούπολη ευρωπαϊκής χώρας που δεν συνδέεται -δεν συνδέεται!- σιδηροδρομικά με την πρωτεύουσα. Και πανηγυρίζετε στη Θεσσαλονίκη! 
Σήμερα στο Δήμο Θέρμης τα παιδιά και ο δήμος καταγγέλλουν ότι κρίθηκε άγονη η διαγωνιστική διαδικασία για τη μεταφορά των μαθητών και δεν θα πάνε σχολείο. Και πανηγυρίζουν και φωτογραφίζονται στον πολυδιαφημισμένο σταθμό Καλαμαριάς του μετρό, ο οποίος με τηλεοπτικό σποτ που πληρώθηκε ήταν να εγκαινιαστεί 28 Ιουλίου. Αλλά δυστυχώς, κάναμε λάθος. Το πήγαμε 27 Αυγούστου. Για όνομα…
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε τον κ. Γιαννούλη.
Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας.
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κυρία Υπουργέ, δεν είπατε κουβέντα στις παρατηρήσεις του ΚΚΕ. Δεν είναι η πρώτη φορά που το κάνετε αυτό. Ίσα-ίσα που προσπαθήσετε να κάνετε το μαύρο άσπρο, μιλώντας πάλι για τους τριακόσιους χιλιάδες συνταξιούχους που εργάζονται. Το κάνουν επειδή το θέλουν ή επειδή είναι αναγκασμένοι; Το κάνουν επειδή είναι αναγκασμένοι. Γιατί δεν μπορούν να τα βγάλουν πέρα με τις συντάξεις εκεί που τις έχετε οδηγήσει, όλες οι κυβερνήσεις. 
Δεύτερον, όταν δεν αποδίδεται η 13η και 14η σύνταξη δεν είναι κλοπή των ασφαλιστικών εισφορών που έχουν καταβάλει οι εργαζόμενοι τις προηγούμενες δεκαετίες; Τους κλέψατε τις εισφορές και γι’ αυτό δεν λέτε κουβέντα και εσείς. 
Τρίτο ζήτημα. Αναφερθήκατε για την εθελοντική συμμετοχή των εργαζομένων στα επαγγελματικά ταμεία κι ότι το ΚΚΕ δεν αναγνωρίζει ότι είναι εθελοντική η συμμετοχή. Αν έτσι είναι το ζήτημα, τότε γιατί στο άρθρο 12 του σημερινού νομοσχεδίου καταργείτε το άρθρο 9 του προηγούμενου, που ανάμεσα στα άλλα προέβλεπε ότι δεν μπορεί να είναι υποχρεωτική η συμμετοχή των εργαζομένων στα ταμεία επαγγελματικής ασφάλισης; Γιατί το κάνετε αυτό; Τι λέτε γι’ αυτό; 
Δεύτερον, είπατε ότι υπάρχει δυνατότητα στους κοινωνικούς -όπως ονομάζετε- εταίρους μέσα από τις συλλογικές συμβάσεις να δημιουργούν τέτοια ταμεία. Εκεί τι θα έχουν; Θα έχουν την αυτόματη εγγραφή. Και μετά; Αυτό υπάρχει στην Ευρωπαϊκή Ένωση, η δυνατότητα αυτόματης εγγραφής για όλους όσους καλύπτει η συλλογική σύμβαση. Και τι θα κάνουν οι υπόλοιποι; Θα μπορούν να φύγουν; Δεν είναι αυτό μια μορφή υποχρεωτικότητας; Και εδώ δεν υπάρχει ούτε καν δυνατότητα εξαίρεσης από αυτό, όπως ισχύει αλλού. Και παρ’ όλα αυτά, όμως, αυτό είναι το προκάλυμμα της υποχρεωτικότητας. 
Και από αυτή την άποψη δεν είπατε κάτι ακόμη περισσότερο, αν τα χρηματιστήρια δίνουν συντάξεις. Το παράδειγμα της ENRON σας είναι γνωστό; Βεβαίως, είναι γνωστό σε όλους. Τι έγιναν οι τριακόσιες, τετρακόσιες χιλιάδες εργαζόμενοι που είχε η ENRON; Έχασαν όλα τους τα αποθεματικά όταν χρεοκόπησε η εταιρεία. Και πολλοί από αυτούς αυτοκτόνησαν, γιατί δεν είχαν επόμενη μέρα.
 Και δεύτερον, να σας κάνω και έναν ισχυρισμό. Εάν είχε δεχτεί η εργατική τάξη την προτροπή του Δραγασάκη στα τέλη της δεκαετίας του ΄90 να μπουν όλα τα αποθεματικά των ασφαλιστικών ταμείων στις μετοχές των τραπεζών γιατί ήταν ισχυρές μετοχές, μετά από τρεις ανακεφαλαιοποιήσεις των τραπεζών που θα είχαν πάει τα αποθεματικά; Θα είχαν εξαφανιστεί. 
Να γιατί οι εργαζόμενοι δεν έχουν εμπιστοσύνη σε αυτές τις μορφές τις κεφαλαιοποιητικές, γιατί γνωρίζουν πολύ καλά ότι τα χρήματά τους θα πάνε στον κουβά. Γι’ αυτό ακριβώς και δεν διασφαλίζονται και δεν μπορεί κανείς να διασφαλίσει τις αποδόσεις αυτών των ταμείων.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Καραθανασόπουλε. 
Τον λόγο έχει ζητήσει για μια πεντάλεπτη παρέμβαση…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να προηγηθεί η Υπουργός και μετά, γιατί δεν μου απάντησε κιόλας…
ΠΡΟΕΔΡΕΥΩΝ (Γεώργιος Γεωργαντάς): Η Υπουργός μπορεί να μην θέλει να απαντήσει τώρα.
Τον λόγο έχει για την πεντάλεπτη παρέμβασή της η Πρόεδρος της Πλεύσης Ελευθερίας, κ. Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είπα μήπως δεν σας ήρκεσε ο χρόνος, κυρία Υπουργέ, γιατί δεν μου απαντήσατε σε αυτά που σας ρώτησα. Και ούσα η μόνη εκλεγμένη γυναίκα Πολιτική Αρχηγός στις εκλογές και η μία από τις δύο Πολιτικές Αρχηγούς γυναίκες στη σημερινή Βουλή και η Αρχηγός της Κοινοβουλευτικής Ομάδας που έχει το μεγαλύτερο ποσοστό γυναικών -γιατί έχουμε πλειοψηφία γυναικών στην Κοινοβουλευτική μας Ομάδα- περίμενα ότι θα πείτε μια κουβέντα. Οπότε θέλησα να σας δώσω την ευκαιρία. Είναι μάλλον ηθελημένο; 
Είχαμε -επαναλαμβάνω- χθες δεύτερη γυναικοκτονία μέσα σε τέσσερις ημέρες. Ο Πρωθυπουργός αρνείται πεισματικά την ποινικοποίηση της γυναικοκτονίας ως αυτοτελούς κακουργήματος και αρνείται να απαντήσει στις επίκαιρες ερωτήσεις που του έχω κάνει, που κοντεύουν τις ογδόντα για το θέμα ειδικά των γυναικοκτονιών, της ποινικοποίησης της γυναικοκτονίας και της έμφυλης βίας. Και η τελευταία επίκαιρη ερώτηση που του έκανα, ήταν προχτές τη Δευτέρα, την επομένη της διάπραξης της προτελευταίας γυναικοκτονίας.
 Ο κ. Μητσοτάκης ξεκίνησε τη θητεία του το 2019 κάνοντας τη χώρα ρεζίλι διεθνώς, όταν απάντησε σε δημοσιογράφο του CNN ότι δεν έχουμε πολλές γυναίκες στην Κυβέρνηση, γιατί δεν είναι εύκολο να βρούμε γυναίκες για αυτές τις θέσεις. Βρήκε φοβερά αστέρια άντρες, καταπληκτικοί αστέρες, τον Γεωργιάδη, τον Λαζαρίδη, τον Μαρκόπουλο, τον Καιρίδη, τον Φλωρίδη. Εύκολα τους βρήκε. Ποιον να πρωτοκατονομάσω; 
Αλλά δεν βρίσκει γυναίκες. Πού να τις βρει ο κ. Μητσοτάκης όταν η αντίληψή του για τις γυναίκες είναι ότι μπορεί να κάνει έμφυλες επιθέσεις σε γυναίκα Αρχηγό λέγοντάς της ότι έχει οίστρο και ότι μπορεί να μπλοκάρει την εκλογή γυναίκας Αντιπροέδρου της Βουλής, που θα είναι η μόνη; Αυτή τη στιγμή δεν υπάρχει γυναίκα Αντιπρόεδρος Βουλής. Δεν θα τοποθετηθείτε, κυρία Κεραμέως; Είστε γυναίκα Υπουργός. Δεν θα τοποθετηθείτε για το θέμα αυτό; 


Η Νέα Δημοκρατία θα μπλοκάρει την εκλογή της μοναδικής γυναίκας Αντιπροέδρου; Που συμβαίνει να είναι και μία Βουλευτής η οποία υπερασπίζεται σθεναρά τα ζητήματα της ισότητας, της εξάλειψης των διακρίσεων, της συμπερίληψης, της απόκρουσης το μπούλινγκ και της κακοποίησης, της απόκρουσης της έμφυλης βίας και ναι, βεβαίως είναι και υποστηρίκτρια της ποινικοποίησης αυτοτελώς των γυναικοκτονιών; 
Πρέπει να τοποθετηθείτε, κυρία Κεραμέως. Δεν υπάρχει δεν θέλω, δεν μπορώ. Είστε αυτήν τη στιγμή η Υπουργός που εκπροσωπεί την Κυβέρνηση. Η Νέα Δημοκρατία σε αυτήν τη συγκυρία πρεσβεύει το μπλοκάρισμα και τον κοινοβουλευτικό τσαμπουκά στην Αντιπολίτευση και είναι έτοιμη να δεχτεί τον Γεωργαντά, που επιτιμά και επιτίθεται, αλλά όχι την Ακρίτα;
Δεύτερον, επειδή εγώ δεν αφήνω τίποτα αναπάντητο ούτε πότε θα σας πω δεν απαντάω, με ρωτήσατε γιατί η Πλεύση Ελευθερίας δεν προσήλθε όταν μας προσκαλέσατε στη συζήτηση για το νομοσχέδιό σας. Θα σας απαντήσω, κυρία Κεραμέως. Διότι θεωρούμε, δυστυχώς, ότι υπάρχει μία προσχηματική εργαλειοποίηση μιας δήθεν διαλογικής διαδικασίας την ώρα που η Κυβέρνηση -να τη- σε μια άδεια Βουλή νομοθετεί. Δεν σας ενδιαφέρει η ουσιαστική δημοκρατική διαδικασία. 
Προσωπικά σας έχω κάνει έξι επίκαιρες ερωτήσεις σε εσάς, κυρία Κεραμέως, ειδικά για ένα μείζον θέμα για εμάς στο πεδίο σας, που είναι -οι τέσσερις νομίζω είναι σε εσάς και οι δύο στον προκάτοχό σας, τον πολύ κ. Γεωργιάδη, που έχει τα θέματα με τις απαίσιες γυναίκες, τις κακές γυναίκες και ούτω καθεξής- μείζον λοιπόν θέμα είναι το ζήτημα των εργατικών ατυχημάτων και δυστυχημάτων, τα οποία εκτινάσσονται. 
Η Πλεύση Ελευθερίας έχει ίσως το πιο αναλυτικό και αυστηρό πρόγραμμα για τα εργασιακά κατατεθειμένο δημόσια εδώ και δέκα μήνες, από τις 10 Νοεμβρίου του 2025, με προβλέψεις πολύ αυστηρής προστασίας των εργαζομένων. Επί των ημερών σας -αλήθεια δωδέκατη- έχουν εκτιναχθεί τα εργατικά ατυχήματα και δυστυχήματα, έχει ρεκόρ ο κ. Μητσοτάκης. Όπως έχει ρεκόρ καμένων εκτάσεων, αλήθεια δέκατη τρίτη, και μπορούμε να το πάμε και εις το άπειρο με τις αλήθειες. 
Γιατί δεν ήρθατε να απαντήσετε καμία από αυτές τις επίκαιρες ερωτήσεις και γιατί δεν έχει νομοθετήσει η Κυβέρνηση για τα ζητήματα αυτά; Είκοσι πέντε ομιλίες έχω κάνει στη Βουλή. Εκατόν πενήντα δύο ομιλίες έχω κάνει για την έμφυλη βία. Δεκάδες ομιλίες έχω κάνει για την εξάλειψη των διακρίσεων στην εργασία. Και προτάσεις έχουμε κάνει νομοθέτησης για την εξάλειψη του μπούλινγκ στην εργασία. Γιατί δεν τα υιοθετείτε; Γιατί δεν τα συζητάτε; Γιατί δεν έρχεστε να τα απαντήσετε; 
Γι’ αυτό λοιπόν, σας απαντώ, δεν προσερχόμαστε πλέον μολονότι σας επαινέσαμε που είστε από τους λίγους Υπουργούς που επιδιώκετε τον διάλογο και δεν σας απαξιώνουμε. Όμως θα πρέπει αυτή η διάθεση να είναι ουσιαστική. Και όταν επιτιμάτε την Αντιπολίτευση για έλλειψη συναίνεσης απαντήστε, παρακαλώ, γιατί το κόμμα σας μπλοκάρει την εκλογή της μοναδικής γυναίκας Αντιπροέδρου, που θα είναι αν εκλεγεί, ή διαφορετικά γιατί επιβάλλει ανδρικό Προεδρείο. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε.
Περνάμε στον κατάλογο των ομιλητών. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν θα απαντήσει η κυρία Υπουργός;
ΠΡΟΕΔΡΕΥΩΝ (Γεώργιος Γεωργαντάς): Δεν μου έχει ζητήσει τον λόγο. Η συνεδρίαση δεν τελείωσε. 
Κύριε Σταμάτη, μια παράκληση από το Προεδρείο, εάν έχετε το περιθώριο να προηγηθεί η κυρία Αποστολάκη.
ΓΕΩΡΓΙΟΣ ΣΤΑΜΑΤΗΣ: …(Δεν ακούστηκε)
ΠΡΟΕΔΡΕΥΩΝ (Γεώργιος Γεωργαντάς): Όχι; Ωραία, κύριε Σταμάτη, παρακαλώ, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι βιαστικοί όλοι, έχουν δουλειές. Ήρθε να μιλήσει και να φύγει.
ΠΡΟΕΔΡΕΥΩΝ (Γεώργιος Γεωργαντάς): Τον λόγο έχει ο κ. Σταμάτης από τη Νέα Δημοκρατία.
ΓΕΩΡΓΙΟΣ ΣΤΑΜΑΤΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, κυρία Υπουργέ, έχουν περάσει σχεδόν τέσσερις ώρες από τότε που ξεκίνησε το νομοσχέδιο και νομίζω θα ήταν καλό κάποια στιγμή η Βουλή να δει την ώρα του Υπουργού να γίνονται συζητήσεις μέσω της Επιτροπής με κάποιον τρόπο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να τις καταργήσουμε όλες.
ΓΕΩΡΓΙΟΣ ΣΤΑΜΑΤΗΣ: Απεναντίας, κυρία Πρόεδρε, να τις ενισχύσουμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού είναι η ομάδα σας;
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Πρόεδρε.
Κύριε Σταμάτη, παρακαλώ συνεχίστε.
ΓΕΩΡΓΙΟΣ ΣΤΑΜΑΤΗΣ: Επιτρέψτε μου σε αυτό το νομοσχέδιο που νομίζω ότι έτσι πρέπει να είναι μια δημοκρατία, να δίνει και ευκαιρίες, αλλά κυρίως να δίνει και διάφορες δυνατότητες και στους πολίτες και στους εργαζόμενους, ξεχνάμε όλοι απ’ ό,τι εγώ παρακολούθησα μέχρι την τώρα συζήτηση, ξεχνάμε ένα από τα βασικότερα θέματα που είναι αυτού του νομοσχεδίου που είναι για την εθελοντική ασφάλιση. Δεν μιλάμε για μια υποχρεωτική, αλλά μια εθελοντική ασφάλιση, προαιρετική, δηλαδή που δίνει τη δυνατότητα στην οικειοθελή συμμετοχή των κοινωνικών εταίρων, προφανώς των εργαζομένων, εργοδοτών, αλλά και των ελεύθερων επαγγελματιών.
Κυρίες και κύριοι συνάδελφοι, αυτό που ενδεχομένως θα πρέπει να συζητάμε σήμερα είναι τη μακροχρόνια φροντίδα υγείας. Θα πρέπει να συζητάμε ότι ο πληθυσμός γηράσκει. Θα πρέπει να συζητάμε πώς μπορούμε να περιθάλψουμε άτομα τρίτης ηλικίας. Πώς αυτό θα επηρεάσει τα ασφαλιστικά συστήματα. Πώς αυτό θα επηρεάσει τις οικονομίες της Δυτικής Ευρώπης και πώς αυτό ενδεχομένως θα επηρεάσει και την εξέλιξη του κοινωνικού κράτους τα επόμενα χρόνια. Ως προς αυτή την κατεύθυνση νομίζω ότι είναι πολύ σημαντικό να δίνεται η δυνατότητα σε οποιονδήποτε θέλει και σε οποιονδήποτε μπορεί να μπορεί να έχει μια έξτρα ασφάλιση άρα μια έξτρα αν θέλετε ασφάλεια για τα επόμενα χρόνια. 
Και πέραν αυτού το νομοσχέδιο αυτό έχει -επιτρέψτε μου τον όρο- την πολιτική πυγμή της Υπουργού, την επιστημονική και επαγγελματική επάρκεια της Υφυπουργού, αλλά και όλης της ομάδας και ουσιαστικά είναι αν θέλετε μια παρακαταθήκη που έρχεται από τον νόμο Τσακλόγλου όσον αφορά τα ταμεία επικουρικής ασφάλισης για πρώτη φορά, μιας και η χώρα μας δεν αποφάσισε πριν είκοσι πέντε χρόνια να κάνει μια ασφαλιστική μεταρρύθμιση, η οποία ενδεχομένως σε μεγάλο βαθμό οδήγησε και στη χρεοκοπία της χώρας. Αυτό αφορά εσάς, κύριε Μάντζο, το ΠΑΣΟΚ. Δεν τη βοήθησε να γίνει τότε το ίδιο το ΠΑΣΟΚ. Πάλι το ΠΑΣΟΚ.
ΠΑΥΛΟΣ ΧΡΗΣΤΙΔΗΣ: Ήσασταν στους δρόμους εσείς υπέρ. Η ΔΑΚΕ ήταν υπέρ.
ΓΕΩΡΓΙΟΣ ΣΤΑΜΑΤΗΣ: Άρα εδώ νομίζω ότι με αυτό το νομοσχέδιο πάμε να βάλουμε νέους όρους και κανόνες. Και το ερώτημα είναι ο νέος εργαζόμενος που θέλει και μπορεί γιατί να μην το κάνει, την ώρα, γιατί αυτό είναι το πιο σημαντικό, που έχουμε επιστροφή νέων; 
Δεν ξέρω τι έγινε στο Άμστερνταμ, αλλά ξέρω ότι ο νέος που επιστρέφει στη χώρα του έχει τρία πράγματα που τον κάνουν να επιστρέψει: πολύ καλό μισθό, πολύ καλή στέγη, έχει να βρει να μείνει, άρα και το περιβάλλον το ευρύτερο τον ευνοεί για να γυρίσει. Αυτό είναι κάτι για το οποίο προφανώς δεν ξέρω γιατί ασκείτε τόσο μεγάλη κριτική, αλλά εδώ γίνεται μια πολύ μεγάλη προσπάθεια. 
Ξέρετε, έχει ενδιαφέρον να δείτε πόσες γεννήσεις καταγράφονται τον χρόνο στη χώρα που οι νέοι αυτοί δηλώνουν τα παιδιά ενώ ζουν στο εξωτερικό. Αυτό εδώ είναι και ένα σχέδιο το οποίο δυνητικά βοηθάει, ενισχύει μια πολιτική, κυρία Υπουργέ, για το δημογραφικό. Ο νέος που επιστρέφει, ο νέος ο οποίος θα ζητήσει μια επιμέρους ασφάλιση επαγγελματική, είναι ο νέος οποίος προφανώς έχει βρει μια δουλειά, έχει ένα έξτρα εισόδημα, για να ζητήσει αυτήν την οικειοθελή συμμετοχή μαζί προφανώς με τους εργοδότες και επιχειρήσεις, γιατί κοιτάει μακροπρόθεσμα. Αυτό νομίζω ότι είναι κάτι πολύ σημαντικό. Γιατί κάποια στιγμή όταν θα μιλάμε για ταμεία επαγγελματικής ασφάλισης θα πρέπει να απευθυνόμαστε στη νέα γενιά εργαζομένων.
Επειδή η χώρα μας θα περάσει πολύς χρόνος, όπως όλες οι δυτικές κοινωνίες, για να ανακάμψει όσον αφορά το δημογραφικό, αυτό είναι μια κατεύθυνση η οποία θα ενισχύσει αυτό που θέλουμε, μια ισορροπημένη επαγγελματική και οικογενειακή ζωή, η οποία θα βασίζεται σε κανόνες που έχουν να κάνουν με την ασφάλιση. 
Το άκουσα και πριν, και το αντιλαμβάνομαι, για άτομα τρίτης ηλικίας που αναγκάζονται ή θέλουν να δουλέψουν, γιατί δεν φτάνει η σύνταξή τους. Εδώ θα πρέπει να δούμε σε ποιες κατηγορίες και γιατί. Δεν μπορούμε να βγάζουμε έτσι συμπεράσματα. Και πιστέψτε με, κάποιος ο όποιος θέλει να κάνει αυτή τη δουλειά προφανώς έχει και την υγεία. Όσο επενδύουμε στην υγεία τόσο θα επενδύουμε στον άνθρωπο. 
Κλείνοντας, επιτρέψτε μου να σας πω το εξής. Χθες ξεκίνησε το πανελλαδικό πρόγραμμα του Προσωπικού Βοηθού των ατόμων με αναπηρία. Αυτό από μόνο του, πέραν του ότι παράσχει στα άτομα με αναπηρία, δημιουργεί και ένα νέο επάγγελμα που δεν υπήρχε. 
Το έχω ξαναπεί και θα το ξαναπώ, το επόμενο στοίχημα της κυβέρνησης του 2027-2030 θα είναι η υποστηριζόμενη εργασία στα άτομα με αναπηρία και ουσιαστικά η μείωση του ποσοστού ανέργων ατόμων με αναπηρία. Και νομίζω, κυρία Υπουργέ, αυτό είναι το μεγάλο στοίχημα, και το δικό σας και του Πρωθυπουργού, αλλά κυρίως της κοινωνίας. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Κι εμείς ευχαριστούμε, κύριε συνάδελφε. 
Τον λόγο έχει τώρα από το ΠΑΣΟΚ-Κίνημα Αλλαγής η κ. Μιλένα Αποστολάκη.
Παρακαλώ, κυρία συνάδελφε. 
ΜΙΛΕΝΑ ΑΠΟΣΤΟΛΑΚΗ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σε μια σύγχρονη ευρωπαϊκή οικονομία η συμπληρωματική ασφάλιση μπορεί να έχει έναν ουσιαστικό ρόλο, δημιουργώντας πρόσθετες δυνατότητες αποταμίευσης, ενισχύοντας το μελλοντικό εισόδημα των εργαζομένων και προσφέροντας περισσότερες επιλογές ασφάλειας. 
Θυμίζω ότι η επαγγελματική ασφάλιση στην Ελλάδα θεσπίστηκε για πρώτη φορά πριν από είκοσι τέσσερα χρόνια από το ΠΑΣΟΚ, που έβαλε τα θεμέλια για έναν μη κερδοσκοπικό συμπληρωματικό πυλώνα κοινωνικής προστασίας υπό καθεστώς αυστηρής εποπτείας. 
Η καθυστέρηση της Κυβέρνησης να εισηγηθεί διατάξεις που αφορούν τη θεσμοθέτηση των ανοιχτών και πολυεργοδοτικών ταμείων επαγγελματικής ασφάλισης, τη φορητότητα των ασφαλιστικών δικαιωμάτων, τους αυστηρότερους κανόνες διακυβέρνησης και εποπτείας που θεσμοθετούνται για τα ομαδικά ασφαλιστικά προϊόντα επαγγελματικής συνταξιοδότησης είναι μεγάλη. Η πλειοψηφία των αλλαγών που εισάγονται έρχονται να επιβεβαιώσουν τις προτάσεις μας το 2023. 
Στη σημερινή συζήτηση έχουμε χρέος να μιλήσουμε για τις προϋποθέσεις υπό τις οποίες μπορεί να λειτουργήσει προς όφελος των εργαζομένων και όχι προς όφελος μιας διευρυμένης ασφαλιστικής και χρηματοπιστωτικής αγοράς. 
Η πρώτη προϋπόθεση είναι αυτονόητη. Δεν μπορεί να υπάρξει ισχυρός δεύτερος πυλώνας χωρίς ισχυρό πρώτο πυλώνα. Η επαγγελματική ασφάλιση μπορεί να συμπληρώνει τη δημόσια κοινωνική ασφάλιση, χωρίς να την υποκαθιστά. Αποτελεί θεμελιώδη θεσμό του κοινωνικού κράτους, που προστατεύει τον εργαζόμενο. Γι' αυτό και το Σύνταγμα στο άρθρο 22 παράγραφος 5 αναθέτει ρητά τη μέριμνα για την κοινωνική ασφάλιση των εργαζομένων, προσδίδοντάς της χαρακτήρα συνταγματικής εγγύησης. 
Η κοινωνική ασφάλιση θεσμοποιεί την αρχή της κοινωνικής αλληλεγγύης, τη συλλογική ευθύνη μιας κοινωνίας να μην αφήνει κανέναν μόνο του, διασφαλίζοντάς του ένα αξιοπρεπές επίπεδο ζωής. 
Κάθε κατεύθυνση που διαμορφώνεται σταδιακά ή και υπόρρητα στοχεύοντας στην εγκατάλειψη του πρώτου πυλώνα του συστήματος κοινωνικής ασφάλισης και τη μετατόπιση από την εγγυημένη κοινωνική προστασία στην επενδυτική επιλογή μάς βρίσκει αντίθετους. 
Η Υπουργός ισχυρίστηκε στις συνεδριάσεις της Επιτροπής ότι προτεραιότητά της είναι η βιωσιμότητα του πρώτου πυλώνα και του δημόσιου ασφαλιστικού συστήματος. Την ίδια στιγμή όμως, τη διαψεύδει η ίδια η πραγματικότητα, ενώ το ουσιαστικό κυβερνητικό ενδιαφέρον επικεντρώνεται στην ανάπτυξη συμπληρωματικών κεφαλαιοποιητικών σχημάτων. 
Για το ΠΑΣΟΚ κανένα επαγγελματικό ταμείο δεν μπορεί να καλύψει τις αδυναμίες ενός δημόσιου ασφαλιστικού συστήματος, όταν στην πράξη δεν υπάρχει η απαιτούμενη ανταποδοτικότητα στις παροχές του ΕΦΚΑ σε σχέση με τις εισφορές που καταβάλλει ο ασφαλισμένος, τόσο στο ύψος των συντάξεων όσο και στην ουσιαστική κάλυψη παροχών υγειονομικής περίθαλψης, καθώς και στην εμπιστοσύνη και την ασφάλεια που δικαιούται. 
Ο δεύτερος πυλώνας οφείλει να συμπληρώσει τον πρώτο. Δεν οφείλει και δεν μπορεί να γίνει το άλλοθι για την αποδυνάμωσή του. Θέτω, κατά συνέπεια και μετά απ’ αυτά, τέσσερα ζητήματα: 
Πρώτον, η κοινωνική ανισότητα. Έχουν τις ίδιες δυνατότητες αποταμίευσης εργαζόμενοι που λαμβάνουν 900 ευρώ τον μήνα και πληρώνουν δυσβάσταχτα ενοίκια με εργαζόμενους υψηλού εισοδήματος; Φυσικά και όχι. Και εδώ βρίσκεται ο κίνδυνος τα φορολογικά κίνητρα και οι νέες δυνατότητες συμπληρωματικής αποταμίευσης να αξιοποιηθούν κυρίως απ’ αυτούς που έχουν μεγάλη οικονομική δυνατότητα, να δημιουργήσουμε δηλαδή ένα σύστημα δύο ταχυτήτων. Και τότε, ο δεύτερος πυλώνας σας, όχι μόνο δεν αντιμετωπίζει τις ανισότητες, αλλά τις διευρύνει. 
Η διεύρυνση των φορολογικών προνομίων που εισηγείστε δεν αφορά τη συντριπτική πλειοψηφία των εργαζομένων στη χώρα, που αμείβονται με 1.000 ευρώ, στην καλύτερη με 2.000 ευρώ. Τα νέα όρια αφορούν στελέχη με υψηλότατες αποδοχές. Μετατρέπετε με αυτόν τον τρόπο φορολογητέα αμοιβή σε φορολογικά ευνοημένη αποζημίωση. 
Δεύτερον, ο επενδυτικός κίνδυνος. Όταν ενισχύουμε ένα κεφαλαιοποιητικό σύστημα καθορισμένων εισφορών χωρίς αντίστοιχα εγγυημένες παροχές, πρέπει να απαντήσουμε ποιος αναλαμβάνει τελικά τον κίνδυνο, τι συμβαίνει όταν ένας εργαζόμενος καταβάλλει επί χρόνια εισφορές και λίγο πριν συνταξιοδοτηθεί οι αποταμιεύσεις του επηρεάζονται από μια χρηματοπιστωτική κρίση ή από λανθασμένες αποφάσεις εκείνων που διαχειρίζονται τα χρήματά του. Χρειαζόμαστε πραγματικούς μηχανισμούς προστασίας, με ουσιαστικές εγγυήσεις για τις αποταμιεύσεις μιας ολόκληρης ζωής.
Τρίτον, η δυνατότητα μεταφοράς επαγγελματικών συνταξιοδοτικών προγραμμάτων από τα ταμεία επαγγελματικής ασφάλισης σε ιδιωτικούς παρόχους των ομαδικών ασφαλιστικών προϊόντων επαγγελματικής συνταξιοδότησης. Πρόκειται για αλλαγή του φορέα που διαχειρίζεται τις αποταμιεύσεις εργαζομένων, οι οποίες έχουν συγκεντρωθεί μέσα από χρόνια εργασίας και εισφορών. 
Γι’ αυτό, ο εργαζόμενος δεν μπορεί να αντιμετωπίζεται ως ο παθητικός δέκτης, αλλά απαιτείται η ουσιαστική συμμετοχή του σε κρίσιμες αποφάσεις, πραγματικό δικαίωμα επιλογής και όταν δεν συναινεί, δυνατότητα αποχώρησης ή μεταφοράς των δικαιωμάτων του χωρίς οικονομική επιβάρυνση. 
Τέταρτον, δεν έχουν περάσει ούτε τρία χρόνια από τον νόμο του 2023, τον οποίο η Κυβέρνηση Μητσοτάκη παρουσίαζε ως δήθεν μια ολοκληρωμένη και ουσιαστική μεταρρύθμιση. Δεν ήταν ούτε ολοκληρωμένη ούτε ουσιαστική. Σήμερα αναθεωρείτε θεμελιώδεις επιλογές εκείνου του νόμου. Αυτοαναιρείστε δηλαδή, επιβεβαιώνοντας και την προχειρότητα του αρχικού κυβερνητικού σχεδιασμού και την ορθότητα όσων προτάσεων είχαμε καταθέσει. 
Είχαμε εγκαίρως προειδοποιήσει για τις στρεβλώσεις στη φορολόγηση, για την απουσία φορητότητας, για την αδυναμία πρόσβασης των μικρών επιχειρήσεων. Και ήταν όλα αυτά, όπως αποτυπώθηκαν και από τις εισηγήσεις των φορέων, που σας οδήγησαν να αλλάξετε στρατηγική εκεί που ορθώς σήμερα κάνετε διορθώσεις. 
Κυρίες και κύριοι συνάδελφοι, όταν μιλάμε για τις συνθήκες κοινωνικής ασφάλισης, οφείλουμε να λάβουμε υπόψη μας ότι είμαστε σε μια χώρα που ξεκινά από μια εξαιρετικά χαμηλή βάση. 
Τα ταμεία επαγγελματικής ασφάλισης διαχειρίζονται περιουσιακά στοιχεία που αντιστοιχούν σε λιγότερο από το 1% του ΑΕΠ, το χαμηλότερο ποσοστό των χωρών του ΟΟΣΑ στα τέλη του 2024, ενώ συμμετέχουν περίπου πενήντα πέντε χιλιάδες πολίτες σε έναν πληθυσμό περίπου δέκα εκατομμυρίων. Παράλληλα, πάνω από το 90% των ελληνικών επιχειρήσεων απασχολούν λιγότερους από δέκα εργαζόμενους, γεγονός που εξηγεί γιατί το υψηλό κόστος δημιουργίας ενός μεμονωμένου ταμείου επαγγελματικής ασφάλισης αποτελεί ένα πραγματικό αντικειμενικό εμπόδιο για τη διάδοση του θεσμού. 
Αυτή την πραγματικότητα πρέπει να την αλλάξουμε. Δεν θα την αλλάξουμε ψηφίζοντας έναν ακόμη νόμο της Κυβέρνησης Μητσοτάκη. Θα την αλλάξουμε χτίζοντας εμπιστοσύνη, σταθερό φορολογικό και κανονιστικό πλαίσιο κοινωνικής δικαιοσύνης και αποτελεσματική εποπτεία, κάτι που δεν μπορείτε σε καμία περίπτωση να εγγυηθείτε εσείς. 
Στέκομαι ιδιαίτερα στο θέμα της εποπτείας, δεδομένης της ελλιπούς εποπτείας της ασφαλιστικής αγοράς, που έχει ως αποτέλεσμα τον βίαιο εξαναγκασμό εκατοντάδων χιλιάδων ασφαλισμένων από τα ισόβια ασφαλιστήρια συμβόλαιά τους, τον οποίο, όχι μόνο αμέτοχοι παρατηρείτε και ανέχεστε, αλλά κυρίως διευκολύνετε με την απουσία των ορθών ελεγκτικών μηχανισμών. 
Δεν διαφωνούμε με την επαγγελματική ασφάλιση. Διαφωνούμε με το μοντέλο που μεταφέρει σταδιακά μεγαλύτερο μέρος της ευθύνης από την πολιτεία στον εργαζόμενο, περισσότερο επενδυτικό κίνδυνο στον ασφαλισμένο και περισσότερες δυνατότητες και προνόμια σε εκείνους που ήδη έχουν μεγαλύτερα εισοδήματα. Γι’ αυτό και η δική μας κόκκινη γραμμή είναι σαφής. Κανένας εκσυγχρονισμός του ασφαλιστικού συστήματος δεν μπορεί να χαρακτηρίζεται προοδευτικός και δίκαιος, εάν στο τέλος μεταφέρει κίνδυνο στον εργαζόμενο. Η πραγματική μεταρρύθμιση οφείλει να κάνει ακριβώς το αντίθετο και πάνω από όλα να εγγυάται ότι η κοινωνική ασφάλιση δεν είναι ατομική υπόθεση του καθενός, αλλά είναι συλλογική ευθύνη μιας οργανωμένης και δίκαιης πολιτικής.
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος κ. Κουτσούμπας. 
Παρακαλώ, κύριε Πρόεδρε, έχετε τον λόγο. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Μπορεί να είναι ακόμα Αύγουστος και αυτή να είναι η πρώτη συνεδρίαση της Βουλής, αλλά η αλήθεια είναι ότι η πολιτική σας, κύριοι της Κυβέρνησης, δεν σταμάτησε να ταλαιπωρεί τον λαό ούτε για μία μέρα. Και δεν αναφέρομαι μόνο στην ακρίβεια με τα τιμολόγια ρεύματος αυξημένα, τη βενζίνη στον Θεό, τα απαγορευτικά ενοίκια. Αναφέρομαι και στις καταστροφικές πυρκαγιές, με δεδομένο ότι η αντιπυρική περίοδος δεν έχει τελειώσει ακόμα. 
Θέλουμε και από αυτό το Βήμα να εκφράσουμε τα συλλυπητήριά μας στις οικογένειες των οκτώ συνανθρώπων μας που χάθηκαν στις καταστροφικές πυρκαγιές. Μαζί τους χάθηκαν και σπίτια, περιουσίες, χιλιάδες στρέμματα δάσους, αν και ο κ. Μητσοτάκης λίγο-πολύ ζητάει και τα εύσημα, γιατί τα βγάζει λιγότερα στο μέτρημα από τον μέσο όρο των προηγούμενων ετών. Τι να πει κανείς! Καμία επαφή με την πραγματικότητα! 
Όσο και αν αναμασάτε τα γνωστά για την κακιά την ώρα, την κλιματική κρίση, τους ανέμους και τον κακό σας τον καιρό, δεν υπάρχει πειστική εξήγηση για τις τρεισήμισι χιλιάδες κενές οργανικές θέσεις στην Πυροσβεστική, τις χίλιες πεντακόσιες ελλείψεις δασολόγων, τις δέκα χιλιάδες ελλείψεις δασεργατών. Κουβέντα για την απουσία απαραίτητων και αναγκαίων υποδομών και μέτρων πρόληψης, όπως είναι οι δασικοί δρόμοι, οι αντιπυρικές ζώνες, οι δεξαμενές και άλλα και, μάλιστα, σε περιοχές που το ΚΚΕ σας είχε επισημάνει εδώ μέσα στη Βουλή ότι απαιτούνται επειγόντως μέτρα. Όμως, εσείς τον χαβά σας! Δεν υπάρχει πειστική εξήγηση για τα υποσυντηρημένα δίκτυα του ΔΕΔΔΗΕ, την ανεξέλεγκτη και χωρίς προστασία χωροθέτηση ιδιωτικών μονάδων παραγωγής ενέργειας, όπως είναι οι ανεμογεννήτριες. 
Όλα αυτά λειτούργησαν σαν εμπρηστές στις μεγαλύτερες πυρκαγιές του φετινού καλοκαιριού, κάνοντας σκόνη το αφήγημα της ατομικής ευθύνης και των ακαθάριστων οικοπέδων που αξιοποιείτε εδώ και χρόνια τώρα. Ή μάλλον, υπάρχει πειστική εξήγηση, αλλά δεν τη λέει κανένας άλλος, πλην του ΚΚΕ. Είναι ότι οι δαπάνες που αφορούν τις ανάγκες του λαού, την προστασία του, την πραγματική προστασία του περιβάλλοντος, περικόπτονται μέχρι εκεί που δεν πάει, γιατί η οικονομία σας λέτε ότι αντέχει μόνο στήριξη και επιδοτήσεις σε επιχειρηματικούς ομίλους, στην πολεμική οικονομία, στους πανάκριβους νατοϊκούς εξοπλισμούς. Τέτοιοι εξοπλισμοί είναι και οι συστοιχίες πυραύλων Patriot που χρυσοπληρώθηκαν από τον ελληνικό λαό δήθεν για την προστασία των κυριαρχικών δικαιωμάτων της χώρας και τους στέλνετε στη Σαουδική Αραβία να φυλάνε τα διυλιστήρια της Aramco ή στη Βάση της Σούδας για να προστατεύουν αμερικανικές υποδομές, αφού όπως προειδοποιεί εδώ και χρόνια το ΚΚΕ -κι εσείς κάνατε λες και ακούτε εξωγήινο όλα αυτά τα χρόνια που τα λέμε- αυτές τις περιοχές της χώρας μας κι όχι μόνο αυτές, τις έχετε μετατρέψει με την πολιτική της πολεμικής εμπλοκής και με τη βούλα σε πολεμικά ορμητήρια και στόχους αντιποίνων. Το ίδιο επιβεβαιώνουν και οι νέες απαράδεκτες προκλητικές ενέργειες της Τουρκίας και με τα προεδρικά διατάγματα για τα Θαλάσσια Πάρκα πέρα από τα χωρικά της ύδατα και με τη νομοθέτηση της «Γαλάζιας Πατρίδας» ή με τις δηλώσεις που επιχειρούν να «γκριζάρουν» το Αιγαίο.
 Ο κ. Μητσοτάκης έχει τεράστιες ευθύνες γιατί προκειμένου να συμμετάσχει η Ελλάδα ενεργά στην αναδιάταξη των στρατιωτικών επιδιώξεων και κυρίως στην ενίσχυση της αεράμυνας του ΝΑΤΟ, της Ευρωπαϊκής Ένωσης, των Ηνωμένων Πολιτειών Αμερικής στην Ανατολική Μεσόγειο, με άμεση συμμετοχή προσωπικού και μέσων των ελληνικών Ενόπλων Δυνάμεων, αδίστακτα εκμεταλλεύεται αυτό που ο ίδιος καλλιεργεί, προβάλλοντας ακόμα πιο έντονα τον εφησυχασμό των «ήρεμων νερών» με την Τουρκία. Παραπλανά τον ελληνικό λαό και τα στελέχη των Ενόπλων Δυνάμεων που τους εμπλέκει ενεργά σε αυτές τις μεθοδεύσεις, υποβαθμίζοντας το γεγονός -και αυτό για να μην υπάρξουν αντιδράσεις- ότι την ώρα που ενισχύονται οι απαράδεκτες τουρκικές αμφισβητήσεις μέσω της νομοθετικής ρύθμισης της «Γαλάζιας Πατρίδας», αυτός και η Κυβέρνησή του επιλέγουν να αποδεσμεύουν στρατιωτικές δυνάμεις κυρίως από την άμυνα της περιοχής του Αιγαίου για να τις διαθέσουν στην προστασία του δολοφονικού αμερικανικού ορμητηρίου της Βάσης της Σούδας. Αυτό δείχνει ξεκάθαρα η απόφαση μετακίνησης Patriot από την Κάρπαθο στην Κρήτη, η παραμονή των F-16 στην Κύπρο, η παραμονή της ελληνικής φρεγάτας που πλέει στην περιοχή, αλλά και το ενδεχόμενο εκ νέου μετακίνησης άλλης συστοιχίας Patriot στον Έβρο για χάρη της Βουλγαρίας. Είναι στοιχεία ακόμα μεγαλύτερης εμπλοκής της χώρας σε ευρωατλαντικά σχέδια. Αποτελούν μια ακόμα απαράδεκτη υποχώρηση της Κυβέρνησης από τη δυνατότητα υπεράσπισης των κυριαρχικών δικαιωμάτων της Ελλάδας. 
Μπορείτε να διεθνοποιήσετε το ζήτημα όσο θέλετε, όπως σας λένε τα κόμματα και της σοσιαλδημοκρατίας που παρουσιάζουν την Ευρωπαϊκή Ένωση και ως εγγυητή. Όμως, η αλήθεια είναι ότι προτεραιότητα και της Γαλλίας του Μακρόν και της δήθεν προοδευτικής Ισπανίας και των Βρυξελλών είναι οι μπίζνες με την πολεμική βιομηχανία της Τουρκίας, οι εμπορικές τους σχέσεις, η συνεργασία τους στη διακίνηση και καταστολή μεταναστών και προσφύγων, όπως έδειξαν και οι πρόσφατες εξελίξεις στην Κωνσταντινούπολη. Και F-35 επιθυμούν να της δώσουν και περιζήτητος εταίρος στο Πρόγραμμα SAFE είναι και συνεχείς επιχειρηματικές συμπράξεις κάνει με τις μεγαλύτερες βιομηχανίες παραγωγής πολεμικού υλικού στην Ευρωπαϊκή Ένωση. 
Τεράστιες ευθύνες, όμως, έχουν και τα άλλα κόμματα της ευρωατλαντικής Αντιπολίτευσης. Οι δηλώσεις άλλωστε και του ΠΑΣΟΚ και του κόμματος Τσίπρα, του ΣΥΡΙΖΑ και λοιπών, που άμεσα ή έμμεσα ζητούν από την Κυβέρνηση να μετατρέψει πάραυτα σε ευρωτουρκικά τα ελληνοτουρκικά ζητήματα, δεν είναι τίποτα άλλο από την αδύναμη επικαιροποιημένη προσπάθεια ξεπλύματος της Ευρωπαϊκής Ένωσης. 
Όλα αυτά επιβεβαιώνουν πως δεν χωρά κανένας εφησυχασμός, πως τα συμφέροντα της άρχουσας τάξης και των κομμάτων της δεν συναντώνται πουθενά με τα πραγματικά συμφέροντα του λαού που καλείται να πληρώσει με νέες θυσίες την εμπλοκή στον πόλεμο και τα ιμπεριαλιστικά παζάρια. 
Κυρίες και κύριοι, το νομοσχέδιο που συζητάμε σήμερα δεν είναι καθόλου άσχετο με τα παραπάνω, γιατί κινείται στις κατευθύνσεις με τις οποίες αναζητούν επειγόντως πόρους για να ενισχύσουν την πολεμική προετοιμασία, αλλά και τη λεγόμενη «στρατηγική αυτονομία» σε κρίσιμους κλάδους της οικονομίας, προκειμένου να μειωθεί το χάσμα της ανταγωνιστικότητας της Ευρωπαϊκής Ένωσης απέναντι σε ΗΠΑ, Κίνα, Ρωσία και άλλους. Αυτούς τους πόρους τους αναζητά και στα κεφάλαια που συγκεντρώνονται μέσω των συστημάτων ασφάλισης από τις εισφορές των ίδιων των εργαζομένων. Στόχος είναι η ενίσχυση των κεφαλαιοποιητικών συστημάτων και η αποτελεσματικότερη αξιοποίηση των πόρων τους, δίνοντάς τους τη δυνατότητα για επενδύσεις υψηλού ρίσκου. 
Γι’ αυτό και είναι προκλητικοί οι ισχυρισμοί σας ότι το νομοσχέδιο δήθεν ενισχύει την κοινωνική ασφάλιση και υπηρετεί τη δημιουργία ενός πιο ασφαλούς πλαισίου κοινωνικής προστασίας. Ακριβώς το αντίθετο ισχύει. Τα Ταμεία Επαγγελματικής Ασφάλισης και κάθε άλλη μορφή κεφαλαιοποιητικών συνταξιοδοτικών συστημάτων δεν συμπληρώνουν τη δημόσια αναδιανεμητική κοινωνική ασφάλιση, αλλά δρουν ανταγωνιστικά προς αυτήν.

Ο λόγος είναι πάρα πολύ απλός. Η ενίσχυση αυτών των συστημάτων περνά υποχρεωτικά μέσα από την συστηματική υπονόμευση της δημόσιας κοινωνικής ασφάλισης. Όσο μειώνονται οι δημόσιες συντάξεις όσο υποβαθμίζονται οι παροχές υγείας, τόσο προσφέρεται έδαφος για τη δράση του αδηφάγου κεφαλαίου και στον τομέα αυτό. Και αυτό ακριβώς κάνατε όλες οι κυβερνήσεις. Εδώ και δεκαετίες κάθε νόμος για το ασφαλιστικό είναι ένα ακόμα χτύπημα στη δημόσια κοινωνική ασφάλιση. Η συνταγή σας είναι σταθερή: αύξηση των ορίων ηλικίας συνταξιοδότησης και μείωση των συντάξεων. 
Και μιας και μιλάμε για συντάξεις, εξηγήστε μας παρακαλώ και κάτι απλό. Γιατί δύο άνθρωποι που έχασαν τον σύζυγό τους να παίρνουν διαφορετική σύνταξη μόνο και μόνο επειδή ο ένας τον έχασε ή την έχασε πριν το 2016 και ο άλλος ή η άλλη μετά; Αυτό το αίσχος των συντάξεων χηρείας δύο ταχυτήτων διατηρείται και τώρα. Έχετε το θράσος να παρουσιάζετε ως παροχή το γεγονός ότι δεν θα προχωρήσετε σε νέες περικοπές. Αν θέλετε πράγματι να αποκαταστήσετε την αδικία κάντε το αυτονόητο. Ίδιοι όροι και σύνταξη χηρείας στο 70% για όλους και όλες. Όπως και να ‘χει, αντικειμενικά δημιουργείται χώρος για τη δράση των κεφαλαιοποιητικών ασφαλιστικών συστημάτων ενώ το κράτος αποσύρεται από την ευθύνη του για να εξοικονομήσετε πόρους, να ενισχύσετε και από άλλους δρόμους τους φίλους σας του μεγάλου κεφαλαίου. 
Αυτά δεν τα λέμε μόνο εμείς αλλά και οι ίδιοι οι πρωταγωνιστές στην προώθηση των κεφαλαιοποιητικών συστημάτων. Είναι αποκαλυπτικός ο ίδιος ο Πρόεδρος της Ελληνικής Ένωσης Ταμείων Επαγγελματικής Ασφάλισης ο οποίος πανηγυρίζει γιατί οι δημόσιες συντάξεις θα μικραίνουν ώστε οι νέοι να αναγκάζονται να τζογάρουν τον μισθό τους σε ιδιωτικά ασφαλιστικά προϊόντα. Αυτό είναι όλο το σχέδιό σας. Μικρότερη δημόσια σύνταξη, μεγαλύτερη αγορά για τις ασφαλιστικές. Να πώς λειτουργεί το σχέδιό σας, σχέδιο όλων των τελευταίων Κυβερνήσεων Νέας Δημοκρατίας, ΠΑΣΟΚ και βεβαίως τον Τσίπρα-Κατρούγκαλου με τα λόγια των δικών σας φίλων. Γι’ αυτό λέμε ότι το νομοσχέδιο δεν ενισχύει την κοινωνική ασφάλιση. Αντίθετα προμηνύει νέο χτύπημα ενάντιά της. 
Πάμε τώρα στον δεύτερο ισχυρισμό σας ότι το νομοσχέδιο δήθεν δημιουργεί ένα πιο ασφαλές πλαίσιο κοινωνικής προστασίας. Με την υπονόμευση της δημόσιας κοινωνικής ασφάλισης ο εργαζόμενος εξαναγκάζεται να ενταχθεί σε ένα από τα κεφαλαιοποιητικά συστήματα στα οποία πληρώνει εισφορές επιπλέον όσων δίνει ήδη. Με την ένταξη του σε αυτά χάνεται αυτόματα οποιαδήποτε έννοια κοινωνικής προστασίας. Η σύνταξη διαγράφεται ως κοινωνικό δικαίωμα. Η συνταξιοδότηση γίνεται ατομική υπόθεση του κάθε ασφαλισμένου. Ο εργαζόμενος θεωρείται επενδυτής και οι εισφορές του κεφαλαίο που τζογάρεται σε διάφορα επενδυτικά προϊόντα ακόμα και πολύ υψηλού ρίσκου για να χάσει τελικά τα αυγά και τα πασχάλια. 
Φυσικά δεν πρόκειται να μετατρέψετε τους εργαζόμενους σε καπιταλιστές γιατί αυτοί οι εργαζόμενοι θα αναλαμβάνουν μεγάλο ρίσκο με μικρό πιθανό όφελος όσο τα τεράστια κεφάλαια που σχηματίζονται αθροιστικά από τις εισφορές τους θα πηγαίνουν στις τσέπες των πραγματικών κεφαλαιοκρατών διαχειριστών που δεν έχουν καμία υποχρέωση να τα επιστρέψουν. Έχουν όμως το απόλυτο δικαίωμα να τα τζογάρουν με το ρίσκο ακόμα και να χαθούν. Τελικά ο εργαζόμενος ξέρει τι δίνει αλλά δεν έχει ιδέα τι και αν θα πάρει. Ακόμα και αν υπάρξει κάποιο κέρδος από την επένδυση οι ασφαλισμένοι θα γλείψουν ένα κοκαλάκι από αυτό μόνο και οι επιχειρήσεις θα κρατήσουν βεβαίως τη μερίδα του λέοντος από ένα αρχικό κεφάλαιο που δεν τους ανήκε. Αν δεν υπάρξει κέρδος οι μόνοι χαμένοι είναι οι εργαζόμενοι που θα δουν να εξαφανίζονται οι κόποι μιας ολόκληρης ζωής. Γι’ αυτό στα καταστατικά τους τα ταμεία επαγγελματικής ασφάλισης αναφέρουν ότι δεν υπάρχει καμία εγγύηση καταβολής της σύνταξης. 
Για ποια, λοιπόν, κοινωνική προστασία μιλάτε; Ίσως ισχυριστείτε ότι το ΤΕΚΑ, Ταμείο Επικουρικής Κεφαλαιοποιητικής Ασφάλισης, στο οποίο εντάξατε υποχρεωτικά τους νεοεισερχόμενους στην αγορά εργασίας εγγυάται την καταβολή σύνταξης. Όμως αυτό που εγγυάται δεν είναι η σύνταξη αλλά ότι ο ασφαλισμένος θα πάρει πίσω τις εισφορές του. Με άλλα λόγια, στην καλύτερη περίπτωση οι κρατικές εγγυήσεις θα είναι μερικές δεκάδες ευρώ που καμία σχέση δεν έχουν με την έννοια και τη σημασία της σύνταξης. Βέβαια, εδώ που τα λέμε, με δεδομένο ότι μέσα σε 30 χρόνια έχουν νομοθετηθεί περίπου 10 αντιασφαλιστικοί νόμοι που αλλάζουν κάθε φορά προς το χειρότερο τους όρους συνταξιοδότησης, πόση αξία έχει η εγγύηση που δίνει σήμερα μια Κυβέρνηση για μια σύνταξη που υποτίθεται ότι θα δοθεί μετά από 40 χρόνια; Απολύτως καμία. 
Τρίτο σημαντικό στοιχείο του νομοσχεδίου είναι η συνέχεια που δίνεται στο σίριαλ του κοινωνικού εταιρισμού. Μετά τη λεγόμενη κοινωνική συμφωνία που αναθέτει τον ρόλο πορτιέρη στην ηγεσία της ΓΣΕΕ σε ό,τι αφορά το ποιες κλαδικές συλλογικές συμβάσεις θα γίνονται υποχρεωτικές και ποιες όχι, δίνετε ένα ακόμα δωράκι στις δυνάμεις του κυβερνητικού και εργοδοτικού συνδικαλισμού κάνοντας το όνειρό τους πραγματικότητα. Τους δίνετε τη δυνατότητα να ιδρύσουν δικά τους ταμεία επαγγελματικής ασφάλισης. Έτσι η ηγεσία της ΓΣΕΕ αναλαμβάνει και την άλωση της δημόσιας κοινωνικής ασφάλισης σε όφελος της επαγγελματικής ασφάλισης. Μάλιστα το νομοσχέδιο αποκαλεί τα συνδικάτα που θα ιδρύσουν τέτοια ταμεία «χρηματοδοτούσες επιχειρήσεις», αποκαλυπτικό του ρόλου που επιφυλάσσετε για τα συνδικάτα. 
Προφανώς δεν θέλετε συνδικάτα οργανωτές της ταξικής πάλης, υπερασπιστές και διεκδικητές των συμφερόντων των εργαζομένων. Θέλετε συνδικάτα που όχι μόνο θα συνδιαλέγονται με τους επιχειρηματίες αλλά θα είναι και τα ίδια επιχειρήσεις. Δυστυχώς για εσάς όμως σε αυτή τη χώρα υπάρχουν εκατοντάδες μαχητικά αγωνιστικά ταξικά συνδικάτα. Υπάρχουν ομοσπονδίες και εργατικά κέντρα που δεν τα διπλώνουν. Και μάλιστα αυτά γίνονται όλο και περισσότερα με τις ήττες που σας επιφυλάσσουν οι δυνάμεις του ΚΚΕ στο εργατικό συνδικαλιστικό κίνημα. Τελευταίο παράδειγμα η ΟΛΜΕ, η ομοσπονδία των καθηγητών. Χάσατε και εκεί, κύριοι της Νέας Δημοκρατίας. Υπάρχει το ΠΑΜΕ που πρωτοστατεί στην οργάνωση νέων μεγάλων αγώνων μαζί με τους αυτοαπασχολούμενους επαγγελματίες, την αγροτιά, τη νεολαία, τις γυναίκες που θα τα βάλει ακόμα πιο αποφασιστικά με την κυρίαρχη πολιτική. 
Θα πάρετε σίγουρα μια αποστομωτική απάντηση και από το πανελλαδικό παλλαϊκό συλλαλητήριο που προετοιμάζεται για το άλλο Σάββατο 5 του Σεπτέμβρη στη Διεθνή Έκθεση Θεσσαλονίκης. Εκεί που οι εργαζόμενοι δεν θα έρθουν για να σας χειροκροτήσουν αλλά για να κάνουν τις δικές τους εξαγγελίες, να διατρανώσουν ότι στο προσκήνιο μπαίνουν οι δικές τους ανάγκες και όχι τα κέρδη και οι πόλεμοι των εκμεταλλευτών τους. Δεν περιμένουν τίποτα από το εμπόριο ελπίδας ούτε του κ. Μητσοτάκη που τους παίρνει 100 και ετοιμάζεται να τους επιστρέψει 1, ούτε της κοστολογημένης αντιπολίτευσης που προσκυνά την ίδια πολιτική, τις ίδιες δεσμεύσεις, τα ίδια κέρδη. Εμείς θα είμαστε όπως πάντα με την πλευρά του λαού. 
Σας ευχαριστώ. 
Χρόνια πολλά να πούμε σήμερα στους Φανούρηδες και τις Φανουρίες. Ιδιαίτερα στον Δήμαρχο Ικαρίας, τον Φανούρη Καρούτσο, τον σύντροφο. 
Χαίρετε.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πρόεδρε.
 Συνεχίζουμε με τον κατάλογο. Επειδή πρέπει ο κ. Πολάκης να ταξιδέψει, θα του δώσουμε τον λόγο. 
Κύριε Πολάκη, παρακαλώ. 
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε και για την προτεραιοποίηση.
Ξέρω ότι ο εισηγητής μας, ο κ. Αμανατίδης, αναφέρθηκε αναλυτικά στα καλά του νομοσχεδίου σας, για τα οποία εγώ θα μιλήσω λίγο πιο λαϊκά: Ότι χρειάζεται ενίσχυση το συνταξιοδοτικό εισόδημα, είναι κάτι παραπάνω από προφανές. Αλλά μπορείτε να μας εξηγήσετε πώς ένας εργαζόμενος των 1.000 και 1.200 ευρώ μεικτά θα βρει 100 ή και 50 ή και 70 ευρώ σαν εισφορά για την επαγγελματική του ασφάλιση; Δεν περισσεύει αυτό. Δεν περισσεύει αυτό το πράγμα. Ένα πενηντάρικο -ας πούμε- του τρώει τους τελευταίους μήνες παραπάνω, τουλάχιστον, αυτή η αύξηση της τιμής της βενζίνης. 
Δεν ξέρω αν είδατε, δημοσιεύτηκαν κάποιοι πίνακες, επί Κυριάκου Μητσοτάκη το περιθώριο διύλισης, δηλαδή το κέρδος ανά βαρέλι διυλιζόμενου πετρελαίου, μεσοσταθμικά, τα χρόνια που κυβερνάτε, κυρία Ευθυμίου, είναι 35 δολάρια το βαρέλι. Δηλαδή, για τα 160 λίτρα αργού πετρελαίου κερδίζει το διυλιστήριο 35 δολάρια το βαρέλι, μεσοσταθμικά -έχει φτάσει μέχρι 75. 
Πόσο ήταν επί ΣΥΡΙΖΑ το 2019; Ήταν 6 με 9 δολάρια το βαρέλι. Γιατί το κάνουν; Απλά γιατί μπορούν. Αυτό ξέρετε τι σημαίνει; Ότι το μισό ευρώ των 2 ευρώ βενζίνης που πληρώνουμε είναι αυτό το κέρδος του διυλιστηρίου. Αν, δηλαδή, έπεφτε στα 6 με 9 δολάρια το βαρέλι, τότε θα περίσσευαν 0,50 με 0,60 ευρώ για να μπορέσει να αποταμιεύσει ένας άνθρωπος που κινείται με δικό του μέσο για να πάει στο Ταμείο της Επαγγελματικής Ασφάλισης που λέτε εδώ. Το βάζω αυτό το παράδειγμα στην άκρη. 
Δεύτερον, για μας η ασφάλιση δεν είναι κεφαλαιοποιητικό προϊόν, δεν είναι ατομική ευθύνη. Είναι -και θα παραμείνει- κοινωνικό δικαίωμα. Είναι αναδιανομή υπέρ των πιο αδύναμων της κοινωνίας μας. Τελεία, τέλος, παράγραφος. 
Εσείς, εδώ και σαράντα χρόνια -φοιτητής ήμουνα και γέρασα- έχετε λυσσάξει οι νεοφιλελεύθεροι να μπουν οι ιδιωτικές ασφαλιστικές εταιρείες με νόμο και μόνιμα και συνέχεια και ολοένα και πιο πολύ στο συνταξιοδοτικό σύστημα μέσα. Αυτό που κάνετε και τώρα με αυτά τα ομαδικά ασφαλιστικά προϊόντα, τα οποία απευθύνονται σε κάποιες εταιρείες που πιθανά μπορεί να το πληρώσουν για τους εργαζόμενους τους -κάποιους υψηλόμισθους κ.λπ.- και στους οποίους προσφέρετε ρευστότητα για επενδύσεις. Και που, βέβαια, άμα δεν πάνε καλά οι αγορές και γίνει κανένα μπαμ, είναι ατομική ευθύνη του εργαζόμενου. Δεν φταίει μετά. Εσύ φταις που δεν επενδύθηκαν τα λεφτά σου σωστά και τα έβαλες και θέλησες το παραπάνω.
Λοιπόν, κοιτάξτε πρέπει να επιστραφεί ο 13ος και ο 14ος μισθός και η 13η σύνταξη, όχι του χρόνου, φέτος. Αύριο το πρωί. Και εγώ σας προκαλώ -και εσάς, κυρία Ευθυμίου και την κ. Κεραμέως και τον μεγάλο οικονομολόγο, τον κ. Πιερρακάκη, ο οποίος πάει και αποπληρώνει 13 δισ. φθηνών δανείων για να κάνει κολεγιές ο Μητσοτάκης με τους Γερμανούς, τους Ιταλούς, μπας και του εξασφαλίσουν καμιά θέση αύριο μεθαύριο που θα συνταξιοδοτηθεί από το πρωθυπουργιλίκι- για τα εξής στοιχεία, γιατί όλο μας λέτε «πού θα βρείτε τα λεφτά και πού θα βρείτε τα λεφτά». Από εκεί που τα κλέβετε τα λεφτά θα τα βρούμε και είναι εδώ. Λοιπόν, για τον 13ο μισθό η καθαρή δαπάνη, δηλαδή αυτό που κοστίζει στο τέλος της χρονιάς για το κράτος, είναι 1,61 δισεκατομμύρια. Είναι 1,515 δισεκατομμύρια, αλλά αφαιρείς 30% όφελος που είναι κρατήσεις, ασφαλιστικές εισφορές και φόρος. Άρα, αυτό που δαπανά το κράτος στο τέλος του χρόνου είναι 1,61 δισεκατομμύρια. Σωστά; Έχετε καμία αντίρρηση; Και να έχετε, είστε λάθος. Άρα, 1,61 δισ. ευρώ και άλλο 1,61 δισ. ευρώ ο 14ος, μας κάνουν 2 δισεκατομμύρια 120 εκατομμύρια ευρώ. 
Τρίτον, πόσο είναι η 13η σύνταξη; Είναι -καθαρά, πάλι, με τον ίδιο τρόπο- 1 δισεκατομμύριο 660 εκατομμύρια ευρώ. Αυτή είναι η καθαρή δαπάνη: 1,660 δισεκατομμύρια. Άρα, 13ος,14ος μισθός και 13η σύνταξη, αθροιστικά, είναι 3,7 δισ. ευρώ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί δεν βάζετε και την 14η σύνταξη; 
ΠΑΥΛΟΣ ΠΟΛΑΚΗΣ: Γιατί έχω τον λόγο μου, κυρία Κωνσταντοπούλου. Έχω τον λόγο μου, γιατί αυτήν τη στιγμή, εμείς, με βάση την οικονομική ανάλυση και την προετοιμασία που έχουμε κάνει, μπορούμε φέτος να δώσουμε αυτό. Και λέω πώς, τώρα. 
Έχουν μαζέψει μέσα από την υπεραπόδοση -από τη ληστεία- 6 δισ. υπερπλεόνασμα. Λοιπόν, με τα μέτρα της διακριτικής ευχέρειας και τα one-off μπορούμε να «ξοδέψουμε» όλο το υπερπλεόνασμα των 6 δισ. ευρώ. Δηλαδή, αν αντί για δαπάνες που έχετε προβλέψει εσείς στο μεσοπρόθεσμο 127 δισ. πούμε ότι οι δαπάνες -και δεν το λέμε έτσι- είναι 133 δισ.. Και πώς βγαίνουν τα 133 δισεκατομμύρια; Βγαίνουν γιατί μπορούν να φορολογηθούν τα μερίσματα. Μπορούν να φορολογηθούν τα υπερκέρδη τραπεζών, διυλιστηρίων και ενέργειας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Όταν έχεις -προσέξτε, κύριοι συνάδελφοι του ΠΑΣΟΚ, δεν είναι απαγορευμένο δισκοπότηρο, πρέπει να αρχίσετε να το λέτε αυτό το πράγμα- 1.500 συμπολίτες μας που έχουν μερίσματα 3,8 δισ. ευρώ και αυτοί φορολογούνται με 5%, 190 εκατομμύρια, πόσο φορολογείσαι εσύ; Γιατί εγώ φορολογούμαι από την πρώτη απόδειξη με 45%. Άρα, λοιπόν εγώ δεν σου λέω να φορολογηθούν με 45%, γιατί έχουν φορολογηθεί και πριν, να φορολογηθούν όμως με 30% ή με 25%. Μόνο από τους 1.500 πλουσιότερους, δηλαδή τα 3,8 δισ. ευρώ, βγαίνει η μία σύνταξη και παραπάνω. Από αυτούς τους 1.500, αν τους φορολογήσεις με το 30% ή και με το 25%, βγαίνει ο 13ος μισθός. Αν κάνεις το ίδιο πράγμα στους επόμενους 1.872, 1.209 και 7.878 φτωχότερους, οι οποίοι έχουν άλλα 2,2 δισ. ευρώ μερίσματα, βγαίνει και ο άλλος μισθός. Το ίδιο γίνεται και αν φορολογήσεις τα κέρδη των εταιρειών ενέργειας.
Ένα παράδειγμα θα σας πω τώρα και πιστεύω να προλάβω να το πω γρήγορα. Ξέρετε πόσο είναι σήμερα -σήμερα που μιλάμε- η παραγωγή ενέργειας στη χώρα; Είναι 11,1 γιγαβάτ, 11.109 μεγαβάτ. Πόση είναι η κατανάλωση; Είναι 8.941 μεγαβάτ. Από πού παράγεται αυτό; Τα 8.200 από αιολικά και φωτοβολταϊκά. Το κόστος για τα αιολικά και φωτοβολταϊκά είναι 10 με 20 ευρώ η μεγαβατώρα. Πόσο έχει σήμερα η τιμή της χονδρικής; Ακούστε τώρα, καθίστε καλά στη θέση σας: Έχει το πρωί στις 10.00΄ 146 ευρώ η μεγαβατώρα. Το μεσημέρι πέφτει στα 76 ευρώ. Το βράδυ πόσο έχει; 250 ευρώ. Αυτή είναι η ληστεία. Αυτούς να φορολογήσουμε βγήκε και η σύνταξη. 
Αυτό είναι: Αναδιανομή του πλούτου υπέρ της κοινωνικής πλειοψηφίας. Αυτή είναι η γραμμή. Αυτό που ξεκινάνε και στην Αμερική πάλι να ξαναθέτουνε, ο Μαντάνι, ο Σάντερς, η τάση των σοσιαλιστών του δημοκρατικού κόμματος, η οποία ξαναβάζει το ζήτημα «προς ποιον», με τον πλούτο ή με τη φτώχεια; 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Πολάκη.
(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)
Τον λόγο έχει ο κ. Στολτίδης από το Κομμουνιστικό Κόμμα Ελλάδος.
ΛΕΩΝΙΔΑΣ ΣΤΟΛΤΙΔΗΣ: Κύριε Πρόεδρε, ευχαριστώ.
Είναι και αυτή η συζήτηση για το συγκεκριμένο νομοσχέδιο μια ακόμη καλή ευκαιρία για τον λαό μας να δει καθαρά ότι απέναντί του έχει ένα μέτωπο όλων των μορφών αστικών κομμάτων που χρειάζεται το κεφάλαιο, οι επιχειρηματικοί όμιλοι έτοιμα πάντα να κάνουν τη βρώμικη δουλειά για λογαριασμό του, να μπορέσουν με τις λιγότερες αντιδράσεις να πάρουν από τους εργαζόμενους ό,τι έχουν και δεν έχουν, να πάρουν πίσω όλες τις κατακτήσεις, με το βλέμμα σταθερά στο να βάλουν ολοκληρωτικά στο χέρι το σύνολο των αποτελεσμάτων της εργατικής δύναμης. Αυτό είναι όλος ο πλούτος που παράγεται. Είχε στην υπηρεσία του βέβαια διαχρονικά όλες τις πολιτικές δυνάμεις γι’ αυτή τη δουλειά. Για το μισθό με συμφωνία όλων ότι πρέπει να ενισχύει την ανταγωνιστικότητα, άρα συνεχώς μειούμενος, για το ασφαλιστικό, τις συντάξεις, ότι αυξάνεται το προσδόκιμο ζωής και ότι δεν αντέχει το σύστημα, άρα συνεχή αύξηση των ορίων ηλικίας συνταξιοδότησης, μείωση της κρατικής χρηματοδότησης, κεφαλαιοποίηση των ταμείων για χρήση στο τζόγο.
Αυτά είναι που συμφωνείτε όλοι σας. Όσο αυξάνεται δηλαδή ο πλούτος και τα μέσα για μια καλύτερη ζωή σήμερα τόσο μεγαλώνει και ο εφιάλτης για τον λαό. Υπάρχει τίποτα άλλο, είναι το ερώτημα εκτός από το Κομμουνιστικό Κόμμα που να αντιστρέφει την πορεία συντριβής των δικαιωμάτων του λαού μας; Τίποτα απολύτως. Χειροκροτήσατε όλοι την αισχρή κοινωνική συμφωνία των εργατοπατέρων με τους ομίλους και την Κυβέρνηση. Μια συμφωνία που για να υπογραφεί σύμβαση εργασίας προϋποθέτει να προβλέπονται όλα τα εκτρώματα, δεκατριάωρα, δουλειά 7 στα 7, μισθό λίγο πάνω από τον κατώτατο. 
Τα μέλη όμως και τα στελέχη του Κομμουνιστικού Κόμματος οργανώνουν και ενισχύουν κάθε μέρα αγώνες, πρωτοστατούν, ιδρύονται συνεχώς σωματεία, βοηθούν να οδηγηθούν οι αγώνες σε μεγάλες νίκες, με μεγάλες αυξήσεις. Οικοδόμοι, μεταλλεία, άλλοι να μη χάσουν τη δουλειά τους, όπως οι εργολάβοι στα ΕΛΠΕ. Οργανώνονται δυνάμεις σε όλους τους κλάδους, να πάρουν πίσω ό,τι έχασαν. Πληρώνουν βέβαια και το κόστος με απολύσεις της εργοδοσίας. Εσείς, όλοι σας, πού είστε σε όλα αυτά; Όλοι, ανεξαιρέτως, έχετε την παραμικρή σχέση με όλα αυτά; 
Τώρα εδώ για το ασφαλιστικό πρέπει να ακούσει ο κόσμος τι λέτε για να μάθει το δούλεμα που του ρίχνετε. Τόσα χρόνια ασταμάτητα οι ταξικές δυνάμεις, το συνταξιοδοτικό κίνημα, δίνουν αλλεπάλληλους μαζικούς αγώνες για να μείνει η ασφάλιση κοινωνική, έχουν εμποδίσει την επίθεση, έχουν αποσπάσει κατακτήσεις, έχουν κάνει τη ζωή των κυβερνήσεων όλων δύσκολη. Μιλάτε όλοι σας βέβαια για τεχνικές λεπτομέρειες, για μηχανισμούς εποπτείας και ελέγχους, την ώρα που η Κυβέρνηση νομοθετεί να περάσει στις τσέπες μιας χούφτας παράσιτων οι κόποι μιας ολόκληρης ζωής εκατομμυρίων εργαζομένων. Κουβέντα για το ότι το ΠΑΣΟΚ, η Νέα Δημοκρατία, ο ΣΥΡΙΖΑ έπαιξαν χρηματιστηριακά τα αποθεματικά, καταληστεύτηκαν 120 δισεκατομμύρια. Και πάνω σε αυτό βρήκαν την ευκαιρία να λένε δεν αντέχουν τα ταμεία. Αύξησαν όλοι τα όρια ηλικίας συνταξιοδότησης στα 67, μειώνουν συνέχεια τα ποσοστά αναπλήρωσης και θα τα μειώνουν συνεχώς μέχρι το 2070 για να εκβιάζουν τον κόσμο να χώνει σε επαγγελματικά ταμεία και ιδιωτικά πακέτα, μπας και όταν έρθει η ώρα να μπορεί να πάρει τα φάρμακά του. Είπε κανείς σας κουβέντα για τα ΤΕΑ για τα προηγούμενα που έχασαν το 40% των αποθεματικών τους, τη ζημιά που έπαθαν οι εργαζόμενοι στο φάρμακο; Πόσοι χιλιάδες εργαζόμενοι στον κόσμο όλο έμειναν χωρίς σύνταξη επειδή δεν βγήκαν οι επενδύσεις των αρπακτικών; 
Πώς να πεις κουβέντα όμως, όταν μαζί με ΣΥΡΙΖΑ, ΠΑΣΟΚ, Νέα Δημοκρατία ψηφίζει στην Ευρωβουλή και η Πλεύση, που έκαναν γαργάρα και οι υπόλοιποι να εργάζονται μέχρι τα 74 χρόνια τους αν δεν συμπληρώνουν τα χρόνια λόγω ελαστικής εργασίας, κάτι που αφορά το 25% των εργαζομένων.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι η Πλεύση Ελευθερίας.
ΛΕΩΝΙΔΑΣ ΣΤΟΛΤΙΔΗΣ: Καλά, ναι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι καλά ναι; Όχι ψέματα για την Πλεύση Ελευθερίας.
ΛΕΩΝΙΔΑΣ ΣΤΟΛΤΙΔΗΣ: Στείλτε τα Πρακτικά.
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ, κυρία Κωνσταντοπούλου. Θα απαντήσετε μετά.
ΛΕΩΝΙΔΑΣ ΣΤΟΛΤΙΔΗΣ: Θα απαντήσετε μετά. Ποτέ δεν λέμε ψέματα.
Ανοίγει τον δρόμο λοιπόν να θεμελιωθεί. Ήρθαν στους φορείς όλοι αυτοί που ετοιμάζονται για τη μεγάλη μάσα. Ασφαλιστές, επενδυτές, εκπρόσωποι του ΣΕΒ, των εμποροβιομηχάνων. Ήρθαν να κάνουν υποδείξεις τι πρέπει να κάνουμε για να ευημερήσουμε. Αυτοί δηλαδή που με τον τελευταίο προϋπολογισμό τους και κάθε χρόνο πήραν 20 δισεκατομμύρια από τις τσέπες του λαού για τις επενδύσεις τους -τα δώσατε εσείς-, αυτοί που ξεκοκάλισαν τα 30 και δισεκατομμύρια του Ταμείου Ανάκαμψης που ούτε το 1% από αυτούς έχει ληξιπρόθεσμες οφειλές κοντά στα 90 δισεκατομμύρια στο κράτος, που δεν δίνουν τα 6 δισεκατομμύρια για τον φόρο μεγάλης ακίνητης περιουσίας, αυτοί για τους οποίους τα 12,5 δισεκατομμύρια από τη φορολογική σφαγή του λαού μας, το πλεόνασμα, πήγαν στους δανειστές για να μπορούν να παίρνουν κι άλλα δάνεια να τα φορτώνουν στον λαό, αυτοί που για να βγάλουν περισσότερα στέλνοντάς μας, εμάς και τα παιδιά μας στον πόλεμο, δόθηκαν 7 δισεκατομμύρια στο ΝΑΤΟ, που πέρασαν καλά και με τα μαξιλάρια του ΣΥΡΙΖΑ. 
Όντως, κυρία Υπουργέ, είναι πολύ περίεργο πώς αποσπάσατε συναίνεση από αυτούς. Αυτοί λοιπόν τι ήρθαν να πουν σε έναν λαό, που με τα κόμματα όλων, με τα δικά σας στοιχεία έφτασαν το 1/3 του λαού κάτω από το όριο της φτώχειας, το άλλο 1/3 του λαού μας στο όριο της φτώχειας, που το 70% έχει καταθέσεις έως 1.000 ευρώ; Τους λένε ότι αν θέλεις να έχεις σύνταξη μετά από 40 χρόνια πάνω από 700 ευρώ να κόψει κάτι από τον μισθό του που φτάνει μόνο για τους λογαριασμούς ούτως ή άλλως, να τα παίξει σε ΤΕΑ. Και θα κανονίσουν αυτοί, λέει, μαζί με τους εργατοπατέρες να τα αβγαταίνουν. Και θα το κάνουν λένε μάλιστα αυτό και μέσα από συλλογικές συμβάσεις που θα υπογράφει η ΓΣΕΕ. Τώρα μάλιστα, τα πιάσαμε τα λεφτά. Τουλάχιστον θα αυξήσουν τους ψηφίσαντες, γιατί αλλιώς δεν έχουν καμία τύχη. 
Αυτά ο λαός μας δεν θα τα ακούσει από κανέναν σας, εκτός από το Κομμουνιστικό Κόμμα. Την ίδια σχολή βγάλατε όλοι στην παραπλάνηση του κόσμου. Τόσες δεκάδες δισεκατομμύρια φέτος. Όλους τους γιατρούς, όλους τους δασκάλους, όλα τα νοσοκομεία και τα σχολεία, όλα τα αντιπλημμυρικά έργα, ό,τι χρειάζεται η πολιτική προστασία, ψίχουλα θα ήταν να καλυφτούν αυτές οι ανάγκες μπροστά σε αυτά που δώσατε σε μια χούφτα. Σας είπαν ένα δισεκατομμύριο, ψίχουλα επιδομάτων, θα λέτε όλοι σας του λαού ότι υπάρχουν γι’ αυτόν και κόψετε αμέσως όλοι σας, μηδενός εξαιρουμένου, κοστούμι κοστολογημένων προγραμμάτων.
Καλά, εσείς όλοι ξέρετε ότι τα ΤΕΑ είναι οδηγίες της Ευρωπαϊκής Ένωσης, των εφοπλιστών, των τραπεζιτών, των βιομηχάνων, που λέει γκρεμίστε τις κύριες συντάξεις για να αναγκάζονται οι εργαζόμενοι να χώνουν λεφτά στα ταμεία επαγγελματικής ασφάλισης, διότι τα έχουν στις τράπεζες και δεν μπορούμε να τους τα πάρουμε; Διότι μόνο έτσι θα μπορέσουμε, λένε οι τύποι, να κάνουμε επενδύσεις μεγάλου ρίσκου και δεν θέλουμε να βάλουμε τα δικά μας τα λεφτά και αν χαθούν θα έχουμε και τη συναίνεση των κορόιδων. Αλλά επειδή δεν υπάρχουν όσα κορόιδα χρειάζονται, σας λένε να κάνετε οτιδήποτε γίνεται να μπαίνουν αυτόματα στα ταμεία, γιατί δεν μπορεί να περιμένει και ο πόλεμος για τον οποίο τρέχουν να μαζέψουν χρήματα. Και βέβαια, έχετε κάνει τις παρεμβάσεις, όπως σας είπε ο Χρήστος Κατσώτης.
Είπατε έστω και μια κουβέντα για κάτι από όλα αυτά; Κάποιο κόμμα; Δεν τα ξέρετε αυτά ότι τα λέει η Ευρωπαϊκή Ένωση επίσημα; Γιατί τα κρύβετε από τον λαό μας; Δεν θέλετε όμως να χαλάσει το παραμύθι της Ευρωπαϊκής Ένωσης, των λαών, το κοινό μας σπίτι και διάφορα άλλα τέτοια. Καλά, το ΠΑΣΟΚ φωνάζει ότι τα λέει αυτά να γίνουν εδώ και καιρό, τα επαγγελματικά ταμεία, κάνει προσπάθειες το συνδικαλιστικό κίνημα, έχει δίκιο, σωστά διεκδικεί τον τίτλο του πρωτοπαλίκαρου, του πρωτομάστορα στο άδειασμα των ταμείων και στο τσάκισμα των δικαιωμάτων των εργαζομένων. Ο ΣΥΡΙΖΑ καταλαβαίνουμε πως είναι θέμα υπαρξιακό. Μια έτσι, μια αλλιώς. Η Πλεύση ανησυχεί για το ποιος θα ελέγχει την επενδυτική διαδικασία. Η Ελληνική Λύση θέλει περισσότερη εποπτεία από τους λύκους στο μαντρί. Όλα τα ’χει ο μπαχτσές. Με το λαό στη μάχη μόνο το ΚΚΕ. Άρα ο λαός έχει τρόπο την επόμενη ημέρα να είναι νικητής. 
Τα πιο ύπουλα χτυπήματα, κυρίες και κύριοι της Κυβέρνησης, τα ρίχνετε καλοκαιριάτικα, πισώπλατα όταν προσπαθεί ο λαός να πάρει μια ανάσα. Όμως, όσα περισσότερα καλοκαίρια χρειάζεται το σάπιο σύστημά σας τόσο λιγότερα είναι τα καλοκαίρια που του μένουν. Είναι ήδη πολλές χιλιάδες παραπάνω αυτοί που στη ΔΕΘ θα είναι εκεί για να πετάξουν στα σκουπίδια τις εξαγγελίες. Είναι πολλές χιλιάδες παραπάνω αυτοί που έχουν ξεκαθαρίσει ότι δεν έχουν να περιμένουν τίποτα από την ανάπτυξη σας και ότι δεν θα μείνουν με τα χέρια σταυρωμένα. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. Ο κ. Φωτόπουλος αποχώρησε ενώ ήταν ο επόμενος. Προφανώς κάτι επείγον συνέβη. 
Κυρία Υπουργέ, μπορείτε να πάρετε τον λόγο για να αναπτύξετε το άρθρο του νομοσχεδίου που σας αφορά. 
Η Αναπληρώτρια Υπουργός Υγείας, η κ. Αγαπηδάκη, έχει τον λόγο για την ανάπτυξη του σχετικού άρθρου.
Παρακαλώ.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σήμερα δεν συζητάμε απλώς μια τεχνική ρύθμιση. Φέρνουμε ενώπιον του Κοινοβουλίου το θεσμικό πλαίσιο για ένα απαραίτητο ψηφιακό εργαλείο δημόσιας υγείας, μία εφαρμογή που αφορά την πρόληψη και καταπολέμηση της παιδικής παχυσαρκίας. Μια πρωτοβουλία που εντάσσεται στο πλαίσιο της εθνικής δράσης, την οποία υλοποιεί η χώρα μας για ένα από τα σοβαρότερα προβλήματα δημόσιας υγείας. Γνωρίζετε ότι είμαστε στις κορυφαίες θέσεις της Ευρώπης δυστυχώς, μια αρνητική πρωτιά, εδώ και πάρα πολλές δεκαετίες. Ο στόχος είναι πολύ συγκεκριμένος. Να συνδράμει και αυτό υποβοηθητικά στα παιδιά και στις οικογένειες, προκειμένου να έχουμε καλύτερη υιοθέτηση καθημερινών υγιεινών συνηθειών ως προς την άσκηση, τη διατροφή με συγκεκριμένους στόχους και να μπορούμε να δίνουμε τη δυνατότητα στους γονείς να έχουν μία πιο συστηματική παρακολούθηση όλων αυτών, για παράδειγμα, των δεικτών, όπως είναι η κατανάλωση πρωινού, η αύξηση του νερού, η μείωση των αναψυκτικών που είναι πλούσια σε ζάχαρη και μια σειρά από άλλα, όπως και η φυσική δραστηριότητα για να έχουν τα παιδιά τους καλύτερη υγεία. 
Επ’ ουδενί δεν μιλάμε, και θέλω να το αποσαφηνίσω αυτό, για εργαλείο ιατρικής διάγνωσης ή θεραπείας. Γονιός ή οικογένεια εφόσον υπάρχουν για παράδειγμα διατροφικές διαταραχές, σοβαρά προβλήματα πρέπει πάντα να απευθύνονται στους γιατρούς. 
Είναι η πρώτη φορά που το Υπουργείο Υγείας στη χώρα μας δίνει τη δυνατότητα δωρεάν πρόσβασης σε συμβουλευτική διατροφική, γιατί ουσιαστικά είναι ένα τέτοιο εργαλείο, με επιστημονικά τεκμηριωμένες οδηγίες. Η εγγραφή, η παρακολούθηση και η καταχώρηση των στοιχείων γίνεται αποκλειστικά από τους γονείς. Ακόμα και οι ανήλικοι χρήστες που είναι πάνω από δεκατρία δεν θέλουμε να μπορούν μόνοι τους να μπαίνουν σε όλο αυτό, γιατί μπορεί να συνυπάρχει κάποια αλλεργία για παράδειγμα, το παιδί να την υποτιμήσει, να λάβει ένα διατροφολόγιο το οποίο να μην είναι κατάλληλο και να έχουμε προβλήματα. Οπότε έχει επικεντρωθεί αποκλειστικά στον τρόπο με τον οποίο ο γονιός γνωρίζει τα της υγείας του παιδιού, έτσι μπορεί να καταχωρήσει αυτές τις πληροφορίες στην εφαρμογή και να λάβει εξατομικευμένο διατροφικό πλάνο.
Να πω ότι αυτό έχει εκπαιδευτικό, προληπτικό, ενημερωτικό και υποστηρικτικό χαρακτήρα και δεν υποκαθιστά ούτε τον γιατρό, ούτε τον διατροφολόγο. Έχουμε δει ήδη σε πολλές μελέτες σε ολόκληρη την Ευρώπη και διεθνώς ότι βοηθάει πάρα πολύ στο να μπορούν οι στόχοι οι οποίοι τίθενται -για παράδειγμα θέλουμε ένα παιδί να αυξήσει την κατανάλωση νερού έναντι των αναψυκτικών- να γίνονται καθημερινά μέσα από παρακολούθηση και να βλέπει ο γονιός πώς κυμαίνεται αυτό.
Αυτό μπορεί να μας φαίνεται πολύ απλό. Όμως, δυστυχώς, μακροπρόθεσμα αυτές οι μικρές συνήθειες, όπως το αν τρώμε καθημερινά λιπαρά και τρανς λιπαρά ή το αν καταναλώνουμε καθημερινά ζάχαρη ή το αν ασκούμαστε, είναι αυτές που κρίνουν μακροπρόθεσμα και μεσοπρόθεσμα πολλές φορές, από ό,τι έχουμε δει, την υγεία των παιδιών. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Υπουργέ.
Ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας, έχει τον λόγο για να κάνει την ερώτησή του.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί πρέπει να ρωτήσει; Δεν μπορεί να πει;
ΠΡΟΕΔΡΕΥΩΝ (Γεώργιος Γεωργαντάς): Συνήθως τους Υπουργούς τους ρωτάνε. Μπορεί όμως να κάνει ό,τι θέλει. 
Παρακαλώ, κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, επί της τροπολογίας του άρθρου 2, της τροπολογίας που μόλις τώρα υποστήριξε η κυρία Υπουργός, θα πω, δεν θα ρωτήσω, αλλά μπορεί και να κάνω και μερικά ρητορικά ερωτήματα στο μεταξύ…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αν μας επιτρέπετε, βέβαια, γιατί πρέπει να μας επιτρέψετε κιόλας.
ΑΛΕΞΑΝΔΡΟΣ ΚΑΖΑΜΙΑΣ: Κυρία Υφυπουργέ, θα τα πω, παρ’ όλο που είναι πλέον ρουτίνα, ότι αυτή η τροπολογία ήρθε χθες νύχτα, είναι της τελευταίας στιγμής, ενώ βεβαίως υπάρχει και στο Σύνταγμα άρθρο σχετικό με τις τροπολογίες που λέει ότι θα πρέπει να έρχονται τουλάχιστον τρεις μέρες πριν. Αυτά τα παραβιάζουμε. Δεν είναι η πρώτη φορά, μάλλον είναι ο κανόνας. Δεν πρέπει να υπήρξε ούτε μια τροπολογία τα τελευταία τρία χρόνια από τότε που μπήκαμε στη Βουλή την οποία η Κυβέρνησή σας να την έφερε σύμφωνα με το Σύνταγμα.
Τώρα, επί του επί του πρακτέου γι’ αυτήν την εφαρμογή που μας είπατε για την παιδική παχυσαρκία θέλω να πω τα εξής. Η παιδική παχυσαρκία είναι πραγματικά σοβαρό πρόβλημα. Όμως, το πρώτο ερώτημα που ανακύπτει στο μυαλό μας -αλλά έχουμε απάντηση, δεν θα σας ρωτήσω- είναι κατά πόσο με εφαρμογές στα κινητά δημιουργείται μια κουλτούρα και μια καλύτερη γνώση ανάμεσα στους γονείς και στα παιδιά, που είναι ο σκοπός, για τα προβλήματα της παχυσαρκίας.
Κατά την άποψή μας, οι εφαρμογές δεν κάνουν και πολλά πράγματα. Αν θέλουμε να δημιουργήσουμε μια τέτοια κουλτούρα, θα πρέπει να πάμε στα σχολεία και θα πρέπει επίσης να φροντίσει το σύστημα υγείας μέσω των γιατρών να δίνει την κατάλληλη καθοδήγηση. Αυτό θέλει περισσότερο χρόνο βέβαια και θέλει γιατρούς σε πρωτοβάθμιο επίπεδο οι οποίοι και οι οποίες να μπορούν να τα κάνουν αυτά τα πράγματα και όχι μια εφαρμογή.
Επίσης, η εφαρμογή θα πρέπει να κοστολογηθεί. Δίνετε αυτές τις εφαρμογές σε εταιρίες. Όμως, τις δίνετε με διαγωνισμό; Έπειτα, είναι πολύ απλό το θέμα. Αυτές τις εφαρμογές μπορείτε να τις κοστολογείτε πολύ εύκολα. Η έκθεση του Υπουργείου προς το Γενικό Λογιστήριο του Κράτους δεν περιέχει ούτε έναν αριθμό. Γιατί δεν το κοστολογείτε; Γιατί δεν μας λέτε ποιος πήρε αυτήν την εφαρμογή, αν τελικά έγινε διαγωνισμός ή αν έγινε με άμεση ανάθεση στην οποία η Κυβέρνησή σας είναι πρωταθλητής;
Επιπλέον, υπάρχει και ένα θέμα κουλτούρας όσον αφορά τα ονόματα. «Υγιή Παιδιά» ή «Healthy Kids». Γιατί τα θέλετε τα αγγλικά συνέχεια; Γιατί; Έχετε καλλιεργήσει μια κρεολική γλώσσα η οποία είναι χαρακτηριστική των αποικιοκρατούμενων λαών και μόνο η Κυβέρνησή σας τα κάνει αυτά. Γιατί δεν αρκεί το «Υγιή παιδιά» και πρέπει να το πείτε και στα αγγλικά; Για να το καταλάβει ποιος; Μάλλον εσείς που έχετε μια αποικιακή νοοτροπία φυτεμένη στο κεφάλι σας.
Σε κάθε περίπτωση, πιστεύουμε ότι το σχετικό άρθρο είναι και αδιαφανές και λέει πράγματα στο τέλος. Ενώ παρατίθενται τα κριτήρια με βάση τα οποία θα πρέπει να υπάρχει πρόσβαση σε αυτήν την εφαρμογή, μετά στο τέλος υπάρχει και η απαραίτητη ουρά. Με κοινή απόφαση του Υπουργού Υγείας και του Υπουργού Ψηφιακής Διακυβέρνησης καθορίζονται και οι κατηγορίες. Αφού τις έχετε καθορίσει ήδη πιο πριν, γιατί πρέπει να υπάρχει και η απαραίτητη Υπουργική Απόφαση; Αυτά είναι και συγκεντρωτικά, είναι και περιττά, είναι και γραφειοκρατικά. Με άλλα λόγια, έχετε πάρει ένα απλό ζήτημα και έχετε φροντίσει να το κάνετε ιδιαιτέρως προβληματικό.
Ευχαριστώ.
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Γεώργιος Γεωργαντάς): Ο κ. Γιαννούλης έχει τον λόγο για μια τρίλεπτη παρέμβαση.
Κυρία Υπουργέ, θα απαντήσετε στο τέλος συνολικά.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε.
Κυρία Υπουργέ, ήρθα κατεπειγόντως κι εγώ στην Αίθουσα για να καταλάβω σε τι συνίσταται το επείγον αλλά και το ανορθόδοξο κοινοβουλευτικά ως δεύτερο άρθρο μιας τροπολογίας να έρχεται ένα νομοσχέδιο.
Πριν από λίγη ώρα η κ. Κεραμέως σε υψηλούς τόνους έκανε λόγο για την ανάγκη κοινοβουλευτικών συναινέσεων, εσείς όμως -όχι μόνο εσείς προσωπικά, η Κυβέρνηση της Νέας Δημοκρατίας- έχει καταστήσει θεσμική κανονικότητα να έρχονται προς ψήφιση νομοσχέδια, τροπολογίες άσχετες του αντικειμένου και τροπολογίες πολυνομοσχέδια. Αυτό συνιστά πράσινο φως για κοινοβουλευτικές συναινέσεις ή συνεννοήσεις; Και αν εν τέλει αυτό συνιστά για εσάς αυτό που υποχρεούμαστε να προσφέρουμε στους Έλληνες πολίτες, δηλαδή ορθή νομοθέτηση, κάτι λάθος αντιλαμβάνεστε.
Επίσης, θα εκμεταλλευτώ την ευκαιρία αυτής της παρέμβασης όχι μόνο για τη συγκεκριμένη τροπολογία-νομοσχέδιο η οποία δεν διέπεται από τον ορθό δρόμο της νομοθέτησης, όπως για παράδειγμα να υπάρξει μια διαβούλευση, αλλά έρχεται σε συνέχεια μιας ηχηρής σιωπής, σ’ ένα άλλο ζήτημα το οποίο έχει απασχολήσει τη δημόσια συζήτηση, αλλά τεχνηέντως και επιμελώς δεν έχει απαντηθεί στη Βουλή. Το ζήτημα για την παιδική παχυσαρκία και τα κονδύλια τα οποία διατέθηκαν -ή εν πάση περιπτώσει, αλλά δεν θέλω να πω βαριά κουβέντα- σπαταλήθηκαν χωρίς λογοδοσία. Εσείς κάνετε αναφορά στο κείμενό σας ότι το «Health Kids» είναι συνέχεια του προγράμματος που αφορά την παχυσαρκία.
Ελπίζω να είστε ενήμερη, γιατί από ό,τι μαθαίνω, ετοιμάζεστε να διεκδικήσετε και τη λαϊκή ετυμηγορία ως υποψήφια Βουλευτής. Σας εύχομαι κάθε επιτυχία. Βασίζομαι στην κρίση του κόσμου για όλους μας. Ένα από τα ζητήματα της ευθύνης που έχουμε έναντι του όρκου που δώσαμε είναι και η λογοδοσία. Πεδίο δόξης λαμπρό για τη λογοδοσία είτε αφορά την προχειρότητα της νομοθέτησης, είτε την παρουσίαση απτών αποτελεσμάτων. Όταν πρόκειται είτε για κοινοτικούς πόρους είτε για χρήματα δημόσια οικονομικά, είναι υποχρέωσή σας, δεν είναι επιλογή σας. Και έχετε προκληθεί και κοινοβουλευτικά και στη δημόσια σφαίρα να δώσετε κάποιες απαντήσεις. Τι, πόσα, πού, σε ποιον και με τι αποτελέσματα. Το αποφεύγετε. Μήπως ήρθε η ώρα τώρα, αφού ούτως ή άλλως μπήκατε σ’ αυτόν τον ολισθηρό δρόμο να συζητάμε και να νομοθετούμε άσχετα επί άσχετων ζητήματα σε σχέση με τον κεντρικό κορμό του νομοσχεδίου, να δώσετε στον ελληνικό λαό και κάποιες απαντήσεις και για τα δύο θέματα; Γιατί το κατεπείγον και τώρα και τι συνέβη με το ζήτημα του προγράμματος για την παχυσαρκία.
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε συνάδελφε.
Ο κ. Μάντζος έχει τον λόγο για την παρέμβασή του, παρακαλώ.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Τελευταία φορά που ήρθε το Υπουργείο Υγείας σε αυτήν την Αίθουσα της Βουλής να εισηγηθεί τροπολογία ήταν λίγο πριν κάνει την ανάπαυλά της για τον Αύγουστο η Βουλή και ήταν εδώ ήταν και ο ίδιος ο Υπουργός Υγείας, ο οποίος μάλιστα μας είπε εδώ στην Αίθουσα ότι παρά τις όποιες ανησυχίες ή ενστάσεις που υπάρχουν για την προστασία της ιδιωτικότητας και δεδομένων προσωπικού χαρακτήρα, θα συνέχιζε να φορά τα γυαλιά, τα οποία φόρεσε στα νησιά για τη δική του προστασία, επικαλέστηκε αποφάσεις του Αρείου Πάγου, οι οποίες έλεγαν τα ακριβώς αντίθετα και σε κάθε περίπτωση έδειξε την ευαισθησία του για την ιδιωτικότητα και τα δεδομένα προσωπικού χαρακτήρα των συμπολιτών του. 
Τότε που τον είχα ρωτήσει, γιατί όλος αυτός ο ζήλος για τα ζητήματα τα οποία έφερνε με μία νυχτερινή τροπολογία για ακόμα μία φορά, μας απάντησε ότι έκλεινε η Βουλή και ότι έπρεπε να γνωρίζουμε ότι αυτά τα θέματα θα πρέπει να ρυθμίζονται κατεπειγόντως πριν κλείσει η Βουλή.
Τώρα, που η Βουλή ανοίγει, κυρία Υπουργέ, κυρία Αγαπηδάκη, γιατί δεν ακολουθείται η δέουσα διαδικασία, η οποία προϋποθέτει την κατάθεση της ρύθμισης στην αντίστοιχη Επιτροπή, την Επιτροπή Κοινωνικών Υποθέσεων της Βουλής, τη διεξαγωγή αναλυτικού διαλόγου κοινοβουλευτικού, την ακρόαση των φορέων και την πραγματική διαβούλευση; 
Το λέω αυτό, διότι, εδώ υπάρχουν ζητήματα, τα οποία δεν απαντώνται και δεν μπορούν να απαντηθούν ούτε από το Υπουργείο σήμερα φοβάμαι, ούτε από τη Βουλή πολλώ δε μάλλον, για την προστασία δεδομένων προσωπικού χαρακτήρα για παράδειγμα, όταν δεν έχουμε στη διάθεσή μας μια γνώμη της αρχής δεδομένων προσωπικού χαρακτήρα. Υπάρχουν ζητήματα, για παράδειγμα, τέτοιου περιεχομένου. Και όταν έχουμε Υπουργό -επαναλαμβάνω- ο οποίος με τόσο πρόδηλο, προκλητικό τρόπο προκαλεί πραγματικά και αδιαφορεί για την προστασία των δεδομένων προσωπικού χαρακτήρα των συμπολιτών του εν προκειμένω όταν μιλάμε για ευαίσθητα δεδομένα προσωπικού χαρακτήρα, ποια εμπιστοσύνη μπορούμε να έχουμε στην Κυβέρνηση σας; 
Άρα, εμείς ζητούμε την επόμενη φορά που το Υπουργείο Υγείας θα έρθει σε αυτή την Ολομέλεια, να μην είναι ξανά για ένα ακόμα μίνι νομοσχέδιο, το οποίο επαναλαμβάνω μπορεί να έχει τις καλύτερες των προθέσεων και αναγνωρίζουμε επί της αρχής προφανώς τη θετική κατεύθυνση αυτής της ρύθμισης.
Προφανώς και είναι αναγκαίος ο έλεγχος. Προφανώς και είναι αναγκαίο να εξασφαλίζουμε και μέσω της χρήσης της τεχνολογίας τη μεγαλύτερη παροχή, την καλύτερη παροχή υπηρεσιών υγείας στους συμπολίτες μας και ιδίως στους νέους, αλλά να έχουμε πρώτα συζητήσει και εξαντλήσει τους κινδύνους για την ιδιωτικότητα και την προστασία των προσωπικών δεδομένων. Αυτό γίνεται a priori όχι εκ των υστέρων, όχι να έρχεστε πάντα στη συνέχεια με διορθώσεις ημαρτημένων, νέες τροπολογίες, νέες ρυθμίσεις, νέες διορθώσεις, να τις βαφτίζετε και αυτές νέες μεταρρυθμίσεις, όπως έκαναν πολλοί σήμερα και το Υπουργείο Εργασίας με την επαγγελματική ασφάλιση, όχι με αυτό το στρεβλό αντικοινοβουλευτικό και αντιπαραγωγικό εν τέλει πολιτικά μοντέλο το οποίο ακολουθείτε. Αυτό γίνεται a priori, εκ των προτέρων συζήτηση, ανάλυση από την αρμόδια Ανεξάρτητη Αρχή από όλους τους θεσμούς, από όλους τους εμπλεκόμενους φορείς στην αρμόδια Επιτροπή και μετά να έρθουν όλες οι Κοινοβουλευτικές Ομάδες να ψηφίσουν άρθρο-άρθρο, όχι πάλι «φύρδην μίγδην» στην ίδια τροπολογία, με ένα άρθρο για να κρατείται όμηρος η Βουλή. Αυτό το λέμε για πολλοστή φορά.
Έχουμε ακούσει Υπουργούς να μας δίνουν δίκιο. Ο κ. Λιβάνιος λέει ότι έχουμε δίκιο, που το ζητάμε. Δυστυχώς, εις μάτην. Η Κυβέρνηση με την ανοχή και της Βουλής και του Προεδρείου της, εξακολουθεί να μας προσβάλει με τέτοιου είδους νομοθετικές πρωτοβουλίες, παρά το γεγονός -επαναλαμβάνω- ότι πολλές των περιπτώσεων έχουν θετική αρχή και θετική πρόθεση.
Σας ευχαριστώ κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κύριε Μάντζο.
Ορίστε, κυρία Υπουργέ, έχετε τον λόγο για την απάντησή σας. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ευχαριστώ πολύ, κύριε Πρόεδρε.
Θα ξεκινήσω από τα τελευταία σχόλια του ΠΑΣΟΚ από τον κ. Μάντζο. Θα ήθελα να σας πω ότι η προστασία των προσωπικών δεδομένων δεν είναι μια πρόσθετη πρόβλεψη της εφαρμογής αυτής, είναι βασική αρχή σχεδιασμού της. Είναι αναπτυγμένη με γνώμονα την αρχή προστασίας δεδομένων, ήδη όπως ορίζει το άρθρο 25 του Ευρωπαϊκού Κανονισμού 2016/679, του γνωστού GDPR ν.4624/19, επίσης ο νόμος που την διέπει. Και η ΗΔΙΚΑ αποκλειστικά περιορίζεται στη φιλοξενία των υποδομών του cloud στον τομέα υγείας, του Health Cloud δηλαδή και στην τεχνική υποστήριξη χωρίς καμία πρόσβαση στα δεδομένα της εφαρμογής, χωρίς άντληση, συσχέτιση με άλλα πληροφοριακά συστήματα υγείας. Παράλληλα η πρόσβαση στα δεδομένα είναι αυστηρά συνδεδεμένη με το ρόλο κάθε χρήστη. 
Και θέλω να σημειώσω, επίσης, ότι η μόνη δυνατότητα που υπάρχει να επεξεργαστεί κανείς στοιχεία είναι όταν είναι πλήρως ανωνυμοποιημένα, δηλαδή δεν παρουσιάζονται ούτε υπάρχει δυνατότητα καμίας ταυτοποίησης, παρά μόνο μπορούμε να πούμε ότι ένα x ποσοστό ανθρώπων, όπως έχουμε γνωστά στις στατιστικές αναλύσεις συγκεντρωτικά, ομαδοποιημένα, με μη αναστρέψιμη δυνατότητα ανωνυμοποίησης.
Πάω τώρα στον κ. Καζαμία. Μου είπατε ότι πρέπει να πάμε στα σχολεία και αναρωτιέμαι εάν έχετε πάρει χαμπάρι -γιατί συγγνώμη δεν μπορώ να βρω άλλη έκφραση- ότι τρία χρόνια η χώρα για πρώτη φορά υλοποιεί εθνική δράση για την παιδική παχυσαρκία. Και έχουμε πάει και στα σχολεία και στις γειτονιές και στις δεκατρείς περιφέρειες και στα πανεπιστήμια και στην πρωτοβάθμια, έχουμε κάνει μια πανστρατιά. Πάνω από 2.000 παιδιά με υπερβαρότητα ή παχυσαρκία στο κέντρο που αναπτύξαμε στο Χαροκόπειο Πανεπιστήμιο, το Ευρωπαϊκό Κέντρο Παχυσαρκίας έχουν εξυπηρετηθεί με δωρεάν διατροφική συμβουλευτική. Έχουν μέχρι τώρα 8 στα 10 παιδιά από παχύσαρκα επιστρέψει στο φυσιολογικό τους βάρος χάρη σε αυτήν τη δωρεάν υπηρεσία. Πάνω από 1.100 παιδίατροι και επαγγελματίες υγείας της πρωτοβάθμιας εκπαιδεύτηκαν πάνω στην έγκαιρη διαχείριση της παιδικής παχυσαρκίας και στον τρόπο με τον οποίο μπορούν να συνεργαστούν με τους διατροφολόγους του Χαροκοπείου Πανεπιστημίου για να υπάρξει αποτελεσματικότερη διαχείριση. Σε όλη τη χώρα 99.328 μαθητές, σχεδόν 100.000 μαθητές, έχουν εκπαιδευτεί στο πλαίσιο του βιωματικού προγράμματος «Το Ταξίδι της Τροφής» σε πάνω από 1.500 σχολεία στη χώρα. Αυτό έχει παραμείνει φυσικά στα σχολεία. Υπάρχει ως μάθημα πια στην ευέλικτη ζώνη. Οι εκπαιδευτικοί το χρησιμοποιούν. Τους έχουμε εκπαιδεύσει και τους εκπαιδευτικούς. Έχουμε πάνω από 230 δράσεις σε όλη τη χώρα με αθλητικά σωματεία. Έχουμε πάνω από 130.000 υγιεινά γεύματα που μοιράστηκαν σε σχολεία της χώρας. Έχουμε πάνω από 100.000 παιδιά, τα οποία αθλήθηκαν δωρεάν.
Και θέλω να πω το εξής ειλικρινά, επειδή έχουμε περάσει και άλλες διατάξεις από τη Βουλή…
ΧΡΗΣΤΟΣ ΓΙΑΝΝΟΥΛΗΣ: Πόσο κόστισε;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Αν έχετε την καλοσύνη να ολοκληρώσω, κύριε Γιαννούλη. Θα έρθω και σε εσάς. 
Δεν έχετε δει ότι έχουμε θεσμοθετήσει επίσημα το βιωματικό εκπαιδευτικό πρόγραμμα «Τροφή για Δράση» για τα σχολεία; ότι έχουμε ολοκληρωμένο πακέτο ρυθμίσεων και θεσμικών νομοθετικών πρωτοβουλιών για την πρόληψη της παιδικής παχυσαρκίας, την επικαιροποίηση των διατροφικών οδηγών που έχει η χώρα πάνω από δέκα χρόνια να αγγίξει, την αλλαγή του θεσμικού πλαισίου στα κυλικεία, μια σειρά από ψηφιακά εργαλεία που ερχόμαστε τώρα να συμπληρώσουμε; 
Δεν έχετε δει επίσης το ότι για πρώτη φορά στην ιστορία της χώρας ο Οργανισμός Ηνωμένων Εθνών και ο Παγκόσμιος Οργανισμός Υγείας βραβεύει την Ελλάδα ακριβώς για το ότι το πρόγραμμα, η εθνική δράση κατά της παιδικής παχυσαρκίας αποτελεί καλή πρακτική; Υπάρχουν κράτη μέλη, που μας ζητούν τεχνογνωσία για να την υιοθετήσουν και αυτά. 
Επίσης, μαζί με το «Προλαμβάνω» θεωρείται ότι καταφέρνει η χώρα να πετύχει τους βιώσιμους στόχους που σχετίζονται με την υγεία. Αυτό ξέρετε είναι πολύ σπουδαίο.
Και θα κλείσω λέγοντας -πιθανόν να μην το γνωρίζετε, κύριε Καζαμία, και εγώ είμαι μιας ηλικίας προσπαθώ να εξοικειωθώ με αυτά- ότι στα οποία apps προσπαθούμε να έχουμε και τον αγγλικό και τον ελληνικό τίτλο. 
ΑΛΕΞΑΝΔΡΟΣ ΚΑΖΑΜΙΑΣ: Στα apps;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Στις εφαρμογές. Συνεχίστε να γελάτε. Εγώ θα συνεχίσω να ενημερώνω υπεύθυνα την Εθνική Αντιπροσωπεία. Αν τα βρίσκετε διασκεδαστικά τα θέματα της παιδικής παχυσαρκίας, να σας θυμίσω ότι δεν είναι για πολλά γέλια η κατάσταση, διότι είναι ένα πρόβλημα στο οποίο κανένα άλλο κόμμα δεν έχει παρουσιάσει σοβαρή αντιπρόταση. Αντίθετα η Κυβέρνηση της Νέας Δημοκρατίας όχι μόνο σχεδίασε, υλοποίησε και ξαναλέω έχει βραβευθεί διεθνώς. Να μου θυμίσετε ποιες άλλες προτάσεις τέτοιες ή δράσεις έχουν τύχει τέτοιας αναγνώρισης. 
ΧΡΗΣΤΟΣ ΓΙΑΝΝΟΥΛΗΣ: Πόσο κόστισε θα μας πείτε;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Κύριε Γιαννούλη, κάντε μου την χάρη. Σας άκουσα με προσοχή. 
(Θόρυβος στην Αίθουσα)
Κύριε Πρόεδρε, θα χρειαστώ ένα λεπτό παραπάνω, γιατί…
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, υπάρχει και ο κοινοβουλευτικός έλεγχος.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Φυσικά.
Προσέξτε. Ενώ έχετε καταψηφίσει διατάξεις για το «Προλαμβάνω», για την παιδική παχυσαρκία και με τις ψήφους της Νέας Δημοκρατίας υλοποιούνται όλα αυτά -αυτό δηλαδή είναι τεράστια αντίφαση, για να μην πω τίποτα χειρότερο- έρχεστε εδώ και μου παρουσιάζεται τάχα μου δήθεν ότι ενδιαφέρεστε πραγματικά για την υγεία των παιδιών και των πολιτών. Αν είχατε τόσο ενδιαφέρον, θα είχατε στηρίξει αυτές τις προσπάθειες. 
ΧΡΗΣΤΟΣ ΓΙΑΝΝΟΥΛΗΣ: Αφήστε τα αυτά. Θα μας πείτε πόσο κόστισε;
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ, κύριε Γιαννούλη!
ΧΡΗΣΤΟΣ ΓΙΑΝΝΟΥΛΗΣ: Παρακαλέστε όσο θέλετε. Δεν απαντάει όμως.
ΠΡΟΕΔΡΕΥΩΝ (Γεώργιος Γεωργαντάς): Χρειάζεται να ρωτάτε έτσι από κάτω; Και δεν το θέσατε και στην ερώτηση όταν είχατε τον λόγο. 
Κυρία Υπουργέ, συνεχίστε. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Μεγάλη αγωνία έχετε, κύριε Γιαννούλη, να απαντήσω σε συκοφαντικά δημοσιεύματα. Δεν είναι πρώτη φορά που το κάνετε. Το έχω ξαναζήσει αυτό. Όχι εσείς προσωπικά, το κόμμα σας, ο ΣΥΡΙΖΑ, το 2020, φέρατε εδώ συκοφαντικά δημοσιεύματα ότι κάνω τράφικινγκ για τα ασυνόδευτα. Το θυμάστε αυτό; Το 2023, μας κατηγορούσατε ότι κάνουμε δεν ξέρω εγώ τι με τα self-tests για τον καρκίνο του παχέος εντέρου. Τώρα, σας ενοχλεί παιδική παχυσαρκία. 
ΧΡΗΣΤΟΣ ΓΙΑΝΝΟΥΛΗΣ: Καθόλου. Κάνετε λάθος. 
Πείτε μας, πόσο κόστισε. 
ΠΡΟΕΔΡΕΥΩΝ (Γεώργιος Γεωργαντάς): Κύριε Γιαννούλη!
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Σας ενοχλεί ότι η Κυβέρνηση…
ΧΡΗΣΤΟΣ ΓΙΑΝΝΟΥΛΗΣ: Πόσο κόστισε;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Θα σας δώσω ένα απλό παράδειγμα, για να καταλάβετε πόσο ανυπόστατα και απίστευτα είναι αυτά που φέρνετε εδώ μέσα. 
Σας ενοχλεί ότι η Κυβέρνηση δουλεύει και παράγει έργο. Ακούστε το νούμερο, κύριε Γιαννούλη, και κάνετε τις πράξεις. 
Σας είπα πριν ότι εκατό χιλιάδες παιδιά, για περίπου δύο έτη, έχουν ασκηθεί δωρεάν.
ΧΡΗΣΤΟΣ ΓΙΑΝΝΟΥΛΗΣ: Τα παιδιά δεν είναι νούμερα. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Τα εκατό χιλιάδες παιδιά, με 50 ευρώ τον μήνα, που πληρώνει μια οικογένεια για να πάει σε μια αθλητική ακαδημία που είναι σχετικά χαμηλό ποσό, για δώδεκα μήνες είναι 60 εκατομμύρια. Και εμείς έχουμε κάνει όλα αυτά…
ΠΡΟΕΔΡΕΥΩΝ (Γεώργιος Γεωργαντάς): Κυρία Υπουργέ, νομίζω ακουστήκατε. 
Ευχαριστούμε. 
Έχει ζητήσει τον λόγο για την παρέμβασή της η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου. 
Κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κυρία Υπουργέ, κυρία Αγαπηδάκη, είστε η δεύτερη Υπουργός και μάλιστα, γυναίκα Υπουργός -και έχουμε την ευτυχή σήμερα εμπειρία να εκπροσωπείται η Κυβέρνηση μόνο από γυναίκες στα Κυβερνητικά Έδρανα- που παίρνει τον λόγο και δεν είπατε λέξη -και περιμένω να πείτε και σας προσκαλώ να πείτε, έχετε ακόμα δύο παρεμβάσεις- πρώτον, για το γεγονός ότι στις τελευταίες ημέρες είχαμε δύο ακόμη γυναικοκτονίες…
Κύριε Ξανθόπουλε, μην απασχολείτε -αν θέλετε- τώρα τις Υπουργούς.
ΘΕΟΦΙΛΟΣ ΞΑΝΘΟΠΟΥΛΟΣ: Δεν απασχολώ τις Υπουργούς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στις τελευταίες, λοιπόν, ημέρες είχαμε δύο ακόμη γυναικοκτονίες. Θα έπρεπε να είστε στην πρώτη γραμμή. Το έχω θέσει ξανά και ξανά. Και το θέτει η Κοινοβουλευτική μας Ομάδα και το θέτουν και άλλες Κοινοβουλευτικές Ομάδες. Το θέτει, επίσης, η συντριπτική πλειοψηφία των γυναικών Βουλευτών στη Βουλή. Το θέτει κατ’ επανάληψη και η κ. Ακρίτα, που προτείνεται αυτή τη στιγμή από το κόμμα της για τη θέση της Αντιπροέδρου της Βουλής, που τώρα πια το Προεδρείο της Βουλής δεν έχει καμία γυναίκα. Και το κόμμα σας, η Νέα Δημοκρατία, έρχεται και λέει «μπλοκάρουμε την υποψηφιότητα Αντιπροέδρου από το συγκεκριμένο κόμμα που την προτείνει, τον ΣΥΡΙΖΑ», δηλαδή μπλοκάρετε το να έχει γυναίκα Αντιπρόεδρο το Προεδρείο της Βουλής και μπλοκάρετε και μια συγκεκριμένη Βουλευτίνα, η οποία είναι πάρα πολύ ομιλητική, vocal, στη διάλεκτο που προτιμάτε, για τα ζητήματα της έμφυλης βίας. Γιατί; Πάρτε θέση. Σας προσκαλώ. 
Δεύτερον, η τροπολογία αυτή που υπογράφετε, το ξέρετε ότι είναι εκπρόθεσμη. Το ξέρετε ότι πλέον οι υπηρεσίες της Βουλής αρνούνται να βάλουν τη σφραγίδα «εμπρόθεσμος», γιατί γίνεται μια λαθροχειρία δυστυχώς. Με απατεωνιές γίνονται όλα. Κάνετε την εξής λαθροχειρία: Δεν βγάζετε ημερήσια διάταξη. Βγάζετε την ημερήσια διάταξη την ίδια μέρα της Ολομέλειας. Και έτσι, πάτε και λέτε την παραμονή της Ολομέλειας ότι καταθέτουμε τροπολογία, κάτι που απαγορεύεται από το Σύνταγμα. Είναι εκπρόθεσμη η τροπολογία σας. Έχει στοιχεία σκανδάλου η τροπολογία σας, διότι προφανέστατα αφορά για άλλη μία φορά και διαδικασίες διάθεσης δημοσίου χρήματος, όπως αφορά και τα προσωπικά δεδομένα, στα οποία έχετε μελανή πορεία. 
Και μιας και σας έχουμε εδώ εκ μέρους του Υπουργείου Υγείας, να πω ότι κατ’ αρχάς, όσα είπατε για την παιδική παχυσαρκία, απ’ ό,τι με πληροφόρησε και η κ. Λινού, που έχει την γνώση και την εμπειρία, για έξι μήνες εφαρμόστηκε το πρόγραμμα σας στο Χαροκόπειο. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Συνεχίζεται το πρόγραμμα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ακούσω με χαρά ό,τι έχετε να απαντήσετε. 
Τώρα, κάνετε το ίδιο που σας ενοχλούσε πριν, αλλά δεν πειράζει.
Εγώ θέλω να σας ρωτήσω το εξής: Μέχρι πότε θα συνεχιστεί η εξαπάτηση  του ελληνικού λαού; Ο κ. Μητσοτάκης πήγε στην πατρίδα μου, τη Βόρεια Εύβοια και εγκαινίασε -λέει- το νέο και ανακαινισμένο Κέντρο Υγείας Ιστιαίας μετά από 40 χρόνια και εγκαινίασε και Μονάδα Τεχνητού Νεφρού για να μην ταλαιπωρούνται οι νεφροπαθείς. Στο Κέντρο Υγείας αυτό, όμως, δεν υπηρετεί νεφρολόγος. Πώς θα γίνει αιμοκάθαρση; Πώς θα γίνουν αυτές οι πράξεις; Θα γίνουν από τον  Μητσοτάκη ή από τον κ. Γεωργιάδη; 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Πρόεδρε. 
Τον λόγο έχει η κυρία Υπουργός για μία παρέμβαση. 
(Στο σημείο αυτό την Προεδρική Έδρα καταλαμβάνει ο  Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Κυρία Κωνσταντοπούλου, με ξεπερνά το ότι ενώ είχατε τέσσερις γυναίκες και μπορούσατε να τις προτείνετε για Αντιπροέδρους της Βουλής, εσείς επιλέξατε τον κ. Χουρδάκη.  Πάει πολύ, λοιπόν, να έρχεστε εδώ σήμερα και να κάνετε τη μαχήτρια υπέρ των γυναικών. Μόνο αυτό. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο.
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, κυρία Πρόεδρε, έχετε τον λόγο. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εγώ, κυρία Αγαπηδάκη, δεν θα ακολουθήσω την τακτική του στρίβειν. Σας βλέπω να φεύγετε βιαστική. Μόνο αυτό μας είπατε. 
Απαξιοίτε να συνομιλήσετε; 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Σας ακούω. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Καθίστε, παρακαλώ. 
Είναι Βουλή και υπάρχει κοινοβουλευτικός διάλογος. Σας απηύθυνα πολύ συγκεκριμένες ερωτήσεις και δεν κάνω πνεύμα. Επιτιμήσατε κι εσείς άλλους και είπατε ότι δεν είναι αστείο η παιδική παχυσαρκία. Καθόλου αστείο δεν είναι. Και καθόλου αστείο δεν το θεωρούμε. 
Ξέρετε τι άλλο δεν θεωρούμε αστείο; Την παιδική πορνογραφία.
Α, φεύγετε. 
Ξέρετε, τι άλλο δεν θεωρούμε αστείο; Την έλλειψη προστασίας των παιδιών. Έχω καταθέσει τη Δευτέρα επίκαιρη ερώτηση στον Πρωθυπουργό. Γιατί τα παιδιά στη χώρα είναι τόσο απροστάτευτα και από την Κυβέρνηση;
Φεύγετε. Τόση είναι η ευαισθησία σας. Αυτή είναι η ευαισθησία της Κυβέρνησης για τα παιδιά. 
ΔΗΜΗΤΡΙΟΣ ΜΑΝΤΖΟΣ: Δεν είναι συμπεριφορά αυτή, κύριε Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για να συνεννοούμαστε, έρχεται εδώ η κ. Αγαπηδάκη, λέει και παριστάνει ότι κόπτεται για τα παιδιά, την ρωτάει Κοινοβουλευτική Αρχηγός, η μοναδική παριστάμενη Αρχηγός και γυναίκα Αρχηγός, για τα θέματά της και σηκώνεται και φεύγει. 
Κύριε Πρόεδρε, αυτό είναι κοινοβουλευτική εκτροπή και απρέπεια. Είναι προφανές ότι είναι σε πολύ μεγάλη δυσκολία ο κ. Μητσοτάκης, διότι έχει δώσει γραμμή να μπλοκάρουν συγκεκριμένη Βουλευτίνα από το Προεδρείο της Βουλής. Και είναι προφανές ότι είναι γραμμή Μητσοτάκη. Και είναι σε μεγάλη δυσκολία αυτή τη στιγμή. Η κ. Κεραμέως δύο φορές δεν μου απήντησε. Η κ. Αγαπηδάκη σηκώνεται και φεύγει και κάνει πνεύμα. 
Το να παραμείνει το Προεδρείο της Βουλής μόνο με άνδρες μέλη είναι πρόκληση. Το να υποχρεώνονται οι γυναίκες Υπουργοί να μην απαντάνε και να φεύγουν με εξυπνακισμούς είναι έκπτωση. Και φεύγει γυναίκα Υπουργός, η οποία ασχολείται, όπως η ίδια δηλώνει, με τα ζητήματα της παιδικής προστασίας την ώρα που της θέτω τα ζητήματα της προστασίας των παιδιών. Και έχω κάνει επίκαιρη ερώτηση, διότι είδαμε και τα δημοσιεύματα για τη λίστα Μίχου, διαρκούντος του Αυγούστου. Έχουμε τεράστια ερωτηματικά. Ποια υψηλά ονόματα ήταν σε αυτήν τη λίστα αυτού του τύπου που φωτογραφιζόταν με τη μισή Κυβέρνηση και που ο γιος του αρθρογραφεί σε κεντρική κυβερνητική εφημερίδα και είναι και εδώ μέσα; 
Δεν το ξέρετε ούτε αυτό; Είστε ανήξεροι σαν τον Πρωθυπουργό σας όλοι. Δεν ξέρετε για υποκλοπές. Δεν ξέρετε για διακίνηση παιδιών. Δεν ξέρετε για Τέμπη. Δεν ξέρετε για ΟΠΕΚΕΠΕ. Όλοι είστε ανήξεροι.
 
Σηκώνεται, λοιπόν, και φεύγει η Υπουργός, αποδεικνύοντας αυτό το οποίο ακριβώς λέμε, ότι είστε αδιάφοροι για τα θέματα για τα οποία προφασίζεστε ότι ενδιαφέρεστε. Και την ρωτώ για τη μονάδα τεχνητού νεφρού στην Ιστιαία χωρίς νεφρολόγο και σηκώνεται και φεύγει. Μόνο ντροπή!
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε. 
Επόμενος ομιλητής ο κ. Στυλιανός Φωτόπουλος, Βουλευτής της Ελληνικής Λύσης.
 Ορίστε, κύριε συνάδελφε, έχετε τον λόγο.
 ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε.
Επιτρέψτε μου να αναφερθώ, αν και λείπει ο Βουλευτής ο οποίος το ανέφερε, ότι σε καμία οικονομική θεωρία εάν αυξήσεις τον συντελεστή ενός φόρου δεν θα εισπράξεις το ποσό το οποίο θα εισέπραττες αν το 5% το κάνεις 30%. Αυτό είναι το πρώτο, είναι το βασικό. Σε καμία οικονομική θεωρία αν το ένα εκατομμύριο το φορολογείς με 5% και μετά το κάνεις 30%, δεν σημαίνει -γιατί αυτός ο οποίος μάλιστα έχει τη δυνατότητα, γιατί δεν είναι μισθωτός, να διανείμει ή να μην διανείμει μέρισμα- ότι θα εισπράξεις το ποσοστό αυτό επί τοις εκατό. Αυτή είναι η πρώτη παρατήρηση.
 Η δεύτερη παρατήρηση είναι ότι νομίζω πως τα τέσσερα, πέντε χρόνια διακυβέρνησης του ΣΥΡΙΖΑ δεν σας έμαθαν κάτι. Είναι 22% η φορολογία στα νομικά πρόσωπα και θέλετε και 30% φορολογία στα μερίσματα; Θα πάτε, δηλαδή, στο 52%; Και πιστεύετε ότι από τις επιχειρήσεις οι οποίες κατά 90% στην Ελλάδα οι είναι μικρομεσαίες, οικογενειακές και το μέρισμα το οποίο εισπράττουν δεν είναι τίποτα άλλο από το μισθό τους -γιατί μια μικρή οικογενειακή επιχείρηση από αυτό ζει- θα εισπράξετε τα ίδια; Πιστεύετε, δηλαδή, ότι δεν θα γίνει αυτό το οποίο έγινε με το νόμο Κατρούγκαλου, που έκλειναν τις ατομικές επιχειρήσεις, που έκλειναν τις μικρές επιχειρήσεις και συνενώνονταν ή πήγαιναν για υπάλληλοι, ότι δεν θα ξανασυμβεί; Εν πάση περιπτώσει.
Κυρία Υπουργέ, όλο τον Αύγουστο -και σας το λέω μετά λόγου γνώσεως γιατί ήμουν εδώ και δούλευα- Ο e-ΕΦΚΑ σέρνεται. Δεν λειτουργεί τίποτα.
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): (Δεν ακούστηκε)…να πάμε σε ένα καλύτερο επίπεδο…
ΣΤΥΛΙΑΝΟΣ ΦΩΤΟΠΟΥΛΟΣ: Το να πάμε σε ένα καλύτερο επίπεδο και το να κάνουμε δοκιμές εν λειτουργία, δεν το δικαιολογεί. Το έχουμε ξαναπεί. Θα πρέπει τα πληροφοριακά συστήματα να δοκιμάζονται και αυτός που τα παραλαμβάνει να υπογράφει ότι τα έχει δοκιμάσει. Δεν είναι δυνατόν. Μπείτε αυτή τη στιγμή στον ΕΦΚΑ. Είμαστε τέλος του μήνα. Δεν μπορούν να τυπώσουν τα ειδοποιητήρια εισφορών των ελεύθερων επαγγελματιών. Έχουν χαθεί οι ρυθμίσεις στο ΚΕΑΟ. Εγώ την προηγούμενη εβδομάδα ήμουν στο κέντρο είσπραξης στον ΕΦΚΑ. Ούτε ο ίδιος ο ΕΦΚΑ, ούτε και οι υπάλληλοι του ΕΦΚΑ δεν είχαν τη δυνατότητα να μπουν. Αυτό το πράγμα, όμως, κάθε φορά που γίνεται μια αναβάθμιση ή αλλάζει κάτι να μην δουλεύουν τα πληροφοριακά συστήματα, θα πρέπει να το ξαναδείτε.
 Θα σας πω το πιο χαρακτηριστικό γεγονός αναφορικά με τη διαλειτουργικότητα. Έχουμε ξοδέψει στα επτάμισι χρόνια που είστε στην Κυβέρνηση πόσα χρήματα για την ψηφιοποίηση. Είναι αρκετά, πάρα πολλά. Μιλάμε για Ελλάδα 2.0, μιλάμε για διαλειτουργικότητα, μιλάμε, μιλάμε. Πέθανε ένας ασφαλισμένος. Δεν μπορείς να μπεις στο ΚΕΑΟ να δεις τις οφειλές του, γιατί έχουν απενεργοποιηθεί οι κωδικοί. Η υπηρεσία το γνωρίζει, ο ΕΦΚΑ το γνωρίζει. Παρ’ όλα αυτά στέλνει ειδοποιητήρια εισφορών, γιατί ενώ βλέπει ότι είναι νεκρός δεν έχει κάνει αίτηση ο κληρονόμος ότι έχει πεθάνει και να συμπεριλάβει και τη ληξιαρχική πράξη θανάτου. Συνέβη σε μένα την προηγούμενη εβδομάδα. Δεν μπορεί να βλέπει ότι ένας άνθρωπος είναι νεκρός και ταυτόχρονα να του στέλνει ειδοποιητήρια εισφορών. Δηλαδή αυτά τα πράγματα δεν γίνονται. Όπου και να το πεις, θα γελάνε μαζί σου. Μιλάμε για διαλειτουργικότητα, μιλάμε για χρήματα τα οποία έχουν δοθεί για την ψηφιοποίηση. 
Και επειδή λέτε ότι ως Αντιπολίτευση συλλήβδην δεν έχουμε προτάσεις, να σας πω ένα πάρα πολύ χαρακτηριστικό παράδειγμα για το πως οφείλουμε ως πολιτικό σύστημα να λειτουργήσουμε. Γνωρίζετε όλοι -οι περισσότεροι πρέπει να το έχετε μάθει- για τις περίφημες διατακτικές σίτισης, τις κάρτες σίτισης, η οποία έχει γίνει μια τεράστια μπίζνα τα τελευταία χρόνια. Το γνωρίζετε; Το γνωρίζετε. Είναι ένας τρόπος με τον οποίον οι επιχειρήσεις «δίνουν χρήματα», σε εισαγωγικά, στους εργαζόμενους χωρίς να πληρώνουν ασφαλιστικές εισφορές.
 Γιατί θα πρέπει κάθε φορά να πηγαίνουμε πίσω από το πρόβλημα και δεν λύνουμε το πρόβλημα; Γιατί δεν δίνουμε τη δυνατότητα ως πολιτικό σύστημα στις επιχειρήσεις να δίνουν αυτά τα χρήματα στους εργαζόμενους, να τους τα καταθέτουν στο λογαριασμό, να τα κάνουν ό,τι θέλουν; Γιατί να πάρουν κάρτα σίτισης; Γιατί να εισπράττει κάποιος προμήθεια; Γιατί όταν δίνεται σε προπληρωμένη κάρτα, η τράπεζα να παίρνει πάλι προμήθεια από αυτόν τον εργαζόμενο και να μην του κατατίθενται τα λεφτά αφορολόγητα και χωρίς ασφαλιστικές εισφορές στο λογαριασμό του, να τα κάνει ό,τι θέλει; Ελάτε ως πολιτικό σύστημα, ως Υπουργείο Εργασίας και ως Υπουργείο Οικονομικών να το συζητήσουμε. Εδώ είμαστε. Γι’ αυτό είναι η Βουλή, για να δίνουμε λύσεις σε τέτοιου είδους προβλήματα και όχι να γιγαντώνουμε μπίζνες, οι οποίες υπό άλλες συνθήκες δεν υπήρχαν και δεν θα έπρεπε να υπάρχουν. 
Τώρα σε ό,τι αφορά το ιδιωτικό χρέος, θα θέλαμε μια ενημέρωση τι έχει γίνει με την περιβόητη ρύθμιση των 72 δόσεων και τι έχει γίνει στο διάστημα από νομοθέτησή της μέχρι σήμερα.
 Τώρα, η Ελληνική Λύση προσέρχεται στη σημερινή συζήτηση με σαφή θέση. Δεν είμαστε αντίθετοι στην επαγγελματική ασφάλιση. Είμαστε, όμως, αντίθετοι στην ψευδαίσθηση ότι με νέα προϊόντα και ρυθμιστικές βελτιώσεις θα δώσετε λύση στο συνταξιοδοτικό πρόβλημα της χώρας. Όντως το νομοσχέδιο έχει κάποιες θετικές ρυθμίσεις, οι οποίες κινούνται προς τη σωστή κατεύθυνση όπως είναι η φορητότητα των δικαιωμάτων, όπως είναι η προσπάθεια για περισσότερο διαφάνεια, όπως είναι η απλοποίηση της αδειοδότησης νέων επιχειρήσεων και ενδεχομένως να βοηθήσει κάποιες μικρομεσαίες. 
Κυρίες και κύριοι Βουλευτές, όμως, όλα αυτά παραμένουν δευτερεύοντα μπροστά στο θεμελιώδες πρόβλημα και το οποίο δεν είναι άλλο από την αδυναμία των Ελλήνων να αποταμιεύσουν. Σύμφωνα με τα πιο πρόσφατα στοιχεία του ΟΟΣΑ η Ελλάδα καταγράφει το χαμηλότερο ποσοστό αποταμίευσης των νοικοκυριών στην Ευρώπη. Είναι μείον 9,3%. Αυτό σημαίνει ότι τα ελληνικά νοικοκυριά ξοδεύουν περισσότερο από το διαθέσιμο εισόδημά τους, όταν ο μέσος όρος της Ευρωπαϊκής Ένωσης βρίσκεται στο 8,1%, ενώ στην ευρωζώνη το ακαθάριστο ποσοστό αποταμίευσης κυμαίνεται γύρω στο 14%. Είναι μια απόσταση με την Ελλάδα χαοτική, κάτι το οποίο επιβεβαιώνει και η Τράπεζα της Ελλάδος. 
Το νομοσχέδιο, λοιπόν, δεν απαντά στο βασικότερο πρόβλημα το οποίο είναι η βασική διαβίωση των συνταξιούχων. Δεν προβλέπει ισχυρά κίνητρα για τους χαμηλοσυνταξιούχους. Δεν αγγίζει το δημογραφικό, δεν απλοποιεί πραγματικά τις διαδικασίες για τις πολύ μικρές επιχειρήσεις και τους αυτοαπασχολούμενους. Αντίθετα αυξάνει τις απαιτήσεις της διακυβέρνησης. 
Κυρίες και κύριοι, δεν αρκεί να λέμε ότι διευρύνουμε τις επιλογές. Όταν πολίτης δεν έχει το εισόδημα, αυτές οι επιλογές παραμένουν θεωρητικές. Το νομοσχέδιο κινείται στη λογική της σταδιακής μετατόπισης της ευθύνης από το κράτος προς την επιχείρηση και τον ιδιώτη. Σε μία χώρα με χαμηλούς πραγματικούς μισθούς, υψηλό κόστος διαβίωσης και μόνιμα αρνητική αποταμίευση, αυτή η λογική δεν οδηγεί σε ασφάλεια αλλά σε μεγαλύτερη ανισότητα και περισσότερη ανασφάλεια. 
Σας ευχαριστώ.
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Φωτόπουλε.
Καλείται στο Βήμα η κ. Αθηνά Λινού, ανεξάρτητη Βουλευτής. 
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι δυστυχώς ως ανεξάρτητη Βουλευτής δεν θα έχω χρόνο να μιλήσω ούτε για το δραματικό και φρικτό πρόβλημα των γυναικοκτονιών, αλλά ούτε για την παχυσαρκία των παιδιών, ένα θέμα με το οποίο ασχολούμαι ακαδημαϊκά και πρακτικά τα τελευταία είκοσι χρόνια. 
Μιλάμε σήμερα για τα Ταμεία Επαγγελματικής Ασφάλειας, για τον δεύτερο πυλώνα ασφάλισης, θα έλεγε κανείς. Και έψαξα ποια είναι η διεθνής πρακτική, για αυτό που θα έπρεπε να κάνει κανείς, να αποταμιεύει και να τοποθετεί χρήματα για να έχει για τη σύνταξή του. Σε χώρες όπως η Αμερική που δεν υπάρχει ΕΦΚΑ, δεν υπάρχει υποχρεωτική ασφάλιση πρακτικά, η συμβουλή στους εργαζόμενους και τους υψηλόμισθους είναι να αποταμιεύουν για τα γηρατειά τους με ασφάλεια τουλάχιστον 35% του εισοδήματός τους. 



Στην Ευρώπη την 1η Νοεμβρίου του 2025 αποφασίστηκε ότι θα πρέπει οι Ευρωπαίοι, για να διατηρήσουν το επίπεδο επιβίωσης, το επίπεδο ζωής τους, που έχουν ως μισθωτοί, να αποταμιεύουν είτε προσωπικά είτε μέσω ταμείων επαγγελματικής ασφάλισης, πράγμα το οποίο κάνει στην Ευρώπη μόνο ένας στους πέντε. Από εκεί προκύπτει και η προσπάθεια, φαντάζομαι, της Κυβέρνησης να αναπτύξει τα ταμεία επαγγελματικής ασφάλισης. 
Τι γίνεται όμως στην Ελλάδα; Στην Ελλάδα ο εργαζόμενος πληρώνει μαζί με τον εργοδότη του 36% του εισοδήματός του στον ΕΦΚΑ, επομένως καλύπτει την ασφάλιση, αυτό που προτείνει για «ιδιωτική» ασφάλιση η Αμερική, πλήρως. Τα έξοδα του εργαζόμενου σαν ποσοστό των αμοιβών από εργασία μαζί με τη φορολογική επιβάρυνση στην Ελλάδα είναι 45%, ενώ στην Ευρώπη είναι αθροιστικά 37%. Το αντίστοιχο ποσοστό εξόδων ή φορολογικής επιβάρυνσης στο κεφάλαιο στη χώρα μας είναι μόνο 23% σε σχέση με το 44% και στην Ευρώπη είναι 32%. Αυτό λέει πολλά για την πολιτική μας, κυρία Υπουργέ. 
Τώρα, ποιοι είναι οι εργαζόμενοι που θα μπορέσουν να αποταμιεύσουν είτε μέσω των ταμείων επαγγελματικής ασφάλισης, επικουρικής ασφάλισης τα λέγαμε παλιά, ώστε να αυξήσουν τη σύνταξή τους; Και μάλιστα δίνει την άδεια το νομοσχέδιο να είναι μέχρι 35%, δηλαδή καλούμε κάποιους εργαζόμενους να θυσιάσουν το 80% μέχρι και 90% των εισοδημάτων τους για τη μελλοντική τους σύνταξη. Αλλά το 80% των Ελλήνων μισθωτών εισπράττουν συνολικά καθαρά σαν μισθό λιγότερο από 1.150 ευρώ. Σύμφωνα με υπολογισμούς που έχουν γίνει, αυτό είναι 200 ευρώ λιγότερο για μια αξιοπρεπή διαβίωση. Και το 90% εισπράττει λιγότερα από 1.450 ευρώ καθαρά. Αυτό είναι σύμφωνα με την ΕΛΣΤΑΤ.
Αποταμιεύουν όμως παρόλα αυτά οι Έλληνες; Γιατί λέγεται ότι έχουν και μαύρα και εισπράττουν και άλλα πράγματα. Το Ινστιτούτο Μικρών Επιχειρήσεων της Συνομοσπονδίας Επαγγελματιών Βιοτεχνών Ελλάδας λέει ότι το 82% των νοικοκυριών δήλωσαν ότι δεν αποταμιεύουν ούτε ένα ευρώ. 7% των νοικοκυριών λέει ότι αποταμιεύει λιγότερο από το 10% του εισοδήματός του. Το 4%, λέει 10% με 20% και βέβαια το 2,5% των νοικοκυριών στη χώρα μας αποταμιεύει περισσότερο το 20%, δηλαδή ένα ποσό που προσεγγίζει αυτό που τους προτείνουμε να αποταμιεύσουν, 2,5% των Ελλήνων! 
Πόσα χρήματα όμως πρέπει να αποταμιεύσει έστω μέσω ενός καλά λειτουργούντος ταμείου ένας εργαζόμενος που είναι ήδη σαράντα πέντε χρονών και άρα έχει μπροστά του είκοσι χρόνια αποταμίευσης, για να εισπράξει, αν είναι επιτυχής η διαδικασία, περίπου 500 ευρώ τον μήνα παραπάνω ή το αντίστοιχο των 500 ευρώ τον μήνα στο τέλος της καριέρας του, και επειδή, δόξα τω θεώ, έχουμε μακροβιότητα, να μπορεί να το εισπράττει αυτό το ποσό μέχρι τα ενενήντα του; 
Με απόδοση 5% κερδών σε αυτό το σύστημα, που θα είναι αμφίβολο και δεν δίνει εγγυήσεις, θα πρέπει να κόβει από τον μισθό του, να αποταμιεύει, 213 ευρώ. Με απόδοση 2%, που είναι τα εθνικά ομόλογα, θα πρέπει να αποταμιεύει κάθε μήνα 400 ευρώ, αυτός που παίρνει 1.100, για να εκπροσωπεί τον μέσο Έλληνα. 
Τι επιτυγχάνει λοιπόν το νομοσχέδιο; Επιτυγχάνει να μειώσει το φορολογημένο εισόδημα, τους φόρους δηλαδή, που εισπράττει η Κυβέρνηση το πολύ σε 5% των πολύ υψηλόμισθων μισθωτών και 2% με 3% των επιχειρήσεων. Αυτούς θα ενισχύσει αυτός ο νόμος. Μεταφέρετε το εισόδημα από το κράτος σε ιδιώτες και με τον τρόπο αυτόν δεν αναδιανέμεται το εισόδημα για να καλυφθούν οι ανάγκες υγείας και παιδείας στη χώρα μας, που τους υπόσχεται ούτως η άλλως το κράτος και το Σύνταγμα, που θα είναι μια θετική κίνηση. Και ζητάμε από τους Έλληνες που είναι σαράντα ή σαράντα πέντε ετών και εργάζονται με λογικούς μισθούς, κατά την Κυβέρνηση, γιατί είναι υψηλότεροι από το κατώτατο εισόδημα, να αποταμιεύσουν τον καιρό που χρειάζονται τα χρήματα για να εκπαιδεύσουν τα παιδιά τους, για να τα σπουδάσουν ίσως σε ιδιωτικά πανεπιστήμια. 
Επομένως, το νομοσχέδιο δεν φροντίζει, όπως δηλώνει, για την ενίσχυση της μεγάλης παραγωγικής ομάδας των Ελλήνων, που είναι οι σημερινοί εργαζόμενοι και οι αυτοαπασχολούμενοι. 
Ευχαριστώ.
(Χειροκροτήματα)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λινού.
Επόμενος ομιλητής είναι ο κ. Ευάγγελος Λιάκος, Βουλευτής της Νέας Δημοκρατίας. Θα ακολουθήσουν η κυρία Λυτρίβη, η κυρία Τζάκρη και ο κ. Μηταράκης. 
ΕΥΑΓΓΕΛΟΣ ΛΙΑΚΟΣ: Σας ευχαριστώ πάρα πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, θέλω να ξεκινήσω από την μεγάλη εικόνα, γιατί πολλές φορές μέσα στη συζήτηση των άρθρων, των ποσοστών και των τεχνικών προβλέψεων κινδυνεύουμε να χάσουμε αυτό που πραγματικά συμβαίνει. Σήμερα συζητάμε μια πολύ σοβαρή μεταρρύθμιση, μια μεταρρύθμιση που αφορά το πώς ένας εργαζόμενος μπορεί να σχεδιάζει με μεγαλύτερη ασφάλεια το μέλλον του, πώς μια επιχείρηση θα μπορεί να προσφέρει περισσότερα στους ανθρώπους της και πώς η χώρα μας θα αποκτήσει έναν ισχυρότερο δεύτερο πυλώνα ασφάλισης. 
Θεωρώ σημαντικό να συνδέσουμε τη σημερινή μεταρρύθμιση με κάτι μεγαλύτερο. Στις προγραμματικές δηλώσεις μετά τις εκλογές του 2023 ο Πρωθυπουργός Κυριάκος Μητσοτάκης έθεσε τον πολυδύναμο εκσυγχρονισμό ως κεντρικό στόχο της νέας τετραετίας. Τη γρήγορη σύγκλιση της Ελλάδας με την Ευρώπη σε κάθε πεδίο της δημόσιας ζωής μέσα από μεταρρυθμίσεις με απτό και μετρήσιμο αποτέλεσμα για τον πολίτη. Τρία χρόνια μετά έχει αξία να θυμόμαστε αυτήν τη δέσμευση γιατί μεταρρυθμίσεις όπως αυτή που συζητάμε σήμερα αποδεικνύουν ότι ο πολυδύναμος εκσυγχρονισμός παραμένει ο οδικός χάρτης αυτής της Κυβέρνησης.
Ίσως το ασφαλιστικό να είναι ένα από τα πεδία στα οποία αυτή η μεταρρυθμιστική τόλμη είναι περισσότερο αναγκαία. Γιατί όποιος σήμερα υποστηρίζει ότι το συνταξιοδοτικό σύστημα δεν βρίσκεται μπροστά σε μια μεγάλη πρόκληση για τις επόμενες δεκαετίες αρνείται να κοιτάξει κατάματα την πραγματικότητα. Το δημογραφικό, η αύξηση του προσδόκιμου ζωής, οι αλλαγές στην αγορά εργασίας, η μεγαλύτερη κινητικότητα των εργαζομένων, δημιουργούν μια νέα πραγματικότητα.
Εδώ θέλω να μιλήσω και λίγο ως άνθρωπος της δικής μου γενιάς. Είμαι τριάντα επτά ετών και νομίζω ότι πολλοί νέοι Έλληνες που έφυγαν τα προηγούμενα χρόνια και εργάστηκαν σε χώρες της βόρειας και της κεντρικής Ευρώπης έχουν δει στην πράξη κάτι που εμείς τώρα προσπαθούμε να αναπτύξουμε περισσότερο στη χώρα μας. Έχουν δει τι σημαίνει να υπάρχει δίπλα στη δημόσια σύνταξη ένας ισχυρός δεύτερος πυλώνας, να αποταμιεύεις μέσα από την εργασία σου για το μέλλον σου, να αλλάζεις δουλειά χωρίς να χάνεις όλα όσα έχεις χτίσει, να γνωρίζεις ότι η συνταξιοδοτική σου ασφάλεια δεν στηρίζεται σε μία μόνο πηγή εισοδήματος. Είναι ένα κομμάτι της ευρωπαϊκής κανονικότητας προς την οποία θέλουμε να συγκλίνουμε.
Πιστεύω ότι για όσους βρισκόμαστε σήμερα στα τριάντα ή τα σαράντα μας, αλλά ακόμα περισσότερο για τους νεότερους ανθρώπους, το ερώτημα της μελλοντικής σύνταξης είναι μια πραγματική αγωνία. Χτίζουμε μια ολόκληρη ζωή, εργαζόμαστε, προσπαθούμε, δημιουργούμε, κάνουμε οικογένειες, αναλαμβάνουμε υποχρεώσεις, προσπαθούμε κάθε χρόνο να κάνουμε τη ζωή μας έστω και λίγο καλύτερη. Και υπάρχει πάντα ένα ερώτημα που έρχεται αργά ή γρήγορα: Όταν ολοκληρώσουμε τον εργασιακό μας βίο, θα έχουμε το εισόδημα που χρειάζεται για να ζούμε με αξιοπρέπεια; 
Κανείς δεν μπορεί να αντιμετωπίζει αυτό το ερώτημα επιπόλαια και καμία σοβαρή πολιτική δύναμη δεν δικαιούται να απαντά σε αυτό με συνθήματα. Χρειάζονται απαντήσεις και σχεδιασμός τώρα. Χρειάζεται το πολιτικό θάρρος να προετοιμάζουμε το μέλλον πριν το πρόβλημα βρεθεί μπροστά μας. 
Ακριβώς γι' αυτό, έχει σημασία η σημερινή μεταρρύθμιση. Διευρύνουμε τη δυνατότητα συμμετοχής στην επαγγελματική ασφάλιση. Δημιουργούμε ανοιχτά ταμεία επαγγελματικής ασφάλισης, ώστε η πρόσβαση να μην αποτελεί προνόμιο μόνο των μεγάλων επιχειρήσεων. Δίνουμε περισσότερες δυνατότητες σε μικρομεσαίες επιχειρήσεις, εργαζόμενους και ελεύθερους επαγγελματίες. 
Αυτό έχει ιδιαίτερη σημασία για τη χώρα μας, γιατί η ελληνική οικονομία στηρίζεται σε πολύ μεγάλο βαθμό σε μικρές και μεσαίες επιχειρήσεις, σε επιχειρήσεις που μέχρι σήμερα, λόγω μεγέθους και κόστους, δύσκολα μπορούσαν να έχουν πρόσβαση σε ταμεία επαγγελματικής ασφάλισης. Με τα ανοιχτά ΤΕΑ αυτή η δυνατότητα γίνεται πλέον πολύ πιο προσβάσιμη. 
Έτσι, η επαγγελματική ασφάλιση παύει να αφορά κυρίως τους εργαζόμενους των μεγάλων επιχειρήσεων και ανοίγει σε ένα πολύ μεγαλύτερο κομμάτι της ελληνικής αγοράς εργασίας. Δίνουμε ισχυρότερα κίνητρα για μακροχρόνια αποταμίευση. Και πολύ σημαντικό, προσαρμόζουμε το σύστημα στη σύγχρονη αγορά εργασίας, δίνοντας στον εργαζόμενο τη δυνατότητα να μεταφέρει τα συνταξιοδοτικά του δικαιώματα όταν αλλάζει η εργασία. Δηλαδή, τα δικαιώματα ακολουθούν πλέον περισσότερο τον άνθρωπο και λιγότερο τις θέσεις εργασίας. 
Και βέβαια, επειδή μιλάμε για τις αποταμιεύσεις και τα συνταξιοδοτικά δικαιώματα των εργαζομένων, ιδιαίτερη σημασία έχει η ασφάλεια του συστήματος. Η Τράπεζα της Ελλάδας θα έχει σημαντικό εποπτικό και ελεγκτικό ρόλο, εποπτεύοντας τη λειτουργία των ταμείων και τη διαχείριση των κεφαλαίων τους, με σαφείς κανόνες διαφάνειας και διαχείρισης κινδύνου. Γιατί όταν μιλάμε για τις αποταμιεύσεις μιας ολόκληρης εργασιακής ζωής, οι περισσότερες επιλογές πρέπει να συνοδεύονται και από πολύ ισχυρές εγγυήσεις. 
Κλείνοντας, θέλω να τονίσω πως ο δεύτερος πυλώνας δεν έρχεται να αντικαταστήσει ούτε να υποκαταστήσει τον πρώτο. Ένα ισχυρό δημόσιο ασφαλιστικό σύστημα αποτελεί και πρέπει να παραμένει θεμέλιο κοινωνικής ασφάλειας. Όμως, αυτό που μας δείχνει η ευρωπαϊκή εμπειρία είναι ότι η ασφάλεια για το μέλλον μπορεί να χτίζεται σε περισσότερα από ένα επίπεδα.
Αυτό ακριβώς κάνουμε σήμερα. Προσθέτουμε μια ακόμη δυνατότητα στον εργαζόμενο να χτίσει με μεγαλύτερη ασφάλεια το δικό του μέλλον. Και αυτή πιστεύω ότι είναι η αξία της μεταρρύθμισης που καλούμαστε σήμερα να ψηφίσουμε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Λιάκο. 
Καλείται στο Βήμα η κ. Ιωάννα Λυτρίβη, Βουλευτής της Νέας Δημοκρατίας. 
ΙΩΑΝΝΑ ΛΥΤΡΙΒΗ: Ευχαριστώ πολύ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, η επαγγελματική ασφάλιση αφορά σήμερα σχετικά λίγους συμπολίτες μας. Και αυτό ακριβώς επιχειρεί να αλλάξει το νομοσχέδιο που συζητούμε, να δώσει σε περισσότερους εργαζόμενους, περισσότερους ελεύθερους επαγγελματίες και περισσότερες, ιδίως μικρές και μεσαίες, επιχειρήσεις τη δυνατότητα να αξιοποιήσουν τον δεύτερο πυλώνα ασφάλισης, να μπορούν δηλαδή περισσότεροι άνθρωποι να χτίσουν, παράλληλα με την κύρια ασφάλισή τους, μια πρόσθετη προστασία για τα χρόνια της συνταξιοδότησής τους. 
Αυτό ακριβώς αφορά η επαγγελματική ασφάλιση. Αποτελεί τον δεύτερο πυλώνα του ασφαλιστικού μας συστήματος και λειτουργεί συμπληρωματικά προς την υποχρεωτική κοινωνική ασφάλιση. Δεν την υποκαθιστά, δεν την αποδυναμώνει, δεν περιορίζει κανένα δικαίωμα που απορρέει απ’ αυτή. 
Στη χώρα μας, ναι, είναι γεγονός ότι παραμένει ακόμη περιορισμένη. Τα περιουσιακά στοιχεία των ταμείων επαγγελματικής ασφάλισης αντιστοιχούν σε λιγότερο από το 1% του ΑΕΠ, ενώ σήμερα λειτουργούν είκοσι επτά ταμεία με περίπου πενήντα πέντε χιλιάδες ασφαλισμένους. Υπάρχει, επομένως και προφανώς, σημαντικό περιθώριο βελτίωσης και ανάπτυξης. 
Αυτό ακριβώς επιχειρεί το νομοσχέδιο, όχι μόνο να αλλάξει τεχνικές διατάξεις, αλλά να κάνει την επαγγελματική ασφάλιση πιο προσβάσιμη, πιο λειτουργική και περισσότερο προστατευτική για τον ασφαλισμένο. 
Θα σταθώ σε τρεις μόνο παρεμβάσεις. 
Η πρώτη είναι η διεύρυνση της πρόσβασης. Με τα ανοιχτά ταμεία επαγγελματικής ασφάλισης δημιουργούνται ουσιαστικά ταμεία-ομπρέλα, στα οποία μπορούν να συμμετέχουν επιχειρήσεις και επαγγελματικές ομάδες, χωρίς να χρειάζεται να δημιουργήσουν αυτοτελές ταμείο. 
Γίνεται αντιληπτό ότι αυτό έχει ιδιαίτερη σημασία για την ελληνική οικονομία με αυτή τη φυσιογνωμία επιχειρηματικότητας, που, όπως ξέρουμε πολύ καλά, αποτελείται σε πολύ μεγάλο βαθμό από μικρές και μεσαίες επιχειρήσεις, για τις οποίες η ίδρυση και η λειτουργία ενός αυτοτελούς ταμείου συνεπάγεται διοικητικό και λειτουργικό βάρος, που συχνά είναι απαγορευτικό για τη βιωσιμότητά τους. 
Αυτό το εμπόδιο περιορίζεται. Μια μικρότερη επιχείρηση αποκτά τη δυνατότητα να προσφέρει στους εργαζομένούς της μια πρόσθετη συνταξιοδοτική παροχή. Και έτσι, περισσότεροι εργαζόμενοι και ελεύθεροι επαγγελματίες αποκτούν πρόσβαση σε μία δυνατότητα που μέχρι σήμερα παρέμενε για πολλούς πρακτικά απρόσιτη. 
Η δεύτερη σημαντική αλλαγή είναι η φορητότητα των κατοχυρωμένων δικαιωμάτων. Η σύγχρονη αγορά εργασίας, κυρίες και κύριοι συνάδελφοι, δεν είναι στατική. Οι εργαζόμενοι αλλάζουν εργοδότη, αλλάζουν επαγγελματική κατάσταση, μετακινούνται μεταξύ διαφορετικών μορφών απασχόλησης. Η ασφαλιστική τους προστασία πρέπει να μπορεί να ακολουθεί αυτή τη διαδρομή. 
Με το νέο πλαίσιο θεσπίζεται μία τυποποιημένη και χωρίς χρέωση διαδικασία μεταφοράς των κατοχυρωμένων συνταξιοδοτικών δικαιωμάτων σε νέο φορέα επαγγελματικής ασφάλισης, γιατί η επαγγελματική κινητικότητα δεν μπορεί να συνεπάγεται απώλεια της ασφαλιστικής συνέχειας. 
Η τρίτη παρέμβαση που φέρνει το σχέδιο νόμου το οποίο συζητούμε σήμερα αφορά τη λειτουργικότητα και τα κίνητρα. Βελτιώνεται το φορολογικό πλαίσιο, αυξάνονται τα ανώτατα όρια εισφορών, αντιμετωπίζονται αντικίνητρα που υπήρχαν για εργαζόμενους που εντάσσονται σε μεγαλύτερη ηλικία στην επαγγελματική ασφάλιση και απλοποιούνται διαδικασίες που στην πράξη είχαν αποδειχθεί δυσλειτουργικές. Παράλληλα, δημιουργείται το ανοιχτό ομαδικό ασφαλιστικό προϊόν επαγγελματικής συνταξιοδότησης με ενιαίους κανόνες, αυστηρή εποπτεία από την Τράπεζα της Ελλάδας και αντίστοιχη προστασία των ασφαλισμένων. Δημιουργούνται περισσότερες επιλογές λοιπόν, αλλά περισσότερες επιλογές μέσα σε ένα σαφές πλαίσιο εποπτείας, ένα σαφές πλαίσιο διαφάνειας και προστασίας. 
Κυρίες και κύριοι συνάδελφοι, θέλω να σταθώ, πέρα ​​από το περιεχόμενο των διατάξεων, στον τρόπο με τον οποίο φτάσαμε σε αυτό το νομοσχέδιο, γιατί θεωρώ ότι έχει ιδιαίτερα υψηλή και αυτοτελή θεσμική αξία. 
Προηγήθηκε εκτενής διαβούλευση με τους κοινωνικούς εταίρους και τους εμπλεκόμενους φορείς, ακολούθησε η δημόσια ηλεκτρονική διαβούλευση και, σύμφωνα με τα στοιχεία του Υπουργείου, περισσότερα από 90%-95% των προτάσεων και σχολίων που κατατέθηκαν κατά τον διάλογο με τους φορείς και την ανοικτή διαβούλευση ενσωματώθηκαν στις τελικές διατάξεις. Και αυτό δεν το ισχυρίζεται μόνο το Υπουργείο, αυτό δεν το υποστηρίζουμε επειδή το είπε η Υπουργός. 
Ενδεικτικά θα αναφερθώ σε αναφορές των ίδιων των εξωκοινοβουλευτικών φορέων οι οποίοι εκλήθησαν στις 31 Ιουλίου στη σχετική συνεδρίαση στη Βουλή. Ξεκινώντας ενδεικτικά, όπως είπα, θα αναφερθώ στον ΣΕΒ, ο οποίος έκανε ειδική αναφορά στην εκτεταμένη διαβούλευση που προηγήθηκε και επεσήμανε ότι ελήφθησαν υπόψη πολλές από τις παρατηρήσεις του. 
Ο Σύνδεσμος Βιομηχανιών Ελλάδας ήταν ακόμα πιο συγκεκριμένος. Αναγνώρισε ότι στο τελικό κείμενο ενσωματώθηκαν σημαντικές βελτιώσεις σε ζητήματα όπως το ανώτατο όριο εισφορών, οι καθυστερούμενες εισφορές, η διακυβέρνηση και η φορητότητα των δικαιωμάτων. Ο ίδιος ο φορέας χαρακτήρισε αυτή τη διαδικασία θετικό δείγμα θεσμικού και κοινωνικού διαλόγου. 
Αυτό είναι ουσιαστική διαβούλευση, όχι να ακούς μόνο τις απόψεις των φορέων, αλλά να είσαι διατεθειμένος να αλλάξεις το κείμενο όταν το επιχείρημα είναι σωστό. Ακούμε, αξιολογούμε και όταν μια πρόταση βελτιώνει τη ρύθμιση, την ενσωματώνουμε.
Έρχομαι σε ένα τελευταίο ζήτημα στο οποίο θέλω να σταθώ λίγο περισσότερο, γιατί δεν έχει, κατά τη γνώμη μου, φωτιστεί αρκετά. Ακούστηκε κατά τη συζήτηση η κριτική ότι για την επαγγελματική ασφάλιση η Κυβέρνηση είχε ήδη νομοθετήσει το 2023. Αλήθεια είναι αυτό. Ο ν.5078/2023 αποτέλεσε μια σημαντική αφετηρία για τον δεύτερο πυλώνα ασφάλισης. 
Είναι επίσης αλήθεια ότι η εφαρμογή του ανέδειξε προβλήματα και σημεία που θα μπορούσαν να λειτουργήσουν καλύτερα. Και είναι αλήθεια ότι ορισμένες από τις προτάσεις που υιοθετούμε σήμερα είχαν διατυπωθεί ήδη κατά την προηγούμενη νομοθετική διαδικασία. Αυτό, άλλωστε, επισημάνθηκε ευθέως και κατά την ακρόαση των φορέων ενδεικτικά από το Ινστιτούτο Μικρών Επιχειρήσεων της ΓΣΕΒΕΕ. Δεν έχουμε κανέναν λόγο να το αποκρύψουμε. 
Το πραγματικό ερώτημα είναι άλλο προς όσους ασκούν κριτική σε αυτήν την πρακτική. Τι πρέπει να κάνει μία κυβέρνηση, όταν η εφαρμογή ενός νόμου αναδεικνύει και κάποιες αδυναμίες; Πρέπει να επιμένει στην αρχική της επιλογή, μόνο και μόνο για να μη θεωρηθεί ότι κάνει πίσω ή να επιστρέφει, να αξιολογεί τα αποτελέσματα και να διορθώνει ό,τι χρειάζεται διόρθωση;
Για εμάς, η απάντηση είναι σαφής. Νομοθετούμε, εφαρμόζουμε, αξιολογούμε. Βλέπουμε τι λειτουργεί και το ενισχύουμε. Βλέπουμε τι δημιουργεί προβλήματα και το διορθώνουμε. Και όταν η εμπειρία αποδεικνύει ότι μια πρόταση που δεν υιοθετήσαμε τότε ήταν τελικά σωστή, έχουμε την υποχρέωση να την επανεξετάσουμε. 
Αυτό, κυρίες και κύριοι συνάδελφοι, δεν είναι αδυναμία νομοθέτησης. Κατά την άποψή μας είναι προϋπόθεση καλής νομοθέτησης. Άλλωστε, αυτήν ακριβώς τη διαδικασία περιέγραψε στη συνεδρίαση της ακρόασης των εξωκοινοβουλευτικών φορέων και η Τράπεζα της Ελλάδος. Από την εποπτεία των ταμείων και την επαφή με τους θεσμικούς φορείς εντοπίστηκαν σημεία που μπορούσαν να βελτιώσουν τον ν.5078/2023 και ακολούθησε στενή συνεργασία με το Υπουργείο, με αξιοποίηση και των ευρωπαϊκών βέλτιστων πρακτικών. 
Αυτό πρέπει να είναι, κατά τη γνώμη μας, ένα σύγχρονο μοντέλο νομοθέτησης και όχι η αντίληψη ότι με τη δημοσίευση ενός νόμου στο Φύλλο της Εφημερίδας της Κυβέρνησης τελείωσε η δουλειά μας. Όχι. Τότε ακριβώς αρχίζει η πραγματική δοκιμασία του, στην εφαρμογή, στην καθημερινότητα, στο αν επιτυγχάνει τον σκοπό για τον οποίο θεσπίστηκε. Και γι’ αυτό έχει σημασία το σημερινό νομοσχέδιο, γιατί διευρύνει την πρόσβαση στην επαγγελματική ασφάλιση, ενισχύει τη φορητότητα και την προστασία των ασφαλισμένων, δημιουργεί περισσότερες επιλογές μέσα σε ένα αυστηρότερο και περισσότερο διαφανές πλαίσιο και διορθώνει προβλήματα που η ίδια η εφαρμογή ανέδειξε. 
Κυρίες και κύριοι συνάδελφοι, δεν νομοθετούμε για να δικαιώσουμε τον προηγούμενο νόμο. Νομοθετούμε για να έχουμε έναν καλύτερο νόμο. Και αυτό τελικά είναι το ουσιαστικό μέτρο μιας καλής νομοθέτησης. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λυτρίβη.
Η κ. Τζάκρη δεν είναι εδώ, οπότε καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Νότης Μηταράκης.  Θα ακολουθήσουν η κ. Σπυριδάκη και η Υφυπουργός κ. Ευθυμίου.
Ορίστε, κύριε Μηταράκη, έχετε τον λόγο.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, συζητάμε σήμερα μια μεγάλη μεταρρύθμιση, μια κρίσιμη μεταρρύθμιση. 
Συγχαρητήρια, κυρία Υπουργέ, για το νομοσχέδιο που φέρνετε σήμερα στη Βουλή των Ελλήνων, που ενισχύει το προσδόκιμο συνταξιοδοτικό αντίκτυπο των Ελλήνων. Είναι ένα νομοσχέδιο το οποίο θα στηρίξει κυρίως τις νεώτερες γενιές, αλλά έχοντας αφαιρέσει τις ηλικιακές προβλέψεις θα στηρίξει όλους τους εργαζόμενους οι οποίοι θα επιλέξουν εθελοντικά να συμμετάσχουν στα Ταμεία Επαγγελματικής Ασφάλισης. 
Δεν μπορώ να μην ξεκινήσω την ομιλία μου τονίζοντας τις ιδιαίτερες επιτυχίες της Κυβέρνησης του Κυριάκου Μητσοτάκη στον τομέα της εργασίας και της κοινωνικής ασφάλισης. Από το 2019 μέχρι σήμερα έχουμε βιώσει την κατακόρυφη μείωση της ανεργίας, το βασικότερο ζήτημα της προηγούμενης δεκαετίας για όλους τους Έλληνες και όλες τις Ελληνίδες. Είναι ένα ρεκόρ που επιτεύχθηκε χάρη στην προσέλκυση επενδύσεων, αλλά και ουσιώδεις αλλαγές στη νομοθεσία μας στο φορολογικό και εργασιακό μας πλαίσιο. Περισσότερο από μισό εκατομμύριο συμπολίτες μας έφυγαν από τη μιζέρια και τα αρνητικά συναισθήματα που δημιουργεί η αδυναμία πρόσβασης στην αγορά εργασίας, δημιουργώντας και μια θετική πίεση αύξησης του κατώτατου, αλλά κυρίως του μέσου μισθού και επιτυγχάνοντας δύο αντίστοιχους ποσοτικούς στόχους της τετραετίας, και ως προς τον μέσο μισθό νωρίτερα από τον στόχο που οι ίδιοι είχαμε βάλει.
Ιδιαίτερη αναφορά πρέπει να γίνει και στο θέμα της καταπολέμησης της αδήλωτης και υποδηλωμένης εργασίας και στην καταπολέμηση της εισφοροδιαφυγής που έκλεβε πόρους και από τα ασφαλιστικά ταμεία, αλλά κυρίως από τις συντάξιμες αποδοχές των εργαζομένων. Τα στοιχεία εφαρμογής της Ψηφιακής Κάρτας Εργασίας, των ελέγχων της Ανεξάρτητης Αρχής που δημιουργήθηκε είναι παραπάνω από αξιόλογα. Πολύ σημαντική και ουσιαστική πρόοδος έχει επιτευχθεί και στην αναμόρφωση του ασφαλιστικού μας συστήματος. 
Η Κυβέρνηση του Αλέξη Τσίπρα είναι υπόλογος στην κοινή γνώμη για τη δρακόντεια μεταρρύθμιση, τη μεγάλη μείωση των συντάξεων της περιόδου 2015-2019. Ως προς τον «Νόμο Κατρούγκαλου», κακώς τον λέμε, κυρία Υπουργέ, «Νόμο Κατρούγκαλου». Είναι «Νόμος Αλέξη Τσίπρα», γιατί ο τότε Πρωθυπουργός είχε την απόλυτη ευθύνη και για το δημοσιονομικό αδιέξοδο που δημιούργησε και για τις σκληρές αποφάσεις που εξαιτίας της δικής του πολιτικής αναγκάστηκε να πάρει εις βάρος των Ελλήνων πολιτών, όσων εργάζονταν τότε, όσων ήταν άνεργοι, όσων ήταν συνταξιούχοι.
Κάνοντας μία παρένθεση να πω ότι όταν αναφέρομαι στον κ. Τσίπρα, δεν ξέρω αν πρέπει να εξακολουθώ να κοιτώ προς αυτήν την πλευρά της Αίθουσας, την αριστερή πλευρά -που, βέβαια, ειρήσθω εν παρόδω δεν έχει και κανέναν Βουλευτή αυτή τη στιγμή- και αν υπάρχει κάποιος που θα υπερασπιστεί τη διακυβέρνηση ΣΥΡΙΖΑ-ΑΝΕΛ. 
Ευτυχώς, άλλαξε η κυβέρνηση το 2019. Ο λαός και το 2019 και το 2023, αλλά και το 2027, εμπιστεύθηκε και θα εμπιστευτεί τον Κυριάκο Μητσοτάκη. Το ασφαλιστικό μας σύστημα από τότε έγινε πιο δίκαιο και πιο βιώσιμο, με την αύξηση των ποσοστών αναπλήρωσης, με τη μείωση των εισφορών για τους ελεύθερους επαγγελματίες, με την κατάργηση της προσωπικής διαφοράς ώστε να δουν όλοι οι συνταξιούχοι πλέον τις ετήσιες αυξήσεις από το 2026 και 2027, με την κατάργηση της παρακράτησης σύνταξης για συνταξιούχους που επιλέγουν να παραμένουν στην αγορά εργασίας. Το συζητήσαμε πριν αν μένουν από ανάγκη ή από επιλογή. Προφανώς ισχύουν και τα δύο. Κάποιοι μένουν από επιλογή, κάποιοι μένουν από ανάγκη. 
Όμως, να σημειώσω γι’ αυτούς που έμειναν από ανάγκη, όταν η ανεργία των νέων, κυρία Υπουργέ, ήταν στο 33% το 2019, ήταν πολύ περισσότεροι οι συνταξιούχοι που δεν είχαν επιλογή. Έπρεπε να μείνουν να δουλέψουν για να στηρίξουν τα παιδιά τους. Σήμερα, με την ανεργία των νέων στο 13%, αυτή η ανάγκη είναι πολύ περιορισμένη. 
Και, βέβαια, στο νέο ασφαλιστικό σύστημα που βιώνουμε από το 2019 βλέπουμε ουσιαστικές αυξήσεις στους συνταξιούχους. Έγινε μεγάλη συζήτηση για τη 13η και τη 14η σύνταξη. Τι σημαίνει πρακτικά η 13η και η 14η σύνταξη; Σημαίνει αύξηση των συντάξεων από το 2019 κατά 16,5%. Πόσο έχει αυξηθεί η μέση σύνταξη στην Ελλάδα από το 2019 μέχρι σήμερα; Έχει αυξηθεί κατά 17,5%. Έχουμε, δηλαδή, ξεπεράσει στην πράξη κατά μία ποσοστιαία μονάδα τη 13η και τη 14η  σύνταξη, οι οποίες εξακολουθούν να καταβάλλονται ταμειακά σε δώδεκα μηνιαίες δόσεις. Βέβαια, υπάρχει και το επίδομα που δίνεται στους συνταξιούχους τον Νοέμβριο, για το οποίο πιθανόν να μιλήσουμε ξανά σύντομα. 
Είχαμε βέβαια και τη διόρθωση των αδικιών στις συντάξεις χηρείας. Να μην επαναλάβω τα νούμερα που είπε η κυρία Υπουργός, αλλά λύσαμε μια πάρα πολύ σημαντική αδικία που είχε κληρονομήσει στους συνταξιούχους ο «Νόμος Κατρούγκαλου». 
Αυτά τα προβλήματα όλα λύθηκαν. Χιλιάδες οικογένειες σήμερα βλέπουν αυξημένες συντάξεις οριστικά, έχοντας αυτή η Κυβέρνηση αποκαταστήσει τις μεγάλες κοινωνικές αδικίες που δημιούργησε ο «Νόμος Τσίπρα». Και έχοντας προχωρήσει σε αυτές τις μεταρρυθμίσεις, έχουμε δημιουργήσει ένα πιο ισχυρό, πιο δίκαιο, πιο βιώσιμο ασφαλιστικό σύστημα. Άρα, όσοι σήμερα προσπάθησαν να ισχυριστούν ότι ο νόμος για τα Ταμεία Επαγγελματικής Ασφάλισης έρχεται να υποβαθμίσει τον πρώτο πυλώνα ασφάλισης, να πούμε ότι αυτό δεν στηρίζεται από τα γεγονότα που ήδη περιέγραψα. 
Ο πρώτος πυλώνας έχει στηριχθεί υπέρμετρα από αυτήν την Κυβέρνηση και θα συνεχίσει να στηρίζεται. Ως βασικός κορμός του ασφαλιστικού μας συστήματος παραμένουν οι καθορισμένες απολαβές. Ο πρώτος πυλώνας είναι το δημόσιο σύστημα κοινωνικής ασφάλισης. Όμως, για την ισορροπία του συστήματος προς όφελος των ασφαλισμένων, όπως κάνουν όλες οι δυτικές χώρες, όλες οι μεγάλες δυτικές οικονομίες, υπάρχει και ένας άλλος πυλώνας, ο πυλώνας των καθορισμένων εισφορών είτε στην επικουρική σύνταξη, είτε στον δεύτερο πυλώνα, είτε στον τρίτο πυλώνα. Και αυτή η Κυβέρνηση έχει νομοθετήσει ήδη με τη δημιουργία του ΤΕΚΑ για τις επικουρικές συντάξεις και είχα την τιμή να ξεκινήσω τον σχεδιασμό αυτού του νέου συστήματος ως αρμόδιος Υφυπουργός το 2019-2020, πριν αναλάβω την ευθύνη του μεταναστευτικού. 
Το σύστημα καθορισμένων απολαβών -το τονίζω και είναι πολύ σημαντικό να το ακούσει αυτό ο κόσμος- στηρίζεται αποκλειστικά στο κράτος, στον ετήσιο κρατικό προϋπολογισμό δαπανών, ειδικά όταν το σύστημα όπως το ελληνικό δεν έχει συσσωρευμένες αποταμιεύσεις που καλύπτουν πολλά χρόνια ασφαλιστικών εκροών για να μπορούν να παράγουν αποδόσεις που να έχουν επίπτωση στη δυνατότητα πληρωμής συντάξεων. 

Άρα, κάθε χρόνο ο πρώτος πυλώνας στηρίζεται στον κρατικό προϋπολογισμό. Αλλά κοιτώντας μακροπρόθεσμα παράγοντες όπως το δημογραφικό, η δημοσιονομική κατάσταση στο μέλλον, η κυκλικότητα των φορολογικών εσόδων μπορεί να δημιουργήσουν ουσιαστικά προβλήματα σε συστήματα που στηρίζονται αποκλειστικά σε μία πηγή χρηματοδότησης, όπως βίωσαν με τον πιο σκληρό τρόπο οι συνταξιούχοι στα χρόνια των μνημονίων. 
Επίσης, η διαγενεακή αλληλεγγύη που σήμερα αποτελεί βάση του ασφαλιστικού συστήματος έχει, όπως έχει αποδειχθεί, και αυτό όρια αντοχής. Η εγγύηση του κράτους είναι, λοιπόν, αλληλένδετη με τη χρηστή διαχείριση. Και νομίζω αυτό είναι το πιο σημαντικό θέμα που θέλω να πω στη σημερινή μου ομιλία. Το γεγονός ότι η Κυβέρνηση του Κυριάκου Μητσοτάκη από το 2019 μέχρι σήμερα έχει οδηγήσει την ελληνική οικονομία σε αυξημένο ποσοστό ανάπτυξης, σε μείωση των ελλειμμάτων, έχει δημιουργήσει τη δημοσιονομική βάση που μαζί με τις αλλαγές που ανέφερα προς όφελος των ασφαλισμένων εγγυάται για τα επόμενα πολλά χρόνια τη σταθερότητα του ασφαλιστικού συστήματος. 
Βέβαια οι εργαζόμενοι πρέπει να έχουν κίνητρα αποταμίευσης, να επιτύχουν το επίπεδο των συνταξιοδοτικών απολαβών που οι ίδιοι επιθυμούν. Και αυτή είναι η λέξη κλειδί. Να έχει ο εργαζόμενος το δικαίωμα επιλογής, να μπορεί να αποταμιεύσει για το μέλλον στον βαθμό που θέλει και να υπάρχει το θεσμικό πλαίσιο που να δίνει τα κίνητρα και την εγγύηση ώστε αυτή η επένδυση να οδηγήσει σε αυξημένη σύνταξη, με ατομικούς λογαριασμούς και δυνατότητα επίτευξης επενδυτικών αποδόσεων. Και ναι το ΤΕΚΑ ήταν ένα πρώτο βήμα. Και βέβαια, κύριε Υπουργέ, να σημειώσω ότι μπορούμε να κάνουμε πολύ περισσότερα για την επενδυτική στρατηγική του ΤΕΚΑ για να στοχεύσουμε βραχυπρόθεσμα και μακροπρόθεσμα σε αποδόσεις άνω του 5% καθαρές για τους ασφαλισμένους μέλη του. Σήμερα η μεγάλη μεταρρύθμιση αυτή συμπληρώνεται με το νομοσχέδιο για τα επαγγελματικά ταμεία και η Ελλάδα παραμένει μία από τις λιγότερο ανεπτυγμένες χώρες του ΟΑΣΑ στον τομέα της επαγγελματικής ασφάλισης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): ΟΟΣΑ όχι ΟΑΣΑ. Ο ΟΑΣΑ είναι οι αστικές συγκοινωνίες. 
ΝΟΤΗΣ ΜΗΤΑΡΑΚΗΣ: Όταν ψάξω δασκάλα ελληνικών θα σας πάρω τηλέφωνο. 
ΠΡΟΕΔΡΕΥΩΝ (Βασίλειος Βιλιάρδος): Κυρία Κωνσταντοπούλου, μην κάνετε διακοπή. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): ΟΟΣΑ. Οργανισμός Οικονομικής Συνεργασίας και Ανάπτυξης.
ΝΟΤΗΣ ΜΗΤΑΡΑΚΗΣ: Όταν ψάξω δασκάλα ελληνικών, κυρία Κωνσταντοπούλου, αν ψάχνετε για δουλειά του χρόνου, θα σας πάρω τηλέφωνο. 
ΠΡΟΕΔΡΕΥΩΝ (Γεώργιος Γεωργαντάς): Σας παρακαλώ, κυρία Πρόεδρε, μην διακόπτετε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι ΟΟΣΑ το σωστό.
ΝΟΤΗΣ ΜΗΤΑΡΑΚΗΣ: Τα περιουσιακά στοιχείων των επαγγελματικών ταμείων στη χώρα μας είναι μικρότερα από 1% του ΑΕΠ. Σε άλλες χώρες φτάνουν μέχρι και το 50%. Και αυτό δείχνει τη δυνατότητα που έχει αυτή η αγορά να αναπτυχθεί στη χώρα μας. 
Το παρόν νομοσχέδιο περιλαμβάνει ουσιαστικές παρεμβάσεις με άμεσο πρακτικό αποτύπωμα. Να τονίσω τέσσερις. 
Πρώτον, τα ανοιχτά ταμεία επαγγελματικής ασφάλισης. Σήμερα οι εργαζόμενοι σε μια μικρή επιχείρηση, οι ελεύθεροι επαγγελματίες, δεν έχουν πρόσβαση στα ταμεία επαγγελματικής ασφάλισης και αυτό λύνεται με αυτό το νομοσχέδιο. 
Δεύτερον, δίνεται η δυνατότητα φορητότητας των κατοχυρωμένων δικαιωμάτων των ασφαλισμένων ώστε να μην περιορίζεται το δικαίωμα του εργαζόμενου να αλλάξει εργοδότη επειδή έχει τα συνταξιοδοτικά του δικαιώματα σε ένα ταμείο επαγγελματικής ασφάλισης. Δίνουμε ένα βελτιωμένο φορολογικό πλαίσιο για τις εισφορές και για το συνταξιοδοτικό προϊόν. Επίσης, θεσμοθετούνται τα ομαδικά ασφαλιστικά προϊόντα επαγγελματικής συνταξιοδότησης δίνοντας ακόμα περισσότερες δυνατότητες επιλογής στους εργαζόμενους. 
Τονίστηκαν τα οφέλη για τους εργαζόμενους. Τονίστηκαν τα οφέλη για τις επιχειρήσεις. Θέλω να τονίσω τα οφέλη για την εθνική οικονομία. Πρώτα απ’ όλα η συσσώρευση επενδυτικών κεφαλαίων, η διοχέτευση ρευστότητας στην οικονομία και η αποτροπή φυγής κεφαλαίων, η ενίσχυση της μακροπρόθεσμης αποταμίευσης των νοικοκυριών, η δημιουργία μεγάλων εγχώριων θεσμικών επενδυτών γιατί σήμερα η πραγματικότητα είναι ότι στηριζόμαστε σε μεγάλο βαθμό στα ξένα επενδυτικά funds γιατί η ελληνική αγορά, σε αντίθεση με τις αγορές των άλλων προηγμένων δυτικών χωρών, δεν έχει το ίδιο βάθος. 
Για τους πολίτες όλη αυτή η μεταρρύθμιση σημαίνει απελευθέρωση των δικών τους δικαιωμάτων. Η δυνατότητα που τους δίνεται μετά τον ισχυρό πρώτο πυλώνα που αυτή η Κυβέρνηση έχει ενισχύσει, να μπορούν να εκμεταλλευτούν προς όφελός τους το δεύτερο πυλώνα. 
Κλείνοντας θέλω να κάνω μια προσωπική αναφορά. Σήμερα είναι η πρώτη μου ομιλία μετά από απουσία μηνών από τον ρόλο του κοινοβουλευτικού εκπροσώπου για λόγους ευθιξίας. Θέλω να ευχαριστήσω τους συναδέλφους για την υποστήριξη. Πιστεύω ακράδαντα ότι ο Βουλευτής είναι ο πρώτος συνήγορος του πολίτη, δίπλα του για κάθε ζήτημα που αφορά την ορθή λειτουργία του κράτους. Πιστεύω ότι η μεγάλη πλειοψηφία των συναδέλφων συμφωνεί με αυτή τη θέση. Έγινε και μια εμπεριστατωμένη συζήτηση στη διαδικασία αναθεώρησης του Συντάγματος. Πάντως είναι σαφές ότι οι πολιτικοί στον σύγχρονο κόσμο όχι μόνο δεν απολαμβάνουμε ασυλία, όπως κάποιοι νομίζουν, αλλά αντιθέτως έχουμε να αντιμετωπίσουμε διαρκώς ένα τεκμήριο ενοχής για κάθε δημοσίευμα, για κάθε υπόθεση που αναφέρεται το όνομά μας όντας εκτεθειμένοι στον δημόσιο διάλογο. Και αυτός πολλές φορές οδηγεί σε τοξικότητα, σε ακρότητες, που τελικά βλάπτουν το πολίτευμα και τη δημοκρατία. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μηταράκη.
Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:  Ευχαριστώ πολύ, κύριε Πρόεδρε.
Κυρία Υπουργέ, κυρία Υφυπουργέ, πριν ξεκινήσω με το νομοσχέδιο θα αρπαχτώ κι εγώ από το γεγονός ότι σήμερα και αυτή τη στιγμή μέσα στη Βουλή η πλειοψηφία είναι γυναίκες. Και θέλω να πω ότι δεν αρκεί να καταδικάζουμε τις γυναικοκτονίες κάθε φορά που ένα περιστατικό θα συμβεί, κάθε φορά που μία γυναίκα χάνει τη ζωή της, γιατί αυτή καθαυτή η πράξη δεν αλλάζει το αποτέλεσμα. Ούτε τη φέρνει πίσω, ούτε προστατεύει την επόμενη. Η πολιτική οφείλει να προλαμβάνει, να προστατεύει και να λογοδοτεί. Και εμείς οι γυναίκες που έχουμε επιλέξει να βρισκόμαστε στην πολιτική έχουμε μία καθαρή ευθύνη. Να μην συμβιβαστούμε ποτέ με μία κοινωνία όπου ο φόβος θα είναι η ζωή της γυναίκας, της κάθε γυναίκας.
Και άλλο ένα σχόλιο που αφορά την συμπεριφορά των εκπροσώπων της Κυβέρνησης. Πριν από λίγο η κ. Αγαπηδάκη έφυγε από αυτή εδώ την Αίθουσα αγνοώντας τις τοποθετήσεις ενός πολιτικού αρχηγού. Και το ερώτημα είναι το εξής. Αν δεν μπορείτε να σεβαστείτε τους θεσμούς πώς ακριβώς θα σεβαστείτε τον Έλληνα πολίτη; Ο καθένας μας από εδώ έχει ένα θεσμικό ρόλο. Και δεν είναι η προσωπικότητα που καλείστε να σεβαστείτε. Είναι οι άνθρωποι και οι πολίτες τους οποίους ο καθένας από εμάς εκπροσωπεί. 
Με αυτές τις σκέψεις περνάω στο νομοσχέδιο, γιατί το ενδιαφέρον του σημερινού νομοσχεδίου βρίσκεται ίσως λιγότερο σε όσα εισάγει και περισσότερο σε όσα έρχεται να αναθεωρήσει. Και αυτό έχει για το ΠΑΣΟΚ ιδιαίτερη θεσμική σημασία γιατί, όπως έχει ήδη ειπωθεί, ο δεύτερος πυλώνας κοινωνικής ασφάλισης εισήχθη στην ελληνική έννομη τάξη επί κυβέρνησης ΠΑΣΟΚ στη βάση μιας πολύ συγκεκριμένης αντίληψης ότι η επαγγελματική ασφάλιση αποτελεί συμπληρωματικό θεσμό κοινωνικής προστασίας. Δεν υποκαθιστά τη δημόσια κοινωνική ασφάλιση και πολύ περισσότερο δεν μπορεί να λειτουργεί ως έμμεσο άλλοθι για την αποδυνάμωση του πρώτου πυλώνα. Από αυτή, λοιπόν, την αφετηρία θα αξιολογηθούν και οι σημερινές ρυθμίσεις. 
Παρεμβάσεις στην ορθή κατεύθυνση υπάρχουν και οφείλουμε να το πούμε. Το έχει θίξει ήδη άλλωστε ο εισηγητής μας, ο κ. Χρηστίδης. Ακριβώς όμως επειδή δεν έχουμε λόγο να αρνηθούμε κάτι που είναι στην ορθή κατεύθυνση, έχουμε την άνεση να επισημάνουμε την πολιτική διαδρομή που προηγήθηκε. Διότι μόλις δυόμιση χρόνια μετά τον νόμο 5078/2023 η Κυβέρνηση επιστρέφει στη φορητότητα, στα εργοδοτικά σχήματα, στη θεσμική ασυμμετρία μεταξύ ΤΕΑ και ομαδικών ασφαλιστικών προγραμμάτων και στα φορολογικά αντικίνητρα. Τι σημαίνει αυτό στην πράξη; Σημαίνει ότι η Κυβέρνηση επιστρέφει στα ίδια σημεία στα οποία είχε ασκήσει το 2023 συγκεκριμένη κρητική στο ΠΑΣΟΚ και τα οποία επανέλαβε και πέρυσι μέσω της Μαύρης Βίβλου. Για τον πολίτη φρονώ ότι δεν έχει ιδιαίτερη σημασία ποιος δικαιώθηκε. Έχει βέβαια ιδιαίτερη σημασία το να ξέρει ότι όλα όσα έχει ανάγκη και το ΠΑΣΟΚ τα λέει σήμερα, η Κυβέρνηση τα φέρνει καθυστερημένα. 
Έχει όμως σημασία, επίσης, να δούμε γιατί χρειάστηκε η Κυβέρνηση να επανέλθει δυόμισι χρόνια μετά σε ζητήματα στα οποία θεωρούσε η ίδια ότι είχε δώσει απαντήσεις. Θα αναρωτηθεί κανείς «Εντάξει. Πού είναι το πρόβλημα όταν η μεταστροφή οδηγεί σε βελτιώσεις;». Το θέμα είναι στην πραγματικότητα ένα χρήσιμο μάθημα για την ποιότητα της νομοθέτησης. Πέραν αυτού όμως το βαθύτερο ζήτημα είναι άλλο. Ο δεύτερος πυλώνας δεν λειτουργεί αυτοτελώς. Η προοπτική του εξαρτάται από την αξιοπιστία του πρώτου πυλώνα, από την πραγματική ανταποδοτικότητα του ασφαλιστικού συστήματος και βεβαίως από την οικονομική δυνατότητα του ασφαλισμένου. Περισσότεροι από τρεις στους τέσσερις μη μισθωτούς παραμένουν στην πρώτη ασφαλιστική κατηγορία. Γιατί συμβαίνει αυτό; Μόνο επειδή πρόκειται για τη χαμηλότερη εισφορά ή μήπως επειδή ο ασφαλισμένος δεν πείθεται ότι μεγαλύτερη επιβάρυνση σήμερα θα αποτυπωθεί σε αισθητά ορατές και καλύτερες παροχές αύριο; 
Αυτό είναι το πραγματικό ζήτημα της ανταποδοτικότητας. Και αν αυτή η σχέση δεν είναι σαφής και πειστική στον πρώτο πυλώνα, είναι δύσκολο να θεωρήσουμε ότι αρκεί η θεσμική βελτίωση του δεύτερου για μαζική κουλτούρα συμπληρωματικής ασφάλισης. 
Την ίδια στιγμή, πάντως, τα στοιχεία δείχνουν ότι ο δεύτερος πυλώνας έχει αρχίσει να αποκτά μια αναπτυξιακή δυναμική. Το ενεργητικό των ΤΕΑ προαιρετικής ασφάλισης έφτασε το 2015 τα 621 εκατομμύρια ευρώ. Αυτό είναι θετικό. Δεν αναιρεί, όμως, το γεγονός ότι η συνολική βάση από την οποία ξεκινάει η χώρα μας παραμένει εξαιρετικά χαμηλή. Το ενεργητικό των συνταξιοδοτικών φορέων στην Ελλάδα εξακολουθεί να αντιστοιχεί στο 1,1% του ΑΕΠ, όταν σε αρκετές οικονομίες του ΟΟΣΑ υπερβαίνει κατά πολύ το 50%. 
Άρα, το ζήτημα δεν είναι μόνον αν τα ταμεία μεγαλώνουν, διότι προηγείται ένα πολύ πιο σημαντικό ερώτημα: Ποιος έχει τη δυνατότητα να αποταμιεύσει; Έχει ο μισθωτός σε μια μικρή επιχείρηση; Ο αυτοαπασχολούμενος; Ο άνθρωπος του μεσαίου εισοδήματος; Όταν το μεγαλύτερο μέρος του διαθέσιμου εισοδήματος κατασπαταλείται στη στέγαση, στις βασικές ανάγκες, στην υγεία -στην υγεία που έχουμε τις δεύτερες υψηλότερες ιδιωτικές δαπάνες, όταν έχουμε δημόσιο σύστημα υγείας. 
Αν ο δεύτερος πυλώνας αναπτυχθεί, κυρίως, μεταξύ εκείνων που διαθέτουν ήδη σημαντική αποταμιευτική δυνατότητα, μπορεί να έχουμε δημιουργήσει έναν αποτελεσματικό χρηματοοικονομικό θεσμό, αλλά δεν έχουμε επιτύχει τη διεύρυνση της κοινωνικής προστασίας. 
Και εδώ ακριβώς αποκτά μεγάλη σημασία η εποπτεία. Η δημιουργία περισσότερων και πιο σύνθετων σχημάτων προσφέρει μεγαλύτερες δυνατότητες, αλλά αυξάνει ταυτόχρονα τις απαιτήσεις ελέγχου. Και με ποια στελέχωση θα γίνει ο έλεγχος; 
Προχωρώ και αφήνω κάποια σημεία γιατί θέλω να θίξω τη σημερινή επικαιρότητα. Και η σημερινή επικαιρότητα, κυρίες και κύριοι συνάδελφοι, προσφέρει ένα ενδιαφέρον παράδειγμα για την αξία της θεσμικής μνήμης. Ο Πρωθυπουργός ανακοίνωσε χθες την κατάργηση των περικοπών στις συντάξεις χηρείας και την καταβολή αυξημένων ποσών σε οκτώμισι χιλιάδες δικαιούχους. Μόνο που όταν το επεσήμανε το ΠΑΣΟΚ -για την πολιτική ιστορία του ζητήματος, δεν αρχίζει σήμερα ούτε χθες αυτή η συζήτηση- η ίδια η Κυβέρνηση είχε υπερασπιστεί τον Νόμο Κατρούγκαλου ενώπιον του ΣτΕ. Η ίδια Κυβέρνηση είχε φέρει την εγκύκλιο Τσακλόγλου. Και σήμερα, η ίδια Κυβέρνηση υιοθετεί την κατάργηση της περικοπής μετά την τριετία, τη διατήρηση των δύο εθνικών συντάξεων, δηλαδή, επιλογές που το ΠΑΣΟΚ ήδη είχε προτείνει. 
Καλώς πράττει, αλλά η ορθή μεταβολή μιας θέσης δεν μπορεί να μετατραπεί αναδρομικά σε απόδειξη συνέπειας. 
Παραμένει, παράλληλα, ανοιχτό ένα ζήτημα όπως εκείνο που αφορά τις περιπτώσεις πριν το Μάιο του 2016, που οι παροχές παραμένουν εξαιρετικά χαμηλές. Και μέσα σε αυτήν την κατηγορία, κυρία Υπουργέ, είναι και οι επιζώντες σύζυγοι που ήταν κατά τον χρόνο του θανάτου εν ενεργεία δημόσιοι υπάλληλοι. Αυτοί βρέθηκαν αντιμέτωποι με εξαιρετικά δυσμενείς επιλογές ως προς τη σύνταξη λόγω θανάτου, ως προς την ασφαλιστική αξιοποίηση της δικής τους υπηρεσίας.
Μπορούμε, λοιπόν, σήμερα να λέμε ότι αποκαθίσταται μια αδικία, όταν ταυτόχρονα αφήνουμε όλους αυτούς τους ανθρώπους εγκλωβισμένους σε συνέπειες ενός παλαιότερου καθεστώτος; Θα ήθελα τη θέση σας σε αυτό. 
Αν, λοιπόν, σήμερα ξεκινά να διαγράφεται μια ευρύτερη ασφαλιστική μεταστροφή, οι προτάσεις του ΠΑΣΟΚ για το ΕΚΑΣ, τα ποσοστά αναπλήρωσης, τις επικουρικές συντάξεις, τη 13η σύνταξη και τις συντάξεις αναπηρίας, είναι ήδη γνωστές. Και εκεί θα φανεί το πραγματικό εύρος της μεταβολής. 
Και επειδή μια συζήτηση για την κοινωνική ασφάλιση δεν μπορεί να ξεχάσει το πρώτο αυτονόητο στάδιο, που είναι η ίδια η εργασία, αυτή η εργασία που στον Έλληνα ο μισθός του τελειώνει τη δέκατη τέταρτη με δέκατη έβδομη ημέρα, θέλω να θέσω ένα ζήτημα γύρω από ένα θέμα που είναι ήδη γνωστό. Αναφέρομαι στους εργαζόμενους στα σπιτάκια ανακύκλωσης, ένα θέμα που έφτασε σε μένα στο Λασίθι και γενικότερα στην Κρήτη. Εργαζόμενοι που μετά τη λήξη της σύμβασης μεταξύ ΤΕΧΑΝ και ΕΣΔΑΚ έχουν ήδη καταγγείλει πληρωμές έναντι, αναγκαστικές άδειες, μετακινήσεις και πιέσεις προς παραίτηση. Έχουν ήδη κινητοποιηθεί. Και τώρα, μέσα σε αυτήν την αναστάτωση γύρω από τα σπιτάκια ανακύκλωσης, βρίσκονται αντιμέτωποι με το ενδεχόμενο διαθεσιμότητας. Δηλαδή, άλλη μια φορά το κόστος της διαδικασίας θα το πληρώσει εκείνος ο οποίος δεν έχει καμία ανάμειξη στις αποφάσεις, ο εργαζόμενος. 
Κυρία Υπουργέ, θα ήθελα τη θέση σας και σε αυτό. 
Το πραγματικό ερώτημα -και κλείνω με αυτό- δεν είναι αν υπάρχουν διορθώσεις ενιαίας αντίληψης για την κοινωνική ασφάλεια, για τη σχέση που έχει το δημόσιο με το συμπληρωματικό σύστημα, αλλά κυρίως για την ανταποδοτικότητα, την πραγματική δυνατότητα αποταμίευσης και την εποπτεία, καθώς και την ασφάλεια της εργασίας. Αυτά είναι τα σημαντικά ζητήματα και αυτήν την απάντηση, όπως καταλάβατε, δεν θα τη δώσουν οι ρυθμίσεις του σημερινού νομοσχεδίου, αλλά κυρίως όσα μένουν έξω από αυτό το νομοσχέδιο και εμείς έχουμε επισημάνει.
Σας ευχαριστώ πολύ.
(Χειροκροτήματα)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Σπυριδάκη.
Καλείται στο Βήμα η κ. Θεοδώρα Τζάκρη, Ανεξάρτητη Βουλευτής και θα ακολουθήσει η Υφυπουργός. 
ΘΕΟΔΩΡΑ ΤΖΑΚΡΗ: Κυρίες και κύριοι Βουλευτές, στην Ελλάδα που τρέχει με ρυθμούς η δημογραφική συρρίκνωση στο 45%, στην Ελλάδα όπου η κατασκευασμένη ακρίβεια Μητσοτάκη έχει εξανεμίσει τις αποταμιεύσεις του 80% των Ελλήνων, στην Ελλάδα που οι ληξιπρόθεσμες οφειλές στον ΕΦΚΑ αγγίζουν ήδη τα 50 δισεκατομμύρια ευρώ και σε τρία χρόνια από σήμερα, κυρία Υπουργέ, θα αντιστοιχεί ένας εργαζόμενος σε έναν συνταξιούχο, η Κυβέρνηση φέρνει ένα νομοσχέδιο σήμερα σκληρά ταξικό, το οποίο απευθύνεται στους δύο εκ των δέκα Ελλήνων οι οποίοι βλέπουν, βεβαίως, τα εισοδήματά τους να εκτοξεύονται, ακριβώς, λόγω της κυβερνητικής πρόνοιας. 
Υπέρ αυτών των λίγων, λοιπόν, φέρνει ένα νομοσχέδιο όπου το κράτος, με τα θηριώδη υπερπλεονάσματά του, θα εγγυάται σε πολύ υψηλότερο βαθμό απ’ ότι οι ιδιωτικές ασφαλιστικές εταιρείες αυτήν την υβριδική εξατομικευμένη πρόσθετη σύνταξη. 
Πάμε, λοιπόν, να δούμε τι συμβαίνει με το νομοσχέδιο αυτό. Τρία χρόνια μόλις μετά την ψήφιση του τελευταίου νόμου για την ιδιωτική επαγγελματική ασφάλιση, του ν. 5078/2023, ο οποίος παρουσιάστηκε τότε από την Κυβέρνηση ως ολοκληρωμένο πλαίσιο επαγγελματικής ασφάλισης, αυτός έχει ήδη υποστεί ουσιώδεις τροποποιήσεις και παρατάσεις των μεταβατικών του ρυθμίσεων ενώ προωθείται ήδη η νέα εκτεταμένη τροποποίησή του. 
Η Κυβέρνηση επανέρχεται με το νέο νομοσχέδιο παρουσιάζοντας την ανάπτυξη της επαγγελματικής ασφάλισης και τη δημιουργία ανοιχτών ταμείων επαγγελματικής ασφάλισης και ομαδικών ασφαλιστικών προϊόντων επαγγελματικής συνταξιοδότησης ως ένα ακόμη βήμα για την ενίσχυση του συνταξιοδοτικού εισοδήματος των εργαζομένων. 
Ωστόσο η εξέλιξη αυτή είναι μια ακόμη κανονιστική αστάθεια που δημιουργεί αβεβαιότητες για τα ΤΕΑ, τους εργοδότες και τους ήδη ασφαλισμένους σε αυτά και εγείρει ζητήματα επάρκειας, τόσο για τον αρχικό σχεδιασμό όσο και για τη σωστή νομοτεχνική προετοιμασία του. Η ανάγκη για πρόσθετη συνταξιοδοτική προστασία είναι ασφαλώς υπαρκτή. Το ερώτημα, κατά συνέπεια, δεν είναι αν χρειάζεται συμπληρωματική σύνταξη. Το πραγματικό ερώτημα είναι ποιος μπορεί να την αποκτήσει και ποιος τελικά θα ωφεληθεί από τη δημιουργία αυτής της νέας αγοράς.
Αλλά, ας πάρουμε τα πράγματα από την αρχή. Με την επαγγελματική ασφάλιση να προβάλλεται σαν μια διέξοδος για τους ασφαλισμένους για την απόκτηση συμπληρωματικής σύνταξης και άλλων παροχών, η Κυβέρνηση θεωρεί ότι με το νομοσχέδιο αυτό, δίνοντας στους εργαζόμενους και στις επιχειρήσεις περισσότερες επιλογές, ενισχύει την επαγγελματική ασφάλιση στην Ελλάδα. Είναι, όμως, πράγματι έτσι; 
Ας δούμε ποια είναι σήμερα η εικόνα του δεύτερου πυλώνα. Στις 31/12 του 2025 δραστηριοποιούνταν στην Ελλάδα 27 ταμεία επαγγελματικής ασφάλισης, από τον δημόσιο τομέα, τη ναυτιλία, τον τραπεζικό τομέα, τους αστυνομικούς, τους πυροσβέστες, τους λιμενικούς, που αντιπροσωπεύουν μόλις το 1% των συντάξεων με περίπου 55.000 μέλη και περί τα 580 εκατομμύρια ευρώ. 
Γιατί συμβαίνει αυτό και το ΤΕΑ, δηλαδή ο δεύτερος πυλώνας, παρά τη θεσμοθέτησή τους από το 2002 παραμένει εξαιρετικά μικρός ο αριθμός των συμμετεχόντων σε αυτά; Γιατί τα ΤΕΑ δεν κατάφεραν μέχρι σήμερα να αποκτήσουν μαζική συμμετοχή; Αυτό δεν μπορεί βεβαίως να αποδοθεί σε θεσμικές αδυναμίες. Στον μεγαλύτερο βαθμό το θέμα είναι οικονομικό, που είναι βεβαίως και το σημαντικότερο εμπόδιο για την ανάπτυξη του δεύτερου πυλώνα. Και εκεί βρίσκεται η απάντηση γιατί δεν έχει αναπτυχθεί μέχρι σήμερα. 
Μια ακόμη αιτία θα μπορούσε να είναι η μικρή ασφαλιστική αντίληψη των νέων ανθρώπων οι οποίοι, ενδεχομένως, θα είχαν μια προοπτική να επενδύσουν, να αποταμιεύσουν δηλαδή σε ένα επαγγελματικό ταμείο. Ο εργαζόμενος δεν έχει σήμερα μεγάλο διαθέσιμο εισόδημα, θα έλεγα ότι έχει ανύπαρκτο διαθέσιμο εισόδημα. Αν κάποιος εργαζόμενος αμείβεται σήμερα με 1.000 - 1.200 ευρώ μεικτά, θα μπορούσε να αποταμιεύσει 50 - 100 ευρώ το μήνα για σύνταξη; Η απάντηση είναι πως «όχι». Αν δεν περισσεύουν τα χρήματα, δεν δημιουργείται ζήτηση για ΤΕΑ όσο καλό κι αν είναι το προϊόν. 
Η μικρή επιχείρηση, επίσης, δυσκολεύεται να χρηματοδοτήσει. Μια επιχείρηση με δέκα εργαζόμενους, για παράδειγμα, μπορεί να θέλει να προσφέρει μια συνταξιοδοτική παροχή, μια εργοδοτική εισφορά της τάξεως των 50 ευρώ το μήνα, αυτό σημαίνει 6.000 ευρώ το έτος κι αν θέλει να δώσει μια συνταξιοδοτική εισφορά 100 ευρώ το μήνα, αυτό σημαίνει 12.000 ευρώ το έτος. Μπορεί μια μικρή επιχείρηση να αντεπεξέλθει σε αυτό; Το κόστος είναι υψηλό όταν ήδη υπάρχει η υποχρεωτική εισφορά στον πρώτο πυλώνα. Ο εργαζόμενος σκέφτεται «ήδη πληρώνω εισφορές για σύνταξη, γιατί να πληρώνω επιπλέον» και ο εργοδότης «ήδη πληρώνω εργοδοτικές εισφορές, γιατί να προσθέσω κι άλλο κόστος».  

Επομένως, o Έλληνας εργαζόμενος δεν έχει χρήματα, ο Έλληνας εργαζόμενος έχει περιορισμένη δυνατότητα μακροχρόνιας αποταμίευσης, όταν η Ελλάδα χαρακτηρίζεται διαχρονικά από πολύ χαμηλή αποταμίευση των νοικοκυριών σε σχέση με την υπόλοιπη Ευρώπη. Ένα ΤΕΑ ζητά από τον εργαζόμενο να του πάρει χρήματα και να τα δεσμεύσει για πολλά χρόνια, όταν απέναντι έχει αυτός να αντιμετωπίσει κόστος ενοικίου, στεγαστικό κόστος, κόστος ζωής, κόστος διαβίωσης παιδιών, φόρους, εισφορές και δάνεια. Η σύνταξη σε 25 χρόνια βρίσκεται πολύ χαμηλότερα στις προτεραιότητές του. Σε όλα αυτά πρέπει να προστεθεί και το κόστος λειτουργίας ενός ΤΕΑ που είναι και διοικητικό, είναι και λογιστικό, είναι και εσωτερικών ελέγχων, είναι και αναλογιστικών μελετών. Και εδώ βεβαίως, πρέπει να προστεθεί και η σφιχτή εποπτεία από την Τράπεζα της Ελλάδος, η οποία βαρύνει περαιτέρω το διοικητικό κόστος αυτών των ταμείων. 
Η πραγματικότητα ωστόσο είναι πιο κυνική και αμείλικτη. Πρόκειται για μια απροκάλυπτη προσπάθεια αποποίησης των κρατικών ευθυνών, ιδιωτικοποίησης του ασφαλιστικού ρίσκου και παράδοσης της επικουρικής επαγγελματικής αποταμίευσης των Ελλήνων στα κερδοσκοπικά funds, στις τράπεζες και στα ιδιωτικά βεβαίως ασφαλιστικά συμφέροντα. 
Το νομοσχέδιο προωθεί τη δημιουργία ανοιχτών ταμείων επαγγελματικής ασφάλισης και των ομαδικών βεβαίως ασφαλιστικών προϊόντων, προσφέροντας πακέτο φορολογικών κινήτρων. Στα χαρτιά λοιπόν η Κυβέρνηση μιλάει για ελευθερία επιλογής και συμπληρωματικότητα. Στην πράξη όμως σε μια αγορά εργασίας με μισθούς πείνας, καλπάζουσα ακρίβεια και γενικευμένη επισφάλεια αυτή η δεύτερη συμπληρωματική σύνταξη σημαίνει ουσιαστικά δεύτερη αφαίμαξη. Για τον εργαζόμενο, όπως εξήγησα ήδη των χιλίων ευρώ η υποτιθέμενη επιπλέον αποταμίευση αποτελεί πολυτέλεια που δεν αντέχει. Φορολογικά κίνητρα υπάρχουν μόνο για τους έχοντες. Οι φορολογικές απαλλαγές και οι εκπτώσεις εισφορών δεν ωφελούν τον χαμηλόμισθο, τον επισφαλώς εργαζόμενο, τον αυτοαπασχολούμενο με τα ασταθή έσοδα. Αφορούν στα υψηλότερα εισοδήματα και στους εργοδότες που απαλλάσσονται από ουσιαστικές αυξήσεις. 
Ωστόσο, καμία κουβέντα δεν γίνεται για τη φορολόγηση με 10% στο εφάπαξ που δίνουν αυτά τα ταμεία, σε ήδη φορολογημένα χρήματα που κάποιος έχει αποταμιεύσει σε ένα τέτοιο ταμείο. Επίσης, διευρύνονται και οι ανισότητες στην τρίτη ηλικία, καθώς η μετατόπιση του βάρους από το κράτος στον πολίτη, δημιουργεί πολίτες δύο ταχυτήτων, εκείνους που έχουν μια αξιοπρεπή ιδιωτικά αγορασμένη συμπληρωματική επικουρική ασφάλιση και στους φτωχούς που εξαρτώνται βεβαίως από τα ψίχουλα του δημοσίου πρώτου πυλώνα. 
Κυρία Υπουργέ, θέλω να σας απευθύνω και μερικά ερωτήματα, μιας που είστε εδώ. Πόσοι εργαζόμενοι με εισόδημα κάτω από 1.200 ευρώ συμμετέχουν σήμερα στα ΤΕΑ; Πόση είναι η μέση εργοδοτική εισφορά; Πόση είναι η μέση εισφορά του εργαζομένου; Πόσο κοστίζει συνολικά η διαχείριση και ποιο είναι το καθαρό όφελος μετά τις προμήθειες; Αν η απάντηση είναι ότι συμμετέχουν κυρίως εργαζόμενοι με υψηλές αποδοχές, τότε δεν έχουμε πραγματικά δεύτερο πυλώνα για όλους. Δεν υπάρχει καμία εγγύηση αποδόσεων, καμία ασφάλεια απέναντι στις διεθνείς χρηματοπιστωτικές κρίσεις. Το ρίσκο μεταφέρεται αποκλειστικά στον εργαζόμενο και υπάρχει τεράστια διαφορά μεταξύ του έχω έναν ατομικό επενδυτικό λογαριασμό, που μεγαλώνει ή μικραίνει ανάλογα με τις αγορές και έχω εγγυημένη σύνταξη συγκεκριμένου ύψους. 
Θέλω να προσθέσω και κάτι ακόμη. Η σύγκριση με την Ευρώπη, που αποσιωπά η Κυβέρνηση αυτή. Το Υπουργείου Εργασίας επικαλείται επιλεκτικά τα ευρωπαϊκά πρότυπα, όπως τη Δανία και την Ολλανδία. Αποσιωπά όμως το βασικότερο. Ότι στις χώρες αυτές ο δεύτερος πυλώνας λειτουργεί πάνω σε ισχυρές συλλογικές συμβάσεις. Υπάρχει υποχρεωτική και τεράστια εργοδοτική συμμετοχή και αυστηρότατος δημόσιος έλεγχος. Και όχι βεβαίως στη βάση μιας αποψιλωμένης ελληνικής εργατικής νομοθεσίας και της ασυδοσίας της αγοράς. Στη Γερμανία όπου επιχειρήθηκε βεβαίως η ιδιωτικοποίηση της επικουρικής ασφάλισης, το σύστημα κρίθηκε αποτυχημένο για τα χαμηλά εισοδήματα και σήμερα αναθεωρείται ριζικά. 
Η Κυβέρνηση αγνοεί σκοπίμως τα διδάγματα αυτά γιατί ο στόχος της είναι να μετακινηθεί σταδιακά η χώρα μας που σχεδόν όλη η εξωτερική προστασία στηρίζεται στο δημόσιο σύστημα προς την υβριδικότητα του αθροίσματος, δημόσια σύνταξη, συν επαγγελματική σύνταξη, συν ιδιωτική αποταμίευση. Όμως η ανάπτυξη του δεύτερου πυλώνα προϋποθέτει έναν ισχυρό πρώτο πυλώνα. 
Πρώτα, λοιπόν, πρέπει να ενισχύσουμε την ικανότητα του δημόσιου συστήματος να χορηγεί επαρκείς συντάξεις και μετά συζητάμε για τον χώρο που πρέπει να αφεθεί στον δεύτερο πυλώνα. Το δημόσιο ασφαλιστικό σύστημα χρηματοδοτείται σε μεγάλο βαθμό από την εργασία. Άρα χρειαζόμαστε περισσότερες θέσεις εργασίας και βεβαίως καλύτερα αμειβόμενη εργασία. 
Το Υπουργείο Εργασίας πρέπει να επικεντρώσει την προσοχή του σε τέσσερα ζητήματα: στην αδήλωτη εργασία, στην υποδήλωση μισθών, στην εικονική μερική απασχόληση και στη μη καταβολή εισφορών περί της οποίας…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Τζάκρη. 
Καλείται στο Βήμα η Υφυπουργός Εργασίας, η κυρία Άννα Ευθυμίου. 
ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης): Σας ευχαριστώ, κύριε Πρόεδρε.
Κυρία Υπουργέ, κυρίες και κύριοι συνάδελφοι, το νομοσχέδιο αυτό αποτελεί μια μεταρρύθμιση πλήρως εναρμονισμένη με το ενωσιακό δίκαιο. Αυξάνει το μελλοντικό εισόδημα των εργαζομένων προαιρετικά για όποιον έχει τη δυνατότητα και για όσο έχει τη δυνατότητα, μέσω μιας επιπλέον συνταξιοδοτικής παροχής, συμπληρωματικής, δίνει ένα πρόσθετο κίνητρο στις επιχειρήσεις για προσέλκυση και παραμονή των εργαζομένων σε αυτές και συμβάλλει στην ανθεκτικότητα του ασφαλιστικού συστήματος. Παράλληλα, δημιουργεί νέες αποταμιεύσεις που στηρίζουν την ανάπτυξη της ελληνικής οικονομίας.
Μετά από την ενδελεχή συζήτηση του νομοσχεδίου αυτού σε τέσσερις συνεδριάσεις στην αρμόδια επιτροπή της Βουλής, πιστεύω ότι το νομοσχέδιο αυτό έρχεται σήμερα στην Ολομέλεια με θετική βάση. Έρχεται προς ψήφιση έχοντας μία ευρύτερη, ευρύτατη μάλλον, κοινωνική συναίνεση. Και σας προτρέπω να ανατρέξετε στα Πρακτικά της επιτροπής, όσοι δεν ήσασταν στην επιτροπή, για την ακρόαση των φορέων. Αυτό αποτυπώθηκε σε όλους τους τόνους, από τη συντριπτική πλειοψηφία των φορέων τόσο των βασικών εκπροσώπων των κοινωνικών εταίρων όσο και των βασικών εκπροσώπων της επαγγελματικής ασφάλισης, όπως είναι η Ένωση Ασφαλιστικών Εταιρειών, αλλά και η ΕΛΕΤΕΑ.
Και πράγματι έγινε ένας γόνιμος διάλογος τόσο πριν όσο και κατά την κατάρτιση και διαβούλευση, που είναι σταθερή πολιτική επιλογή της Υπουργού και μάλιστα ενσωματώθηκαν από τη διαβούλευση άνω των 90% των παρατηρήσεων, όσων κατατέθηκαν. 
Παρότι είμαι γέννημα θρέμμα της Νέας Δημοκρατίας επί 28 ενεργά έτη δεν συγκρότησα τη στάση μου ως Υφυπουργός με χαρτοφυλάκιο για την κοινωνική ασφάλιση και την κατάρτιση και επεξεργασία του νομοσχεδίου μέσα σε κομματικά στεγανά, αλλά με το πνεύμα της ειλικρινούς συνεννόησης και συναίνεσης. Επιπρόσθετα, πραγματικά αποτελεί βαθιά πεποίθησή μου ότι τέτοια νομοσχέδια ιδιαίτερης κοινωνικής σημασίας είναι χρήσιμο να εξετάζονται κάτω από το πνεύμα συνεννόησης. Κατά την κατάρτιση του νομοσχεδίου αυτού, όταν προτεραιοποιήθηκε από την κυρία Υπουργό, έθεσα τρεις κρίσιμους στόχους. Πρώτον, να βελτιώνει πραγματικά ζητήματα του ισχύοντος πλαισίου, δεύτερον, να απευθύνεται σε περισσότερους εργαζόμενους, ελεύθερους επαγγελματίες και επιχειρήσεις και τρίτον, να αποτυπώνει το πολιτικό μήνυμα της Κυβέρνησης και του Πρωθυπουργού Κυριάκου Μητσοτάκη, που είναι η αξιοπιστία, η σταθερότητα και η προοπτική ιδιαίτερα για τη νέα γενιά. 
Πιστεύω ότι το νομοσχέδιο αυτό ανταποκρίνεται πλήρως στους παραπάνω στόχους και πέρα από την επιστημονική μου κατάρτιση, αλλά και το γεγονός ότι είμαι μάχιμη, σε δικαστήρια, δικηγόρος πάρα πολλά έτη, είχα και ένα σημαντικό πλεονέκτημα ως η εισηγήτρια του ν.5078/2023. Αυτό μου επέτρεψε να γνωρίζω σε βάθος τόσο τις τότε κοινοβουλευτικές διαδικασίες όσο και τις θέσεις που είχαν διατυπώσει όλοι οι εμπλεκόμενοι φορείς και κοινωνικοί εταίροι. 
Μέσα, λοιπόν, από αυτά τα δύο χρόνια εφαρμογής του νόμου έχουμε πλέον τη δυνατότητα να αξιολογήσουμε τι λειτούργησε, ποια ζητήματα ανέκυψαν και ποιες διορθωτικές παρεμβάσεις είναι αναγκαίες. Θα ήθελα, όμως, να ξεκαθαρίσω ότι με τον ν.5078/2023 εκσυγχρονίστηκε ο θεσμός της επαγγελματικής ασφάλισης μέσω μιας σειράς δομικών αλλαγών στον τρόπο λειτουργίας των Ταμείων Επαγγελματικής Ασφάλισης ώστε να αρθούν περιορισμοί που είχαν λειτουργήσει ως τροχοπέδη για την ανάπτυξή τους. Και για εμάς είναι σημαντικό ότι με τον νόμο αυτόν μεταφέρθηκε η εποπτεία των Ταμείων Επαγγελματικής Ασφάλισης και το σύνολο των σχετικών αρμοδιοτήτων στην Τράπεζα της Ελλάδος. Αποδείχτηκε άλλωστε αυτόν τον ενάμιση χρόνο που είναι στην εποπτεία της με μετρήσιμα αποτελέσματα. Και ήταν και σημαντική η τεχνοκρατική συμβολή της Τράπεζας της Ελλάδος στην κατάρτιση του σημερινού νομοσχεδίου και την ευχαριστούμε γι’ αυτό. 
Ωστόσο έχουμε μια παραδοχή και η παραδοχή είναι ότι είμαστε ουραγοί στο κομμάτι της επαγγελματικής ασφάλισης. Αυτό άλλωστε φαίνεται και από την έκθεση του Ελεγκτικού Συνεδρίου για τη δημοσιονομική βιωσιμότητα έτους 2024. Την καταθέτω για τα Πρακτικά. 
(Στο σημείο αυτό η Υφυπουργός Εργασίας και Κοινωνικής Ασφάλισης κ.   Άννα Ευθυμίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Επομένως, λοιπόν, έχουμε αυτό αυτήν την πραγματικότητα. Και αυτή η πραγματικότητα δείχνει ότι οι αλλαγές που φέρνουμε σήμερα εδώ είναι αναγκαίες. Να συμφωνήσουμε, λοιπόν, όπως τέθηκε και από το ΠΑΣΟΚ και από το σύνολο της Αντιπολίτευσης ότι προφανώς η επαγγελματική ασφάλιση είναι συμπληρωματικός θεσμός. Αλλά πρέπει να συμφωνήσουμε ότι και αυτές οι αλλαγές είναι αναγκαίες. Ιδίως τη στιγμή, κύριε Μάντζο, που το ΠΑΣΟΚ, ο εισηγητής σας, υπερθεματίζει και καυχιέται θα έλεγα ότι κάποιες από αυτές τις αλλαγές που ψηφίζουμε σήμερα ήταν αυτές που προτείνατε εσείς τότε. 
Έρχομαι λοιπόν και ρωτάω. Αν τις κρίνετε αναγκαίες, που λογικά τις κρίνετε, θα ψηφίσετε σήμερα το νομοσχέδιο με τις αλλαγές που εσείς καυχιέστε ότι τις προτείνατε τότε, δεδομένου ότι και τότε είχατε ψηφίσει περίπου το 50% των σχετικών αντιστοίχων διατάξεων του ν.5078;

Θα επικεντρωθώ τώρα στην ομιλία μου στις βασικές αιτιάσεις της Αντιπολίτευσης που όπως τις ξεχώρισα είναι τρεις: 
Αιτίαση πρώτη της Αντιπολίτευσης: Μη στήριξη του πρώτου πυλώνα. Ξεκαθαρίζω ότι είναι σταθερά ακλόνητη η επιλογή μας για τη στήριξη του πρώτου πυλώνα της υποχρεωτικής ασφάλισης στο δημόσιο σύστημα ασφάλισης. Άλλωστε, όπως το ξεκαθάρισε και η Υπουργός, και η στήριξη του πρώτου πυλώνα πραγματοποιείται με συγκεκριμένες πολιτικές, διεύρυνση του εργατικού δυναμικού, πεντακόσιες εξήντα τρεις χιλιάδες νέες θέσεις εργασίας και στρατηγική επιλογή του Υπουργείου Εργασίας, η ενίσχυση των ευάλωτων ομάδων, νέοι, γυναίκες, άτομα με αναπηρία, εργαζόμενοι μεγαλύτερης ηλικίας, εργαζόμενοι συνταξιούχοι. Φάνηκαν τα αποτελέσματα. Είναι μετρήσιμα. Τριακόσιες χιλιάδες περίπου έχουν εγγραφεί στην πλατφόρμα. 
Δεύτερος τρόπος αντιμετώπισης της φοροδιαφυγής μέσω και της ψηφιακής κάρτας εργασίας και μέσω της ψηφιοποίησης του ΕΦΚΑ. Φυσικά, να ξεκαθαρίσω στην παρούσα περίπτωση, επειδή τέθηκε από το ΚΚΕ, ότι σε καμία περίπτωση δεν υποκρύπτεται καμία πρόθεση μέσα από το νομοσχέδιο αυτό για την υποχρεωτική υπαγωγή στην επαγγελματική ασφάλιση. Το ξεκαθαρίζουμε αυτό. 
Δεύτερος προβληματισμός της Αντιπολίτευσης: Για την αξιοπιστία του Θεσμού. Απάντηση: Στρατηγικός στόχος του υπό αναθεώρηση θεσμικού πλαισίου είναι η δημιουργία πραγματικά ισότιμων συνθηκών λειτουργίας μεταξύ όλων των εγκεκριμένων σχημάτων του δεύτερου πυλώνα επαγγελματικής ασφάλισης είτε είναι ταμεία επαγγελματικής ασφάλισης, είτε ομαδικά συνταξιοδοτικά συμβόλαια. Κι αυτές λοιπόν οι ισότιμες συνθήκες λειτουργίας που φέρνουμε, η εξομοίωση, θα δημιουργήσει ένα ίσο επίπεδο προστασίας δικαιωμάτων, θα ενισχυθεί περισσότερο η αποτελεσματική λειτουργία του δεύτερου πυλώνα κι έτσι θα διασφαλιστούν υγιείς συνθήκες ανταγωνισμού.
Στην κατεύθυνση, λοιπόν, αυτήν θεσπίζουμε κι ένα νέο ασφαλιστικό προϊόν, το Ανοικτό Ομαδικό Ασφαλιστικό Προϊόν Επαγγελματικής Συνταξιοδότησης, ο ΟΑΠΕΣ, κατά αντιστοιχία των ανοιχτών ΤΕΑ, χωρίς να παραβιάζεται η αρχή της ιδιωτικής πρωτοβουλίας και ειδικότερα της ελευθερίας των συμβάσεων.
Μέσω αυτού, ερχόμαστε και υλοποιούμε μια σημαντική πολιτική μας δέσμευση -τότε, όταν ψηφίστηκε ο ν.5078/2023- που ήταν ακριβώς η εξομοίωση του πλαισίου λειτουργίας, ταμεία επαγγελματικής ασφάλισης και ομαδικά συνταξιοδοτικά ασφαλιστικά προγράμματα. Είμαστε λοιπόν συνεπείς. Το είπαμε και το κάναμε. 
Όσον αφορά τα ζητήματα εποπτείας, που τέθηκαν και από το ΠΑΣΟΚ και από την υπόλοιπη Αντιπολίτευση, πιστεύουμε ότι με το νομοσχέδιο αυτό επιτυγχάνεται ακριβώς μια ισορροπία μεταξύ της ευελιξίας αλλά και της αυξημένης προστασίας για τα μέλη του συστήματος.
Κατ’ αυτόν τον τρόπο, η εποπτεία της Τράπεζας της Ελλάδος επί των ΤΕΑ και επί των ΟΑΠΕΣ τίθεται σε τρεις διαστάσεις: Η πρώτη έχει να κάνει με την επάρκεια των περιουσιακών στοιχείων και με την επίβλεψη ότι οι σχετικές απαιτήσεις της διακυβέρνησης τηρούνται. Η δεύτερη διάσταση σχετίζεται με τη διανομή των ΟΑΠΕΣ. Και η τρίτη διάσταση σχετίζεται με τις απαιτήσεις διαφάνειας, καθώς και της πληροφόρησης που θα πρέπει να δίδουν τα ΤΕΑ και τα ΟΑΠΕΣ.
Κι επειδή δεν καταλάβαμε από τη στάση του ΠΑΣΟΚ στις επιτροπές, τελικά το ΠΑΣΟΚ εμπιστεύεται ή δεν εμπιστεύεται την Τράπεζα της Ελλάδος για την εποπτεία της επαγγελματικής ασφάλισης και συνακόλουθα του δεύτερου πυλώνα;
Τρίτη αιτίαση της Αντιπολίτευσης: Διεύρυνση των κοινωνικών ανισοτήτων. Απάντηση: Σαφώς δεν υποστηρίζουμε σε καμία περίπτωση ότι όλοι έχουν τη δυνατότητα αποταμίευσης, αλλά λέμε ότι αυτό μπορεί να γίνει όταν, όπου και για όσο αυτό είναι εφικτό. Και δίνουμε πλέον τη δυνατότητα σε περισσότερους ανθρώπους, αν μπορούν να το κάνουν αυτό, να το κάνουν. Γιατί; Για να λάβουν μια συνταξιοδοτική συμπληρωματική παροχή. Πώς το κάνουμε αυτό; Μέσα από τα Ανοιχτά Ταμεία Επαγγελματικής Ασφάλισης, ταμεία ομπρέλες που εκεί μπορούν να μπουν περισσότερες επιχειρήσεις, περισσότερες μικρές επιχειρήσεις, περισσότεροι δηλαδή εργαζόμενοι, αλλά και περισσότεροι μη μισθωτοί ελεύθεροι επαγγελματίες. 
Στην ίδια κατεύθυνση, η εισαγωγή στο νομοσχέδιο της δυνατότητας ατομικής και ομαδικής φορητότητας των συνταξιοδοτικών δικαιωμάτων προστατεύει τη συνταξιοδοτική αποταμίευση και προσαρμόζει τον θεσμό στη σύγχρονη πραγματικότητα της αγοράς εργασίας που χαρακτηρίζεται από αυξημένη κινητικότητα. Σαφώς δίνουμε και ισχυρά φορολογικά κίνητρα τα οποία δίνουν τη δυνατότητα ακριβώς να κάνουν το πλαίσιο πιο ελκυστικό.
Έτσι λοιπόν το νομοσχέδιο απευθύνεται σε ένα ευρύ φάσμα της κοινωνίας. Αφορά επιχειρήσεις, εργαζόμενους, μη μισθωτούς, προσφέροντας διαφορετικά οφέλη σε κάθε κατηγορία.
Στο σημείο αυτό θα ήθελα να ευχαριστήσω την Υπουργό κ. Κεραμέως, τον Γενικό Γραμματέα κ. Τσαγκαρόπουλο, τους συνεργάτες μας στο Υπουργείο, σαφώς τις υπηρεσίες του Υπουργείου, κι ένα ιδιαίτερο ευχαριστώ στην εισηγήτριά μας κ.  Τζίνα Οικονόμου για τον τρόπο με τον οποίο φώτισε βασικούς πυλώνες του νομοσχεδίου.
Θα μου επιτρέψετε πριν κλείσω, να κάνω μια γενικότερη αναφορά, γιατί είναι και το πρώτο νομοσχέδιο που έχει αμιγώς κοινωνικοασφαλιστικό χαρακτήρα όσο είμαι στη θέση αυτή. Θα ήθελα να υπογραμμίσω ότι για μας η κοινωνική ασφάλιση αντιμετωπίζεται με ενσυναίσθηση, με όραμα και με απόλυτο σεβασμό στους συνταξιούχους και στις συνταξιοδοτικές οργανώσεις και τα αιτήματά τους, έχοντας την πόρτα μας ανοιχτή, ακούγοντας με πάρα πολλή προσοχή και καταβάλλοντας κάθε δυνατή προσπάθεια να αποκαταστήσουμε αδικίες μέσα φυσικά στο πλαίσιο του εφικτού και των δημοσιονομικών δυνατοτήτων. Έτσι, έχουμε προχωρήσει στην κατάργηση των περικοπών των συντάξεων χηρείας, μια κυβερνητική απόφαση αποκατάστασης της κοινωνικής δικαιοσύνης που δείχνει και τη βαθιά ενσυναίσθηση του Πρωθυπουργού Κυριάκου Μητσοτάκη όταν πρόκειται για ζητήματα κοινωνικών αξιών. Όπως φυσικά και από 1η Ιανουαρίου 2027 προχωράμε και στην οριστική κατάργηση της προσωπικής διαφοράς, άλλης μιας μεγάλης αδικίας του νόμου Κατρούγκαλου. Όμως, έχουμε ούτως ή άλλως αυξήσει και τους συντελεστές αναπλήρωσης, όπως έχουμε και ιδιαίτερη μέριμνα που αυτή εκδηλώνεται κάθε φορά που υπάρχει δημοσιονομικός χώρος.
Καταλήγοντας λοιπόν σας καλώ όλους να ψηφίσουμε το νομοσχέδιο αυτό δείχνοντας πολιτική συναίνεση.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ευθυμίου.
Καλείται στο Βήμα ο κ. Γεώργιος Στύλιος, Βουλευτής της Νέας Δημοκρατίας. Θα ακολουθήσουν ο κ. Χήτας, ο κ. Κουκουλόπουλος και ο κ. Οικονομόπουλος. 
ΓΕΩΡΓΙΟΣ ΣΤΥΛΙΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, το νομοσχέδιο που συζητάμε αφορά την επαγγελματική ασφάλιση και τις περισσότερες δυνατότητες που θα έχουν οι εργαζόμενοι και οι επιχειρήσεις για πρόσθετες συνταξιοδοτικές παροχές.
Θα κάνω μια μικρή αναφορά στην αγορά εργασίας πριν τοποθετηθώ επί της ουσίας για τις προβλέψεις του νομοσχεδίου. Στις μέρες μας η αγορά εργασίας παρουσιάζει τα εξής στοιχεία: Πεντακόσιες εξήντα τρεις χιλιάδες επιπλέον εργαζόμενοι την τελευταία επταετία. Η ανεργία έχει πέσει στα προ κρίσης επίπεδα. Ο κατώτατος μισθός έχει αυξηθεί κατά 41,5% από το 2019 και ο μέσος μισθός έχει αυξηθεί κατά 20%. Δυόμισι εκατομμύρια εργαζόμενοι προστατεύονται από την ψηφιακή κάρτα εργασίας και επτά εκατομμύρια οκτακόσιες χιλιάδες υπερωρίες πληρώθηκαν -προσέξτε- από τις ένα εκατομμύριο επτακόσιες χιλιάδες υπερωρίες που είχαν πληρωθεί το 2021.
Έχουμε λοιπόν πολλές περισσότερες συλλογικές συμβάσεις εργασίας λόγω της εθνικής κοινωνικής συμφωνίας, ενός νόμου που ψηφίσαμε εμείς εδώ στην Ελληνική Βουλή, ένα νομοσχέδιο που το έφερε η Υπουργός με ομοφωνία από όλους τους κοινωνικούς εταίρους και της αξίζουν πολλά συγχαρητήρια για την εθνική κοινωνική συμφωνία.
Όλα τα παραπάνω επιτεύγματα, κυρίες και κύριοι συνάδελφοι, είναι αποτέλεσμα συστηματικής δουλειάς, εργασίας, αποφάσεων οι οποίες έχουν ληφθεί από την Κυβέρνηση της Νέας Δημοκρατίας, έχουν στηριχθεί από την Κοινοβουλευτική Ομάδα της Νέας Δημοκρατίας και αποτελούν μια κοινωνική πολιτική στην πράξη.
Κυρίες και κύριοι συνάδελφοι, η επαγγελματική ασφάλιση είναι ο δεύτερος πυλώνας του ασφαλιστικού μας συστήματος. Περιλαμβάνει τα Ταμεία Επαγγελματικής Ασφάλισης, ΤΕΑ -θα τα πω στη συνέχεια- και τα Ομαδικά Επαγγελματικά Συνταξιοδοτικά Ασφαλιστικά Συμβόλαια τα οποία προσφέρουν πρόσθετες συνταξιοδοτικές παροχές.
Ποια είναι η υφιστάμενη κατάσταση της επαγγελματικής ασφάλισης στη χώρα μας; Είναι από τις λιγότερες ανεπτυγμένες και είναι και από τις λιγότερες ανεπτυγμένες σε σχέση με τις άλλες ευρωπαϊκές χώρες.
Σήμερα, λοιπόν, λειτουργούν είκοσι επτά Ταμεία Επαγγελματικής Ασφάλισης με περίπου πενήντα πέντε χιλιάδες ασφαλισμένους και μέσο ατομικό λογαριασμό περίπου 10.500 ευρώ. Τα στοιχεία αυτά δείχνουν ότι υπάρχει σημαντικό περιθώριο ανάπτυξής της εάν βεβαίως υπάρξει το κατάλληλο περιβάλλον, ένα φιλικό και πιο λειτουργικό θεσμικό πλαίσιο. 
Γιατί η ανάπτυξη των επαγγελματικών ταμείων έχει σημασία; Η ανάπτυξή τους θα έχει όφελος πρώτον, στο ίδιο το ασφαλιστικό σύστημα και την εθνική οικονομία, δεύτερον, για τις επιχειρήσεις, αλλά κυρίως για τους ασφαλισμένους, τους εργαζόμενους, δηλαδή, των επιχειρήσεων, καθώς θα τους κατοχυρώσει μία σημαντική, συμπληρωματική συνταξιοδοτική προστασία για καλύτερες παροχές στο μέλλον με δική τους επιλογή.
Η ανάγκη αυτή γίνεται πιο έντονη εάν ληφθεί υπόψη η γήρανση του πληθυσμού και η αύξηση του προσδόκιμου ζωής. Η ανάπτυξη, λοιπόν, του δεύτερου πυλώνα αποτελεί βασικό εργαλείο για την ενίσχυση αυτής της συμπληρωματικής συνταξιοδοτικής δυνατότητας για όλους τους πολίτες τα επόμενα χρόνια. 
Το πρώτο βήμα έγινε το 2023 από την Κυβέρνηση της Νέας Δημοκρατίας με τον ν.5078, στον οποίο έχουν αναφερθεί σήμερα πάρα πολλοί. Ερχόμαστε, λοιπόν, σήμερα μετά από τρία χρόνια να προχωρήσουμε σε βελτιώσεις του συστήματος και ενδεχομένως μετά από μερικά χρόνια θα έρθει η επόμενη πολιτική ηγεσία του Υπουργείου να βελτιώσει ακόμα περισσότερο το σύστημα, ενσωματώνοντας την εμπειρία η οποία θα έχει αποκτηθεί στο μεσοδιάστημα γι’ αυτό το ασφαλιστικό σύστημα, διότι γνωρίζετε όλοι ότι το ασφαλιστικό σύστημα είναι κάτι δυναμικό και δεν είναι στατικό. 
Κυρίες και κύριοι συνάδελφοι, τι επιτυγχάνουμε σήμερα με το υπό συζήτηση σχέδιο νόμου; Ποιες είναι, δηλαδή, οι καινοτομίες, τα καινούργια προϊόντα, οι καινούργιες θεσμικές πρωτοβουλίες της Υπουργού; Δημιουργούμε τα Ανοιχτά Επαγγελματικά Ταμεία Ασφάλισης, ταμεία που θα μπορούν να δέχονται νέες επιχειρήσεις μαζί με τους εργαζόμενους τους, συλλογικούς φορείς και συνδικαλιστικές οργανώσεις με απλές διαδικασίες. Η πρακτική τους σημασία είναι μεγάλη για μικρότερες επιχειρήσεις μαζί με τους εργαζομένους τους και για ελεύθερους επαγγελματίες. 
Σας λέω κάτι που είναι κοινώς γνωστό. Στην ελληνική περιφέρεια η ελληνική οικονομία αποτελείται στο μεγαλύτερό της μέρος από επιχειρήσεις που είναι μικρές επιχειρήσεις. Ιδιαίτερα, λοιπόν, στην περιφέρεια έχουμε πολλές μικρές και μεσαίες μεταποιητικές επιχειρήσεις, έχουν περιορισμένο αριθμό εργαζομένων από μερικές δεκάδες έως μερικές εκατοντάδες. Για όλες αυτές τις εταιρείες με την υφιστάμενη κατάσταση ήταν δύσκολη έως αδύνατη η συμμετοχή τους στη δημιουργία ενός αυτοτελούς Ταμείου Επαγγελματικής Ασφάλισης. 
Συνεπώς, με τα Ανοιχτά ΤΕΑ μια μικρότερη επιχείρηση θα μπορεί να συμμετέχει σε οργανωμένο ταμείο «ομπρέλα» και να προσφέρει πρόσθετη συνταξιοδοτική παροχή στους εργαζόμενους της. Αντίστοιχα ένας ελεύθερος επαγγελματίας θα μπορεί να αποκτήσει ευκολότερη πρόσβαση στην επαγγελματική συνταξιοδοτική αποταμίευση. 
Δημιουργούμε, επίσης, το ομαδικό ασφαλιστικό προϊόν επαγγελματικής συνταξιοδότησης, που θα δημιουργείται από ασφαλιστικές εταιρείες και θα παρέχει ισοδύναμη προστασία των δικαιωμάτων των ασφαλισμένων με τα προγράμματα των ΤΕΑ, τα οφέλη για τους εργαζόμενους, περισσότερο εισόδημα και μεγαλύτερη ασφάλεια στο μέλλον.
Θα αναφερθώ στα οφέλη. Πρώτο όφελος, ο εργαζόμενος αποκτά τη δυνατότητα να δημιουργήσει μετά από την εργασία του πρόσθετη συνταξιοδοτική αποταμίευση χωρίς να επηρεάζεται η κύρια ασφάλιση του. Παράλληλα βελτιώνεται το φορολογικό πλαίσιο, οι εισφορές εκπίπτουν από το φορολογητέο εισόδημα και διευρύνονται σημαντικά τα σχετικά όρια. Είναι κίνητρο η μείωση της φορολογίας και για τον μισθωτό και για την επιχείρηση. 
Δεύτερο όφελος, περισσότερες παροχές για τον εργαζόμενο και την οικογένειά του. Η επαγγελματική ασφάλιση δεν περιορίζεται πλέον στη σύνταξη. Προβλέπεται η δυνατότητα παροχής προγραμμάτων υγείας ακόμη και για τα μέλη της οικογένειας του ασφαλισμένου. Έτσι η επαγγελματική ασφάλιση αποκτά άμεση αξία στην καθημερινότητα του εργαζόμενου και δεν αποτελεί απλώς μια υπόσχεση για το μακρινό μέλλον. 
Τρίτο όφελος, προστασία των δικαιωμάτων του εργαζόμενου όταν αλλάζει δουλειά. Με τη φορητότητα, που είναι κάτι καινούργιο, ο ασφαλισμένος μπορεί να μεταφέρει χωρίς χρέωση τα κατοχυρωμένα συνταξιοδοτικά του δικαιώματα σε νέο φορέα επαγγελματικής ασφάλισης. Ακόμη και σε περίπτωση ανεργίας προβλέπεται η δυνατότητα παραμονής στην επαγγελματική ασφάλιση. Και όλες οι παραπάνω παρεμβάσεις δεν αλλάζουν το χαρακτήρα του ασφαλιστικού μας συστήματος και δεν υποκαθιστούν σε καμία περίπτωση την κύρια ασφάλιση. 
Συνοπτικά με την παρέμβαση της Υπουργού κερδίζουμε οι εξής: Οι εργαζόμενοι ενισχύουν το συνταξιοδοτικό τους εισόδημα και με τη φορητότητα κατοχυρώνουν τα δικαιώματά τους. Οι επιχειρήσεις έχουν δυνατότητα εργοδοτικής παροχής μέσω συλλογικής σύμβασης, ενώ για την εθνική οικονομία συσσωρεύονται επενδυτικά κεφάλαια, διοχετεύεται ρευστότητα και δημιουργείται μια νέα αγορά με νέες θέσεις εργασίας. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Στύλιο.
Τώρα τον λόγο έχει η κυρία Υπουργός για τις νομοθετικές που θα καταθέσει μετά ο κ. Μηταράκης και μετά ο κ. Χήτας.
Ορίστε, κυρία Υπουργέ, έχετε τον λόγο.
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε.
Καταθέτω νομοτεχνικές βελτιώσεις. Στη μεγάλη τους πλειοψηφία ενσωματώνουν τις παρατηρήσεις της Επιστημονικής Υπηρεσίας της Βουλής. Να αναφέρω μία μόνο, επειδή ακριβώς έχει θέσει θέμα και δεν θέλουμε να αφήσουμε κανένα απολύτως παράθυρο για ερμηνεία ότι δεν είναι απολύτως προαιρετική η συμμετοχή στην επαγγελματική ασφάλιση τροποποιείται και το άρθρο 12, κύριε Κατσώτη, για να είναι απολύτως σαφές. Ήδη αναφέρονται παντού ως ταμεία προαιρετικής ασφάλισης, αλλά προστίθεται και εκεί για να μην υπάρχει η παραμικρή αμφιβολία ότι μιλάμε για προαιρετική ασφάλιση.
Συνεπώς καταθέτω στα Πρακτικά τις νομοτεχνικές βελτιώσεις. Και βεβαίως ενσωματώνεται και η υπουργική τροπολογία, η οποία στο ένα σκέλος αφορά ρυθμίσεις για την υλοποίηση του προγράμματος της «Διπλής Ανάπλασης» του Βοτανικού και της Λεωφόρου Αλεξάνδρας και στο έτερο σκέλος αφορά τα ζητήματα του Υπουργείου Υγείας και της ψηφιακής εφαρμογής, τα οποία ανέπτυξε η κ. Αγαπηδάκη.
Σας ευχαριστώ πολύ.
(Στο σημείο αυτό η Υπουργός Εργασίας και Κοινωνικής Ασφάλισης, κυρία Κεραμέως καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 








ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Υπουργέ.
Κύριε Μηταράκη, έχετε τον λόγο για την παρέμβασή σας.
ΝΟΤΗΣ ΜΗΤΑΡΑΚΗΣ: Ευχαριστώ πολύ, κύριε Πρόεδρε.
Έγιναν διάφορα σχόλια από Βουλευτές της Αντιπολίτευσης σχετικά με την πρόταση του κόμματος του ΣΥΡΙΖΑ για την εκλογή Αντιπροέδρου. Ο Κανονισμός της Βουλής είναι σαφής. Τα κόμματα κατά σειρά προβαδίσματος έχουν το δικαίωμα να προτείνουν υποψηφίους για τις θέσεις των Αντιπροέδρων και μετά η Ολομέλεια κρίνει και ψηφίζει αυτά τα πρόσωπα. Κατά καιρούς έχουν υπάρξει περιπτώσεις νομίζω ότι στην τρέχουσα κοινοβουλευτική περίοδο όπου κόμματα δεν εκλέξαν προτεινόμενους Αντιπροέδρους. 
Οι Βουλευτές της Νέας Δημοκρατίας δεν προτιθέμεθα να υπερψηφίσουμε την υποψηφιότητα της κ. Ακρίτα, γιατί διαφωνούμε με το πρόσωπο. Θεωρούμε ότι εκφράζει ακραίες συμπεριφορές άλλων εποχών, της πάνω και κάτω πλατείας και έχει κατά καιρούς προβεί σε επιθετικές, τοξικές, προσωπικές συμπεριφορές, που δεν συνάδουν με ένα πρόσωπο προτεινόμενο για μια θέση του Αντιπροέδρου της Βουλής. Από εκεί και πέρα ο ΣΥΡΙΖΑ μπορεί να την κρατήσει ως υποψήφια και η Ολομέλεια μπορεί να επιλέξει κάποιον άλλον υποψήφιο, ο οποίος πολύ πιθανόν να υπερψηφιστεί, όπως είχε υπερψηφιστεί η κ. Γεροβασίλη από την Ολομέλεια της Βουλής. 
Δεν με εκπλήσσει ιδιαίτερα η συμπεριφορά του ΣΥΡΙΖΑ, αλλά μπορώ να πω ότι μας εκπλήσσει η συμπεριφορά του ΠΑΣΟΚ, ο οποίος εδώ και καιρό έχει αποφασίσει να εγκαταλείψει το κέντρο στη Νέα Δημοκρατία και να κινηθεί στα αριστερά. Δεν ενοχλεί το ΠΑΣΟΚ η συμπεριφορά της κ. Ακρίτα, αλλά ενοχλούσε το ΠΑΣΟΚ η συμπεριφορά του κ. Γιάννη Στουρνάρα, ο οποίος αποτελούσε τον Υπουργό Οικονομικών της συγκυβέρνησης και έπαιξε ένα καταλυτικό ρόλο και μετέπειτα ως διοικητής της Τράπεζας της Ελλάδος για να παραμείνει η χώρα μας στο ευρώ. 
Το ΠΑΣΟΚ κάνει μια σαφή πολιτική επιλογή, κυνηγάει τα αδέσποτα της αριστεράς και αφήνει το κέντρο στον Κυριάκο Μητσοτάκη. 
Σας ευχαριστούμε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μηταράκη.
Κύριε Μάντζο, έχετε τον λόγο, γιατί έχετε ζητήσει παρέμβαση. Στην συνέχεια θα πάρει τον λόγο ο κ. Χήτας για την ομιλία του.
Ορίστε, κύριε συνάδελφε, έχετε τον λόγο.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
Προς απάντηση των όσων επεφύλαξε στο ΠΑΣΟΚ - Κίνημα Αλλαγής ο Κοινοβουλευτικός Εκπρόσωπος της Πλειοψηφίας, ο κ. Μηταράκης. Ξέρετε, κύριε συνάδελφε, ευτυχώς για εμάς εκτός από τις προτιμήσεις, τις συμπάθειες και τις αντιπάθειες στην πολιτική υπάρχουν και οι αρχές. 
Όταν κανείς ακολουθεί τις αρχές του είναι βέβαιο ότι είναι ασφαλής και βρίσκεται στον ασφαλή δρόμο. Διότι εμείς -και το γνωρίζετε και μπορείτε να ανατρέξετε στην κοινοβουλευτική μας ιστορία- διαχρονικά στις προτάσεις για τον Πρόεδρο και τις και τους Αντιπροέδρους του Σώματος είμαστε θετικοί εξ αρχής σε όλες τις κοινοβουλευτικές ομάδες, πλην των νεοναζιστικών μορφωμάτων της Χρυσής Αυγής και των διαδόχων αυτής σχημάτων. Το κάνουμε διαχρονικά αυτό και στην παρούσα κοινοβουλευτική περίοδο. Και σας παραπέμπω στα Πρακτικά, ακόμη και για τις κοινοβουλευτικές ομάδες, οι οποίες δεν κατάφεραν εξαιτίας σας να εκλέξουν Αντιπροέδρους στην παρούσα Βουλή. 
Θα είναι ολέθριο σφάλμα για την Πλειοψηφία να αφήσει τη Βουλή με έναν Αντιπρόεδρο ή μία εν προκειμένω Αντιπρόεδρο λιγότερη, όταν μιλάμε για ένα Σώμα το οποίο λειτουργεί ήδη με τρεις Βουλευτές λιγότερους. 
Και το πιο αντιδημοκρατικό από αυτό που κάνετε ήδη είναι να προσπαθείτε να υποδείξετε σε άλλα κόμματα, τι θα προτείνουν και ποιον θα προτείνουν για υποψήφιο Αντιπρόεδρο του Σώματος. Και για να δικαιολογήσετε αυτήν την αντιδημοκρατική σας επιλογή, έρχεστε να συγκρίνετε μήλα με πορτοκάλια και να συγκρίνετε τη στάση του Κινήματος τη σταθερή για τις Αντιπροεδρίες της Βουλής με τη στάση αξιακή και αρχών που τηρήσαμε και στο θέμα του Διοικητή της Τραπέζης της Ελλάδος. Διότι εκεί δεν έγινε, επίσης, αξιολογική κρίση προσωπικότητας, αλλά έγινε μια κρίση του πλήθους των ετών θητείας του νυν Διοικητή της Τραπέζης της Ελλάδος και της ανάγκης να μπει ένα όριο σε όλα τα δημόσια αξιώματα. Είναι συνεδριακή απόφαση του Κινήματός μας, την οποία εφαρμόζουμε και στην περίπτωση του Διοικητή της Τραπέζης της Ελλάδος. Προκειμένου να τα δικαιολογήσετε όλα αυτά, τα βάζετε σε ένα μίξερ για να δημιουργήσετε εντυπώσεις, αλλά δεν σας βγαίνει. 
Και πριν ακούσω εσάς, πριν έρθετε εδώ να κάνετε αυτήν την παρέμβαση, διάβασα την ανακοίνωση, ανάρτηση του Κυβερνητικού Εκπροσώπου, του κ. Μαρινάκη, όπου μιλά για Ευρώπη και για το Μένουμε Ευρώπη και για πλατείες. Ποιοι τα λέτε αυτά και σε ποιους; Μιλάει για Ευρώπη η παράταξη που χρεοκόπησε την Ελλάδα το 2008-2009 και παρέδωσε μια χρεοκοπημένη Ελλάδα. Μιλάει η παράταξη που έγραφε σε χαρτοπετσέτες τα μέτρα δημοσιονομικής προσαρμογής. Μιλάει η παράταξη που έδινε ψέματα και εξαπατούσε τους ευρωπαϊκούς θεσμούς, την Ευρωπαϊκή Επιτροπή με ψευδή δημοσιονομικά στοιχεία. Και αυτά είναι αποδεδειγμένα με εκθέσεις του Ευρωπαϊκού Κοινοβουλίου και δηλώσεις του Γιούνκερ πρόσφατες. Μιλάει η παράταξη που έσκισε και μία και δύο και τρεις φορές στο Ζάππειο τα μνημόνια για να έρθει να τα εφαρμόσει στη συνέχεια. Μιλάει η παράταξη που σήμερα με τα σκάνδαλα και την αδιαφάνεια και την ασυδοσία μας εκθέτει διεθνώς. Μιλάει η παράταξη που μας έχει οδηγήσει στην Ευρωπαϊκή Ένωση, στο Συμβούλιο της Ευρώπης, σε θέση απολογούμενου για τις υποκλοπές ως χώρα. Στο Ευρωπαϊκό Δικαστήριο Δικαιωμάτων του Ανθρώπου είναι απολογούμενη η χώρα μας για τις υποκλοπές. Μιλάει η παράταξη που με το σκάνδαλο του ΟΠΕΚΕΠΕ μας έκανε ξανά το μαύρο πρόβατο της Ευρώπης. Μιλάει η παράταξη που συστηματικά και μεθοδικά επιτίθεται σε όλους τους ευρωπαϊκούς θεσμούς και πρώτα στην Ευρωπαϊκή Εισαγγελία, τα ευρωπαϊκά δικαστήρια, τις ευρωπαϊκές αρχές. Αυτή η παράταξη μιλάει σε εμάς για Ευρώπη. 
Ε, πάει πολύ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Κύριε Καζαμία, έχετε τον λόγο για μία παρέμβαση, όπως ζητήσατε. 
ΚΩΝΣΤΑΝΤΙΝΟΣ ΧΗΤΑΣ: Έχω ζητήσει τον λόγο τόση ώρα, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Είναι η ομιλία σας. Προηγούνται οι παρεμβάσεις. 
Κύριε Καζαμία, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Συγγνώμη, προηγούνται οι παρεμβάσεις. Λυπάμαι πάρα πολύ, αλλά είχα ζητήσει να κάνω παρέμβαση λίγο πριν. Θα μιλήσετε αμέσως μετά. 
Κύριε Πρόεδρε, άκουσα τον Κοινοβουλευτικό Εκπρόσωπο της Νέας Δημοκρατίας, τον κ. Μηταράκη, να μας λέει, γιατί η παράταξή του δεν πρόκειται να στηρίξει την υποψηφιότητα της κ. Έλενας Ακρίτα για τη θέση της Αντιπροέδρου της Βουλής. 
Η πρώτη αντίδρασή μας είναι ότι πραγματικά μας προκαλεί εντύπωση το γεγονός ότι αφενός η Νέα Δημοκρατία θέλει να εμφανίζεται ως συναινετική μέσα στη Βουλή, ως θεσμική και αφετέρου, όταν τελικά χρειάζεται να δείξει το πραγματικό της πρόσωπο μπλοκάρει τέτοιες υποψηφιότητες με έναν τρόπο ο οποίος είναι συγκρουσιακός, ο οποίος είναι αρνητικός και δεν έχει καμία σχέση με το υποτιθέμενο συναινετικό προφίλ που θέλει να παρουσιάσει. 
Το δεύτερο ζήτημα που μας προκαλεί έκπληξη είναι το γεγονός ότι από το πρωί η Πλεύση Ελευθερίας θέτει αυτό το θέμα και έχουμε την κ. Κεραμέως Υπουργό, την κ. Ευθυμίου Υφυπουργό, ήρθε και η κ. Αγαπηδάκη να υποστηρίξει ένα άρθρο σε τροπολογία, που είναι Αναπληρώτρια Υπουργός. Τρεις γυναίκες από την πλευρά της Κυβέρνησης θα μπορούσαν να μιλήσουν πάνω σε αυτό το θέμα, γιατί αφορά την υποψηφιότητα μιας γυναίκας, η οποία αν δεν εκλεγεί Αντιπρόεδρος, θα έχουμε ένα Προεδρείο της Βουλής αποκλειστικά από άνδρες. Και υπάρχει θέμα συμπεριληπτικότητας, θέμα δημοκρατικής εκπροσώπησης, θέμα ισότητας. Θα περιμέναμε από τις γυναίκες Υπουργούς της Κυβέρνησης, που ήταν εδώ από το πρωί, να παρέμβουν και να πάρουν εκείνες τον λόγο και να υποστηρίξουν αυτήν την υποψηφιότητα, ακριβώς σε σχέση με το γεγονός ότι δεν μπορεί να έχει η Βουλή των Ελλήνων το 2026 ένα Προεδρείο με επτά μέλη, τα οποία να είναι όλα άνδρες. Είναι πάρα πολύ αναχρονιστικό, πατριαρχικό και φαλλοκρατικό το να υποστηρίζονται μόνο οι υποψηφιότητες ανδρών σε θέσεις κλειδί, όπως είναι οι θέσεις του Προεδρείου.
Πραγματικά, μας κάνει εντύπωση το γεγονός ότι δεν ακούσαμε τίποτα. Έπρεπε να έρθει ο κ. Μηταράκης να μιλήσει εκείνος εκ μέρους της Πλειοψηφίας.
Τώρα για το πρόβλημα με την κ. Ακρίτα πρέπει για να είμαστε ειλικρινείς, κύριε Πρόεδρε. Τα περί τοξικότητας τα ακούμε πολύ συχνά, αλλά ξέρουμε ότι τοξικότητα υπάρχει και στον λόγο της Νέας Δημοκρατίας και ότι υπάρχει και μια τάση, κύριε Πρόεδρε, να βαφτίζεται ως τοξικό οτιδήποτε δεν μας αρέσει ή οτιδήποτε μας ενοχλεί. 
Η κ. Ακρίτα υπήρξε αρκετά αποφασιστική και παρεμβατική και έχει ισχυρή φωνή κατά θεμάτων σεξισμού. Θυμάμαι, εδώ, λίγο πριν κλείσει η Βουλή για την ανάπαυλα του καλοκαιριού, την κ. Ακρίτα να απευθύνεται στον Κυριαζίδη μετά που έκανε τις γνωστές και καταδικαστέες σεξιστικές του δηλώσεις από το Βήμα λέγοντας ότι όταν είχε προσβάλει με απαράδεκτο σεξισμό την κ. Κωνσταντοπούλου, τελικά δεν εννοούσε αυτό ακριβώς που είπε όταν ζήτησε συγγνώμη, ότι δεν έχει μετανιώσει ποτέ και ότι τελικά εμμένει σε όσα είχε πει. Τότε η κ. Ακρίτα είχε παρέμβει και του άσκησε οξύτατη κριτική. Αυτό ενόχλησε τη Νέα Δημοκρατία. Πρόκειται για αυτές τις παρεμβάσεις. 
Με άλλα λόγια, η Νέα Δημοκρατία θέλει ένα Προεδρείο το οποίο να απαρτίζεται όλο από άντρες και δεν θέλει γυναίκες οι οποίες μιλούν ανοιχτά κατά του σεξισμού, κατά της πατριαρχίας και οι οποίες απευθύνονται στους άντρες σαν να είναι ίσοι. Αυτή είναι η αλήθεια. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. 
Τον λόγο έχει ζητήσει ο κ. Χήτας για μία παρέμβαση. 
ΚΩΝΣΤΑΝΤΙΝΟΣ ΧΗΤΑΣ: Γιατί το καλό το παλληκάρι ξέρει κι άλλο μονοπάτι. Θέλω να μιλήσω και έχετε πάρει όλοι τρίλεπτα. Έχουμε κι εμείς τρίλεπτα. Τι είναι αυτό το πράγμα; 
Οὐαὶ ὑμῖν, γραμματεῖς καὶ Φαρισαῖοι ὑποκριταί, όλοι σας. Θα πω τώρα για το θέμα της Αντιπροέδρου, της προτεινόμενης από τον ΣΥΡΙΖΑ. Γιατί δεν το παραδέχεστε. Ας είμαστε μεταξύ μας ειλικρινείς. 
Κύριε Μάντζο, δύο χαρτομάντηλα χρησιμοποιήσα για να σκουπιστώ από τα δάκρια. Συγκινηθήκαμε. Είστε τόσο θεσμικοί στο ΠΑΣΟΚ, που ψηφίζετε τους πάντες. Σας τα είπα το πρωί και στη Διάσκεψη των Προέδρων. Επιμένετε κι εδώ. Δεν βάζετε μυαλό. Θα σας διαψεύσω κι εδώ. 
Εσείς δεν είστε αυτοί που καταψηφίσατε τον κ. Βιλιάρδο, το ΠΑΣΟΚ. Μέτρησα μέσα δεκαέξι ή δεκαοχτώ Βουλευτές σας, το 2023, όπου δεν ψηφίσατε -εγώ θα πω- το κοινοβουλευτικό κόσμημα, τον κ. Βιλιάρδο, πέρα από ιδεολογίες και κόμματα. Πρόκειται για έναν άνθρωπο με μία αστική ευγένεια κι εσείς δεν τον ψηφίσατε. Εσείς είστε αυτοί που στηρίζετε από θέση αρχής τους πάντες και σέβεστε το δικαίωμα του κάθε κόμματος να προτείνει τη δική του επιλογή για την Αντιπροεδρία της Βουλής; 
Ακούστε, κυρία Κεραμέως. Το ΠΑΣΟΚ, λοιπόν, στις ενδιάμεσες εκλογές του 2023, που είχαμε ένα μήνα κενό, το κόμμα μου μού έκανε την τιμή να προτείνει εμένα για Αντιπρόεδρο και υπήρξα για έναν μήνα. Δεν πήρα ούτε μία ψήφο από το ΠΑΣΟΚ. Τουλάχιστον, ο Βιλιάρδος πήρε τις μισές. Εγώ δεν πήρα ούτε μία. Άντε, εγώ δεν είμαι κόσμημα της Βουλής, είμαι κάτι άλλο. Πείτε μας, γιατί δεν μας ψηφίσατε, για να καταλάβουμε αυτά που λέτε τώρα. 
Κάθε κόμμα έχει δικαίωμα να προτείνει. Η Νέα Δημοκρατία δεν πρόκειται να ψηφίσει την Ακρίτα. Είναι απλό. Αφού είναι στα δικαστήρια με τη σύζυγο του Πρωθυπουργού. Είναι στα δικαστήρια. Δηλαδή, μυαλό θέλει; 




Τι και αν είναι γυναίκα ή αν είναι άντρας ή αν είναι οτιδήποτε άλλο; Αυτό είναι το θέμα, κύριε Καζαμία μου; Αυτό πιστεύετε ότι είναι το θέμα; 
ΑΛΕΞΑΝΔΡΟΣ ΚΑΖΑΜΙΑΣ: …(Δεν ακούστηκε)
 ΚΩΝΣΤΑΝΤΙΝΟΣ ΧΗΤΑΣ: Το λέω με καλή διάθεση. Σταματήστε να διακόπτετε. 
Δηλαδή, αυτό είναι το πρόβλημα; Ας μην είχε κάνει μήνυση στα δικαστήρια με την σύζυγο του Πρωθυπουργού και μια χαρά θα την ψήφιζαν. Ας μην είχανε μαλλιοτραβηχτεί ιντερνετικά με τον Άδωνι προχθές επί τρεις μέρες και μια χαρά θα την ψήφιζαν. Δεν είναι θέμα γυναίκα ή άντρα. Εδώ οι άνθρωποι που υποστηρίζουν ότι είναι θεσμικοί και δεν μας ψήφισαν. Κι εσείς δεν μας ψηφίσατε.
ΑΛΕΞΑΝΔΡΟΣ ΚΑΖΑΜΙΑΣ: Εμείς δεν ψηφίσαμε κανέναν.
ΚΩΝΣΤΑΝΤΙΝΟΣ ΧΗΤΑΣ: Ε, κανέναν. Τι είναι αυτό; Αλλά θέλετε να έχετε Αντιπρόεδρο, αλλά δεν ψηφίζετε κανέναν. Ε, δεν γίνεται ρε παιδιά έτσι. Ας είμαστε ειλικρινείς. Μας βλέπει ο κόσμος.
Τα είπα. Τα υπόλοιπα για την τροπολογία και πέντε πράγματα για τη ΔΕΘ σε λιγάκι, όταν μου δώσουν τη σειρά μου εδώ οι συνάδελφοι. 
ΙΩΑΝΝΗΣ ΑΜΑΝΑΤΙΔΗΣ:  Κύριε Χήτα, εσείς…(Δεν ακούστηκε)
ΚΩΝΣΤΑΝΤΙΝΟΣ ΧΗΤΑΣ: Εμείς θα υπερψηφίσουμε την κ. Ακρίτα. Το έχουμε ανακοινώσει επίσημα. Και καλά που μου το είπατε, να το αναφέρω κιόλας.
ΠΡΟΕΔΡΕΥΩΝ (Βασίλειος Βιλιάρδος): Τον λόγο έχει ο κ. Μηταράκης.
ΝΟΤΗΣ ΜΗΤΑΡΑΚΗΣ: Πολύ σωστά είπε ο κ. Χήτας -για να λέμε και τα σωστά- ότι ενώ ο κ. Μάντζος λέει ότι το ΠΑΣΟΚ κινείται από θέση αρχής, πράγματι στην τρέχουσα κοινοβουλευτική περίοδο δεν ψήφισαν τον υποψήφιο από τους Σπαρτιάτες, όπως το είπε και ο ίδιος, από τη Νίκη, από την Πλεύση Ελευθερίας. Και πράγματι από τα Πρακτικά προκύπτει ότι τον κ. Βιλιάρδο δεν τον ψήφισαν όλοι οι Βουλευτές του ΠΑΣΟΚ.
ΔΗΜΗΤΡΙΟΣ ΜΑΝΤΖΟΣ: Κάνετε λάθος.
ΝΟΤΗΣ ΜΗΤΑΡΑΚΗΣ: Έχω τα Πρακτικά. 
ΔΗΜΗΤΡΙΟΣ ΜΑΝΤΖΟΣ: Ο Πρόεδρος του Κινήματος κι εμείς τον ψηφίσαμε.
ΝΟΤΗΣ ΜΗΤΑΡΑΚΗΣ: Δεν τον ψήφισαν όλοι οι Βουλευτές. Έχω τα Πρακτικά. Θα σας τα καταθέσω.
ΔΗΜΗΤΡΙΟΣ ΜΑΝΤΖΟΣ: Καταθέστε τα, να φανεί. 
ΠΡΟΕΔΡΕΥΩΝ (Βασίλειος Βιλιάρδος): Κύριε Μάντζο, δεν γίνεται διάλογος. Το ξέρετε.
ΝΟΤΗΣ ΜΗΤΑΡΑΚΗΣ: Κύριε Μάντζο, θα σας τα καταθέσω. Δεσμεύομαι να τα καταθέσω. 
Η Νέα Δημοκρατία, κύριε Καζαμία, είναι πράγματι συναινετική και θεσμική. Και έχουμε ψηφίσει τους υποψήφιους όλων των κομμάτων πάρα, πάρα πολλές φορές. Αλλά η συναίνεση απαιτεί δύο. Απαιτεί και ο προτεινόμενος να είναι ένα πρόσωπο, το οποίο μπορεί στο πρόσωπό του να υπάρχει η συναίνεση. 
Θυμάμαι το 2015 είχαμε φτάσει στο σημείο και ψηφίσαμε ακόμα και την κ. Κωνσταντοπούλου για Πρόεδρο της Βουλής ως Νέα Δημοκρατία, ως Αντιπολίτευση. Δεν έχουμε θέμα θεσμικά να ψηφίζουμε πρόσωπα. Έχουμε, όμως, ζήτημα όταν συγκεκριμένα πρόσωπα εκφράζουν μία τοξικότητα, μία προσωπική συμπεριφορά η οποία δεν συνάδει με αυτό που εμείς νομίζουμε ότι το Προεδρείο της Βουλής πρέπει να έχει. 
Αλλά επειδή μιλήσατε πάρα πολλές φορές ως Πλεύση Ελευθερίας για το γεγονός ότι η κ. Ακρίτα είναι γυναίκα, σας θυμίζω, -νομίζω ειπώθηκε και πριν- ότι όταν δόθηκε στο κόμμα σας η ευκαιρία να ορίσει Αντιπρόεδρο της Βουλής, δεν προτείνατε γυναίκα. Όταν σας δόθηκε η ευκαιρία να προτείνετε Κοινοβουλευτικό Εκπρόσωπο, πάλι δεν έχετε γυναίκα, γιατί προτείνετε πρόσωπα. Για σας λέω, που συνήθως παίρνετε τον λόγο και μιλάτε. 
Οι θέσεις δεν δίνονται βάσει φύλλου. Δίνονται βάσει προσώπου. Και βέβαια στόχος όλων μας είναι η αύξηση της συμμετοχής των γυναικών σε κάθε έκφραση της δημόσιας ζωής. Αλλά αυτό δεν σημαίνει αυτομάτως ότι θα ψηφίσουμε το οποιοδήποτε πρόσωπο. 
Τέλος, μου έκανε μεγάλη εντύπωση το άγχος του ΠΑΣΟΚ για να πάει πίσω στο 2009. Και κύριε Μάντζο, όποτε θέλετε, με μεγάλη χαρά να κάνουμε μια συζήτηση για το 2009, γιατί ο κόσμος θυμάται. Είχαμε μια διεθνή κρίση, την οικονομική κρίση μετά την κατάρρευση της Lehman Brothers. Όλες οι ευρωπαϊκές χώρες είχαν τεράστια αύξηση δημοσίου χρέους και ελλείμματος. Η κυβέρνηση της Νέας Δημοκρατίας πήγε στις εκλογές του 2009 προειδοποιώντας τον ελληνικό λαό ότι χρειάζονται δημοσιονομικά μέτρα. Πρώτη φορά πήγε κυβέρνηση στις εκλογές προειδοποιώντας ότι χρειάζονται δημοσιονομικά μέτρα…
ΔΗΜΗΤΡΙΟΣ ΜΑΝΤΖΟΣ: Πρώτη φορά με ψεύτικα ελλείμματα.
ΝΟΤΗΣ ΜΗΤΑΡΑΚΗΣ:  Και εκλεγήκατε εσείς, η κυβέρνηση του Γεωργίου Παπανδρέου. Ξεκίνησε αμέσως τις παροχές το 2009. Πήγατε στις αγορές χωρίς σχέδιο το 2010. Δεν είχατε καμία στρατηγική για την αντιμετώπιση της δημοσιονομικής κρίσης και οι αγορές σας πετάξανε έξω. Σας πετάξανε έξω, όχι γιατί τα δημοσιονομικά της Ελλάδος δεν ήταν δύσκολα -ήταν όντως μια δύσκολη δημοσιονομική κατάσταση- αλλά γιατί δεν είχατε σχέδιο ως κυβέρνηση, το αξιόπιστο σχέδιο που αναγνωρίζουν οι αγορές. 
Θέλετε να δείτε τη διαφορά με την Κυβέρνηση Κυριάκου Μητσοτάκη; Με την αξιοπιστία που ως Κυβέρνηση έχουμε, η χώρα μας έχει αναβαθμίσει την επενδυτική βαθμίδα. Δανείζεται φθηνότερα πλέον από άλλες χώρες της Ευρώπης. Παύουμε να έχουμε το μεγαλύτερο δημόσιο χρέος στην Ευρωζώνη. Έχουμε αύξηση των επενδύσεων κατά 60%.
 Ξέρετε, οι κυβερνήσεις έχουν βαθμούς αξιοπιστίας και αυτοί οι βαθμοί αξιοπιστίας κρίνονται στην πράξη. Η δική σας κυβέρνηση του 2009 κρίθηκε αναξιόπιστη και αναγκαστήκατε να πέσετε ικέτες, όπως είχε προβλέψει ο Κωνσταντίνος Μητσοτάκης, στα πόδια του Διεθνούς Νομισματικού Ταμείου, λόγω της δικής σας πολιτικής ανικανότητας τότε. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μηταράκη. 
Τον λόγο έχει ο κ. Καζαμίας για παρέμβαση.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, άκουσα τα όσα είπε ο κ. Μηταράκης σχετικά με την υποψηφιότητα της κ. Ακρίτα για τη θέση της Αντιπροέδρου της Βουλής. Τον άκουσα να υπερασπίζεται την υποτιθέμενη συναινετική προσέγγιση της Νέας Δημοκρατίας στα ζητήματα που αφορούν τη λειτουργία του Κοινοβουλίου, της Βουλής ως θεσμού. 
Αυτό που κατάλαβα από τα λεγόμενά του -κι ήταν αρκετά σαφής ότι η συναίνεση απαιτεί δύο κι εκφράζει νομίζω εύγλωττα την άποψη της πλειοψηφίας της Νέας Δημοκρατίας- είναι ότι η Νέα Δημοκρατία και ο κ. Μηταράκης, αντιλαμβάνεται τη συναίνεση μόνο ως συναλλαγή. Θέλετε να συναινέσετε σε μία υποψηφιότητα για τη θέση της Αντιπροέδρου της Βουλής αν σας κάνει τα χατίρια. 
Αναφερθήκατε και στο 2015, τότε που είχατε ψηφίσει για Πρόεδρο της Βουλής την επικεφαλής της Πλεύσης Ελευθερίας, την κ. Κωνσταντοπούλου. Πιθανόν να νομίζατε τότε ή μάλλον φάνηκε ξεκάθαρα από τα λεγόμενά σας, ότι θεωρήσατε τότε πως κάνετε ένα deal -για να το πω με την κρεολική γλώσσα που χρησιμοποιεί η Νέα Δημοκρατία- ότι δηλαδή σας ψηφίζουμε, άρα περιμένουμε από εσάς κάποια ανταλλάγματα, περιμένουμε από εσάς κάποιες χάρες. 
Αυτή η αντίληψη για τη συναίνεση, κύριε Μηταράκη και κυρίες και κύριοι της Νέας Δημοκρατίας, είναι μία αντίληψη πολύ παλαιοκομματική. Είναι μία αντίληψη η οποία προέρχεται από την εποχή που η Βουλή ήταν το άντρο της κομματοκρατίας. Εμείς θεωρούμε ότι ή δίνει κανείς τη συναίνεσή του, που σημαίνει ότι εμπιστεύεται μία υποψήφια για τη θέση της Αντιπροέδρου της Βουλής να διεκπεραιώσει τα καθήκοντά της όπως εκείνη κρίνει ή διαφορετικά το μόνο που έχετε στο νου σας είναι η συναλλαγή, είναι τα deal. Αυτά τα πράγματα δεν συνιστούν συναίνεση. Θα πρέπει να επιστρέψετε, νομίζω, στα βιβλία και στα λεξικά, που δεν σας αρέσουν, όταν σας τα θυμίζουμε, για να δείτε τι σημαίνει ακριβώς συναίνεση. 
Τώρα είπατε, επίσης, ότι η κ. Ακρίτα υπήρξε τοξική, ότι δεν πρόκειται να είναι μία Αντιπρόεδρος η οποία θα εδραιώσει τη συναίνεση που εσείς φαντάζεστε εδώ στην Αίθουσα και γι’ αυτό δεν θα την υποστηρίξετε. Σας ξαναλέω ότι η εικόνα μίας Βουλής, ενός κράτους μέλους της Ευρωπαϊκής Ένωσης -για να το πω με τα λόγια που καταλαβαίνετε εσείς- το 2026, η οποία έχει όλα τα μέλη του Προεδρείου της άντρες, είναι μια προβληματική εικόνα. Παραπέμπει σε άλλες εποχές, παραπέμπει σε μία αναχρονιστική αντίληψη για την πολιτική, η οποία βλέπει την πολιτική ως ένα παιχνίδι ανδρών και αγοριών και η οποία βεβαίως δεν είναι συμπεριληπτική. 
Είμαστε στον 21ο αιώνα, κύριε Μηταράκη. Οι γυναίκες πρέπει να ακούγονται. Οι γυναίκες πρέπει να συμμετέχουν με ίσους όρους σε όλους τους θεσμούς. Έχουμε έναν Πρωθυπουργό ο οποίος είπε ότι δεν έχει περισσότερες γυναίκες -λέει- στην Κυβέρνησή του, επειδή δεν τις έβρισκε. Κι έρχεστε τώρα εσείς και λέτε ότι όχι δεν είναι το ζήτημα ότι η κ. Ακρίτα είναι γυναίκα, αλλά το θέμα είναι ότι δεν μπορεί να συναινέσει με τον τρόπο που εσείς αντιλαμβάνεστε τη συναίνεση.
 Κοιτάξτε, κύριε Μηταράκη, έχετε ένα μεγάλο θέμα στην παράταξή σας με την πατριαρχία. Φαινόμενα όπως αυτά του Κυριαζίδη, όπως αυτά του Γραμματέα τώρα του κόμματός σας, του Κυρανάκη, ο οποίος έλεγε σε Βουλευτή άλλου κόμματος γυναίκα ότι εδώ δεν είναι η κουζίνα σας, δεν είναι τυχαία και δεν είναι συμπτωματικά. Είναι μία σταθερή τάση. 

Πρέπει να κοιτάξετε τον εαυτό σας στον καθρέφτη, για να δείτε τι κακή σχέση έχετε με την ισότητα των δύο φύλων. Είμαστε και σε μία συγκυρία όπου οι γυναικοκτονίες αυξάνονται και δεν θέλετε να νομοθετήσετε επ’ αυτού. Άρα,  ξανασκεφτείτε το. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Τον λόγο έχει ο κ. Γιαννούλης για μία παρέμβαση. 
ΧΡΗΣΤΟΣ ΓΙΑΝΝΟΥΛΗΣ: Κατ’ αρχάς, ζητώ συγγνώμη από τον κ. Χήτα που παρακάμπτεται η σειρά. Αναγκάζομαι όμως να πω το εξής. 
Κύριε Μηταράκη, είστε ο πιο αδύναμος κρίκος της σημερινής συζήτησης. Είστε ο πιο αδύναμος κρίκος σε σχέση με την Έλενα Ακρίτα. Αν ανατρέξετε στα τηλεοπτικά αρχεία και την ιστορία αυτής της χώρας, θα τη συναντήσετε. Είστε ο πιο αδύναμος κρίκος, γιατί τα φώτα πορείας που συνοδεύουν την Έλενα Ακρίτα διέπονται από δικαιοσύνη, επαγγελματισμό, ευαισθησία, αγάπη για τον άνθρωπο, τα δικαιώματα και την έννοια του δικαίου, αυτή την έννοια που εδώ και επτάμισι περίπου χρόνια έχετε τσαλαπατήσει στην Αίθουσα του Ελληνικού Κοινοβουλίου. 
Νιώθω πραγματικά ότι είστε αξιοθρήνητοι ως πλειοψηφία και αριθμητικά ως παρουσία, αλλά και ως πολιτική μεθόδευση, όπου επιλέγετε, για να αναδειχθεί κάποιος στη θέση του Αντιπροέδρου της Βουλής, να πρέπει να συμπληρώσει πιστοποιητικό μητσοτακικών φρονημάτων. 
Μην το περιμένετε αυτό από την Έλενα Ακρίτα, γιατί είναι παρακαταθήκη της οικογένειας που περιλαμβάνει τον Λουκή Ακρίτα και τη Σύλβα Ακρίτα. Μην περιμένετε να πιστέψετε ότι είμαστε όλοι ίδιοι σε αυτή την Αίθουσα, σε αυτή την κοινωνία, σε αυτή τη χώρα. 
Τα φώτα πορείας που έδωσε η Έλενα Ακρίτα, μετά από πολύχρονη εμπειρία στον δημόσιο λόγο και τη δημοσιογραφία, είναι καταγεγραμμένα και έχουν πολύ μεγαλύτερη ισχύ από τη λαϊκή εντολή που πιστεύετε ότι εσείς έχετε για να μπορείτε να το μετατρέπετε το Κοινοβούλιο σε ένα πλυντήριο παρανοϊκών, παράλογων σκέψεων. 
Άκουσα καλά ότι συνδέετε την Έλενα Ακρίτα με την άνω και κάτω πλατεία; Την ώρα που στη ζώσα επικαιρότητα αναβιώνει ο κίνδυνος της ακροδεξιάς, εσείς προσπαθείτε να ταυτίσετε την Αριστερά με την ακροδεξιά που φιλοξενείται στους κόλπους σας;
Σε ό,τι αφορά την κοινοβουλευτική διαδικασία, θέλω να πω ότι δεν υπάρχει προηγούμενο. Δεν υπάρχει προηγούμενο, κύριε Μηταράκη, σε αυτή την Αίθουσα να επικρατεί η μικρότητα, η έλλειψη γενναιότητας, θάρρους και ευθυκρισίας για το γεγονός ότι δεν έχουν όλα κομματικό πρόσημο. Δεν είναι όλοι νεόκοποι αφισοκολλητές που εξελίχθηκαν στα κόμματά τους, αλλά έχουν κοινωνική και πολιτική δράση, πριν ανακαλύψουν κάποιοι νεόκοποι συνάδελφοί σας τύπου Κυριαζίδη την πολιτική ή την ψηφοθηρία. 
Εν πάση περιπτώσει, πέστε μου ένα πειστικό επιχείρημα, ουσιαστικό, πέρα ​​από τον φθόνο, την ανθρωποφάγα αντίληψη ότι ο εχθρός μας πρέπει να τιμωρείται όταν διαφωνεί με τις απόψεις μας, για την απόφαση των υπογείων του Μαξίμου να στήσουν μια σκευωρία τύπου σικελικής μαφίας για να μην εκλεγεί μια γυναίκα στη θέση της Αντιπροεδρίας. 
Ειλικρινά, με ξεπερνά το θράσος με το οποίο μία κοινοβουλευτική διαδικασία που είχε στοιχεία συναίνεσης, ηθικής γενναιότητας και ειλικρίνειας μετατρέπεται σε φαρσοκωμωδία, γιατί φοβάστε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γιαννούλη. 
Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας. 
ΚΩΝΣΤΑΝΤΙΝΟΣ ΧΗΤΑΣ: Όταν αποφάσισα να κατέβω ως υποψήφιος Βουλευτής το 2019, μου είπαν: «Σίγουρα; Το σκέφτηκες καλά; Γιατί θέλει “στομάχι”». Είπα ότι ναι, «στομάχι» έχω. Αλλά, δεν μπορώ την υποκρισία. Αλήθεια σας λέω. Ίσως δεν είμαι για πολιτικός. Δεν μπορώ την υποκρισία, δεν μπορώ τα ψέματα, την υποκρισία. Δεν μπορώ, δεν μπορώ πραγματικά. Σας ακούω…
Λες και το θέμα που απασχολεί τους πολίτες αυτή τη στιγμή -το εξαντλήσαμε- είναι η Ακρίτα. 
Όποιος και να ήταν -ο Χήτας για παράδειγμα-, εμείς θα την ψηφίσουμε. Δεν είναι προσωπικό. Μιλάει το Κοινοβούλιο εδώ και τόση ώρα για αυτό που πάει να κάνει η Νέα Δημοκρατία, γιατί δεν της αρέσει για συγκεκριμένους λόγους -τους είπα πριν- ή για το τι έγινε το 2009. Εντάξει. Πιάσατε κουβέντα τώρα εδώ, κύριε Μηταράκη, με τον Μάντζο για το τι έγινε το 2019. Έχουμε 2026, με 2.10 ευρώ τη βενζίνη και το πετρέλαιο και εσείς συζητάτε τι έγινε το 2019. Αυτά τελειώσανε. Κρίθηκαν. Ο κόσμος μίλησε. Κόμματα εξαφανίστηκαν. Πολιτικοί εξαφανίστηκαν. Άλλοι σχηματισμοί δημιουργήθηκαν. Το μέλλον είναι εδώ, η Ελληνική Λύση. Φτάνει με την υποκρισία. 
Άλλος δεν ψηφίζει κανέναν, αλλά θέλει να έχει Αντιπρόεδρο, άλλος δεν θέλει αυτό, γιατί δεν είναι καλό το κούρεμα αυτό. Τι είναι αυτά τα πράγματα; Αναφαίρετο δικαίωμα κάθε Κοινοβουλευτικής Ομάδας να προτείνει αυτόν που θέλει για Αντιπρόεδρο, λειτουργώντας θεσμικά. Τι είναι αυτά τα πράγματα; Τι είναι αυτά; Δηλαδή, αν είχα μηνύσει εγώ τον Μηταράκη, δεν θα με ψήφιζε η Νέα Δημοκρατία για Αντιπρόεδρο; Λέω εγώ τώρα. Δεν είναι αυτά μικρότητες; Εκεί φαίνεται και το πολιτικό μεγαλείο. 
Εν πάση περιπτώσει, πάμε παρακάτω, γιατί δεν έχω χρόνο. Τροπολογίες. Το είπε η κ. Κεραμέως πριν από λίγο. Τώρα, για την τροπολογία, το λέω για τον κόσμο. Έρχεται μία τροπολογία με δύο άρθρα, κυρία Υπουργέ. Πάρα πολύ ωραία. Θα μου πείτε «Δεν είναι δικά μου». Δεν είναι δικά σας, αλλά στο νομοσχέδιό σας είναι. Θέλουμε να ψηφίσουμε το ένα, την ανάπλαση για το γήπεδο του Παναθηναϊκού, για τον Βοτανικό, το νέο γήπεδο. Το έχουμε δηλώσει. Έχουμε ψηφίσει και για την ΑΕΚ, για το γήπεδο μπάσκετ και για όλα τα γήπεδα που φτιάχνονται και διευκολύνει η πολιτεία τις ομάδες. Και ας είναι ανώνυμες εταιρείες, έχουν μια άλλη λογική οι ομάδες. Απευθύνονται σε μεγάλη μάζα κόσμου. Πρέπει να στηρίξουμε τον αθλητισμό. Κάνουμε πρωταθλητισμό. Φέρνουμε επιτυχίες στην Ευρώπη, σε όλα τα αθλήματα. 
Θέλουμε να ψηφίσουμε την τροπολογία του Παναθηναϊκού τώρα για την ανάπλαση του Βοτανικού, για το νέο γήπεδο, αλλά και για τις παρεμβάσεις που κάνετε για τη Λεωφόρο, για το μουσείο. Θέλουμε πολύ. Μπορούμε; Όχι. Γιατί; Γιατί διαφωνούμε με το δεύτερο άρθρο. Τι να κάνουμε εμείς τώρα; Είμαστε με τα χέρια δεμένα. Τι να κάνουμε; Αν μας δώσετε μια λύση, θα την ακούσουμε. Ποια είναι η λύση που μπορούμε να κάνουμε;
Θέλουμε να ψηφίσουμε το πρώτο κομμάτι της τροπολογίας. Διαφωνούμε με το δεύτερο, στη δημιουργία εφαρμογής των προσωπικών δεδομένων.. Φοβόμαστε για αυτή την επεξεργασία προσωπικών δεδομένων σε μικρά παιδιά. Και αν χακάρει κάποιος το Υπουργείο Υγείας αύριο; Πόσο εύκολο είναι; Εδώ με κυβερνοεπιθέσεις πέφτει όλο το σύστημα. Εμένα δεν θα πάει το μυαλό μου αλλού, χακάρουν τους υπολογιστές του Υπουργείου Υγείας και χιλιάδες προσωπικά δεδομένα για θέματα υγείας -και όχι μόνο- μικρών παιδιών φακελωμένων, βγαίνουν στη φόρα. Δεν θέλω να το ψηφίσουμε αυτό. Εμείς έχουμε αυτή την άποψη. Δεν θα το ψηφίσουμε. Είμαστε κάθετα αντίθετοι. Τι θα κάνουμε; 
Γι’ αυτό, λοιπόν, βγάλαμε και επίσημη ανακοίνωση και το δηλώνουμε και από Βήματος Βουλής, ότι δυστυχώς θα πούμε «παρών» στην τροπολογία, ενώ θέλαμε πάρα πολύ να στηρίξουμε την τροπολογία που αφορά το γήπεδο του Παναθηναϊκού. Το λέω για να ακουστεί στον κόσμο. 
Πάμε στη ΔΕΘ τώρα. Κύριε Μηταράκη, εσείς ποια πτήση κλείσατε για τη Θεσσαλονίκη; Πότε θα μας έρθετε; Σας περιμένουμε! Για εμάς τους Θεσσαλονικείς, ξέρετε, όταν τελειώνει ο Αύγουστος, μας πιάνει αυτή η μελαγχολία, όταν ήμασταν μικροί και πηγαίναμε σχολείο. Για εμάς αυτές οι μέρες της ΔΕΘ, ενώ θα έπρεπε να είναι μέρες γιορτής, είναι μέρες μελαγχολίας, γιατί κλείνεται όλη η πόλη. Κλείνουν οι δρόμοι. Δεν μπορούν να κυκλοφορήσουν οι πολίτες. Αντί να χαρούμε το μεγάλο εμπορικό γεγονός της Διεθνούς Εκθέσεως της Θεσσαλονίκης, μια μεγάλη οικονομική και επιχειρηματική συνεύρεση, που θα λάμψει η πόλη μας που τόσο αγαπάμε, που θα έρθει κόσμος, θα δουλέψουν τα καταστήματα, θα δουλέψει η εστίαση, τα ξενοδοχεία, όλα, έχουμε εσάς, κάθε τρεις και λίγο, να κλείνει η πόλη. Τι είναι αυτό;
Γι’ αυτό και εμείς στην Ελληνική Λύση από το 2019, που μπήκαμε στη Βουλή, δεν έχουμε πάρει μέρος ποτέ στη Διεθνή Έκθεση Θεσσαλονίκης, που είμαστε και εντός έδρας, που είναι και η Θεσσαλονίκη μας και οτιδήποτε άλλο θα μπορούσε να πει κανείς. Όχι! 
Ο Πρωθυπουργός, κυρία Υπουργέ, ο εκάστοτε πρωθυπουργός, όποιος και αν είναι, έχει κάθε δικαίωμα στη μεγάλη αυτή ιστορία της Διεθνής Έκθεσης Θεσσαλονίκης να ανέβει στην πόλη, να κάνει την έναρξη, τα εγκαίνια, να πει τι θα πει, σαν πρωθυπουργός που είναι και να φύγει. Οι άλλοι τι δουλειά έχουν τώρα εκεί, δεν καταλαβαίνω, πραγματικά. Όλοι αυτοί οι σωτήρες που θα μαζευτούν τώρα εκεί, να μας πουν πάλι τα ίδια, τα ψέματα, να τάξουν κ.λπ. Ο άλλος πάει πιο νωρίς, ο Τσίπρας. Φοβερό! Θα πάει δυο φορές, μπορεί και τρεις. Δηλαδή, φοβερά πράγματα.
Εκεί πάνω, στην πόλη, στη Βόρεια Ελλάδα -δεν ξέρω, μπορεί να μην το γνωρίζετε και έχετε κάθε δικαίωμα και εγώ δεν μπορώ να γνωρίζω τι γίνεται στο Μαρούσι, δεν το ξέρω, ξέρω επιφανειακά, μπορεί να ξέρω τι γίνεται στο Περιστέρι, τι γίνεται στο Αιγάλεω- σας λέω ότι έχουν πάρει την απόφαση.
Κύριε Μηταράκη, δεν σας θέλουν, αλήθεια σας το λέω. Δεν σας θέλουν, όχι εσάς προσωπικά, το κόμμα σας. Ό,τι και να κάνετε, δεν αλλάζει το κλίμα. Δεν αλλάζει. Εγώ γνωρίζω τι γίνεται, τι συναγερμός έχει σημάνει. Το τι έχετε κάνει τα στελέχη σας, τι τους έχετε πει, να μαζευτούν, να φέρουν κόσμο για το Βελλίδειο, εκείνη τη μέρα. Γίνεται ένας χαμός. Σήμερα ο Πρωθυπουργός πάνω, από το πρωί. Από το πρωί σήμερα εκεί! Πα, πα, πα, πα! Να δείτε φορείς. Ξαφνικά θυμηθήκατε τη Θεσσαλονίκη. Ήρθε η ώρα να μοιράσουμε και πάλι τα καθρεφτάκια στους ιθαγενείς.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Είναι αργά, πολύ αργά. Δεν αλλάζει το κλίμα. Πιστέψτε με, το λέω με πάσα ειλικρίνεια για αυτό που θα αντιμετωπίσετε πάνω. Ό,τι και να κάνετε, όσο και να συντονιστείτε και δεκαοκτώ Υπουργοί να έρθετε πάνω, όλο το Υπουργικό Συμβούλιο να έρθει πάνω, όλη η Νέα Δημοκρατία να έρθει πάνω, δεν αλλάζει. Δεν αλλάζει!
Τα ίδια ισχύουν και για τους κυρίους εδώ, του ΠΑΣΟΚ. Τα ίδια ισχύουν για τον άνθρωπο των Πρεσπών, τον Τσίπρα. Συγγνώμη που κοιτάω από εκεί, παιδιά, αλλά εδώ καθόταν, τι να κάνω; Κάπου πρέπει να κοιτάξω για τον Τσίπρα. Ας κοιτάξω προς τα πάνω. Ξέρω εγώ; Κάπου πρέπει να είναι και ο Τσίπρας. Θα πάει και δύο φορές αυτός. Δηλαδή, έχει το θράσος ο άνθρωπος που πρόδωσε τη Μακεδονία, να ανέβει και δυο φόρες πάνω. Να μας πει τι; Να πει τι; Τι να πει στους Θεσσαλονικείς; «Ήρθα, άλλαξα, είμαι ο εντιμότερος πρωθυπουργός της ιστορίας»; Τι να πει; Γιατί δεν τα βλέπετε απλά τα πράγματα;
Κάντε την προσπάθειά σας. Ανεβείτε πάνω, πείτε ό,τι θέλετε. Ξέρετε ότι ο κόσμος είναι πάρα πολύ απογοητευμένος. Δεν υπάρχει θυμός. Ο θύμος έχει περάσει. Πολύ απογοητευμένος και πολύ κατασταλαγμένος.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χήτα. Έληξε ο χρόνος σας.
Καλείται στο Βήμα ο κ. Τάσος Οικονομόπουλος, Κοινοβουλευτικός εκπρόσωπος της Νίκης.
ΤΑΣΟΣ ΟΙΚΟΝΟΜΟΠΟΥΛΟΣ: Κύριε Πρόεδρε, κυρία Υπουργέ, κυρίες και κύριοι συνάδελφοι, επανερχόμαστε στον συνήθη ρυθμό συζητήσεων στην Ολομέλεια, μετά από ένα ακόμη δραματικό καλοκαίρι που σημαδεύτηκε από άδικες απώλειες ανθρώπινων ζωών.
Είτε αυτές χάθηκαν στον βωμό του καθήκοντος, είτε από έκτακτες συνθήκες, αισθανόμαστε την ανάγκη να εκφράσουμε τα ειλικρινή μας συλλυπητήρια στις οικογένειες όλων και να υποκλιθούμε στο μεγαλείο ψυχής των ηρώων που θυσιάζονται για να σώσουν ζωές και περιουσίες συνανθρώπων τους.
Η επικαιρότητα δεν μας αφήνει να ασχοληθούμε μόνο με τα σοβαρά όντως νομοσχέδια που συζητούνται αυτές τις μέρες, όπως είναι αυτό της επαγγελματικής ασφάλισης. Κάθε μέρα έχουμε τόσο στη γειτονιά μας όσο και στον διεθνή χώρο, νέες αιτίες αναταραχών και κινδύνων.
Για να μην επεκταθούμε πέραν της γειτονιάς μας, ας σταθούμε στις πρόσφατες ενέργειες της γείτονος να ορίζει ζώνες θαλασσίων πάρκων σε περιοχές που εμπίπτουν στα ελληνικά δικαιώματα υφαλοκρηπίδας και δυνητικής ΑΟΖ. Είχαμε προβλέψει αυτή την εξέλιξη και την είχαμε επισημάνει κατά τη συζήτηση του νομοσχεδίου για τη βιοποικιλότητα. Εκεί είχε διαφανή η προθυμία της Τουρκίας να ενταχθεί στη συμφωνία, χωρίς όμως να αποδεχθεί το σύγχρονο Δίκαιο της Θάλασσας. 
Αυτό ακριβώς είναι και το επικίνδυνο σημείο για εμάς. Μπορεί η Κυβέρνηση να υποστηρίζει ότι οι μονομερείς τουρκικές διακηρύξεις είναι παράνομες και δεν παράγουν από μόνες τους έννομα αποτελέσματα, αυτό όμως δεν σημαίνει ότι μπορούμε να παραμένουμε αδρανείς. Η μη άσκηση ενός δικαιώματος δεν το καταργεί. Δεν ενισχύει όμως τη θέση της χώρας όταν η Τουρκία προβάλλει διαρκώς τις διεκδικήσεις της και επιχειρεί να τις επιβάλει στην πράξη. 
Η Τουρκία δεν είναι συμβαλλόμενο μέρος στη Σύμβαση των Ηνωμένων Εθνών για το Δίκαιο της Θάλασσας. Δεσμεύεται, ωστόσο, από τους κανόνες που αποτελούν εθιμικό διεθνές δίκαιο. Και είναι αλήθεια ότι ούτε οι Ηνωμένες Πολιτείες έχουν κυρώσει τη σύμβαση. Για αυτό η Ελλάδα δεν αρκεί να επικαλείται γενικά το διεθνές δίκαιο, οφείλει να ασκεί με σχέδιο, συνέπεια και αποφασιστικότητα τα δικαιώματα που αυτό αναγνωρίζει. Επομένως, δεν μας ωφελεί η αδράνεια σε καμία περίπτωση, ενώ ωφελεί την Τουρκία. Η θέση της ΝΙΚΗΣ είναι ότι πρέπει να γίνουν άμεσα ενέργειες. Η ισχυροποίηση της Τουρκίας λόγω του πολέμου στο Ιράν δεν είναι άσχετος παράγοντας, ούτε ασήμαντος. Δεν χρειάζεται να τονίζουμε τα αυτονόητα συνεχώς. 
Στο εσωτερικό πεδίο, το σημερινό νομοσχέδιο είναι πολύ σημαντικό για τους εργαζομένους όλων των κατηγοριών και αποτελεί συνέχεια προηγούμενων νόμων, όπως ο ν. 5078. Τα προβλήματα που έρχεται να επιλύσει, είναι κυρίως προβλήματα αυτού του νόμου, αλλά και παλαιότερων, όπως ο ν. 3029, αλλά στην πράξη δεν λύνει τα ουσιαστικότερα προβλήματα της ασφαλιστικής κατάστασης, όπως αυτά υφίστανται μέχρι σήμερα.
Η κυρία Υπουργός είπε πολλά, αποκαλυπτικά των προθέσεων της Κυβέρνησης, στις Επιτροπές, όπως επίσης και οι συνάδελφοι της Νέας Δημοκρατίας προκειμένου να υπερασπιστούν το νομοσχέδιο, τα οποία αποδεικνύουν ότι δεν υπάρχει αποσαφήνιση ορισμένων εννοιών, ακόμη και τώρα, από τη μεριά της Κυβέρνησης, η οποία προσπαθεί να συμπλέξει τον δεύτερο πυλώνα της ασφάλισης με την ανάπτυξη και την οικονομία γενικότερα, χωρίς επαρκείς ασφαλιστικές δικλείδες για τους εργαζόμενους. Δηλαδή, αυτό που γινόταν βίαια με τα μνημόνια -η κλοπή και η μονομερής θυσία των αποθεματικών των ταμείων προς τον σκοπό δήθεν του δημοσίου συμφέροντος- τώρα θα γίνεται πιο ήπια με τη συνενοχή του ασφαλισμένου. Καμία από αυτές τις βίαιες πράξεις δήμευσης των αποθεματικών δεν έχει αποκατασταθεί από την πολιτεία. Και τώρα συζητούμε μια περαιτέρω διεύρυνση της διείσδυσης στα ταμεία που ιδρύθηκαν ή θα ιδρυθούν στο μέλλον. 
Ας δούμε όμως το μεγάλο σκηνικό για να έχουμε μια συνολική εικόνα. Το ασφαλιστικό σύστημα έχει τρεις πυλώνες. Ο πρώτος, μέσω της υποχρεωτικής ασφάλισης, παραμένει ο ισχυρότερος. Ο δεύτερος αναπτύσσεται, αλλά με σημαντικές στρεβλώσεις, κυρίως μετά τον ν. 5078/2023. Και εδώ βρίσκεται η ουσία. Η κυρία Υπουργός τόνισε επανειλημμένα ότι ο δεύτερος πυλώνας είναι συμπληρωματικός. Μα, στην Ελλάδα η συμπληρωματικότητα δεν είναι πολυτέλεια, είναι ανάγκη επιβίωσης, γιατί οι περισσότεροι εργαζόμενοι δεν έχουν τη δυνατότητα να αποταμιεύσουν επαρκώς για τα γηρατειά τους
Το νομοσχέδιο, σύμφωνα με τα άρθρα 1 και 2, επιχειρεί να διευρύνει και να ενοποιήσει το πλαίσιο των ΤΕΑ και να εισαγάγει το ΟΑΠΕΣ. Όμως, το κρίσιμο ζήτημα δεν είναι μόνο η ομοιομορφία και η φορητότητα, είναι η προστασία του ασφαλισμένου και η δυνατότητά του να γνωρίζει πού τοποθετεί τις οικονομίες μιας ολόκληρης ζωής. Και εδώ το νομοσχέδιο παρουσιάζει σοβαρές αδυναμίες στα άρθρα 4 έως 7. Αντί για σαφή ασφαλιστικά κριτήρια, συναντούμε επανειλημμένα το «δύναται» και το «μπορεί». Ακόμη και η ανάκληση άδειας συνδέεται με αόριστες διατυπώσεις. Η υποτιθέμενη αυστηροποίηση καταλήγει έτσι σε αοριστία. Παράλληλα, από τα άρθρα 8 έως 45 κυριαρχεί η κεφαλαιοποιητική λογική, χωρίς αντίστοιχες εγγυήσεις για την περίπτωση αποτυχίας ή κατάρρευσης ενός φορέα. Οι συντάξεις του δευτέρου πυλώνα μετατρέπονται σε κεφάλαιο διαχειρίσιμο από φορείς που ο ασφαλισμένος ελάχιστα ελέγχει.
Για τη ΝΙΚΗ, όμως, η σύνταξη δεν μπορεί να αντιμετωπίζεται ως χρηματιστηριακό κεφάλαιο. Η σύνταξη είναι κοινωνικό δικαίωμα και η πολιτεία οφείλει να εγγυάται την ακεραιότητά της. Οι βασικές διαπιστώσεις είναι απλές. Πρώτον, ο ασφαλισμένος δεν έχει βεβαιότητα ότι θα πάρει στο τέλος της εργασιακής του ζωής τα χρήματα που κατέβαλε. Δεύτερον, η μεγάλη πλειονότητα των εργαζομένων με χαμηλές αποδοχές δεν έχει ουσιαστικά τη δυνατότητα να αξιοποιήσει έναν τέτοιο πυλώνα. Τρίτον, όσοι έχουν μεγαλύτερα εισοδήματα μπορούν να τον αξιοποιήσουν περισσότερο, με αποτέλεσμα να διευρύνονται οι κοινωνικές ανισότητες. Και τέταρτον, η εποπτεία της Τράπεζας της Ελλάδος δεν μπορεί να υποκαταστήσει την κοινωνική προστασία. Ο ρόλος της είναι χρηματοπιστωτικός και νομισματικός, όχι κοινωνικής μέριμνας. 
Το σημαντικότερο, όμως, είναι το εξής. Ο πρώτος πυλώνας δεν επαρκεί. Για αυτό ο δεύτερος δεν μπορεί να αντιμετωπίζεται ως ένα πεδίο επενδυτικού πειραματισμού. Όταν η κύρια σύνταξη δεν εξασφαλίζει αξιοπρεπή διαβίωση, το συμπλήρωμα δεν είναι επιλογή εκ του περισσεύματος, είναι αναγκαιότητα. Και τότε η ευθύνη της πολιτείας είναι ακόμη μεγαλύτερη. Δεν μπορεί από τη μία να ζητά από τον ασφαλισμένο να αναλάβει το επενδυτικό ρίσκο και από την άλλη να μην του εξασφαλίζει ούτε τα χρήματα που κατέθεσε. Δεν μπορεί επίσης να μεταθέτει την ευθύνη στον πολίτη χωρίς να του παρέχει ακριβή, αξιόπιστη και αντικειμενική πληροφόρηση. Αυτό είναι στοιχειώδης υποχρέωση της πολιτείας. 
Υπάρχουν συγκεκριμένα παραδείγματα. Στο άρθρο 17 η αντιμετώπιση της μη καταβολής εισφορών αφήνεται σε σημαντικό βαθμό στην κρίση του ΤΕΑ. Στο άρθρο 78, ακόμη και περιπτώσεις πρόωρης διακοπής, χωρίς υπαιτιότητα του εργαζομένου, δεν αντιμετωπίζονται με την προστασία που θα έπρεπε.
Η ΝΙΚΗ πιστεύει σε ένα ασφαλιστικό σύστημα που πρώτα προστατεύει τον άνθρωπο. Πρέπει να ενισχυθεί ο πρώτος πυλώνας, ώστε η κύρια σύνταξη να μπορεί να εξασφαλίζει αξιοπρεπή διαβίωση. Και κάθε συμπληρωματική ασφάλιση πρέπει να συνοδεύεται από πραγματικές ασφαλιστικές δικλίδες. Όταν αυτές οι δικλίδες δεν υπάρχουν, όταν το ρίσκο μεταφέρεται στον ασφαλισμένο και όταν η σύνταξη αντιμετωπίζεται ως επενδυτικό κεφάλαιο, εμείς δεν μπορούμε να συμφωνήσουμε. 
Σχετικά με την τροπολογία για την επαναφορά του δέκατου τρίτου και του δέκατου τέταρτου μισθού, μας λένε ότι δεν υπάρχουν λεφτά. Για ό,τι όμως επιλέγει η Κυβέρνηση να χρηματοδοτήσει, ξαφνικά βρίσκονται πόροι και δημοσιονομικός χώρος. Συνεπώς, το ερώτημα είναι ποιους επιλέγει η Κυβέρνηση να στηρίξει. Γιατί ο δημόσιος υπάλληλος, ο συνταξιούχος, ο εργαζόμενος και οι οικογένειές τους δεν μπορεί να είναι πάντα η τελευταία προτεραιότητα. 
Η επαναφορά της δέκατης τρίτης σύνταξης έχει εκτιμώμενο δημοσιονομικό κόστος 1,6 έως 1,8 δισεκατομμύρια ευρώ. Μπορεί να γίνει σε δύο φάσεις, οπότε δημοσιονομικά είναι πιο εφικτή. Η επαναφορά του δέκατου τρίτου μισθού στο Δημόσιο έχει εκτιμώμενο κόστος 1,1 δισεκατομμύρια ευρώ. Η χρηματοδότηση μπορεί να γίνει από ανακατανομή των δαπανών και από τη μεγέθυνση του ΑΕΠ με υγιή τρόπο, βασιζόμενη στην απόδοση των επενδύσεων που αναμένονται από το Ταμείο Ανάκαμψης αλλά και το νέο Εθνικό Πρόγραμμα Ανάπτυξης και το Αναπτυξιακό Πρόγραμμα Δημοσίων Επενδύσεων. Περαιτέρω, υπάρχουν τα πρωτογενή πλεονάσματα, τα οποία προέρχονται από την υπερφορολόγηση. Η ίδια η Κυβέρνηση λέει πως στη ΔΕΘ θα ανακοινώσει παροχές 1,7 δισεκατομμυρίων ευρώ.
Εμείς ως Νίκη έχουμε μελετήσει και εκτιμήσει την άντληση εσόδων από τις επιπλέον κάτωθι πηγές και θέλουμε ξεκάθαρες απαντήσεις: Φόρος υπερπολυτελούς κατανάλωσης 0,16 δισεκατομμύρια ευρώ ετησίως, είσπραξη από ελέγχους σε εκκρεμείς λίστες Μπόργιανς, Λαγκάρντ 0,175 δισεκατομμύρια ευρώ ετησίως μέχρι την ολοκλήρωση παραγραφής των ελέγχων, έλεγχος πλαστών τιμολογίων 0,56 δισεκατομμύρια ευρώ ετησίως, έκτακτη εισφορά τεκμηριωμένων υπερκερδών σε εταιρείες ενέργειας και διυλιστήρια 0,5 δισεκατομμύρια ευρώ ετησίως, πάταξη λαθρεμπορίου, καυσίμων και καπνικών 0,25 δισεκατομμύρια ευρώ ετησίως, ενισχυμένος ελεγκτικός μηχανισμός για μεγάλες οφειλές 0,88 δισεκατομμύρια ετησίως, ελάχιστος φόρος πολυεθνικών μεταφοράς υπερκερδών 0,1 δισεκατομμύρια ετησίως, τραπεζική υπερκερδοφορία 0,3 δισεκατομμύρια ευρώ ετησίως. Συνολικά μόνο τα ανωτέρω που προτείνει η Νίκη είναι 2,92 δισεκατομμύρια ευρώ. 
Για όλους αυτούς τους λόγους υπερψηφίζουμε την τροπολογία και καταψηφίζουμε στο σύνολό του το νομοσχέδιο. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Οικονομόπουλε. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, μπορώ να έχω τον λόγο;
ΠΡΟΕΔΡΕΥΩΝ (Βασίλειος Βιλιάρδος): Κύριε Μάντζο, έχετε ζητήσει παρέμβαση. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, ευχαριστώ πολύ.
Άκουσα με προσοχή νωρίτερα τον Κοινοβουλευτικό Εκπρόσωπο της Νέας Δημοκρατίας και ήθελα να ακούσω και τον Κοινοβουλευτικό Εκπρόσωπο της Ελληνικής Λύσης για να κλείσουμε το θέμα το οποίο άνοιξε νωρίτερα. 
Ξέρετε, αν κάτι συνέβη -δεν θέλω να γυρίζω πίσω, έχει δίκιο ο κ. Χήτας, αλλά έχει σημασία και θα εξηγήσω- πρώτη φορά το 2009 είναι ότι ψηφίσαμε οι Έλληνες πολίτες με ψευδή δημοσιονομικά δεδομένα. Δεν έχει συμβεί ξανά αυτό στην ιστορία του ελληνικού κράτους. Πρώτη φορά πήγε ο λαός μας στις κάλπες με ψευδή δημοσιονομικά ελλείμματα από την τότε Κυβέρνηση της Νέας Δημοκρατίας που εξαπατούσε τους ευρωπαϊκούς θεσμούς. Και όταν παραδόθηκε μια χρεοκοπημένη χώρα στην Κυβέρνηση ΠΑΣΟΚ Γεωργίου Παπανδρέου τότε, η Κυβέρνηση ΠΑΣΟΚ συγκράτησε τα δημοσιονομικά -όχι απλώς δεν τα επεξέτεινε, αλλά τα συγκράτησε- όταν τότε εδώ μέσα εσείς καταψηφίζατε τα προγράμματα για τη σωτηρία της χώρας, στα οποία εσείς μας είχατε υποβάλει. 
Αν είχαμε ψηφίσει όλοι τότε στην κοινοβουλευτική μας ομάδα, όπως ψήφισε ο σημερινός Πρωθυπουργός και η κοινοβουλευτική σας ομάδα, τώρα θα ήμασταν στη δραχμή. Αυτή είναι η ιστορία.
Άρα, εδώ, για να το συνδέσω με το σήμερα γιατί τα συζητάμε αυτά, αυτή η έλλειψη συναίνεσης, που ήταν μοναδική στην Ευρώπη όταν στην Πορτογαλία, στην Ισπανία, στην Ιρλανδία υπήρχαν συναινέσεις, δημιούργησε τα μεγάλα προβλήματα, τις μεγάλες παθογένειες και συντηρεί ως στις μέρες μας μια χώρα που βγήκε πολύ αργά από τα πιο σκληρά και τα πιο πολλά μνημόνια με θυσίες των πολιτών της, συντηρεί τις οικονομικές αδυναμίες, συντηρεί την έλλειψη παραγωγικού μοντέλου, συντηρεί τις αδυναμίες της οικονομίας μας.
Όλες οι αιτίες της μεγάλης κρίσης είναι εδώ. Και η ασυδοσία, η αδιαφάνεια, η αδικία είναι εδώ. Άρα, η σημασία αυτής της συζήτησης είναι για να μην επαναλάβουμε τα ίδια σφάλματα.
Και έρχομαι στο σήμερα και στο ζήτημα το οποίο ανέκυψε με την υποψηφιότητα της κ. Ακρίτα για το Προεδρείο της Βουλής. Επιμένω ότι εμείς δεν κάνουμε face control και, ξέρετε, για να αποδείξω ότι λέτε ανακρίβειες στη Βουλή των Ελλήνων έχω εδώ μπροστά μου το ψηφοδέλτιο του Αρχηγού του ΠΑΣΟΚ στη συζήτηση του Ιουλίου του 2023, όπου έχουμε υπερψηφίσει όλες τις υποψηφιότητες από όλες τις κοινοβουλευτικές ομάδες πλην των Σπαρτιατών. Αυτό είναι. Αυτή είναι η θέση του ΠΑΣΟΚ. 
ΝΟΤΗΣ ΜΗΤΑΡΑΚΗΣ: Σας περάσαμε face control; Σας ψηφίσαμε. 
ΔΗΜΗΤΡΙΟΣ ΜΑΝΤΖΟΣ: Άρα; Άρα πάει πολύ να μας κάνετε τώρα μαθήματα αξιοπιστίας και συναίνεσης και σύνεσης εδώ μέσα, λέγοντας μάλιστα και ανακρίβειες και παραπέμποντας στα Πρακτικά της Βουλής, τα οποία λένε το ακριβώς αντίθετο από αυτό που λέτε εσείς εδώ. Face control δεν κάναμε, γιατί αν κάνουμε face control, θα πρέπει να αρχίσουμε να βλέπουμε και τις δικές σας υποψηφιότητες.
Εν τέλει, επειδή το βλέπω αυτό και επιμένετε ότι θέλετε εσείς τελικά να ορίσετε ποιον θα ορίσει ο ΣΥΡΙΖΑ, πείτε μας από την αρχή ποιον θέλετε να βάλετε Αντιπρόεδρο. Πείτε. Γιατί να τον ψηφίζουμε; Γιατί δεν διορίζετε; Γιατί δεν διαλέγετε έναν να τον ορίσετε, να τον διορίσετε; Τι μας βάζετε να ψηφίσουμε; 
ΧΡΗΣΤΟΣ ΓΙΑΝΝΟΥΛΗΣ: Να βάλουμε τον Φλωρίδη.
ΔΗΜΗΤΡΙΟΣ ΜΑΝΤΖΟΣ: Αυτό είναι κοινοβουλευτική δημοκρατία; Αναρωτιέμαι. 
ΝΟΤΗΣ ΜΗΤΑΡΑΚΗΣ: Να ορίζεται αυτόματα.
ΠΡΟΕΔΡΕΥΩΝ (Βασίλειος Βιλιάρδος): Κύριε Μηταράκη, παρακαλώ.
ΔΗΜΗΤΡΙΟΣ ΜΑΝΤΖΟΣ: Άρα, για ποια θεσμική λειτουργία μιλάτε; Ποια είναι η ευαισθησία για τους θεσμούς; Ποια είναι η επιλεκτική σας προσέγγιση για τους θεσμούς, την οποία πραγματικά εφαρμόζετε και ποια είναι η προσήλωσή σας στο Κοινοβούλιο;
Όλες και όλοι κρινόμαστε από την ιστορία μας. Εδώ την ιστορία μας την καταθέτω. Αναφέρατε πολλά παραδείγματα. Διαχρονικά το ΠΑΣΟΚ στηρίζει τις υποψηφιότητες πλην των ακραίων δεξιών νεοναζιστικών μορφωμάτων και των διαδόχων αυτών. 
Αυτή είναι η στάση μας. Αν δεν σας αρέσει, είναι δικαίωμά σας να την κρίνετε. Όμως, δεν μπορείτε να δημιουργείτε ψευδείς εντυπώσεις πάνω σε αυτές.
Πείτε ποιον θέλετε να ορίσει ο ΣΥΡΙΖΑ, να τον διορίσετε, να μην τον ψηφίσουμε και εμείς την επόμενη εβδομάδα.
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Μάντζο.
Τον λόγο έχει ο κ. Παρασκευάς Κουκουλόπουλος, Βουλευτής του ΠΑΣΟΚ.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Είμαστε έτοιμοι, κύριε Μηταράκη; Να ξεκινήσουμε;
 Ευχαριστώ, κύριε Πρόεδρε.
Κυρίες και κύριοι συνάδελφοι, προφανώς θα αναφερθώ στην τροπολογία που έχω …
(Θόρυβος στην Αίθουσα)
ΠΡΟΕΔΡΕΥΩΝ (Βασίλειος Βιλιάρδος): Κύριοι συνάδελφοι, αν θέλετε άλλη συζήτηση, την κάνετε έξω. Δεν γίνεται. Έχουμε ομιλητή εδώ πέρα. Λίγο σεβασμό. Δεν σας σέβονται. Αυτό βλέπω.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Βάλτε το χρονόμετρο παρακαλώ, γιατί έχουμε χάσει χρόνο.
Ευχαριστώ, κύριε Πρόεδρε. 
Κυρίες και κύριοι συνάδελφοι, θα αναφερθώ αποκλειστικά προφανώς στην τροπολογία που έχω καταθέσει και την έχετε ήδη από το πρωί στα χέρια σας και η οποία αναφέρεται στο χρονοδιάγραμμα λειτουργίας των λιγνιτικών μονάδων εκτός Χρηματιστηρίου Ενέργειας.
Στην τροπολογία πρώτα απ’ όλα πρέπει να τονίσω ότι τηρήθηκαν στο ακέραιο οι κανόνες καλής νομοθέτησης. 
Πρώτον, προηγήθηκε όχι απλά διαβούλευση, αλλά εξαντλητική διαβούλευση, καθώς πλήθος φορέων -εκατοντάδες και περιφερειακά και πανελλαδικά- έχουν ήδη τοποθετηθεί εδώ και καιρό στο κρίσιμο ζήτημα του χρονοδιαγράμματος. 
Δεύτερον, η τροπολογία είναι εμπρόθεσμη. 
Τρίτον, έχει πασιφανή θεματική συνάφεια με το συζητούμενο νομοσχέδιο, σύμφωνα με το άρθρο 74 του Συντάγματος, γιατί αναφέρεται μεταξύ άλλων στην προστασία χιλιάδων εργαζομένων που έχουν απωλέσει ή πρόκειται να απωλέσουν την εργασία τους στην ευρύτερη Δυτική Μακεδονία και οι οποίοι θα έπρεπε ήδη να έχουν τύχει της κυβερνητικής μέριμνας, κάτι που δεν συμβαίνει.
Τέλος, τέταρτον, πρέπει να υπογραμμιστεί ότι το προτεινόμενο χρονοδιάγραμμα λειτουργίας λιγνιτικών μονάδων είναι απόλυτα εναρμονισμένο με το ευρωπαϊκό πλαίσιο, κάτι που δεν συμβαίνει με την κυβερνητική πολιτική. Όμως, και σε ό,τι αφορά την εκτός χρηματιστηρίου λειτουργία που θίγει αυτό το τοτέμ, την ιερή αγελάδα της αγοράς, το Χρηματιστήριο Ενέργειας, δεν είναι κάποια ιδιαιτερότητα της πρότασής μου. Απλά, να θυμίσω ότι τόσο στην περίφημη έκθεσή του ο πρόεδρος Μάριο Ντράγκι, όσο και σε πολλές παρεμβάσεις του έκτοτε, έχει θέσει ευθέως ζήτημα αλλαγής του τρόπου τιμολόγησης της ηλεκτρικής ενέργειας, τονίζοντας ότι ο τρόπος με τον οποίο τιμολογείται απειλεί αφενός την κοινωνική συνοχή και αφετέρου την ανταγωνιστικότητα της ευρωπαϊκής οικονομίας. Δεν πρόκειται, λοιπόν, για κάτι που πηγάζει από μια υποκειμενική διάθεση ή κάτι ανάλογο.
Τι συμβαίνει στη Δυτική Μακεδονία, κυρίες και κύριοι συνάδελφοι, αυτή τη στιγμή; 
Αύριο την επισκέπτεται ο Πρωθυπουργός και θα επισκεφθεί, κυρία Υπουργέ, όπως ξέρετε, μια μονάδα, την Water Plant, όπου θα παραστεί στην παρουσίαση μιας επένδυσης που επιτέλους γίνεται εκεί. 
Ακούστε, λοιπόν, κάτι που είναι καλό να γνωρίζετε. Στις 7 Δεκεμβρίου του 2020 παρουσιάστηκαν από την Κυβέρνηση οι δεκαέξι εμβληματικές ώριμες επενδύσεις. Δεκαέξι επαναλαμβάνω. Από αυτές μόνο μία μπήκε πρόσφατα στον δρόμο της υλοποίησης, αυτή που θα επισκεφθεί αύριο ο Πρωθυπουργός. Μία! Πότε θα ολοκληρωθεί; Ο ορίζοντάς της, σύμφωνα με τους υπεύθυνους της επένδυσης, είναι τον Δεκέμβρη του 2027, εφόσον δεν παρουσιαστούν εν τω μεταξύ γραφειοκρατικά εμπόδια. Από τον Δεκέμβρη του 2020 φτάσαμε στον Δεκέμβρη του 2027.
Είναι προφανές ότι η Κυβέρνηση, στη δική της εκδοχή της μετάβασης, έχει αγνοήσει τον πιο κρίσιμο παράγοντα για μια τέτοιας έκτασης και βάθους μετάβαση που είναι ο χρόνος. Έχει αποστερήσει ό,τι πολυτιμότερο από τη Δυτική Μακεδονία και τις Σέρρες και το σχέδιο και το χρήμα, αλλά πάνω απ’ όλα τον χρόνο, που είναι ό,τι πολυτιμότερο σε τέτοιες καταστάσεις. 
Η τροπολογία δίνει ακριβώς την αναγκαία ανάσα χρόνου σε μια ακριτική περιοχή για μια πραγματικά δίκαιη μετάβαση, δηλαδή δίνει σε έναν τόπο αυτό που του έχει στερήσει ολοσχερώς η Κυβέρνηση αυτά τα χρόνια και μόνον γι’ αυτόν τον λόγο, δι’ υμών, κυρία Υπουργέ, καλώ τον Πρωθυπουργό από το Βήμα της Βουλής να δεχθεί την τροπολογία μου και μόνο γι’ αυτόν τον λόγο. 
Δυστυχώς η ευτυχώς, δεν είναι μόνο αυτό. Η τροπολογία που έχω καταθέσει αναφέρεται ευθέως στο κεντρικό πρόβλημα της ελληνικής οικονομίας και της ευρωπαϊκής, όπως ήδη είπα αναφερόμενος στον Πρόεδρο Ντράγκι, που δεν είναι άλλο από το κόστος ζωής, την ανταγωνιστικότητα της οικονομίας, αλλά κυρίως την ακρίβεια που συμπιέζει αφόρητα όλα τα λαϊκά εισοδήματα, τα χαμηλά και μεσαία εισοδήματα. Δίνει ένα όπλο στα χέρια της πολιτείας όχι απλά για συγκράτηση, αλλά για μείωση μετρήσιμη και αισθητή -μεγάλη, τολμώ να πω- γιατί γνωρίζω άριστα το αντικείμενο, στην τιμή της κιλοβατώρας. 
Σας είναι αδιάφορο να μειωθεί η τιμή της κιλοβατώρας; Δεν αφορά μόνο το άμεσο κόστος που καταβάλλουμε όλοι μας για τις οικιακές μας ή επαγγελματικές μας καταναλώσεις, αφορά την έμμεση συνέπεια της τιμής κιλοβατώρας σε όλα τα προϊόντα και τις υπηρεσίες που τροφοδοτούν από την άλλη επιπρόσθετα τον πληθωρισμό. Μια μείζων παρέμβαση, λοιπόν. Και δεν είναι μόνο αυτό. Όπως παραθέτω αναλυτικά στην αιτιολογική έκθεση, αλλά και στο κείμενο με την τροπολογία -εφόσον νομοθετηθεί, εφόσον γίνει δεκτή- προστίθενται τουλάχιστον 1 δισεκατομμύριο ευρώ, από τον περιορισμό αντίστοιχα του φυσικού αερίου προστίθεται τουλάχιστον 1 δισεκατομμύριο θετικά στο εμπορικό ισοζύγιο της χώρας κάτι καθόλου ασήμαντο και βοηθάει, βέβαια, στον εθνικό στόχο να πάμε πιο γρήγορα τον ισοσκελισμό του γενικού ισοζυγίου που παραμένει ασθενής, μεγάλος ασθενής. Θυμίζω ότι μαζί με τα ταμειακά ελλείμματα είναι οι δύο λόγοι που μας οδήγησαν στη χρεοκοπία. 
Και δεν σταματάνε εδώ οι θετικές επιπτώσεις. Ακόμα και αυτό που πολλοί θεωρούν μειονέκτημα του εγχώριου καυσίμου, του λιγνίτη, είναι ένα απόλυτο πλεονέκτημα από πλευράς περιβαλλοντικής και δημοσιονομικής. Γιατί; Είναι υπερδιπλάσια τα λεφτά που δίνει, γιατί έχει περισσότερες εκπομπές από το αέριο που αντικαθιστά με αυτήν την τροπολογία -το εισαγόμενο βέβαια αέριο-, δίνει υπερδιπλάσιους πόρους στον κρατικό προϋπολογισμό. Μέσω του κρατικού προϋπολογισμού πού πάνε αυτά τα λεφτά; Στο ΕΛΑΠΕ, στο Πράσινο Ταμείο και στο Ταμείο Ενεργειακής Μετάβασης, δηλαδή στην περιβαλλοντική πολιτική της χώρας για να πάμε γρηγορότερα και ασφαλέστερα στη δίκαιη μετάβαση. 
Κυρίες και κύριοι συνάδελφοι, αντιλαμβάνεστε ότι είναι μεγάλο το διακύβευμα και οι μόνοι που πρέπει να ανησυχούν από αυτήν την τροπολογία που κατέθεσα είναι αυτοί που κερδοσκοπούν ασύστολα: πέντε οικογένειες και η ΔΕΗ, το ολιγοπώλιο της ενέργειες στην Ελλάδα, όπου θέλω να πω εμφατικά από το Βήμα της Βουλής ότι οι λεγόμενες μηδενικές τιμές που έχουμε, καλή ώρα τέτοια ώρα, κάθε μεσημέρι δεν είναι μηδενικές. Αυτήν την ώρα σε όλους τους λογαριασμούς, των παραγωγών όλων -πλην ελαχίστων, αυτών που έχουν τις παλιές εγγυημένες τιμές ΑΠΕ- πιστώνονται ποσά άνω των 300 ευρώ ανά μεγαβατώρα. Τις λένε «μηδενικές τιμές». Αυτό είναι που έχει επισημάνει και ο Πρόεδρος Ντράγκι. 
Κλείνω, κυρίες και κύριοι συνάδελφοι, επισημαίνοντας ότι η ρύθμιση -γι’ αυτό και κάλεσα τον κύριο Πρωθυπουργό δι’ υμών να την αποδεχτεί- έχει κατεπείγοντα χαρακτήρα. Είμαστε σε μία κρίση που δεν λέει να τελειώσει. Δείτε πού έχει πάει το φυσικό αέριο, η τιμή του TTF. Είμαστε στη δεύτερη κρίση μετά το 2022. Χτυπάει ο Πούτιν στην Ουκρανία και έχουμε τη μεγάλη ενεργειακή κρίση, έχουμε μια μικρή ενδιάμεσα, τον Ιούνιο του 2024, και τώρα έχουμε έναν νέο γύρο κρίσης. Πόσες κρίσεις ακόμα πρέπει να υπάρξουν για να αποφασίσουμε να δράσουμε; Γι’ αυτό και έχει κατεπείγοντα χαρακτήρα. Δεν μπορεί να περιμένουμε να έρθει το μοιραίο, γιατί αν το περιμένουμε, φυσικά και θα έρθει και δεν έχει κανένας δικαίωμα να μένει αδιάφορος σε ένα πάρτι κερδοσκοπίας που γίνεται μέσω του Χρηματιστηρίου Ενέργειας. Δεν έχει δικαίωμα κανένας να οδηγεί σε, πραγματικά, καταστροφική πορεία μια περιοχή σαν τη Δυτική Μακεδονία. Δεν έχει κανένας δικαίωμα να αδιαφορεί για μία πρόταση που θα δώσει ανάσα σε όλα τα ελληνικά νοικοκυριά. 
Κάντε δεκτή, λοιπόν, την τροπολογία ή, εν πάση περιπτώσει, φέρτε μια δική σας εκδοχή, αν σας ενοχλεί η αιτιολογική έκθεση
Ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Καλείται στο Βήμα ο κ. Κωνσταντίνος Φλώρος, ανεξάρτητος. Θα ακολουθήσουν ο κ. Γιαννούλης, ο κ. Χουρδάκης. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, ας προηγηθούν οι ομιλητές.
ΠΡΟΕΔΡΕΥΩΝ (Βασίλειος Βιλιάρδος): Ορίστε, κύριε Φλώρο, έχετε τον λόγο.
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Μια σύντομη παρένθεση γιατί είχε γίνει σόου με την υποψηφιότητα της κ. Ακρίτα. Θα απευθυνθώ στο ΠΑΣΟΚ. Προβληματίζομαι, πραγματικά, με τη στάση που θέλετε να στηρίξετε την υποψηφιότητα της κ. Ακρίτα και αυτό περισσότερο διότι η κ. Ακρίτα αποκαλούσε δικό σας στέλεχος «λεκτική πατσαβούρα». Αναφέρομαι στην κ. Βάσια Αναστασίου. Εγώ προσωπικά δεν θα μπορούσα να στηρίξω μια τέτοια υποψηφιότητα για την Αντιπροεδρία της Βουλής όταν υβρίζει στελέχη του κόμματος. Θα ήταν από εκεί φάουλ. 
Δεύτερον, μου προκάλεσε εντύπωση και ότι ο ΣΥΡΙΖΑ έβαλε την κ. Ακρίτα ως υποψήφια για την Προεδρία της Βουλής, ως Αντιπρόεδρο, διότι επί της ουσίας ο ΣΥΡΙΖΑ προτείνει ως υποψήφια για μία εκ των Αντιπροέδρων της Βουλής ένα στέλεχος του κόμματος του ΣΥΡΙΖΑ το οποίο ο κ. Μπουλέκος ο Γραμματέας του Οργανωτικού σας την έχει αποκαλέσει «πολιτικό ατύχημα που ανήκει στον ΣΥΡΙΖΑ». Αυτό είναι κάτι που πρέπει να το ελέγξετε εσείς. Ξέρετε πότε την αποκαλούσε έτσι την κ. Ακρίτα; Όταν είπε αυτήν τη χυδαιότητα «για τον γιο της πλύστρας και τον χορτασμένο». Τότε που η κ. Ακρίτα σερνόταν στα κανάλια και ζήταγε εκατό συγγνώμες. Κλείνει η παρένθεση. 
ΧΡΗΣΤΟΣ ΓΙΑΝΝΟΥΛΗΣ: Ζήτησε συγγνώμη.
ΚΩΝΣΤΑΝΤΙΝΟΣ ΦΛΩΡΟΣ: Ζήτησε συγγνώμη, προφανώς, αλλά δεν παύει ο κύριος Γραμματέας σας να την αποκάλεσε «πολιτικό ατύχημα του ΣΥΡΙΖΑ». 
Επί του νομοσχεδίου. Η επαγγελματική σύνταξη είναι ένας αναβαλλόμενος μισθός, δεν είναι ένα χρηματοοικονομικό προϊόν, είναι χρήματα που εργαζόμενος στερείται σήμερα για να έχει ασφάλεια όταν δεν μπορεί πλέον να εργάζεται. Στα χρήματα αυτά, λοιπόν, δεν χωρούν ατεκμηρίωτη αριθμοί, ενημέρωση κατόπιν εορτής και χαλάρωση των προληπτικών ελέγχων. 
Θα ξεκινήσω από έναν αριθμό που χρησιμοποιήθηκε στην επιτροπή από εσάς κυρία Υπουργέ, δηλώσατε ότι έχετε ήδη ενσωματώσει στο νομοσχέδιο πάνω από το 90-95% των σχολίων που σας έχουν περιέλθει και θα ήθελα να σας ρωτήσω σε ποια σχόλια αναφέρεστε, γιατί στο μοναδικό επίσημα δημοσιευμένο σύνολο σχολίων, αυτό της δημόσιας διαβούλευσης…
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Πριν τη διαβούλευση.
ΚΩΝΣΤΑΝΤΙΝΟΣ ΦΛΩΡΟΣ: Πριν τη διαβούλευση. Γιατί εδώ έχουμε καταγεγραμμένα εκατόν είκοσι ένα σχόλια στην έκθεση που έχει κατατεθεί μαζί με το νομοσχέδιο το οποίο λέει ότι υιοθετήθηκαν μόλις τα έξι, δηλαδή το 5% και έχουν απορριφθεί τα εκατόν δεκαπέντε, δηλαδή το 95% και λέει το αντίθετο από αυτό που μας λέτε εσείς. Πριν τη διαβούλευση, λοιπόν. 
Στη σελίδα 169, στην αιτιολόγηση επίσης του άρθρου 1, πέντε σχόλια για τις εγγυήσεις εισφορών παροχών και την εποπτεία και την αφερεγγυότητα δεν είχαν υιοθετηθεί επειδή κρίθηκε ότι δήθεν δεν αφορούν το αντικείμενο του νομοσχεδίου, τρεις σελίδες αργότερα για το άρθρο 6, το γράφετε και μόνοι σας ότι τα ανοιχτά ΤΕΑ ενέχουν σημαντικούς λειτουργικούς κινδύνους, επειδή η προσχώρηση νέων χρηματοδοτουσών επιχειρήσεων δεν απαιτεί προηγούμενη έγκριση της αρμόδιας αρχής. 
Απαντάτε, βέβαια, ότι ως αντίβαρο υπάρχουν αυστηρότερες προϋποθέσεις αρχικής αδειοδότησης και κανονιστικής συμμόρφωσης, όμως η αρχική αδειοδότηση ελέγχει το ταμείο στην αφετηρία, δεν ελέγχει κάθε μεταγενέστερη ουσιώδη μεταβολή του μεγέθους και του κινδύνου του. Άρα οι ανησυχίες για την εποπτεία που τέθηκαν δεν ήταν άσχετες, ήταν απολύτως ουσιαστικές και δεν μπορούσαν να κλείσουν με μια φράση. 
Η πιο καθαρή συμμετρία βρίσκεται στα σχέδια ανάκαμψης. Στο άρθρο 30, στο σχέδιο ανάκαμψης εντός ΤΕΑ χρειάζεται έγκριση της Τράπεζας της Ελλάδος. Στο άρθρο 69, για τα ομαδικά ασφαλιστικά προϊόντα αρκεί ενημέρωση ακόμη και αν προβλέπεται πρόσθετη εισφορά ή μείωση παροχών. Στο άρθρο 30 ζητάτε την έγκριση, στο 69 αρκεί η ενημέρωση.
Μας έχετε πει εκατό φορές πραγματικά για ενιαίους κανόνες εποπτείας. Εδώ σε ποιο σημείο ακριβώς είναι; Δηλαδή έγκριση για το Ταμείο, αλλά απλή ενημέρωση για την ασφαλιστική; Δύο μέτρα και δύο σταθμά και ουσιαστικά τι κάνουμε; Παίζουμε παιχνίδια, λοιπόν, με τη σύνταξη του εργαζομένου; Δεν θέλω να πιστεύω κάτι τέτοιο.
Όταν επιβάλλεται, λοιπόν, πρόσθετη εισφορά ή μειώνεται η παροχή, η προηγούμενη έγκριση της Τράπεζας της Ελλάδος πρέπει να είναι υποχρεωτική.
Έρχομαι τώρα στην προστασία των εισφορών στα άρθρα 17 και 68. Η ρητή ενημέρωση ενεργοποιείται όταν η μη απόδοση εισφορών υπερβεί τους τρεις μήνες, ακόμη και για χρήματα που έχουν ήδη φύγει και παρακρατηθεί από τον μισθό. Με απλά λόγια, τα χρήματα φεύγουν από τον μισθό σήμερα και ο εργαζόμενος μπορεί να μάθει τρεις μήνες μετά ότι δεν αποδόθηκαν. Δηλαδή οι παρακρατημένες εισφορές τι είναι ακριβώς; Είναι κεφάλαιο κίνησης και ο εργαζόμενος τα δίνει έτσι άτοκα; Δεν πάει καθόλου έτσι, η ενημέρωση πρέπει να γίνεται από την πρώτη μη καταβολή και για παρακρατημένα ποσά να επιβάλλεται αυτόματος νόμιμος στόχος και άμεσες κυρώσεις. Άλλο η προσωρινή αδυναμία μίας μικρής επιχείρησης να καταβάλλει τη δική της εργοδοτική εισφορά και άλλο η μη απόδοση χρημάτων που έχουν αφαιρεθεί από τον εργαζόμενο. Νομοθετικά πρέπει να γίνει ξεκάθαρη αυτή η διάκριση.
Στο αρχικό άρθρο 12 καταργούσατε τη ρητή απαγόρευση να υποχρεώνεται κάποιος να υπαχθεί σε ΤΕΑ. Ομολογώ ότι όταν το διάβασα, το ξαναδιάβασα δύο και τρεις φορές γιατί προσπαθούσα πραγματικά να καταλάβω τη νοηματική διαδρομή αυτού που σκέφτηκε αυτήν την κατάργηση. Προσωπικά δεν τα κατάφερα. Ευτυχώς, με τη σημερινή νομοτεχνική βελτίωση την επαναφέρετε και προσθέτετε και αντίστοιχη προστασία και στα ΑΠΕΣ. Τουλάχιστον έχω μία απορία λιγότερη, νομίζω και όλοι οι υπόλοιποι συνάδελφοι. Μακάρι, βέβαια, να διορθώνατε με την ίδια ταχύτητα και τα υπόλοιπα.
Στο άρθρο 96 το ετήσιο σωρευτικό όριο εισφορών εργαζομένου και εργοδότη αυξάνεται από το 20% στο 35%, για τους μη μισθωτούς δηλαδή από τις 20.000 στις 35.000 ευρώ. Η μακροχρόνια αποταμίευση πρέπει να έχει ευνοϊκότερη, όμως, φορολογική μεταχείριση. Ένα χαμηλότερο όριο δεν δημιουργεί αποταμιευτική δυνατότητα στον χαμηλόμισθο, δεν είναι «άντε και πήγαμε το όριο από το 20% στο 35%, μένουν και λεφτά στην τσέπη», δεν πάει καθόλου έτσι. Δεν έχει κατατεθεί κάποια μελέτη κατανομής φορολογικού οφέλους ανά εισόδημα και ανά μεγέθους επιχείρησης και ζητάτε ουσιαστικά -τι;- να εγκρίνει η Βουλή μία δαπάνη που είναι ουσιαστικά αόριστη; Ή μήπως με αυτόν τον τρόπο θα λυθεί το δημογραφικό, λες και έχουμε κάποιο excel μπροστά μας; Δεν λύνεται, λες και έχουμε excel. Το δημογραφικό είναι, δυστυχώς, ένα πολυσύνθετο και πάρα πολύ δύσκολο πρόβλημα που χρειάζεται και δημοσιονομικές προσαρμογές. Για να ξεκινήσει να λύνεται πρέπει να εξασφαλιστεί προσιτή κατοικία, σταθερή δουλειά και επαρκής παιδική φροντίδα. Κανένα νέο ζευγάρι δεν πρόκειται να κάνει παιδί, επειδή του μεγαλώσατε ένα φορολογικό όριο και καμία γυναίκα δεν πρέπει να πληρώνει στη σταδιοδρομία και στη μελλοντική της σύνταξη το κόστος της μητρότητας.
Ο δεύτερος πυλώνας, λοιπόν, του νομοσχεδίου συμπληρώνει τον πρώτο, δεν τον αντικαθιστά.
Στο άρθρο 102 έχουμε τετράμηνη σύμβαση κατεπειγουσών υπηρεσιών στον ν. 1555, μπορεί να παραταθεί -λέει- έως 31 Μαρτίου του 2027. Ο διαγωνισμός έχει προκηρυχθεί. Παραμένει, όμως, το γεγονός ότι ένα τετράμηνο κατεπείγον τελικά γίνεται δωδεκάμηνο και το κόστος, σύμφωνα με το Γενικό Λογιστήριο του Κράτους, εκτινάσσεται στα περίπου 7,5 εκατομμύρια ευρώ, αν δεν κάνω λάθος, 7,3 εκατομμύρια ευρώ. Όταν, λοιπόν, κάτι έκτακτο κρατά έναν χρόνο, προφανώς και δεν είναι έκτακτο, είναι αποτυχία του σχεδιασμού και ο λογαριασμός, δυστυχώς, καταλήγει ξανά στον Έλληνα φορολογούμενο. Χρειάζεται συγκεκριμένο χρονοδιάγραμμα ολοκλήρωσης του διαγωνισμού και δημοσιοποίηση του κόστους και της αποτελεσματικότητας του ν. 1555.
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Και για το τέλος έχω κρατήσει την τροπολογία που κατατέθηκε εκπρόθεσμα.
Το άρθρο 1 εξαιρεί μέχρι τις 31 Αυγούστου 2027 τους εργαζόμενους για τη διπλή ανάπλαση από την υποχρεωτική ανάπαυση τις Κυριακές και τις αργίες, όπως αποσαφηνίζει και το Γενικό Λογιστήριο. Το έγραφε στη σελίδα 25, αν δεν κάνω λάθος. Η προσαύξηση 75% και η αναπληρωματική ανάπαυση προφανώς και εξακολουθούν να ισχύουν. Το γήπεδο σαφώς και πρέπει να ολοκληρωθεί, αλλά οι εργαζόμενοι δεν είναι αναλώσιμο υλικό για να σωθεί το χρονοδιάγραμμα. Τις καθυστερήσεις του έργου δεν θα τις πληρώσουν με τις Κυριακές και την υγεία τους. Πρέπει να διασφαλιστούν η καταγραφή του ωραρίου, οι έλεγχοι και τα μέτρα ασφαλείας.
Κλείνω, λοιπόν, λέγοντας το εξής, ότι η σύνταξη δεν είναι μία επένδυση με τους όρους της αγοράς. Όταν ένας εργαζόμενος πληρώνει εισφορές για χρόνια, το κάνει για έναν πάρα πολύ απλό λόγο, για να ξέρει ότι όταν γεράσει και σταματήσει να δουλεύει θα έχει μία αξιοπρεπή σύνταξη. Δεν μπορεί να είναι δική του ευθύνη να ελέγχει αν αποδόθηκαν οι εισφορές του, πότε ενημερώθηκε η εποπτική αρχή, ή αν ένα σχέδιο ανάκαμψης θα μειώσει την παροχή του. Αυτά οφείλει να τα έχει προβλέψει ο νόμος πριν υπάρξει πρόβλημα. Στα σημεία αυτά, δυστυχώς, όμως, ο εργαζόμενος ακόμη και σήμερα ενημερώνεται όταν το πρόβλημα έχει ήδη δημιουργηθεί. Γι’ αυτό, λοιπόν, το κράτος δεν μπορεί να εμφανίζεται αφού έχει γίνει η ζημιά και οφείλει να εξασφαλίσει ότι στο τέλος ο εργαζόμενος θα πάρει τη σύνταξη για την οποία πλήρωσε και όχι μία εξήγηση για το τι πήγε στραβά.
Σας ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Οι Υπουργοί Εσωτερικών, Εθνικής Οικονομίας και Οικονομικών, Εξωτερικών και Κοινωνικής Συνοχής και Οικογένειας κατέθεσαν σήμερα, 27-8-2026, σχέδιο νόμου: «Κύρωση της απόφασης (Ευρωπαϊκή Ένωση, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου της 20ης Σεπτεμβρίου 1976». Παραπέμπεται στην αρμόδια Διαρκή Επιτροπή.
Συνεχίζουμε με τον Βουλευτή Α΄ Θεσσαλονίκης της Κοινοβουλευτικής Ομάδας ΠΑΣΟΚ-Κίνημα Αλλαγής, τον κ. Μιχάλη Χουρδάκη.
ΜΙΧΑΗΛ ΧΟΥΡΔΑΚΗΣ: Ευχαριστώ πάρα πολύ, κύριε Πρόεδρε.
Κυρίες και κύριοι συνάδελφοι, το σημερινό νομοσχέδιο κινείται σε αρκετά σημεία προς τη σωστή κατεύθυνση. Άλλωστε είναι τοις πάσι γνωστό πως το ΠΑΣΟΚ εισήγαγε στην Ελλάδα τα Ταμεία Επαγγελματικής Ασφάλισης και αναγνωρίζουμε σήμερα τις θετικές ρυθμίσεις για τα ανοιχτά ταμεία, για τη φορητότητα δικαιωμάτων και την εποπτεία.
Όμως, η ποιότητα μιας κυβέρνησης δεν κρίνεται μόνο από τους νόμους που ψηφίζει. Κρίνεται εξίσου -αν όχι περισσότερο- και από το αν προστατεύει το δημόσιο συμφέρον, αν δηλαδή συμμορφώνεται στις αποφάσεις της δικαιοσύνης, αν διαφυλάσσει τη δημόσια περιουσία, αν υπερασπίζεται τα δικαιώματα της χώρας και αν σέβεται την ανεξαρτησία των θεσμών. Γιατί δεν αρκεί το τι καταγράφει σήμερα ένα νομοσχέδιο για τις συντάξεις σαν αυτό το οποίο συζητάμε. Μετράει εξίσου αν η ίδια η διοίκηση σέβεται όσα έχει κρίνει η δικαιοσύνη για τις συντάξεις.
Και θα σας φέρω ένα χαρακτηριστικό παράδειγμα για τους συνταξιούχους συμβολαιογράφους, κυρία Υπουργέ. Με την απόφαση 1228/2024 το Συμβούλιο της Επικρατείας ακύρωσε τη ρύθμιση για τον υπολογισμό του ανταποδοτικού μέρους των συντάξεων. Κυρία Κεραμέως, νομίζω ότι σας ενδιαφέρει πάρα πολύ αυτό, ή θα σας ενδιαφέρει, αν το ακούσετε. Έλεγα, λοιπόν, ότι με την απόφαση 1228/2024 το Συμβούλιο της Επικρατείας ακύρωσε τη ρύθμιση για τον υπολογισμό του ανταποδοτικού μέρους των συντάξεων και από τον Απρίλιο του 2024 συγκροτήθηκε ομάδα εργασίας για να εξετάσει τον τρόπο εφαρμογής αυτής της απόφασης. Και όμως, μέχρι το Πρακτικό 3 της 3ης Φεβρουαρίου 2026, δηλαδή σχεδόν -όχι σχεδόν- περασμένους έξι μήνες πίσω του Τριμελούς Συμβουλίου Συμμόρφωσης του ΣτΕ, όπως αναφέρεται στην ίδια επίσημη πλατφόρμα διαβούλευσης του Υπουργείου Εργασίας, έχει διαπιστωθεί παράλειψη της διοίκησής σας, κυρία Κεραμέως, να συμμορφωθεί το Υπουργείο.
Μια δικαστική απόφαση, κυρία Κεραμέως, δεν είναι πρόταση προς μελέτη, είναι εντολή προς συμμόρφωση. Και όταν η ίδια η δικαιοσύνη αναγκάζεται να επανέλθει για να πει στη διοίκηση ότι δεν συμμορφωθήκατε, δεν έχουμε απλώς ένα τεχνικό συνταξιοδοτικό ζήτημα, έχουμε ένα ζήτημα κράτους δικαίου και οφείλετε να αναλάβετε την πολιτική ευθύνη για αυτήν την καθυστέρηση και να δεσμευθείτε συγκεκριμένα πότε και με ποια πράξη θα συμμορφωθεί επιτέλους η διοίκηση. Δυστυχώς, αυτό δεν ήταν μεμονωμένο περιστατικό ούτε σε μεμονωμένη σφαίρα ενδιαφέροντος.
Το ίδιο πρόβλημα προστασίας δημόσιου συμφέροντος το βλέπουμε στην Εγνατία Οδό. Χθες τη διέσχισα ξανά. Οι πολίτες πληρώνουν αυξημένα διόδια και παράλληλα συναντούν σήραγγες με περιορισμούς κυκλοφορίας και κλειστές λωρίδες με δήθεν επίκληση ζητημάτων πιστοποίησης ασφαλείας.
Και όμως, σύμφωνα με τα στοιχεία που έχουν δημοσιοποιηθεί πριν την παραχώρηση, οι δεκαεννιά από τις τριάντα πέντε σήραγγες είχαν την πιστοποίηση, ενώ για τις υπόλοιπες δεκαέξι υπήρχε σχετική διαδικασία που είχε προχωρήσει ως το 90% περίπου.
Το ερώτημα, λοιπόν, είναι εύλογο και θα το είδατε και στην εξαιρετική ανακοίνωση του Τομέα Υποδομών του ΠΑΣΟΚ: Σε ποια ακριβώς κατάσταση παραδόθηκε ο μεγαλύτερος αυτοκινητόδρομος της χώρας και ποιες υποχρεώσεις αναλαμβάνει πραγματικά σήμερα ο παραχωρησιούχος, δηλαδή η ΓΕΚ ΤΕΡΝΑ;
Και τα ερωτήματα αυτά δεν τίθενται εκ των υστέρων. Τον Νοέμβριο και τον Δεκέμβριο του 2025 είχα ήδη φέρει επανειλημμένα την παραχώρηση της Εγνατίας στη Βουλή. Είχα ρωτήσει τι θα γίνει με το αποθεματικό της εταιρείας. Είχα επισημάνει ότι η Σύμβαση ερχόταν προς κύρωση χωρίς τα κρίσιμα παραρτήματα και χωρίς πλήρη εικόνα των υποχρεώσεων της κάθε πλευράς. Και ρωτούσα πού θα πάνε αυτά τα χρήματα. Και τελευταία μέρα λειτουργίας της Βουλής, την Παρασκευή 31 Ιουλίου, με τροπολογία στο τελευταίο άρθρο, φέρατε και ρύθμιση που δεσμεύει έως το 2030 έως 240 εκατομμύρια από τα αποθεματικά της Εγνατίας Οδού ΑΕ για παρεμβάσεις που συνδέονται με την παραχώρηση ενός παραρτήματος και λεπτομερειών που δεν έχουμε δει στη Βουλή.
Ο αρμόδιος Υφυπουργός Υποδομών, ο οποίος κάνει περιοδεία αυτές τις μέρες στη Θεσσαλονίκη, εγκαινιάζοντας την επέκταση ενός μετρό που και άργησε και υπερκόστισε, ο κ. Ταχιάος, οφείλει να δώσει επιτέλους στη δημοσιότητα όλα τα κρίσιμα τεύχη και τα παραρτήματα της παραχώρησης και να αναλάβει την πολιτική ευθύνη για αυτές τις επιλογές.
Το δημόσιο συμφέρον δεν σταματά στα δημόσια ταμεία. Συνεχίζει και στην εκπαίδευση των νέων μας το δημόσιο συμφέρον. Και έτσι, φτάνουμε σε έλλειψη κράτους δικαίου και στο Υπουργείο Παιδείας. Στις 19 Αυγούστου του 2025, είχα καταθέσει ερώτηση στη Βουλή και έθετα συγκεκριμένα ζητήματα για συγκρούσεις συμφερόντων, θέματα μεροληψίας, παρατυπίες στη διαδικασία αδειοδότησης των νομικών προσώπων πανεπιστημιακής εκπαίδευσης από την ΕΘΑΑΕ. Και τον Ιούλιο του 2026, επανήλθα κοινοβουλευτικά, ζητώντας ξανά συγκεκριμένα στοιχεία και εκθέσεις αξιολόγησης της διαδικασίας.
Ούτε, όμως, σε αυτό το θέμα μιλώ εκ των υστέρων. Προειδοποιήσαμε, ζητήσαμε στοιχεία, επισημάναμε την ανάγκη ελέγχου. Και τι έγινε; Ήρθε μετά το ΣτΕ με τις αποφάσεις 1167 έως 1172 και ακύρωσε τις άδειες και σχετικές πράξεις για τρία ΝΠΠΕ.
Θα περίμενε κανείς από εκεί και πέρα να δείξετε, ως Κυβέρνηση, απόλυτη θεσμική προσοχή, δηλαδή νέα διαδικασία, καθαροί κανόνες και πραγματικά ανεξάρτητη αξιολόγηση.
Τι συνέβη αντί για αυτό; Πριν καν ολοκληρωθεί, καθαρογραφθεί η απόφαση και ξεκινήσει μια νέα αξιολόγηση, η Υπουργός Παιδείας προανήγγειλε -αν είναι δυνατόν, προανήγγειλε!- πότε θα επαναχορηγηθούν οι συγκεκριμένες άδειες. Και δεν αντιδράσαμε μόνο εμείς, στην Αντιπολίτευση. Αντέδρασε και ο ίδιος ο κ. Χανιώτης, ο Πρόεδρος της αρμόδιας Επιτροπής Αξιολόγησης και μέλος του Ανωτάτου Συμβουλίου της ΕΘΑΑΕ, κάνοντας λόγο, προφανώς -και με το δίκιο του- για προδίκαση του αποτελέσματος και σαφή υπονόμευση της διαδικασίας.
Και φυσικά, το πρόβλημα και το θέμα δεν έχει κλείσει. Κατατέθηκε νέα αίτηση ακύρωσης για τις επτά νέες άδειες ΝΠΠΕ για το ακαδημαϊκό έτος που ξεκινάει και το ερώτημα που τίθεται και εδώ είναι αμείλικτο: Ποιος αξιολογεί, τελικά, τα πανεπιστήμια; Οι Ανεξάρτητες Επιτροπές -που εσείς διορίζετε, δεν είναι και τελείως ανεξάρτητες- ή ο Υπουργός;
Θα αναλάβει η κ. Ζαχαράκη την πολιτική ευθύνη για μια παρέμβαση που αμφισβητείται δημόσια από τον ίδιο τον Πρόεδρο της αρμόδιας Επιτροπής; Ο κ. Μήτκας, μετά τα σωρευτικά προβλήματα και ερωτήματα για την ύπαρξη αμεροληψίας και την αξιοπιστία της διαδικασίας στις ακυρωτικές αποφάσεις και τη σημερινή εσωτερική αμφισβήτηση ανεξαρτησίας, μπορεί να συνεχίσει να εμφανίζεται ως εγγυητής μιας αδιάβλητης επαναξιολόγησης;
Θεωρώ αναγκαίο, ως καθηγητής σε δημόσιο πανεπιστήμιο, πώς η κ. Ζαχαράκη οφείλει να αναλάβει την πολιτική ευθύνη, με ό,τι αυτό συνεπάγεται. Ο κ. Μήτκας δεν μπορεί να βρίσκεται στη θέση του Προέδρου της ΕΘΑΑΕ περισσότερο.
Κυρίες και κύριοι συνάδελφοι, νομίζω ότι κατέστησα σαφές τι κάνει η Κυβέρνηση της Νέας Δημοκρατίας και ο Κυριάκος Μητσοτάκης, όπως για παράδειγμα, στους συμβολαιογράφους. Πρώτα παραβιάζει το δικαίωμα και μετά εξετάζει αν συμμορφωθεί. Στην Εγνατία Οδό, πρώτα δεσμεύει τους πόρους και μετά ίσως κάποια στιγμή, μας δώσει τα παραρτήματα με τις λεπτομέρειες. Στα πανεπιστήμια, πρώτα προαναγγέλλει το αποτέλεσμα και μετά υποτίθεται ότι αξιολογούν οι αρμόδιες επιτροπές. Να ελπίσουμε ότι στα εθνικά δεν θα περιμένουμε να δημιουργηθούν πρώτα τετελεσμένα και μετά να αναζητούμε αντίδραση από την Κυβέρνηση.
Όλα όσα σας περιέγραψα έχουν ένα κοινό νήμα. Έχουν την Κυβέρνηση που ενεργεί πρώτα και λογοδοτεί μάλλον ποτέ. Εμείς, στο ΠΑΣΟΚ, θέλουμε το ακριβώς αντίθετο. Θέλουμε ένα κράτος δικαίου που πρώτα θέτει καθαρούς κανόνες και εξασφαλίζει πραγματικό έλεγχο και λογοδοσία, πρώτα προστατεύει το δημόσιο χρήμα και θωρακίζει την ανεξαρτησία των θεσμών, πρώτα προλαμβάνει τα τετελεσμένα και προασπίζει το εθνικό συμφέρον. Διότι, για εμάς, τα θεσμικά αντίβαρα δεν είναι εμπόδιο στη διακυβέρνηση, αλλά αντίθετα, αποτελούν προϋπόθεση σοβαρής διακυβέρνησης. Και όταν αντιστρέφεται αυτή η σειρά, το αποτέλεσμα είναι πάντα το ίδιο, να έχουμε πρώτα το γεγονός και μετά μια κακή και πλημμελή αντίδραση από την Κυβέρνηση.
Στο ΠΑΣΟΚ θέλουμε μια πολιτεία που δεν τρέχει πίσω από τα γεγονότα, μια πολιτεία που προβλέπει, που προστατεύει, που ελέγχει και που λογοδοτεί και επαρκώς και εγκαίρως.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χουρδάκη.
Καλείται στο Βήμα ο Βουλευτής Ηλείας με το ΠΑΣΟΚ-Κίνημα Αλλαγής, ο κ. Μιχάλης Κατρίνης.
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, μπορεί η Κυβέρνηση να επαίρεται για την πρόωρη αποπληρωμή του χρέους και τα υπέρογκα πρωτογενή πλεονάσματα, σχεδόν 5,8 δισεκατομμύρια το πρώτο επτάμηνο του 2026, τα οποία επιτυγχάνει, αλλά υποβαθμίζει σκόπιμα και αποκρύπτει να ενημερώσει ότι από τα 42 δισεκατομμύρια των εσόδων τα 18 δισεκατομμύρια προέρχονται από τον ΦΠΑ, με τα έσοδα μόνο το πρώτο επτάμηνο να είναι 740 εκατομμύρια περισσότερα από τον στόχο.
Και θα πουν κάποιοι: Μα, έχουμε αυξημένες τουριστικές ροές και δικαιολογούνται τα έσοδα. Έλα, όμως, που δεν είναι αυτή η αιτία, αλλά είναι η συνεχιζόμενη ακρίβεια.
Την ίδια στιγμή που η Κυβέρνηση ξεζουμίζει στην κυριολεξία τη μεσαία τάξη με έμμεση φορολογία, αυξάνονται τα χρέη των πολιτών προς την εφορία, τα ασφαλιστικά ταμεία, τις τράπεζες και τους servicers. Οι αριθμοί είναι αμείλικτοι, όπως είναι και η πραγματικότητα για περισσότερους από επτά εκατομμύρια οφειλέτες, δανειολήπτες, ΑΦΜ, μητρώα για ένα ιδιωτικό χρέος που αποτελεί θηλιά για την ελληνική επιχειρηματικότητα, την ελληνική οικονομία και εν τέλει, την ελληνική κοινωνία. Κατά 17 δισεκατομμύρια ευρώ αυξήθηκαν οι οφειλές στα ασφαλιστικά ταμεία μέσα στην επταετία διακυβέρνησης του κ. Μητσοτάκη. Επιπλέον, 3,77 δισεκατομμύρια είναι τα ληξιπρόθεσμα χρέη προς την εφορία μόνο για το 2025. Επίσης, μόνο για το 2025, επιπλέον είναι 2 δισεκατομμύρια τα κόκκινα δάνεια, ενώ ακόμα και οι ενεργές ρυθμίσεις προς τον ΕΦΚΑ μειώθηκαν το δεύτερο τρίμηνο του 2026.
Να μην πω τίποτα, βεβαίως, για τα δάνεια των πυρόπληκτων περιοχών, όπως η Ηλεία, η περιοχή μου, αλλά και άλλες περιοχές που έχουν υποστεί φυσικές καταστροφές, στα οποία υπάρχει ένα πρωτοφανές αδιέξοδο.
Την ίδια στιγμή που αυτοί οι αριθμοί δείχνουν το μέγεθος του προβλήματος και το αδιέξοδο στο οποίο βρίσκονται εκατομμύρια, στην κυριολεξία, συμπολίτες μας είναι πολύ μικρός ο αριθμός των ρυθμίσεων σε όσα μέτρα η Κυβέρνηση έχει φέρει. Περίπου δέκα με δεκαπέντε χιλιάδες ρυθμίσεις σε κάθε ρύθμιση τριάντα έξι έως εβδομήντα δύο δόσεων. Το ίδιο θα γίνει και τώρα, όταν έχουμε πάνω από επτά εκατομμύρια αθροιστικά που χρωστούν σε εφορία, ΕΦΚΑ, τράπεζες και funds.
Αυτά, λοιπόν, ενδεικτικά της αποτυχίας της Νέας Δημοκρατίας στη διαχείριση του ιδιωτικού χρέους, μια αποτυχία όμως που αλλάζει τη μοίρα και τη ζωή νοικοκυριών και επιχειρήσεων, αφού οδηγεί σε χιλιάδες κατασχέσεις και πλειστηριασμούς.
Το ΠΑΣΟΚ επιμένει, προτείνει, έχει καταθέσει συγκεκριμένες νομοθετικές ρυθμίσεις εδώ, στη Βουλή, που δίνουν λύσεις στα προβλήματα και παρά το γεγονός ότι η Κυβέρνηση ουδέποτε έχει δεχτεί να συζητήσει τις προτάσεις του ΠΑΣΟΚ, εμείς επιμένουμε και στις εκατόν είκοσι δόσεις για χρέη σε εφορία και ΕΦΚΑ, με κούρεμα 30%, εφόσον τηρείται η ρύθμιση και βιώσιμη λύση για δανειολήπτες σε ελβετικό φράγκο, με επιμερισμό του συναλλαγματικού κινδύνου ανάμεσα στην τράπεζα και τον δανειολήπτη, προστασία της πρώτης κατοικίας -το θυμάστε αυτό;- που το ΠΑΣΟΚ το ψήφισε μέσα στην κρίση -την προστασία της κύριας κατοικίας- και ζητάει πάλι να επανέλθει, αλλά και την προστασία της αγροτικής γης και βεβαίως, δίκαιη αντιμετώπιση εγγυητών και επιτέλους, επιβολή κανόνων που θα δώσουν τέρμα στην ασυδοσία των funds.
Προτάσεις, λοιπόν, για τη βιώσιμη ρύθμιση του ιδιωτικού χρέους, για να δώσουν ανάσα σε χιλιάδες αδύναμους, πραγματικά, δανειολήπτες.
Κυρίες και κύριοι συνάδελφοι, το νομοσχέδιο που συζητάμε σήμερα αφορά στην επαγγελματική ασφάλιση, δηλαδή τη δυνατότητα ενός εργαζομένου να δημιουργήσει μια πρόσθετη συνταξιοδοτική παροχή πέρα από τη δημόσια σύνταξή του, με τα πιο πρόσφατα στοιχεία του ΕΦΚΑ να αποκαλύπτουν πως η πλειονότητα των κύριων συντάξεων αφορά αποδοχές ανάμεσα στα 500 και 1000 ευρώ. Και μπορεί η πολιτική ηγεσία να διατυμπανίζει όπου σταθεί και όπου βρεθεί τις αυξήσεις στις συντάξεις χηρείας για οκτώμισι χιλιάδες συνταξιούχους του Δημοσίου, αλλά δεν δίνει ούτε ολιστική ούτε οριστική λύση. Και αυτό, γιατί για εξήντα χιλιάδες συντάξεις χηρείας που είχαν απονεμηθεί πριν την εφαρμογή του Νόμου Κατρούγκαλου, οι περικοπές παραμένουν, με διάχυτο το αίσθημα της άνισης μεταχείρισης.
Και μπορεί ο Πρωθυπουργός, μόλις χθες, να αναφέρθηκε σε αποκατάσταση μιας μεγάλης κοινωνικής αδικίας, όμως  η αδικία παραμένει. Αυτό το επισημαίνουν τόσο οι συνταξιούχοι που αδικούνται, στην επιστολή τους προς τον Πρωθυπουργό, όσο και το νέο δίκτυο συνταξιούχων με σημερινή του ανακοίνωση. 
Σε αυτές τις συνθήκες γίνεται η συζήτηση για την επαγγελματική ασφάλιση και το ΠΑΣΟΚ, προφανώς, δεν είναι απέναντι σε αυτόν τον θεσμό τον οποίον το ίδιο το ΠΑΣΟΚ θεσμοθέτησε και θεωρεί ότι πρέπει να αναπτυχθεί και νομίζω ότι και οι φορείς συμφωνούν σε αυτήν την κατεύθυνση. 
Όμως, η Κυβέρνηση συζητά για τον δεύτερο πυλώνα, σαν να μπορεί αυτός να καλύψει τα προβλήματα που αφήνει άλυτα ο πρώτος πυλώνας. Η προαιρετική αποταμίευση μπορεί να συμπληρώνει τη σύνταξη, αλλά δεν μπορεί να υποκαθιστά την υποχρέωση της πολιτείας να εγγυάται αξιοπρεπές εισόδημα μετά το τέλος του εργασιακού βίου. Εκεί βρίσκεται η βασική μας διαφωνία. 
Σήμερα, οι συνταξιούχοι βιώνουν μια ακρίβεια που περιορίζει την πραγματική αξία του εισοδήματός τους. Χιλιάδες χαμηλοσυνταξιούχοι χρειάζονται ουσιαστική στήριξη και εξακολουθούν να υπάρχουν αδικίες, εκκρεμότητες και στρεβλώσεις στο ασφαλιστικό. 
Η Νέα Δημοκρατία -εμείς θα το θυμίζουμε- είχε υποσχεθεί, ακριβώς επτά χρόνια πριν, την κατάργηση του νόμου Κατρούγκαλου. Επτά χρόνια μετά, ο νόμος παραμένει σε ισχύ και οι πολίτες εξακολουθούν να πληρώνουν τις συνέπειες. 
Εμείς μιλάμε για σταδιακή επαναφορά της δέκατης τρίτης σύνταξης, για νέο ΕΚΑΣ για τριακόσιες και πλέον χιλιάδες χαμηλοσυνταξιούχους, για καμία αύξηση των ορίων ηλικίας ως το 2045, για καλύτερα ποσοστά αναπλήρωσης, για ξεπάγωμα των επικουρικών συντάξεων και αποκατάσταση επιτέλους των αδικιών στις συντάξεις αναπηρίας. 
Ταυτόχρονα και εμείς θέλουμε και ζητούμε έναν δεύτερο ισχυρό πυλώνα, όμως πραγματικά συμπληρωματικό προς τη δημόσια κοινωνική ασφάλιση. 
Γι’ αυτό και στο συγκεκριμένο νομοσχέδιο δεν αρκεί να ανοίγουν περισσότερα Ταμεία και προγράμματα. Όταν ο εργαζόμενος βάζει χρήματα για χρόνια, πρέπει να ξέρει ποιος τα διαχειρίζεται, ποιος τα ελέγχει και τι θα συμβεί αν δεν πάνε τα πράγματα καλά ή όπως έχει προβλεφθεί. Όσο διευρύνεται το σύστημα, τόσο θα πρέπει να ενισχύεται και η εποπτεία. 
Χρειάζεται, επίσης, καθαρή και δίκαιη φορολογική αντιμετώπιση όταν ο ασφαλισμένος φεύγει από τη ζωή ή μένει οριστικά ανάπηρος. Πρέπει να αξιοποιηθεί ουσιαστικά η δυνατότητα συμπληρωματικών παροχών υγείας, ώστε να μειώνεται πραγματικά το κόστος που πληρώνουν τα νοικοκυριά από την τσέπη τους. 
Η Κυβέρνηση μιλάει για περισσότερες επιλογές. Εμείς προτιμούμε να μιλάμε πρώτα για περισσότερη ασφάλεια, περισσότερη δικαιοσύνη, μεγαλύτερη εμπιστοσύνη στο σύστημα. Η επαγγελματική ασφάλιση, όντως, μπορεί να είναι μέρος της λύσης, όμως δεν μπορεί να είναι η λύση ή ο μονόδρομος, όπως θέλει εμμέσως η Κυβέρνηση να υποδείξει. Και σίγουρα δεν μπορεί να γίνει το άλλοθι για όσα η Κυβέρνηση δεν έχει λύσει στον πρώτο πυλώνα του ασφαλιστικού που είναι η δημόσια κοινωνική ασφάλιση.
Για το ΠΑΣΟΚ η ενίσχυση της δημόσιας κοινωνικής ασφάλισης αποτελεί προτεραιότητα, αλλά και επιλογή τόσο για το παρόν, όσο και για το μέλλον. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατρίνη. 
Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Νίκος Καραθανασόπουλος. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ πολύ, κύριε Πρόεδρε.
Επειδή έγινε μεγάλη κουβέντα στο Κοινοβούλιο, σε βάρος του νομοσχεδίου, για την εκλογή της Αντιπροέδρου της Βουλής από την πρόταση που καταθέτει ο ΣΎΡΙΖΑ, εμείς θα δηλώσουμε τα εξής:
Πρώτον, το ΚΚΕ καταψηφίζει κάθε πρόταση για τον Πρόεδρο της Βουλής από όποιο κόμμα και ανεξάρτητα προσώπου. Γιατί; Γιατί είναι ένα πολιτειακό αξίωμα. Άρα, δηλαδή, είναι πολιτικός ο ρόλος του. Ένα το κρατούμενο. 
Δεύτερον, ψηφίζουμε τους Αντιπροέδρους εκτός από τις φασιστικές ομάδες και οργανώσεις που προτείνουμε. Γιατί; Γιατί ο ρόλος τους είναι λειτουργικός, για να μπορεί να λειτουργεί η Βουλή. Γι’ αυτόν ακριβώς το λόγο ψηφίζουμε τα συγκεκριμένα πρόσωπα. Η ευθύνη επιλογής των προσώπων ανήκει στα κόμματα. 
Άρα, λοιπόν, κάτω από αυτή τη σκέψη, εμείς ως ΚΚΕ θα ψηφίσουμε τη συγκεκριμένη πρόταση του ΣΥΡΙΖΑ για την Ε΄ Αντιπρόεδρο της Βουλής, για την κ. Ακρίτα. Ένα ζήτημα είναι αυτό. 
Δεύτερον, πριν μπω στο νομοσχέδιο, για την τροπολογία, κυρία Υπουργέ.
Φέρατε στο πρώτο άρθρο μια πολύ πονηρή διάταξη. Λέτε «προστίθεται κάτι στο άρθρο 23 του 2011 για τη διπλή ανάπλαση». Αλήθεια, τι είναι αυτό που προσθέτετε; Προσθέτετε τρεις ακριβώς σειρές. Τι λέτε; «Εντός αυτής της περιοχής είναι δυνατή, ως τις 31-8-2027, η εκτέλεση εργασιών με ανάλογη εφαρμογή της παραγράφου 1 του άρθρου 2010 του Κώδικα Εργατικού Δικαίου». Τελεία. 
Τι σημαίνει αυτό; Ότι στον χώρο αυτό της διπλής ανάπλασης καταργείται η κυριακάτικη αργία για ένα χρόνο. Γιατί το κάνετε αυτό; Για να επισπευσθούν οι εργασίες. Σοβαρά μιλάτε; Και είστε Υπουργός Εργασίας; Προστατεύετε τα δικαιώματα των εργαζομένων με αυτήν τη ρύθμιση, όταν εντατικοποιείτε και βάζετε στο ζύγι επί της ουσίας την ίδια τους τη ζωή, για να γίνουν γρήγορα τα έργα της διπλής ανάπλασης; Ανεξαρτήτου κόστους στις ανθρώπινες απώλειες; Αυτό δεν υπολογίζεται καθόλου; Τι σας ενδιαφέρει; Η γρήγορη αποπεράτωση και η κερδοφορία των κατασκευαστικών ομίλων; Να τος ποιος είναι ο σκοπός και γι’ αυτό φέρνετε τη συγκεκριμένη ρύθμιση.
Ανεξάρτητα οπαδικών αισθημάτων, εμείς την καταψηφίζουμε και λέμε να το αποσύρετε. Είναι απαράδεκτο, είναι πρόκληση αυτό το οποίο φέρνετε εδώ πέρα με το συγκεκριμένο άρθρο. 
Ας πάμε τώρα και στο νομοσχέδιο το οποίο συζητάμε στον χρόνο που υπολείπεται. 
Είπατε, κυρία Υπουργέ -και άλλα κόμματα βεβαίως- ότι «ως πολιτική μας είναι να στηριχθεί ο πρώτος πυλώνας από τους τρεις της κοινωνικής ασφάλειας, δηλαδή τα δημόσια ασφαλιστικά συστήματα». Σοβαρά μιλάτε; Από πότε; Υπήρξε κάτι ή μπορείτε να μας υποδείξετε κάποια κυβέρνηση που διαχρονικά στήριξε τον πρώτο πυλώνα; Για να ξέρουμε, γιατί εδώ τα στοιχεία λένε άλλα. Τι λένε, δηλαδή, τα στοιχεία;  Τα απαριθμώ μόνο γιατί δεν έχω πολύ χρόνο:
Πρώτον, ότι υπήρχε η περίοδος από το 1950 μέχρι το 1989 αναγκαστικής κατάθεσης και μάλιστα άτοκης στην Τράπεζα της Ελλάδος. Τότε, που είχαν πακτωλό εισφορών τα ασφαλιστικά Ταμεία και έδιναν πολύ λίγες συντάξεις, τα χρήματά τους πήγαιναν άτοκα στην Τράπεζα της Ελλάδας για να δίνονται ως επιδοτήσεις στους επιχειρηματικούς ομίλους. Είχαν απώλειες από αυτήν την άτοκη κατάθεση; Βεβαίως, πάρα πολλές, γιατί και τότε ήταν μια περίοδος υψηλών πληθωρισμών.  Άρα, δηλαδή, απαξιώνονταν τα χρήματα. 
Δεύτερον, είχαν απώλειες τα αποθεματικά των ασφαλιστικών Ταμείων την περίοδο της ‘φούσκας’ του Χρηματιστηρίου Αθηνών; Βεβαίως, πολύ σημαντικές. Αποκαταστάθηκαν αυτές; Όχι, όπως και οι προηγούμενες. 
Τρίτον, είχαν απώλειες με τα δομημένα ομόλογα -τα θυμάστε- της περιόδου 2005-2007. Υπήρξε κάποια αποκατάσταση; Όχι. 
Και τέταρτον, υπήρξε τεράστια απώλεια και με το κούρεμα του PSI, το 2012, που χάσανε πάνω από το 70% των τοποθετήσεων που είχανε στα κρατικά ομόλογα τα οποία κατά τα άλλα ήταν ασφαλή. 
Ποια αποκατάσταση; Υπολογίστε, έχετε το προσωπικό να υπολογίσετε τις απώλειες, από το 1950 έως σήμερα, των ασφαλιστικών Ταμείων με αυτές τις ταξικές επιλογές, σε βάρος των ασφαλιστικών Ταμείων, που κάνατε για τους εργαζόμενους. Το αποτέλεσμα θα είναι πολύ αποκαλυπτικό. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έτσι, λοιπόν, πάνω σε αυτήν την υποβάθμιση του αναδιανεμητικού κοινωνικού συστήματος ασφάλισης, έρχονται τώρα οι άλλοι δύο πυλώνες: της ιδιωτικής ασφάλειας, τα ταμεία επαγγελματικής ασφάλισης και τα ιδιωτικά ασφαλιστικά συμβόλαια, τα οποία τι είναι; Επενδυτικά προϊόντα είναι. 
Αλήθεια, δίνουν τα χρηματιστήρια συντάξεις; Όχι, ποτέ. 
Να φέρουμε και ορισμένα παραδείγματα των τελευταίων περιόδων, με βάση αυτά που γράφονται; Από την κρίση του 2022, τα μεγαλύτερα συνταξιοδοτικά ταμεία παγκοσμίως έχασαν πάνω από τρία τρισεκατομμύρια δολάρια. Τρία τρισεκατομμύρια δολάρια χάσανε!  Από το σοκ των δασμών που επέβαλαν οι Ηνωμένες Πολιτείες, οι απώλειες ήταν 169 δισεκατομμύρια δολάρια ή από το παράδειγμα της «Φάλαινας της Ιαπωνίας» όπου έχασαν πάνω από 60 δισεκατομμύρια δολάρια τα ασφαλιστικά ταμεία της Ιαπωνίας. Να, λοιπόν, γιατί δεν δίνουν συντάξεις!  Είναι επενδυτικά προϊόντα. 
Γιατί επιταχύνεται αυτή η διαδικασία; Γιατί ακριβώς εντάσσεται στον πυρήνα, στη στρατηγική της Ευρωπαϊκής Ένωσης για την πολεμική προετοιμασία και για τη στρατηγική αυτονομία. Το κόστος, για τα επόμενα πέντε χρόνια, είναι 5 τρισεκατομμύρια -τόσο τα υπολογίζουν- για την πολεμική προετοιμασία.

Τη χρηματοδότηση θέλουν να την πάρουν μέσα από τα αποθεματικά των ασφαλιστικών ταμείων και των αποταμιεύσεων που είναι 33 δισεκατομμύρια. Γι’ αυτό άλλωστε και η πρώτη τοποθέτηση του κ. Πιερρακάκη, όταν εκλέχτηκε Πρόεδρος του Eurogroup, ποια ήταν; Η αξιοποίηση των αποθεματικών των ασφαλιστικών ταμείων, για να χρηματοδοτηθεί η πολεμική οικονομία. 
Από αυτήν την άποψη, είναι βέβαιο ότι εδώ δεν κερδίζουν όλοι. Ποιοι κερδίζουν; Κερδίζουν οι επιχειρηματικοί όμιλοι επί της ουσίας, αλλά και το κράτος που δεν βάζει εισφορές. Οι επιχειρηματικοί όμιλοι κερδίζουν γιατί αξιοποιούν ένα φθηνό χρήμα. Αυτοί οι οποίοι χάνουν είναι οι εργαζόμενοι που αναγκάζονται να στραφούν σε τέτοιου είδους λύσεις, εκτρωματικές, γιατί ακριβώς κινδυνεύουν να χάσουν το κεφάλαιο, το οποίο έχουν τοποθετήσει σε αυτά τα επενδυτικά ταμεία. 
Γι’ αυτόν ακριβώς τον λόγο και σε κανένα επαγγελματικό ταμείο ανά τον κόσμο δεν υπάρχει εγγυημένη απόδοση, γιατί ακριβώς τα χρηματιστήρια δεν εξασφαλίζουν τις αποδόσεις. 
Γι’ αυτό ακριβώς, εν κατακλείδι -και τελειώνοντας- το ΚΚΕ, τι λέει; Να καταργηθούν και οι άλλοι δύο πυλώνες και να παραμείνει μόνο ο πρώτος πυλώνας, της κοινωνικής ασφάλισης, το αναδιανεμητικό σύστημα. Και μάλιστα η χρηματοδότηση να είναι από το κράτος και την εργοδοσία και να απαλλαγούν οι εργαζόμενοι από τη χρηματοδότηση της κοινωνικής ασφάλειας. Και βέβαια, άμεσα, να επανέλθει η δέκατη τρίτη και η δέκατη τέταρτη σύνταξη, γιατί είναι από εισφορές των εργαζομένων. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καραθανασόπουλο.
Καλείται στο Βήμα, κλείνοντας τον κατάλογο των Βουλευτών που έχουν εγγραφεί για να αγορεύσουν, η κ. Έλλη Ρούσσου, Βουλευτής Α’ Αθήνας με την Πλεύση Ελευθερίας. 
Παρακαλώ, κυρία συνάδελφε, έχετε τον λόγο. 
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Αρχικά, θέλω να επισημάνω ότι σήμερα θα περιμέναμε από τις δυο γυναίκες Υπουργούς που εκπροσωπούν την Κυβέρνηση, να αναφερθούν, να κάνουν μια σαφή αναφορά, στις δύο πρόσφατες γυναικοκτονίες.
Δυστυχώς, βλέπουμε για ακόμη μια φορά ότι η σιωπή αυτή είναι συνεπής με την κυβερνητική επιλογή, όπως εκφράζεται από τον ίδιο τον Πρωθυπουργό, μην απαντώντας σε εβδομήντα επτά επίκαιρες ερωτήσεις, για το ζήτημα αυτό, στην Πρόεδρο της Πλεύσης Ελευθερίας. 
Η σιωπή, όμως, μέσα στο Κοινοβούλιο από τον ίδιο τον Πρωθυπουργό και σήμερα από τις δύο Υπουργούς της Κυβέρνησης Μητσοτάκη, να μην απαντούν σε τίποτα και να μην αναφέρονται στο θέμα των γυναικοκτονιών, είναι μια οδυνηρή πολιτική επιλογή, όταν βλέπουμε να αυξάνονται και τα φαινόμενα της έμφυλης βίας και οι γυναικοκτονίες. 
Επίσης, πώς καταστρατηγείτε τον κοινοβουλευτικό διάλογο; Σας ρώτησε κάτι η Πρόεδρος της Πλεύσης Ελευθερίας. Ρώτησε την κ. Αγαπηδάκη πολύ σημαντικά θέματα, μεταξύ των οποίων ήταν και για το Κέντρο Αιμοκάθαρσης στην Ιστιαία και αποφάσισε να αποχωρήσει, μην απαντώντας. 
Τώρα, ως προς το νομοσχέδιο, η Κυβέρνηση παρουσιάζει το νομοσχέδιο αυτό για την επαγγελματική ασφάλιση και ιδιαίτερα τη δημιουργία των Ανοικτών Ταμείων Επαγγελματικής Ασφάλισης ως μία μεταρρύθμιση που διευρύνει τις επιλογές των εργαζομένων, των ελεύθερων επαγγελματιών και των μικρών επιχειρήσεων και τους επιτρέπει να δημιουργήσουν έναν δεύτερο πυλώνα, μια πρόσθετη συνταξιοδοτική παροχή. 
Η αλήθεια, όμως, είναι ότι πλέον οι εισφορές συνδυάζονται με τις αγορές και τα χρηματιστήρια και εν τέλει, το ύψος της σύνταξης μετατίθεται από το κράτος στον πολίτη. Αυτό είναι η αλήθεια του νομοσχεδίου.
Επίσης, σε αυτή την κυβερνητική επιχειρηματολογία θέλω να πω το εξής: Προβλέπεται ένας θεσμικός μηχανισμός, που θα μπορεί να αποταμιεύει ο εργαζόμενος για μια πρόσθετη σύνταξη, αλλά δεν έχετε απαντήσει στο ερώτημα ποιο θα είναι αυτό το διαθέσιμο εισόδημα, από το οποίο θα προκύψει αυτή η πρόσθετη αποταμίευση. Πόσοι από αυτούς τους εργαζόμενους θα μπορούν να έχουν πρόσβαση και να διαθέτουν, στην πράξη, αυτό το οικονομικό περιθώριο, να τη χρησιμοποιήσουν αυτήν την πρόσθετη αποταμίευση; 
Η συζήτηση που κάνουμε σήμερα για την επαγγελματική ασφάλιση, δεν διεξάγεται σε ένα κοινωνικό κενό. Δεν απευθυνόμαστε σε μια κοινωνία, στην οποία οι περισσότεροι εργαζόμενοι έχουν λύσει τα προβλήματά τους, αυτά της καθημερινότητας και αναζητούν απλώς έναν καλύτερο τρόπο, για να επενδύσουν το πλεόνασμα των αποταμιεύσεών τους. 
Απευθυνόμαστε σε μια κοινωνία που πέρασε μια δεκαετή οικονομική κρίση, που γνώρισε μαζική ανεργία, φυγή νέων ανθρώπων στο εξωτερικό, που εξακολουθεί να αντιμετωπίζει την ακρίβεια, να μην μπορεί να εξασφαλίσει τα βασικά ήδη, τα βασικά αγαθά για την οικογένειά της και επίσης, ένα τεράστιο απόθεμα ιδιωτικού χρέους.
Τα επίσημα στοιχεία από την ΕΛΣΤΑΤ δεν περιγράφουν μια κοινωνία στην οποία η πρόσθετη αποταμίευση είναι αυτονόητο ότι μπορεί να γίνει. Περιγράφουν μια κοινωνία, όπου σε ένα σημαντικό τμήμα του πληθυσμού προηγείται η μάχη για ένα αξιοπρεπές επίπεδο διαβίωσης. Και δίπλα σ’ αυτή την πραγματικότητα υπάρχει το ιδιωτικό χρέος. Το έχουμε παραβλέψει αυτό. Υπάρχουν χιλιάδες νοικοκυριά που το στεγαστικό τους δάνειο δεν είναι εξυπηρετούμενο. Τα δάνειά τους δεν είναι εξυπηρετούμενα και των οποίων οι απαιτήσεις μεταβιβάστηκαν και σήμερα βρίσκονται υπό τη διαχείριση funds και servicers, ξένες εταιρείες. Υπάρχουν χιλιάδες συμπολίτες μας αντιμέτωποι με κατασχέσεις, με πλειστηριασμούς, με εξώσεις από την κύρια κατοικία. Αυτές οι ληστρικές ξένες εταιρείες δεν λύνουν τα προβλήματα των συμπολιτών μας. Τα μεταφέρουν σε μια άλλη μορφή, στραγγαλίζοντας τους ίδιους και τις οικογένειές τους. 
Μην ξεχνάμε τους δανειολήπτες των ελβετικών φράγκων. Από αυτούς περιμένουμε να έχουν το απόθεμα για τη σύνταξη, για τον δεύτερο πυλώνα. Οι δανειολήπτες του Ελβετικού Φράγκου είναι άνθρωποι που γνωρίζουν καλύτερα από πολλούς τι σημαίνει μια μακροχρόνια οικονομική υποχρέωση να επηρεάζεται από ένα χρηματοοικονομικό κίνδυνο, τον οποίο το νοικοκυριό δεν μπορεί να ελέγξει. Η εμπειρία αυτών των ανθρώπων μας έχει δείξει και μας δείχνει τι σημαίνει όταν ο πολίτης αναλαμβάνει τον χρηματοοικονομικό κίνδυνο της αποταμίευσής του με ορίζοντα δεκαετιών. 
Σύμφωνα με τα τελευταία διαθέσιμα στοιχεία της Τράπεζας της Ελλάδος στο τέλος του πρώτου τριμήνου η ονομαστική αξία των δανείων που είχαν μεταβιβαστεί σε χρηματοπιστωτικά ιδρύματα του εξωτερικού και βρίσκονται υπό τη διαχείριση αυτών των εγχώριων ληστρικών servicers, ανέρχονται περίπου στα 80 δισεκατομμύρια ευρώ και από αυτά τα 41,7 αφορούν ιδιώτες, Τα 25 δισεκατομμύρια αφορούν στεγαστικά δάνεια και περί τα 10 δισεκατομμύρια αφορούν ελεύθερους επαγγελματίες, αγρότες και επιχειρήσεις. Μέσα λοιπόν, σε αυτή την κοινωνική πραγματικότητα μας μιλάτε για μεταρρύθμιση του δεύτερου πυλώνα, για πρόσθετη σύνταξη; 
Ο δεύτερος πυλώνας είναι η συσσώρευση μακροπρόθεσμων αποταμιεύσεων μέσω αυτών των ταμείων και ισχυρίζεστε ότι ενισχύει τις επενδύσεις. Επομένως, δεν συζητάμε απλώς για ένα διαφορετικό τρόπο καταβολής μιας μελλοντικής σύνταξης. Συζητάμε για τη δημιουργία μιας ολοένα μεγαλύτερης δεξαμενής κεφαλαίων, τα οποία θα επενδυθούν και θα αποτελέσουν αντικείμενο επαγγελματικής διαχείρισης από ιδιωτικές κερδοσκοπικές εταιρείες που δεν αναλαμβάνουν και το ρίσκο της επένδυσης και ότι το ρίσκο της επένδυσης να απωλέσουν αυτή την επένδυση, το έχουν μόνο οι συμπολίτες μας που θα αποταμιεύουν τα χρήματά τους. 
Ακριβώς γι’ αυτό πρέπει να μας πείτε ποιοι θα τα διαχειρίζονται αυτά τα κεφάλαια, με ποιες αμοιβές, ποιες προμήθειες, ποια κριτήρια θα επιλέγονται, με ποια κριτήρια θα επιλέγονται οι διαχειριστές και ποια θα είναι η συνολική επίπτωση αυτών των χρεώσεων στην τελική παροχή του ασφαλισμένου, ύστερα από τριάντα ή σαράντα χρόνια. 
Η διεύρυνση του κεφαλαιοποιητικού δεύτερου πυλώνα δημιουργεί αντικειμενικά μια πολύ μεγαλύτερη αγορά επαγγελματικής διαχείρισης συνταξιοδοτικών κεφαλαίων και επομένως, το δημόσιο συμφέρον απαιτεί διαφάνεια για το κόστος και την κατανομή αυτού του κινδύνου που σήμερα, με το παρόν νομοσχέδιο, τον κίνδυνο τον φέρει μόνο ο πολίτης.
Μιλήσατε για εποπτεία. Πρέπει να πούμε στους πολίτες την αλήθεια: εποπτεία και εγγυημένη απόδοση δεν είναι το ίδιο πράγμα. Η εποπτεία μπορεί να θέσει κάποιους κανόνες, αλλά όμως δεν μπορεί να καταργήσει τις διακυμάνσεις των αγορών και το ρίσκο αυτό που έχει μια επένδυση στην αγορά και το χρηματιστήριο. 
Για ποια μελλοντική επίσης σύνταξη μιλάμε όταν οι νέοι φεύγουν κατά χιλιάδες από τη χώρα; Οι νέοι στην Ελλάδα εξακολουθούν να μην μπορούν να έχουν μία στέγη. Έχουν τεράστιες διαρθρωτικές δυσκολίες, με τους σχετικούς δείκτες να παραμένουν χειρότεροι από όλες τις χώρες των περισσοτέρων άλλων χωρών του ΟΟΣΑ. Η απασχόληση των νέων παραμένει χαμηλή. Η ανεργία υψηλή. Τα εισοδήματα μικρά, χαμηλά. Η απασχόλησή τους μερική ή εποχική. Οι μισθοί τους υπολείπονται των άλλων χωρών, όπως προβλέπονται στην Ευρωπαϊκή Ένωση και στον ΟΟΣΑ. 
Οι νέοι δεν μπορούν να μισθώσουν κατοικία λόγω των υψηλών ενοικίων και είναι πολύ δύσκολο να αποκτήσουν ιδιόκτητη κατοικία. Παραμένουν στο πατρικό τους σπίτι μέχρι 30-35 ετών. Πώς θα σχεδιάσουν τη σύνταξή τους; Με τι εισοδήματα θα σχεδιάσουν τους πυλώνες, τον δεύτερο πυλώνα, όπως λέτε εσείς; 
Δεν έχω τον  χρόνο, αλλά να πω ότι επιδιώκουμε μια αξιοπρεπή σύνταξη για όλους. Είναι κοινωνικό δικαίωμα και υποχρέωση του κράτους. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ρούσσου. 
Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Χρήστος Γιαννούλης. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, σε αυτές τις συνεδριάσεις προσπαθούμε κυρίως να καταλήξουμε σε ένα συμπέρασμα τι μένει ως αποτύπωμα στους πολίτες που μας παρακολουθούν και που στρέφουν το βλέμμα τους με ενδιαφέρον για το τι από όλα αυτά που συζητάμε, που αποφασίζουμε, έχουν επίπτωση βελτιώνοντας την καθημερινότητα και την ποιότητα ζωής τους. 
Μεσολαβούν βέβαια ενδιαμέσως αοριστίες, πολιτικές κουτοπονηριές, όπως για παράδειγμα η τεχνητή ένταση που επιχειρεί να προκαλέσει η Νέα Δημοκρατία, καταρρακώνοντας θεσμούς όπως η κοινοβουλευτική διαδικασία, με το να κρίνει και να επιλέγει ποιοι θα συμμετέχουν σε ένα προεδρείο και έχουν καταπίστευμα νομιμοφροσύνης στην Κυβέρνηση Μητσοτάκη ή και στον ίδιο για προσωπικούς λόγους, όπως η περίπτωση της Έλενας Ακρίτα. 
Ελπίζουμε ότι είναι στιγμές που θα σβήσουν από τις σελίδες της ιστορίας αυτού του Κοινοβουλίου και θα μένουν στο περιθώριο ως θλιβερές αναμνήσεις και ελπίζω επίσης, παρά τον εθισμό της αξιοθρήνητης πλειοψηφίας του κάποτε 41%, συνοδευόμενης από αλαζονεία και οίηση, που αποτελεί ύβρη για την πολιτική, να αναθεωρήσουν τη μέχρι τώρα στάση πως ό,τι εκπορεύεται από τα υπόγεια του Μαξίμου ως κομματική γραμμή γίνεται και κοινοβουλευτική συνείδηση και πρακτική. Ελπίζω δηλαδή, αισιοδοξώ από απόγνωση μάλλον, ότι έστω και την τελευταία στιγμή θα καταλάβετε τι τραύμα επιφέρετε στον Κοινοβουλευτισμό και τη Δημοκρατία, αναθεωρώντας κάποιες κατακτήσεις που αφορούσαν ένα μίνιμουμ κοινοβουλευτικής αξιοπρέπειας και ενσυναίσθησης. 
Δεν θέλω όμως να συνεχίσω να προσφέρω στην αξιοσέβαστη και ιδιαίτερα αγαπητή κ. Κεραμέως το πλεονέκτημα του να μην ασχολούμαστε με το νομοθέτημα, με τον νόμο που είναι σήμερα το επίδικο και όχι οι κουτοπονηριές του Μαξίμου και οι υπόγειες διαδρομές, που ως φώτα πορείας στην πολιτική μάλλον οδηγούν στο σκοτάδι. 
Το πιο σημαντικό, κυρία Υπουργέ, από την προσπάθεια που καταβάλλετε -και καλώς το κάνετε- από την ιδεολογική και πολιτική σας αφετηρία για την ενδυνάμωση των ασφαλιστικών εταιρειών στον χώρο της κοινωνικής ασφάλισης και της στήριξης εργαζομένων, πρέπει να απαντήσει σε ένα βασικό ερώτημα: Στην Ελλάδα του 2026, με αντικειμενική προσέγγιση της πραγματικότητας και όχι με την θεατρική παραλλαγή του «έτσι είναι αν έτσι νομίζεις», πόσοι έχουν την οικονομική δυνατότητα σε πραγματικούς αριθμούς, σε πραγματικές συνθήκες, και όχι σε μία εικονική πραγματικότητα, να συμμετάσχουν σε αυτό το εγχείρημα; Πόσοι και από ποιες κοινωνικές και επαγγελματικές τάξεις; 
Πριν από λίγες ώρες στη Θεσσαλονίκη ζούμε για μία ακόμη φορά την αποθέωση της εικονικής πραγματικότητας. Ο Πρωθυπουργός, ο κ. Μητσοτάκης, εγκαινιάζει με καθυστέρηση -εν πάση περιπτώσει καλώς εγκαινιάζει και είναι θετική εξέλιξη- τον σταθμό του μετρό στην Καλαμαριά. Αυτό μας υποχρεώνει η πολιτική μας ηθική να το αναγνωρίσουμε, απαντώντας στους μικρόνοης αντίληψης συναδέλφους σας περί «συμμορίας της μιζέριας». 
Αλλά ξέρετε, υπάρχει και η ανάγνωση «η συμμορία της συγκάλυψης και της παραπλάνησης». Γιατί όπως αποδίδουμε θετικό πρόσημο στο γεγονός ότι ναι, ένα έργο υποδομής τίθεται στην υπηρεσία των πολιτών, δεν μπορούμε μυωπικά να αναφερθούμε στο γεγονός ότι η Κυβέρνηση που εκπροσωπείτε, με καλοπληρωμένο τηλεοπτικό σποτ, προανήγγειλε τα σημερινά εγκαίνια στις 28 Ιουλίου, που ήταν ήδη παράταση από άλλη προθεσμία που είχε δώσει ο ίδιος πάλι Πρωθυπουργός που σήμερα κόβει την κορδέλα. 
Και απ’ ό,τι μαθαίνω, πολλές κορδέλες και το μυστρί θα δουλέψει σε όλη την Περιφέρεια Κεντρικής Μακεδονίας τις επόμενες ημέρες και ώρες στο φουλ, πιάνοντας εντάσεις και αποδόσεις που δεν μπόρεσε για παράδειγμα σήμερα να πιάσει μια αμαξοστοιχία του ΟΣΕ, η οποία διέκοψε το δρομολόγιο της σήμερα. 
Γιατί θέλω να σας ενημερώσω ότι η Θεσσαλονίκη, η δεύτερη μεγαλύτερη πόλη της χώρας, έχει τη χειρότερη ή σχεδόν ανύπαρκτη σιδηροδρομική σύνδεση με την πρωτεύουσα. Δυσκολεύομαι να βρω άλλη ευρωπαϊκή χώρα όπου η πρωτεύουσα και η δεύτερη μεγαλύτερη πόλη δεν συνδέονται με πολλά μέσα μεταφοράς όπως η Αθήνα και η Θεσσαλονίκη. Μπορώ να προσθέσω και το Ηράκλειο, μπορώ να προσθέσω και άλλες μεγάλες πόλεις. Συμβαίνει μόνο εδώ. 
Τι σχέση έχει αυτό με το νομοθέτημα; Ότι πρέπει να καταδυθούμε στα πραγματικά προβλήματα και να τα αποτυπώνουμε όπως υφίστανται. Σας είπα νωρίτερα -μπορεί να έχει ένα στοιχείο υπερβολής- ότι αυτό το νομοσχέδιο θα μπορούσε να το υπογράφει κάλλιστα ο κ. Πισσαρίδης. Και δεν είναι κομματική ιδεοληψία ή σύμπλεγμα αυτό. Το βλέπουμε να εξελίσσεται μπροστά μας. 
Είπατε πολλές φορές, με τη μορφή χρηστομάθειας -όχι που δεν θα σας έκανα το χατίρι, κύριε Χρηστίδη- ότι μειώσατε ογδόντα πόσους φόρους, έχουμε χάσει τον λογαριασμό. Πόσους; 
ΝΟΤΗΣ ΜΗΤΑΡΑΚΗΣ: Ογδόντα τρεις.
ΧΡΗΣΤΟΣ ΓΙΑΝΝΟΥΛΗΣ: Ογδόντα τρεις. Μάλιστα. 
Έρχεται η γνήσια δημοσιογραφική έρευνα και η πολιτική διερεύνηση και ανακαλύπτει ότι έχετε επιβαρύνει τους Έλληνες με 22 δισεκατομμύρια επιπλέον φόρους, απογειώνοντας ιδιαίτερα τους έμμεσους φόρους, αλλά μέσα σε αυτούς τους ογδόντα τρεις φόρους ξεχνάτε να θυμίσετε ότι αφορά κυρίως αυτούς που έχουν. Και καλώς τα έχουν.
Δεν υπάρχει καμία διαμάχη ιδεολογική, ταξική, υστερίας, μισαλλοδοξίας τύπου Γεωργιάδη «ο ιδεολογικός εχθρός της Αριστεράς πρέπει να πεθάνει», σε συνέχεια της πολιτικής προσέγγισης Βορίδη ότι η Αριστερά είναι ο εχθρός και πρέπει να εξαλειφθεί από το πολιτικό προσκήνιο. Είναι η πραγματικότητα, όταν ένας από αυτούς τους φόρους που πομπωδώς διαφημίζετε ότι μειώσατε αφορά γονικές παροχές 800.000 ευρώ. Δεν ξέρω αν κάποιοι ζουν στο Λιχτενστάιν, στην Ανδόρα, στο Μονακό. Εκεί αυτά μπορεί να είναι συνηθισμένες πρακτικές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στο Παρίσι.
ΧΡΗΣΤΟΣ ΓΙΑΝΝΟΥΛΗΣ: Στο Παρίσι; Σε συγγραφέα κάπου καταλήγει, μου φαίνεται! Θα μας χτυπήσουν τα βολτ του Βολταίρου!
 Λυπάμαι που θα το πω, αλλά έχω την αίσθηση ότι προσπαθείτε να διαχειριστείτε την πραγματικότητα της χώρας μας με λογικές φορολογικού παραδείσου. 
Ένα ακόμα παράδειγμα, που δεν συνάδει με την πολιτική σας ακεραιότητα είναι το εξής: Ακούω ένα σύνθημα που μου θυμίζει λίγο ένα παλιό σίριαλ της ελληνικής ασπρόμαυρης τηλεόρασης το «Λούνα Παρκ»: «τό ‘παμε, το κάναμε». Σιγά, ρε παιδιά! Τό ‘πατε, το κάνατε! Οι «Σούπερμαν» της πολιτικής! Τι ακριβώς είπατε και κάνατε; Ότι απαλλάσσετε από φόρους, από μία αξιοπρεπή φορολόγηση, με στόχο την κοινωνική συνοχή και την ενίσχυση της αγοραστικής δύναμης των εργαζομένων, αυτούς που από μερίσματα εισπράττουν με φορολόγηση 5% περίπου 2,5 δισεκατομμύρια; Αυτό το είπατε και το κάνατε; Ποια ώρα και ποια χρονιά;
 Είναι μία κρίσιμη περίοδος, διανύοντας τους τελευταίους μήνες -ελπίζω μήνες και όχι εβδομάδες ή εκτιμώ μήνες και όχι εβδομάδες- προς τις εκλογές, όπου εκεί ακριβώς προβάλλοντας τη χώρα μας στις επόμενες γενιές, προβάλλοντας την Ελλάδα στο μέλλον μέχρι το 2030, πρέπει, έστω για μία φορά όλοι -και λέω όλοι για να μην κάνω εξαιρέσεις που μπορεί να προκαλέσουν εντάσεις- να σταθούμε με εντιμότητα απέναντι στους πολίτες και να πούμε ότι «εκεί θέλουμε να πάμε, με αυτόν τον τρόπο, με αυτές τις συνθήκες και γι’ αυτούς τους ανθρώπους, όχι για τους λίγους». Αυτή είναι η βασική μας πολιτική διαφορά και αυτή δεν πρόκειται να λυθεί, παρά μόνο με πλήρη γνώση των Ελλήνων ψηφοφόρων και πολιτών για το τι ακριβώς συμβαίνει τόσες ώρες στην Αίθουσα του Κοινοβουλίου και άλλες τόσες ώρες στη δημόσια σφαίρα, ενώ προσπαθεί η κυβερνητική πλειοψηφία να παρουσιάσει μια ιδανική εικόνα, η οποία δεν υπάρχει και όταν αμφισβητηθεί ή ασκηθεί κριτική, αρχίζουν οι πομφόλυγες περί τοξικότητας, περί λαϊκισμού. Αρχίσαμε επίσης να θυμόμαστε τώρα τις «άνω και κάτω πλατείες». 
Με αναγκάζετε να θυμηθώ ότι πριν «τις άνω και κάτω πλατείες» υπήρχε η χρεοκοπία και η φτωχοποίηση της ελληνικής κοινωνίας. Από εκεί ξεκινάμε το αφήγημα για τα τελευταία δεκαπέντε χρόνια. Κάποιοι έχουν την κυρίαρχη ευθύνη για το ότι αυτή η χώρα το 2009 χρεοκόπησε. Και αυτοί που έχουν την ευθύνη μετατρέπονται από θύτες σε θύματα. Δεν γίνεται! Ξεπερνά κάθε λογική. 
Θα εξοικονομήσω χρόνο για τον συνάδελφο τον κ. Μάντζο κλείνοντας ως εξής: Θα μας υποχρεώσει η Ιστορία να σταθούμε στο ύψος των περιστάσεων και των ευθυνών που μας ανήκουν και αυτό δεν θα γίνει με ψέματα, θα γίνει με αλήθειες και θα γίνει μόνο αν καταφέρουμε η ελληνική κοινωνία να στραφεί απέναντί μας με εμπιστοσύνη, θεωρώντας μας αξιόπιστους. Όποιος δέχεται αυτήν την πρόκληση, ιδού η Ρόδος, ιδού και το πήδημα.
 Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Καλείται στο Βήμα ο Κοινοβουλευτικός Εκπρόσωπος του ΠΑΣΟΚ, ο κ. Δημήτριος Μάντζος, ο οποίος δυστυχώς δεν μπορεί να κάνει χρήση της γενναιόδωρης προσφοράς χρόνου από τον κ. Γιαννούλη γιατί δεν προβλέπεται!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με μία Αντιπρόεδρο λιγότερη θα κάνετε χρήση όλοι.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε.
 Κυρίες και κύριοι συνάδελφοι, επειδή ακριβώς θα συμφωνήσω με όσα ακούστηκαν περί αξιοπιστίας, επειδή ακριβώς στην πολιτική έχει σημασία η αξιοπιστία, η οποία στην πολιτική όπως και στην υπόλοιπη ζωή νοείται ως η συνέπεια μεταξύ εξαγγελιών και έργων, ειδικά στην κοινωνική ασφάλιση τα πράγματα είναι μάλλον καταθλιπτικά για την Κυβέρνηση της Νέας Δημοκρατίας.
Είπε η κυρία Υφυπουργός, η Άννα Ευθυμίου νωρίτερα ότι «ό,τι λέγαμε, το κάναμε». Μάλλον το ακριβώς αντίθετο έγινε και θα εξηγήσω, διότι ευτυχώς για όλους τα γραπτά μένουν -«scripta manent»- και όσο και αν τα λόγια πετούν, τα θυμούνται οι πολίτες και θυμούνται οι πολίτες ποιος ήταν εκείνος αφενός ο οποίος έφερε προφανώς σε πρώτο χρόνο τον «νόμο Κατρούγκαλου» με Πρωθυπουργό τον Αλέξη Τσίπρα, αλλά θυμούνται πολύ καθαρά και εκείνους που τον κράτησαν με Πρωθυπουργό τον Κυριάκο Μητσοτάκη. Γνωρίζουν οι συνταξιούχοι ποιοι είναι εκείνοι οι οποίοι τους είχαν υποσχεθεί την κατάργηση του «νόμου Κατρούγκαλου – Τσίπρα» και όχι μόνο δεν τον κατήργησαν, αλλά τον ενίσχυσαν και επένδυσαν πάνω σε αυτόν και σήμερα με καθυστερήσεις ετών μιλούν με υπερηφάνεια κατά τα λοιπά για τις περικοπές στις συντάξεις χηρείας. Αφού πρώτα η πίεση της κοινωνίας και του ΠΑΣΟΚ είχαν φθάσει στο απροχώρητο, έρχεται τώρα η Κυβέρνηση να καταργήσει τις περικοπές στις συντάξεις χηρείας. 
Δεν λέει, όμως, όλη την αλήθεια αυτή η Κυβέρνηση, ότι ως σήμερα, όταν εμείς σας λέγαμε και σας καλούσαμε να το κάνετε, μας μιλούσατε για λεφτόδεντρα και μας χαρακτηρίζατε λαϊκιστές, για να έρθετε εσείς οι ίδιοι που μας λέγατε ότι δεν γίνεται, να μας πείτε σήμερα ότι γίνεται γιατί το λέτε εσείς, ενώ όταν το λέγαμε εμείς δεν γινόταν. 
Δεν λέτε επίσης ότι πολύ πρόσφατα ήταν η δική σας Κυβέρνηση αυτή που υπερασπίστηκε τον «νόμο Κατρούγκαλου» στο Συμβούλιο της Επικρατείας, αντιδικώντας με τους συλλόγους των συνταξιούχων, είναι η ίδια Κυβέρνηση που με την εγκύκλιο Τσακλόγλου είχε μιλήσει για τη μία και μόνη σύνταξη, είναι η ίδια Κυβέρνηση η οποία αρνείται σήμερα να μιλήσει για την ανάγκη επαναφοράς της δέκατης τρίτης σύνταξης. 
Σε συνέχεια των πολλών ερωτημάτων στον δημόσιο διάλογο και στη Βουλή που έχει θέσει ο αρμόδιος εισηγητής μας και τομεάρχης για τα ζητήματα κοινωνικής ασφάλισης και εργασίας, ο Παύλος Χρηστίδης, ζήτησα και εγώ, ζητήσαμε όλοι από την κυρία Υπουργό μαζί με τις δέκα αλήθειες που μας είπε να πει και την ενδέκατη, αυτή που δεν θέλει να ακουστεί, την αλήθεια για τη δέκατη τρίτη σύνταξη, κυρία Υπουργέ. Δεν απαντήσατε. Έξυπνα παραπέμψατε σε όσα είπε ο Πρωθυπουργός της χώρας. Δεν θέλετε να πείτε εσείς αυτό που δεν θέλετε να ακούσει ο ελληνικός λαός, ότι δεν πρόκειται να το κάνετε. 
Ο κ. Μηταράκης νωρίτερα στην ομιλία του για να δικαιολογήσει τα αδικαιολόγητα έκανε κάποιες λογιστικές αλχημείες: Είναι, λέει, τόσες πολλές οι αυξήσεις που έχουν δοθεί ήδη, που είναι περισσότερες ενδεχομένως και από τη δέκατη τρίτη και από τη δέκατη τέταρτη σύνταξη. Μα καλά πού ζουν; Και δεν ξέρω αν είναι το Μονακό ή η Ανδόρα, πάντως ούτε στη Χίο φαντάζομαι ούτε στην υπόλοιπη χώρα ζουν οι συμπολίτες μας αυτήν τη βιωμένη πραγματικότητα που προσπάθησε να μας περιγράψει ο κ. Μηταράκης. Όταν οι όποιες αυξήσεις στις συντάξεις -του 16%; Του 16% ας το ομολογήσουμε- είναι μικρότερες από τον δομικό πληθωρισμό 19,5%, όταν η έμμεση φορολογία παραμένει ανέγγιχτη, πολύ υψηλή, με αποτέλεσμα λόγω της ακρίβειας σε βασικές υπηρεσίες και αγαθά, αυτός ο σιωπηλός φόρος της ακρίβειας να υπεραποδίδει στα δημόσια ταμεία, όταν έχουμε αύξηση κατά 100% της ακρίβειας, όταν έχουμε αύξηση κατά 40% του πληθωρισμού των τροφίμων, όταν έχουμε αύξηση στη στέγαση, κάθε χρόνο και χειρότερα, αύξηση στην ενέργεια, κάθε χρόνο επίσης χειρότερα, πώς είναι δυνατόν να μην υπάρχει ανάγκη για δέκατη τρίτη σύνταξη; Πώς είναι δυνατόν, όταν χρειάστηκαν τόσα χρόνια για να καταργηθεί η προσωπική διαφορά στην αρχή του επόμενου έτους, όταν παραμένουν ακόμη παγωμένες οι επικουρικές συντάξεις, όταν ακόμη τα ποσοστά αναπλήρωσης της κύριας σύνταξης παραμένουν καθηλωμένα όταν ακόμη περιμένουμε, παρά τα χρόνια που το ζητάμε, να επανέλθει το ΕΚΑΣ για τους χαμηλοσυνταξιούχους;
Εμείς, λοιπόν, λέμε κάτι καθαρό και τεκμηριωμένο. Μπορεί και πρέπει και θέλουμε -εκεί είναι η διαφορά- να επαναφέρουμε τη 13η σύνταξη, ως τμήμα δεκαεπτά δεσμεύσεων για τους συνταξιούχους. Αυτό δεν είναι πλειοδοσία, δεν είναι διαγωνισμός ή ανταγωνισμός παροχών. Είναι θέση ευθύνης. Είναι επιστροφή σε όσους έβαλαν πλάτη στα μεγάλα δύσκολα χρόνια της κρίσης. Είναι αναγνώριση κόπων και θυσιών. Είναι ασφάλεια για τους εργαζόμενους του χθες και τους συνταξιούχους του αύριο. Είναι διανομή των όποιων δημοσιονομικών ωφελημάτων υπάρχουν στην πραγματική οικονομία. Διότι στόχοι δημοσιονομικοί, οι οποίοι δεν μεταφράζονται σε καλύτερα οικονομικά, σε καλύτερους προϋπολογισμούς για τις οικογένειες, τα νοικοκυριά, τις μικρομεσαίες επιχειρήσεις, είναι στόχοι κοινωνικά αδιάφοροι εν τέλει.
Έρχομαι στο σχέδιο νόμου, συμπληρωματικά σε όσα είπε ο εισηγητής μας Παύλος Χρηστίδης. Περίπου δυόμιση χρόνια μετά τον ν.5078/2023 είμαστε πάλι εδώ για να μιλήσουμε για την επαγγελματική ασφάλιση. Ο βασικός λόγος για τον οποίο βρισκόμαστε πάλι εδώ δυόμιση χρόνια μετά, είναι ότι δεν έγιναν σωστά όλα όσα τότε, το 2023, σας λέγαμε. Οι προτάσεις μας, οι αντιρρήσεις μας, οι ενστάσεις μας με συνέπεια, η νομοθεσία που τότε θεσπίστηκε να έχει προβλήματα.
Έτσι, έρχεται η ίδια Κυβέρνηση που θέσπισε εκείνη τη νομοθεσία να προτείνει τροποποιήσεις. Η Κυβέρνηση αντιλαμβάνεται σήμερα ότι τότε είχε λάθος οπτική και υιοθετεί επισημάνσεις που τότε είχαμε κάνει. 
Θυμάμαι ότι ο τότε Υπουργός κ. Γεωργιάδης έλεγχε την Κοινοβουλευτική Ομάδα του ΠΑΣΟΚ, στον τότε Εισηγητή κ. Γιώργο Μουλκιώτη, ότι κάνουμε λάθος που δεν συμφωνούμε μαζί τους. Ε, δεν γίνεται να κάναμε και τότε λάθος και τώρα να είμαστε πάλι λάθος. Κάποιος από τους δύο είχε το λάθος τότε. Ξέρετε, δεν γινόταν να συμφωνήσουμε μαζί σας τότε. Όπως λένε οι φίλοι μας οι Βρετανοί, αν είχαμε τότε συμφωνήσει μαζί σας, θα είχαμε τότε και οι δύο λάθος και αυτό δεν το θέλαμε. 
Διότι τότε η Κυβέρνηση -και το αποδείξαμε- πήγαινε προς την κατεύθυνση της απορρύθμισης, στην αποδυνάμωση του δεύτερου πυλώνα έναντι του τρίτου πυλώνα, της ιδιωτικής ασφάλισης με τα ομαδικά ασφαλιστήρια, όπως τεκμηρίωνε τότε ο Γιώργος Μουλκιώτης. Αυτό τώρα κοιτάτε να μαζέψετε. Αναρωτιόμαστε τι άλλαξε, αν ήταν απλώς μια αστοχία του τότε Υπουργού Γεωργιάδη ή μία άλλη πολιτική φιλοσοφία από την οποία υποχωρείτε. Αυτή είναι η πολιτική σειρά των πραγμάτων.
Δεν εκπλησσόμαστε, όμως, διότι σε αυτή την Αίθουσα πολλές φορές το έχουμε δει αυτό, γευθεί, το έχουμε εμπεδώσει. Είναι η νομοθετική πεπατημένη της Νέας Δημοκρατίας. Η Κυβέρνηση της Νέας Δημοκρατίας, ακόμη και σε τεχνικά και απαιτητικά πεδία, που θα έπρεπε να δημιουργούν συνθήκες συναίνεσης, όπως η κοινωνική ασφάλιση, αρκείται στην αυθεντία του εαυτού της και στις ιδεοληπτικές ασκήσεις επί χάρτου, με μηδενικό όφελος και μεγάλο κοινωνικό κόστος, με ρηχό, ανέμπνευστο, πάντοτε συγκεντρωτικό τρόπο νομοθέτησης, η Κυβέρνηση που κατέχει όλη την αλήθεια, μέχρι να συνειδητοποιήσει ότι αυτή η αλήθεια ήταν λάθος και να τρέξει να διορθώσει τα ημαρτημένα της.
Είναι ότι δεν θέλετε ποτέ να παραδεχτείτε πως η Αντιπολίτευση, εν προκειμένω η Αξιωματική Αντιπολίτευση του ΠΑΣΟΚ, έχει σοβαρές και υπεύθυνες θέσεις για αυτά τα καίρια ζητήματα, ότι δεν ασκούμε, δηλαδή, μια αντιπολίτευση απλώς για επικοινωνιακά οφέλη βραχυπρόθεσμα, αλλά κοιτάζουμε τους πολίτες και στις πραγματικές τους ανάγκες. Το ΠΑΣΟΚ, που στην πατρίδα μας οικοδόμησε το κοινωνικό κράτος, το ΠΑΣΟΚ που εν προκειμένω εισήγαγε στην ελληνική έννομη τάξη τον θεσμό των ταμείων επαγγελματικής ασφάλισης, με το ν.3029/2022, το ΠΑΣΟΚ που ενσωμάτωσε στην Ελλάδα μία βασική αρχή των ευρωπαϊκών συστημάτων κοινωνικής προστασίας, ότι η υποχρεωτική κοινωνική ασφάλιση μπορεί να συμπληρώνεται από συλλογικούς θεσμούς επαγγελματικής συνταξιοδοτικής αποταμίευσης προς όφελος των εργαζομένων και χωρίς, όμως, να θίγεται ο δημόσιος χαρακτήρας του πρώτου πυλώνα. 
Ναι, λοιπόν, χρειαζόμαστε τον δεύτερο πυλώνα. Όμως, πρώτα και κύρια χρειαζόμαστε τον ισχυρό πρώτο πυλώνα, την ισχυρή δημόσια κοινωνική ασφάλιση. Διότι όσα θετικά στοιχεία και να υπάρχουν στο παρόν σχέδιο νόμου για τον πρώτο και τον δεύτερο πυλώνα, δεν πρέπει να μας κάνουν να ξεχάσουμε τον πρώτο πυλώνα, τη ραχοκοκαλιά, τη σπονδυλική στήλη της κοινωνικής ασφάλισης, τον πρώτο πυλώνα τον οποίο τίποτα και ποτέ δεν πρέπει -και δεν μπορεί άλλωστε- να αντικαταστήσει. Ο δεύτερος πυλώνας, όπως σωστά είπε το σύνολο της Κοινοβουλευτικής μας Ομάδας, μπορεί να λειτουργήσει μόνο συμπληρωματικά προς τον πρώτο.
Άρα εμείς από το 2023 δεν είχαμε ποτέ εναντιωθεί στην ανάγκη εκσυγχρονισμού της επαγγελματικής ασφάλισης, αλλά είχαμε εκφράσει την κριτική μας για τις ρυθμίσεις, για το αν πράγματι θα ενίσχυαν τη συμμετοχή των εργαζομένων και των επιχειρήσεων στα ταμεία επαγγελματικής ασφάλισης.
Εμείς θέλουμε την ενίσχυση των ταμείων, θέλουμε την προστασία των ασφαλισμένων, θέλουμε τη μακροχρόνια αποταμίευση, αρκεί να είναι αυτή εφικτή -και εκεί θα καταλήξω- και θέλουμε τη συμπληρωματικότητα προς τη δημόσια κοινωνική ασφάλιση που θα υπηρετεί τη διαφάνεια και την κοινωνική δικαιοσύνη και προφανώς, μια επαγγελματική ασφάλιση που θα λειτουργεί υπό αποτελεσματική εποπτεία και όχι πολυδιάσπαση του ελέγχου, ένα κέντρο εποπτείας για αποτελεσματικό έλεγχο.
Όμως, κανένας -και το επαναλαμβάνω, η έμφαση είναι εκεί-, κανένας συμπληρωματικός κεφαλαιοποιητικός πυλώνας δεν μπορεί να αναπληρώσει τον αναδιανεμητικό πυλώνα της πραγματικής κοινωνικής αλληλεγγύης, που είναι ο πρώτος πυλώνας της κοινωνικής ασφάλισης. Γιατί το ζητούμενο εδώ είναι η ίδια η προστασία του εργαζομένου και η αξιοπρεπής διαβίωσή του, να προστατεύσουμε τη διαβίωση του εργαζομένου σήμερα και το δικαίωμα προσδοκίας στη σύνταξη αύριο. Το ερώτημα, όπως σωστά είπε ο Παύλος Χρηστίδης, είναι τι σύνταξη θα πάρει, μπορεί να πάρει τελικά και δικαιούται να περιμένει ότι θα πάρει ένας εργαζόμενος.
Εδώ, όμως, ανοίγει η συζήτηση και εδώ έρχεται το μακροοικονομικό πλαίσιο, το οποίο δημιουργεί τις δυσάρεστες και δυσοίωνες προϋποθέσεις. Διότι εδώ χρειάζονται συνθήκες άλλες σε όλη την οικονομία. Χρειάζονται εργαζόμενοι που μπορούν να αποταμιεύσουν, άρα να εισπράττουν αρκετά, ώστε να βάζουν και στην άκρη. Χρειάζονται εργοδότες που στηρίζουν τους εργαζομένους τους και αντέχουν παράλληλα το κόστος εργασίας και δεν τους ισοπεδώνουν τα φορολογικά τεκμήρια. Φυσικά, απαιτούνται και συλλογικές συμβάσεις εργασίας, ένα ρυθμισμένο και ασφαλές περιβάλλον, αποτέλεσμα συμφωνίας των κοινωνικών εταίρων, με πλήρη και όχι επιλεκτική και αποσπασματική, κυρία Υπουργέ, εφαρμογή των ευρωπαϊκών οδηγιών. Οι κοινωνικοί δείκτες, δυστυχώς, διαψεύδουν το κυβερνητικό αφήγημα της επιτυχίας. Οι κοινωνικοί δείκτες με πρώτο και κύριο, χειρότερο για τη χώρα μας, τον κίνδυνο της φτώχειας, με την αγοραστική δύναμη των καταναλωτών καταβαραθρωμένη, στον βυθό της Ευρωπαϊκής Ένωσης, της Ευρωζώνης, με την αύξηση των στεγαστικών δαπανών, τα μισθώματα, με τις καθυστερήσεις στην εξυπηρέτηση των στεγαστικών δανείων, με τις μεγάλες ανικανοποίητες ανάγκες υγείας.
Κλειδί, λοιπόν, επιτυχίας της επαγγελματικής ασφάλισης, όπως έχει πει ο Παύλος Χρηστίδης, είναι η ένταξη, είναι να πειστούν οι άνθρωποι να συμμετέχουν στον δεύτερο αυτό πυλώνα. Όμως, σε ποιες συνθήκες; Σωστά αναρωτιόμαστε από το πρωί πώς να αποταμιεύσει ένας εργαζόμενος, πώς να βάλει στην άκρη, όταν δεν αρκούν αυτά που έχεις μπροστά σου για τις βασικές σου ανάγκες και όταν -αυτό το βλέπουμε ακόμα και στον βασικό πυλώνα, στον πρώτο πυλώνα- δεν υπάρχει η προσδοκία ανταποδοτικότητας. Γι’ αυτό και οι περισσότεροι εργαζόμενοι πάνε στη χαμηλότερη κατηγορία, διότι βλέπουν ότι δεν υπάρχει μεγάλη διαφορά στη σύνταξη.
Χρειάζονται, λοιπόν, πολλά βήματα ακόμα για τη δημιουργία ενός ισχυρού δεύτερου πυλώνα, παράλληλα με την ενίσχυση του ανταποδοτικού χαρακτήρα του πρώτου πυλώνα.
Τέτοια εποχή πέρυσι, παραμονή πάλι της Διεθνούς Εκθέσεως Θεσσαλονίκης, είχαμε εκδώσει τη Μαύρη Βίβλο για το κοινωνικοασφαλιστικό. Δυστυχώς, όλα ή σχεδόν όλα είναι επίκαιρα και διαρκή. Δεν μπορούν όλα αυτά να θεραπευθούν με τα «ράβε-ξήλωνε» της Κυβέρνησης.
Σε κάθε περίπτωση, να είμαστε ρεαλιστές και ειλικρινείς, ο δεύτερος συμπληρωματικός πυλώνας προς την κύρια ασφάλιση είναι μια συζήτηση που οφείλει να γίνεται πάντοτε παράλληλα με το βασικό αντικείμενο του κοινωνικοασφαλιστικού συστήματος της χώρας: τον πρώτο πυλώνα, την ισχυρή κοινωνική ασφάλιση, την υποχρεωτική. Προφανώς, αυτό συνδέεται με τη λειτουργία της αγοράς. Διότι αν δεν δημιουργήσουμε συνθήκες ισότητας ευκαιριών, ισότητας αποδοχών, ισότητας στην παροχή εργασίας και στην αμοιβή της, τότε θα τις μετουσιώσουμε σε συνταξιοδοτικές ανισότητες και τότε θα δημιουργήσουμε νέες κατηγορίες ανάμεσα σε εργαζομένους που μπορούν να αποταμιεύσουν και σε εκείνους που δεν μπορούν, τους πολλούς. Τότε η παράληψη του κράτους για παροχή πραγματικής ασφάλισης θα μετουσιωθεί σε ατομική ευθύνη του εργαζομένου: εκείνος που μπορεί, εκείνος που θέλει, εκείνος που δεν μπορεί, ο επιμελής, ο αμελής, ο σπάταλος και εκείνος, τελικά, ο οποίος θα αναλάβει και τον επενδυτικό κίνδυνο, ο ίδιος ο ασφαλισμένος εργαζόμενος.
Εμείς, λοιπόν, απέναντι σε κάτι τέτοιο αντιπαραβάλλουμε δεκαεπτά δεσμεύσεις δουλευμένες, τεκμηριωμένες, κοστολογημένες για το σύνολο του συνταξιοδοτικού συστήματος. Για εμάς είναι θεμελιώδης προτεραιότητα η αποκατάσταση των αδικιών που άφησε πίσω της η μεγάλη κρίση και η οικοδόμηση ενός σταθερού, δίκαιου και βιώσιμου ασφαλιστικού συστήματος αφενός, αφετέρου όμως, η στήριξη των συνταξιούχων του σήμερα και η διασφάλιση αξιοπρεπούς επιπέδου διαβίωσης. 
Για εμάς, μια οικονομία που αναπτύσσεται δίκαια, ανθεκτικά και είναι ανταγωνιστική, πρέπει να είναι και ανθρώπινη. Πρέπει να μοιράζεται τα οφέλη της ανάπτυξης με δίκαιο και διαφανή τρόπο για όλες τις γενιές των Ελλήνων. Και αυτό, προφανώς, για να γίνει πράξη χρειάζεται ένα άλλο όραμα, ένα άλλο κυβερνητικό αφήγημα, ένα άλλο κυβερνητικό πρόγραμμα. Χρειάζεται πολιτική αλλαγή με το ΠΑΣΟΚ και το πρόγραμμά του, για να αναπνεύσουμε ξανά όλες και όλοι. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μάντζο.
 Καλείται τώρα στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας της Πλεύσης Ελευθερίας, ο κ. Αλέξανδρος Καζαμίας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ακούω, κύριε Πρόεδρε, να δυσκολεύεστε με την Πλεύση Ελευθερίας, καθώς κάνετε όλο σαρδάμ. Και ο κ. Βιλιάρδος κάνει το ίδιο και κάποιες φορές δεν προσφωνεί.
ΠΡΟΕΔΡΕΥΩΝ (Πάρις Κουκουλόπουλος): Έχετε τον λόγο, κύριε Καζαμία.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, σήμερα το πρωί η ελληνική συστοιχία Πάτριοτ στη Σαουδική Αραβία κατέρριψε δύο μη επανδρωμένα αεροσκάφη αγνώστου προέλευσης, τα οποία φέρεται να προήλθαν από την κατεύθυνση της Υεμένης. 
Αυτή δεν είναι η πρώτη φορά που η συστοιχία Πάτριοτ καταρρίπτει -την πρώτη φορά, όπως είπαν, κατέρριψε βαλλιστικούς πυραύλους από το Ιράν- στη Σαουδική Αραβία. Αλλά υπάρχει μία διαφορά τώρα. Έχει μεσολαβήσει πριν από δύο εβδομάδες η περιβόητη συμφωνία της Μέκκας, βάσει της οποίας η Τουρκία μαζί με το Πακιστάν υπέγραψαν συμμαχία πολύ στενής στρατιωτικής συνεργασίας με τη Σαουδική Αραβία. Σκοπός της συμμαχίας αυτής είναι να θεωρούν τα τρία κράτη -η Σαουδική Αραβία, όπου εμείς έχουμε τη συστοιχία των Πάτριοτ και την προστατεύουμε με χρήματα των Ελλήνων φορολογουμένων, προσέξτε, με χρήματα των Ελλήνων φορολογουμένων, η Τουρκία και το Πακιστάν- ότι η επίθεση ενάντια σε έναν είναι επίθεση ενάντια και στους τρεις. 
Προσέξτε τώρα τον παραλογισμό της εξωτερικής μας πολιτικής. Έχουμε εμείς μία συστοιχία πυραύλων για να προστατεύουμε μια χώρα που είναι στρατηγικός σύμμαχος της Τουρκίας και δεν αποσύρουμε τους πυραύλους από εκεί. 
Και να σας υπενθυμίσω κάτι ακόμη, κυρία Υπουργέ, που εκπροσωπείτε την Κυβέρνηση εδώ. Πριν από δύο χρόνια, το 2024, ήρθαν δύο συμβάσεις με τη Σαουδική Αραβία, τις οποίες η Πλεύση Ελευθερίας καταψήφισε. Η Ζωή Κωνσταντοπούλου ήταν η μόνη Πολιτική Αρχηγός που μίλησε ενάντια στις συμβάσεις αυτές. Η μία από τις δύο συμβάσεις αφορούσε την εγκατάσταση της συστοιχίας Πάτριοτ στη Σαουδική Αραβία, η οποία όμως υπήρχε εκεί, προσέξτε, εδώ και τρία χρόνια. Και γιατί υπήρχε εκεί εδώ και τρία χρόνια και κυρώναμε εμείς τη διεθνή σύμβαση με τη Σαουδική Αραβία; Διότι η Κυβέρνηση είχε για μία ακόμη φορά καταπιαστεί με το προσφιλές της σπορ, που είναι να παραβιάζει το Σύνταγμα. Κυρώναμε, δηλαδή, μια συμφωνία εδώ, η οποία εφαρμοζόταν ήδη στο πεδίο και στο εξωτερικό, στη Σαουδική Αραβία, εδώ και τρία χρόνια. Αυτά είναι τα έργα και οι ημέρες της Κυβέρνησης Μητσοτάκη στην εξωτερική πολιτική.
Και βεβαίως είμαστε σε μία συγκυρία όπου η Τουρκία παίρνει υποσχέσεις από τον πρόεδρο Τραμπ ότι θα λάβει τα «F-35», και ο κ. Γεραπετρίτης λέει: «Αγρυπνούμε αλλά δεν ανησυχούμε». Έχει ανακοινώσει ότι θα εκδώσει το φθινόπωρο νόμο για τη λεγόμενη «Γαλάζια Πατρίδα» -δηλαδή νόμο με επεκτατικές βλέψεις κατά της χώρας μας- και ο κ. Γεραπετρίτης δηλώνει: «Αγρυπνούμε αλλά δεν ανησυχούμε». 
Έχει επιπλέον η Τουρκία ανακοινώσει, πριν από δέκα μέρες περίπου, τα περιβόητα θαλάσσια πάρκα γύρω από το Καστελόριζο και πάνω από την υφαλοκρηπίδα μας, μεταξύ της Σαμοθράκης και της Λήμνου, και ο κ. Γεραπετρίτης δηλώνει: «Αγρυπνούμε αλλά δεν ανησυχούμε». Αυτό θυμίζει λίγο το παλιό τραγούδι: «Νύχτωσε χωρίς φεγγάρι κι ένα παλικάρι δεν μπορεί να κοιμηθεί». 
Τι είναι αυτά, κυρία Υπουργέ, όσον αφορά την εξωτερική πολιτική μας; Ποιανού συμφέροντα υπερασπίζεται η εξωτερική πολιτική μας; Αύριο θα τον έχουμε εδώ, στις εννέα το πρωί, διότι του έχουμε καταθέσει επίκαιρη ερώτηση. Φοβάμαι  πως κανένα από τα κόμματα της αντιπολίτευσης δεν έχει κάνει το ίδιο. Θα έπρεπε όλα τα κόμματα της αντιπολίτευσης να ρωτούν τον Υπουργό Εξωτερικών και την Κυβέρνηση τι ακριβώς πράττει όσον αφορά τις ελληνοτουρκικές σχέσεις και τα εξωτερικά μας θέματα. Και, εν πάση περιπτώσει, αυτή η συμμαχία με τη Σαουδική Αραβία, η οποία τώρα είναι στρατηγικός σύμμαχος της Τουρκίας, τι νόημα έχει; 
Αυτά βέβαια θα πρέπει να μην ξεχνάμε ότι τα ξεκίνησε ο κ. Τσίπρας το 2017, όταν απεκάλεσε τότε τη Σαουδική Αραβία «φίλη χώρα». Και όλα γίνονται καθ' υπαγόρευση των Ηνωμένων Πολιτειών. Δεν έχουν νόημα για τα ελληνικά συμφέροντα. Δεν έχουν νόημα για την ελληνική εξωτερική πολιτική. Εξηγούνται μόνο στο πλαίσιο της πολιτικής υποτέλειας και εξάρτησης που ξεκίνησε το 2017 ο Αλέξης Τσίπρας και την οποία συνεχίζει η Κυβέρνησή σας, σαν να είναι ο μόνος δρόμος που μπορούμε να ακολουθήσουμε στην εξωτερική μας πολιτική.
Και ενώ γίνονται αυτά, έχουμε βεβαίως στο εσωτερικό μέτωπο την καταστροφή με τις πυρκαγιές. Χάσαμε εννέα ζωές αυτό το καλοκαίρι μέχρι τώρα. Ελπίζουμε να μην υπάρξουν και άλλες. Και δεν φτάνει αυτό, αλλά, από ό,τι φαίνεται, ένα μεγάλο μέρος από τις πυρκαγιές που ξέσπασαν, οφείλεται στο γεγονός ότι δεν έχει υπάρξει υπογειοποίηση του δικτύου του ΔΕΔΔΗΕ. Υπάρχουν μεγάλα ποσά από το Ταμείο Ανάκαμψης τα οποία έχουν δοθεί για να υπάρξει η υπογειοποίηση του ηλεκτρικού δικτύου, και αναρωτιόμαστε πού πήγαν αυτά τα ποσά. Ρωτήθηκε ο Κυβερνητικός Εκπρόσωπος, ο κ. Μαρινάκης, τις προάλλες και λέει: «Δεν έχω κάποια πληροφόρηση, απευθυνθείτε στο αρμόδιο Υπουργείο», δηλαδή τα γνωστά!
Και ταυτόχρονα έχουμε μία κατάσταση επίσης με τις γυναικοκτονίες, η οποία πλέον έχει φτάσει σε ακραίο σημείο. Είχαμε τη δέκατη για αυτή τη χρονιά. Από το 2021 έχουν κατακόρυφα αυξηθεί οι γυναικοκτονίες. Έχουμε εβδομήντα οκτώ συνολικά. Υπάρχουν παιδιά σχεδόν σε κάθε περίπτωση -δύο παιδιά τα οποία χάνουν τον ένα γονιό, τη μητέρα, και χάνουν και τον δεύτερο γονιό, ο οποίος στις περισσότερες περιπτώσεις καταλήγει στη φυλακή- και για αυτά δεν μεριμνά η πολιτεία.
Η Πλεύση Ελευθερίας διαρκώς, κυρία Υπουργέ, ζητά από την Κυβέρνηση να τοποθετηθεί. Έχουμε ζητήσει να υπάρξει συζήτηση ειδικά για το θέμα αυτό στην Ολομέλεια, και η Κυβέρνηση αρνείται. Η Ζωή Κωνσταντοπούλου έχει υποβάλει δεκάδες πλέον ερωτήσεις στον Πρωθυπουργό και για το θέμα αυτό, οι οποίες δεν απαντώνται, και το μόνο που ξέρει να λέει η Κυβέρνηση είναι πως το νομικό πλαίσιο αρκεί. Δεν αρκεί το νομικό πλαίσιο, κάτι πρέπει να γίνει. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επειδή ο χρόνος πιέζει, θα κάνω ένα σχόλιο για όσα είπατε χθες, στην τελευταία συνεδρίαση της Επιτροπής, σχετικά με την αποκατάσταση των συντάξεων χηρείας. Αυτές είχαν περικοπεί σοβαρά από τον «νόμο Τσίπρα – Κατρούγκαλου» του 2016, δημιουργώντας αυτό που αποκαλέσατε εσείς σωστά, μια τεράστια κοινωνική αδικία. Και μας είπατε εχθές ότι τελικά, δέκα χρόνια μετά, η Κυβέρνηση θα το αποκαταστήσει. 
Τι κάνατε δέκα χρόνια; Ψάχνατε, λέει, για δημοσιονομικό χώρο. Φανουρόπιτα θα κάνατε για να μπορέσετε σήμερα να μας λέτε αυτά τα πράγματα! Διότι το κόστος για τον προϋπολογισμό είναι 4 εκατομμύρια ευρώ τον μήνα, 48 εκατομμύρια ευρώ τον χρόνο. Και ψάχνατε δέκα χρόνια να βρείτε 48 εκατομμύρια για να αποκαταστήσετε αυτή την κοινωνική αδικία; Λυπάμαι, αλλά αυτά τα επιχειρήματα είναι σαθρά και δεν αρκούν. Ο λαός σας βλέπει πια και θα σας τιμωρήσει στις εκλογές. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Καζαμία. 
Περνάμε τώρα στις δευτερολογίες των ειδικών αγορητών και εισηγητών, ξεκινώντας αντίστροφα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σαν την κίνηση του κομπολογιού το κάνετε. 
ΠΡΟΕΔΡΕΥΩΝ (Πάρις Κουκουλόπουλος): Παρακαλώ;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τίποτα, κύριε Πρόεδρε! Λέω απλώς ότι ξεκινάτε όπως κινείται ένα κομπολόι!  
ΠΡΟΕΔΡΕΥΩΝ (Πάρις Κουκουλόπουλος): Λέω ότι ξεκινάμε αντίστροφα. Και καλείται στο Βήμα η κ. Γεωργία (Τζώρτζια) Κεφαλά, η ειδική αγορήτρια.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Θα μιλήσω από εδώ, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Αν θέλετε να μιλήσετε από το έδρανο, φυσικά και μπορείτε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πείτε το όλο, κύριε Κουκουλόπουλε. Πείτε ότι θα μιλήσει η κ. Κεφαλά, η ειδική αγορήτρια της Πλεύσης Ελευθερίας. Μην τρώτε τις λέξεις. 
ΠΡΟΕΔΡΕΥΩΝ (Πάρις Κουκουλόπουλος): Είπα ότι είναι η ειδική αγορήτρια της Πλεύσης Ελευθερίας. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Στις Επιτροπές το λένε μισό, λένε: «…της Πλεύσης»!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Υπάρχει δυσανεξία! 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Θα το μάθουνε σιγά σιγά. Είναι τα πρώτα τέσσερα χρόνια που είναι δύσκολα. 
ΠΡΟΕΔΡΕΥΩΝ (Πάρις Κουκουλόπουλος): Είπα και το καλλιτεχνικό, είπα και το κανονικό, δεν παρέλειψα τίποτα.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Όλα τα είπατε, κύριε Κουκουλόπουλε, αυτό είναι το σωστό. 
ΠΡΟΕΔΡΕΥΩΝ (Πάρις Κουκουλόπουλος): Να το ξαναπώ όμως.  Τον λόγο έχει τώρα η ειδική αγορήτρια κ. Γεωργία (Τζώρτζια) Κεφαλά από την Κοινοβουλευτική Ομάδα της Πλεύσης Ελευθερίας. 
Παρακαλώ, κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τέλειο. Ευχαριστώ πάρα πολύ. Και να λέτε ότι είμαι ακόμα τραγουδίστρια των Μπλε επίσης, γιατί όλα τα δημοσιεύματα λένε ότι έχω σταματήσει να τραγουδάω. Με έχετε καταστρέψει, δηλαδή. Τόσα χρόνια τώρα πλέον είναι δύσκολο να αλλάξω, ως αδύνατο θα έλεγε κανείς.
Να κλείσουμε, λοιπόν, αυτή τη συζήτηση. Αυτό το νομοσχέδιο εμείς πιστεύουμε ότι είναι η επιτομή της εκμετάλλευσης του ιδρώτα του ελληνικού λαού. Μετατρέπει την κοινωνική ασφάλιση από συνταγματικό δικαίωμα σε ρίσκο και σε εμπόρευμα με ταξικό προνόμιο. 
Η Πλεύση Ελευθερίας αποδομεί την αντεργατική σας επιχειρηματολογία και καταψηφίζει το σχέδιο νόμου στο σύνολό του. Στεκόμαστε δίπλα στους εργαζόμενους διεκδικώντας ισότητα, διαφάνεια και ένα δημόσιο ισχυρό κοινωνικό κράτος για όλους.
 Κάποια σχόλια θα ήθελα να κάνω και εγώ για την κ. Ακρίτα και τις διακρίσεις που δεν καταφέρνετε πραγματικά πουθενά και σε κανένα νομοσχέδιο να τις βάλετε σε κάποια σειρά, ενώ η κοινωνία τις έχει τόσο μεγάλη ανάγκη. Δεν σας αρέσει η κ.  Ακρίτα. Απευθύνομαι στη Νέα Δημοκρατία. Δεν σας αρέσει η κ.  Κωνσταντοπούλου. Φυσικά έχει έμφυλο πρόσημο όλη αυτή σας η δυσανεξία, γιατί απευθύνεστε σε γυναίκες όταν λέτε ότι τους αρέσει να τσακώνονται. Δεν θα το λέγατε ποτέ για έναν άντρα αυτό. Δεν θα λέγατε ποτέ αυτά που λέτε για την κ. Κωνσταντοπούλου και για την κ. Ακρίτα απευθυνόμενοι σε έναν άντρα συνάδελφό σας. Δεν θα λέγατε ποτέ ο κοινοβουλευτισμός δεν είναι ένα τεράστιο facebook. Το λέτε μόνο στις γυναίκες αυτό, αντί να το πείτε στον κ. Άδωνι, για παράδειγμα. Γιατί δεν λέτε ότι τσακώνεται, αλλά τον θεωρείτε ως ένα δραστήριο κοινοβουλευτικό εκπρόσωπό σας, εκπρόσωπο στα μίντια και μέσα στο Κοινοβούλιο; Γιατί, λοιπόν, τον θεωρείτε ως άξιο στο να αντιλέγει και να αντιπαρατίθεται και δεν λέτε ποτέ ότι είναι ένας άνθρωπος που του αρέσει να τσακώνεται απλά; Γιατί δεν τα λέτε αυτά για τον κ.  Φλωρίδη, ο οποίος είναι ένας άνθρωπος που έχει εξαιρετική ειρωνεία στις τοποθετήσεις του και όχι μόνο φαίνεται ότι του αρέσει να είναι εριστικός, αλλά είναι αυτό που προάγει ως στιλ κοινοβουλευτικό; Γιατί δεν λέτε ποτέ ότι με αυτή την απαξίωση του αρέσει να τσακώνεται; Το λέτε μόνο για τις γυναίκες αυτό και, μάλιστα, είναι τραγικό όταν το λέτε για γυναίκες που απλά κάνουν τη δουλειά τους μέσα στο Κοινοβούλιο. Φυσικά και είναι θέση της κ. Ακρίτας και της οποιοδήποτε Ελληνίδας Βουλεύτριας να κάνει κοινοβουλευτικό έλεγχο. Δεν είναι τσακωμός αυτό. 
Παρόλα αυτά, θα ήθελα να κάνω μια αναφορά στην έκθεση ισότητας που έχει φέρει ο Συνήγορος του Πολίτη, που είναι φορέας ισότητας εδώ και είκοσι χρόνια και λέει ότι «η διάκριση λόγω φύλου…», σύμφωνα με τον Συνήγορο, λοιπόν, του Πολίτη, «…είναι στο 41%». Καταλαβαίνετε, λοιπόν, ότι η συζήτηση για την έμφυλη διάκριση είναι τεράστια και πολυπαραγοντική και θα έπρεπε να την κάνουμε ίσως σε κάποια διακομματική επιτροπή -το έχουμε προτείνει και το επαναλαμβάνουμε-, γιατί ποτέ δεν έχει συζητηθεί αυτό το θέμα με όλη τη διάσταση και εσείς αποφεύγετε να το βάλετε στο τραπέζι και με τη σιωπή σας τη σημερινή και με τη χθεσινή και τη μελλοντική. 
Πιστεύετε ότι δεν είναι απαραίτητο, κυρία Κεραμέως, εσείς που είσαστε ενεργή και δραστήρια και με γνώση πάνω σε αυτά τα θέματα; Νομίζω ότι έχετε την υποχρέωση να απαντήσετε.
Επίσης, οι διακρίσεις λόγω αναπηρίας είναι στο 30%. Είναι πάρα πολύ σημαντικό. Το συζητάμε, επίσης, αποσπασματικά.
Να απαντήσω και στην κ. Αγαπηδάκη για την τροπολογία που μας είπε ότι φτιάχνει apps για να δούμε αν πίνουν αρκετό νερό τα παιδιά. Φυσικά όλο αυτό δεν μας έχει πει πόσο έχει κοστολογηθεί. Θα σας πω, όμως, εγώ κάτι πολύ απλό που θα μπορούσε να έχει εφαρμοστεί. Το έχει προτείνει ο Δήμος Αθηναίων. Δεν έχει εφαρμοστεί, όμως, γιατί είναι ένα έργο πολύ μικρό, που ίσως να χρειαστεί εκατόν είκοσι χιλιάδες, εκατόν τριάντα χιλιάδες για να εφαρμοστεί. Δεν έχει μίζα εκεί πέρα. Οπότε δεν μας ενδιαφέρει να το κάνουμε. 
Μιλώ για δημόσιες βρύσες, κυρία Υπουργέ, δημόσιες βρύσες, οι οποίες είναι υποχρεωτικές και από την Ευρωπαϊκή Ένωση, είναι υποχρεωτικές για μια Αθήνα και για μια πόλη γενικότερα που πρέπει να είναι βιώσιμη με χώρους πράσινου, με μέριμνα, βέβαια, να μπορεί να περπατάει ένας πολίτης σε αυτές τις πόλεις. 
Πώς θα περπατήσουν τα παιδιά; Φυσικά θα είναι υπέρβαρα και φυσικά θα παίρνουν τα μπουκαλάκια με το νερό εφόσον δεν υπάρχει δημόσια νεράκι του Θεού δωρεάν. Έτσι, λοιπόν, στρέφονται και στα αναψυκτικά και παντού τα παιδιά. Πόσο είναι το κόστος; Είναι 1500 με 3000 ευρώ το να μπει μια βρύση και το τρομερό, επίσης, είναι που αξίζει να το αναφέρουμε, ότι η σύνδεση με την ΕΥΔΑΠ διπλασιάζει την τιμή.
Αυτά κοιτάξτε, λοιπόν. Κοιτάξτε τους νόμους που έχετε φέρει χωρίς ποτέ να τους βάλετε σε εφαρμογή, όπως είναι ο 4989, που είναι ψηφισμένος από το 2022 για τη διάσωση, εφόσον νοιάζεστε για τους πολίτες και μας λέτε αυτό ξανά και ξανά. Κοιτάξτε τον ν. 4662 που ψηφίστηκε το 2020 που δεν έχει τεθεί σε εφαρμογή και μιλάει για το θεσμικό πλαίσιο για τον συντονισμό των επιχειρήσεων επί του πεδίου με υπεύθυνο επικεφαλής αρχηγό διάσωσης. Έχει εφαρμοστεί κάτι τέτοιο; Όχι. Γιατί; Γιατί δεν αναλαμβάνει κανείς την ευθύνη με την παρούσα κατάσταση σε μια ανάγκη είτε σε έναν άνθρωπο ο οποίος έχει κάνει μια βόλτα στο βουνό είτε σε μια κατάσταση που χρειάζεται την πολιτική προστασία. 
Αυτά, λοιπόν, κοιτάξτε να δείτε γιατί είναι ολοφάνερο πλέον ότι μας κοροϊδεύετε ότι δήθεν νοιάζεστε και ρίχνετε τα φώτα και απογειώνετε αεροπλάνα, αλλά τελικά δεν γίνεται τίποτα. Το ξέρει ο κόσμος αυτό. Οπότε ας αφήσουμε τη συζήτηση χωρίς όφελος. Να πάμε να δούμε ένα, δύο, τρία πράγματα που μπορούν να γίνουν και να έχουν κάποια ουσία. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κεφαλά.
Συνεχίζουμε με την ειδική αγορήτρια της Κοινοβουλευτικής Ομάδας του Πατριωτικού Κινήματος-ΝΙΚΗ, την κ. Ασπασία Κουρουπάκη. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Η κυρία Υπουργός επέλεξε να μας παρουσιάσει μια εικόνα σχεδόν υποδειγματικής αγοράς εργασίας και ενός ασφαλιστικού συστήματος που προχωρά από επιτυχία σε επιτυχία. Τα επίσημα στοιχεία, όμως, είναι πολύ πιο πεισματάρικα από τις κυβερνητικές παρουσιάσεις. 
Ας ξεκινήσουμε με τις περιβόητες πεντακόσιες εξήντα τρεις χιλιάδες θέσεις εργασίας. Το επίσημο δελτίο του ίδιου του Υπουργείου αναφέρει ότι από το Δεκέμβριο του 2019 έως τον Δεκέμβριο του 2025 δημιουργήθηκαν περισσότερες από πεντακόσιες εξήντα τρεις χιλιάδες θέσεις εργασίας.  Σήμερα η κυρία Υπουργός προχώρησε ένα βήμα παραπέρα και υποστήριξε ότι οι πεντακόσιες εξήντα τρεις χιλιάδες συγκεκριμένοι συμπολίτες μας λάμβαναν επίδομα ανεργίας το 2019 και σήμερα εργάζονται.
Αυτά τα στατιστικά δεδομένα είναι κάπως διαφορετικά από αυτά που παρουσιάζετε. Αν το Υπουργείο έχει παρακολουθήσει πεντακόσιες εξήντα τρεις χιλιάδες συγκεκριμένα πρόσωπα από το μητρώο των επιδοτούμενων ανέργων του 2019 μέχρι σήμερα, να καταθέσει τη σχετική διασταύρωση που έκανε στη Βουλή. Οι αριθμοί δεν μπορούν να αλλάζουν το περιεχόμενο ανάλογα με το τι εξυπηρετεί κάθε φορά την κυβερνητική επιχειρηματολογία.
 
Η ΕΛΣΤΑΤ καταγράφει ανεργία 8% τον Ιούνιο του 2026 και τριακόσιους ογδόντα δύο χιλιάδες ανέργους. Στους νέους ηλικίας 15 έως 24 ετών η ανεργία βρίσκεται στο 19,5%, ενώ στις γυναίκες φτάνει το 10,4%. Σχεδόν τρία εκατομμύρια άνθρωποι κάτω των 75 ετών βρίσκονται εκτός εργατικού δυναμικού. Αυτή είναι η πραγματική εικόνα πίσω από το 8%. 




Και πριν από λίγες ημέρες ο ΟΟΣΑ ήρθε να φωτίσει ακόμη περισσότερο την κατάσταση των νέων εργαζομένων στην Ελλάδα. Το 43% των εργαζομένων -και θα το καταθέσω στα Πρακτικά, όπως και τους αντίστοιχους πίνακες- κάτω των 30 ετών είναι χαμηλόμισθοι έναντι 21% κατά μέσο όρο στις ευρωπαϊκές χώρες του ΟΟΣΑ. Οι μηνιαίες αποδοχές τους, ακόμη και όταν υπολογίζονται σε όρους αγοραστικής δύναμης, είναι κατά 40% χαμηλότερες από εκείνες των συνομηλίκων τους στις ευρωπαϊκές χώρες του ΟΟΣΑ. Το 74% των νέων ηλικίας 20 έως 29 ετών εξακολουθεί να ζει με τους γονείς του.
Αυτός είναι ο νέος εργαζόμενος στον οποίο απευθύνεται η Κυβέρνηση, ένας άνθρωπος που δυσκολεύεται να φύγει από το πατρικό του σπίτι, να πληρώσει ενοίκιο, λογαριασμούς και να καλύψει τις βασικές του ανάγκες ακούει τώρα ότι του δίνεται η δυνατότητα να αποταμιεύει μέχρι το 35% των ακαθάριστων αποδοχών του για επαγγελματική σύνταξη. Τα καταθέτω στα Πρακτικά.
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Από ποιο εισόδημα ακριβώς, κυρία Υπουργέ;
Το άρθρο 96 αυξάνει το ανώτατο όριο εισφορών στο 35% των αποδοχών των μισθωτών, ενώ στα 35.000 ευρώ ετησίως για τους μη μισθωτούς. Ένας χαμηλόμισθος δεν μπορεί πρακτικά να πλησιάσει τέτοια όρια. Η δυνατότητα αξιοποίησης της ρύθμισης αυξάνεται όσο αυξάνεται το διαθέσιμο εισόδημα.
Γι’ αυτό ζητάμε να κατατεθεί η κατανομή του φορολογικού οφέλους ανά εισοδηματική κατηγορία και το συνολικό δημοσιονομικό κόστος, να μάθουμε ποιοι μπορούν πραγματικά να αξιοποιήσουν αυτήν τη γενναιόδωρη φορολογική δυνατότητα και πόσο αυτό κοστίζει στον κρατικό προϋπολογισμό.
Για τους κινδύνους των επαγγελματικών συνταξιοδοτικών σχημάτων μίλησα αναλυτικά στην πρωτολογία μου και αναφέρθηκα συγκεκριμένα στα άρθρα 69 και 72. Δεν χρειάζεται να επαναλάβω ολόκληρη την ανάλυσή μου.
Χρειαζόμαστε, όμως, μία απάντηση, κυρία Υπουργέ, την οποία δεν μας δώσατε.
Όταν τα περιουσιακά στοιχεία ενός προγράμματος δεν επαρκούν και ενεργοποιούνται διαδικασίες ανάκαμψης, μειώσεις παροχών, ή σύμμετρη ικανοποίηση απαιτήσεων, ποιος καλύπτει τη διαφορά για τον ασφαλισμένο; Η εποπτεία της Τράπεζας της Ελλάδος δεν αποτελεί εγγύηση κάλυψης επενδυτικού κόστους. Η φορητότητα μεταφέρει το υπάρχον υπόλοιπο, δεν ξαναδημιουργεί χρήματα που έχουν χαθεί.
Μας είπατε, κυρία Υπουργέ, επίσης, για τη συστηματική ενίσχυση του πρώτου πυλώνα. Στο τέλος του Ιουνίου του 2026 οι οφειλές προς το ΚΕΑΟ είχαν φτάσει τα 52 δισεκατομμύρια ευρώ. Μέσα σε τρεις μήνες αυξήθηκαν κατά περίπου 639 εκατομμύρια ευρώ. Συνολικά 1.800.000 οφειλέτες, το 84,47% του συνόλου δηλαδή, χρωστούν έως 30.000 ευρώ. Αυτή είναι η μικρή και μεσαία οικονομία της χώρας, μικροί επαγγελματίες, αυτοαπασχολούμενοι και επιχειρήσεις που προσπαθούν να πληρώσουν ασφαλιστικές εισφορές, φόρους, ενοίκια, ρεύμα και προσαυξήσεις.
Την ίδια ώρα νέοι παραγωγικής ηλικίας συνεχίζουν να φεύγουν στο εξωτερικό. Στις γειτονιές και στις τοπικές αγορές βλέπουμε ελληνικά καταστήματα να κλείνουν και νέες επιχειρήσεις να ανοίγουν, αρκετές από ανθρώπους μεταναστευτικής προέλευσης.
Κάθε άνθρωπος που εργάζεται και επιχειρεί νόμιμα στην Ελλάδα έχει τα ίδια δικαιώματα και τις ίδιες υποχρεώσεις. Όποιος ανοίγει επιχείρηση στη χώρα πρέπει να διαθέτει νόμιμη έναρξη, να δηλώνει τους εργαζομένους του, να καταβάλει ασφαλιστικές εισφορές, να χρησιμοποιεί ταμειακή μηχανή και POS, να τηρεί τη φορολογική και εργατική νομοθεσία. Το ίδιο ακριβώς ισχύει για τον Έλληνα, για τον Αλβανό, για τον Πακιστανό, για τον Αιγύπτιο και όποιον δραστηριοποιείται οικονομικά στην Ελλάδα. Το κράτος οφείλει να ελέγχει τους πάντες με τα ίδια κριτήρια. Γιατί αν ο Έλληνας μικροεπαγγελματίας πληρώνει κάθε μήνα ΕΦΚΑ, φόρους, ΦΠΑ και πρόστιμα και δίπλα του λειτουργεί μία επιχείρηση με αδήλωτη εργασία, χωρίς τις απαιτούμενες διαδικασίες, ή με φορολογικές παραβάσεις, τότε το κράτος παράγει αθέμιτο ανταγωνισμό με την αδράνειά του και αυτά τα χρήματα λείπουν από το ασφαλιστικό σύστημα που σήμερα υποτίθεται ότι θέλουμε να θωρακίσουμε.
Η Επιθεώρηση Εργασίας πραγματοποίησε σαράντα δύο χιλιάδες ελέγχους το πρώτο εξάμηνο του 2026 και επέβαλε οκτώ χιλιάδες εξακόσιες ενενήντα κυρώσεις. Θέλουμε να μάθουμε πόσες αφορούσαν αδήλωτη και ανασφάλιστη εργασία, ποια ποσά βεβαιώθηκαν, ποια εισπράχθηκαν, ποιοι κοινοί έλεγχοι πραγματοποιήθηκαν με την ΑΑΔΕ για ταμειακές μηχανές και νομιμότητα λειτουργίας, γιατί ο αριθμός των ελέγχων είναι εύκολος για ένα δελτίο Τύπου. Το δύσκολο είναι το αποτέλεσμα.
Για τις σαράντα δύο ημέρες απονομής κύριας σύνταξης ζητάμε επίσης πλήρη στοιχεία, ποιες κατηγορίες συντάξεων περιλαμβάνονται στον υπολογισμό, ποιος είναι ο ενδιάμεσος χρόνος, τι συμβαίνει στις διαδοχικές και παράλληλες ασφαλίσεις, στις επικουρικές, στα εφάπαξ και στις διεθνείς συντάξεις.
Κυρία Υπουργέ, στο ασφαλιστικό οι ωραίες διατυπώσεις δεν πληρώνουν τις συντάξεις. Αυτό το κάνουν οι εργαζόμενοι, η νόμιμη εργασία, οι πραγματικοί μισθοί, οι εισφορές που μπορούν να καταβληθούν και οι κανόνες που εφαρμόζονται σε όλους. Κάθε παράνομη επιχειρηματική δραστηριότητα από κοινωνικές και εθνικές ομάδες που μένει ανεξέλεγκτη δημιουργεί αθέμιτο ανταγωνισμό, στερεί δημόσια έσοδα και αφαιρεί εισφορές από το ασφαλιστικό σύστημα. Και πάνω από όλα, χρειάζεται ειλικρίνεια απέναντι στον ασφαλισμένο για το πού πηγαίνουν τα χρήματά του, ποιος είναι εκείνος που θα αναλάβει την ευθύνη αν κάτι συμβεί. Αυτό περιμέναμε να ακούσουμε από την Κυβέρνηση και κατά τη διάρκεια των επιτροπών, αλλά και σήμερα. Δυστυχώς, απάντηση δεν πήραμε.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κουρουπάκη.
Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, ο κ. Γιάννης Αμανατίδης.
ΙΩΑΝΝΗΣ ΑΜΑΝΑΤΙΔΗΣ: Ειδικός αγορητής, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Ειδικός αγορητής, ναι.
ΙΩΑΝΝΗΣ ΑΜΑΝΑΤΙΔΗΣ: Γραμματέας της Κοινοβουλευτικής Ομάδας, εντάξει.
Ευχαριστώ, κύριε Πρόεδρε.
Κυρίες Υπουργοί, κυρίες και κύριοι συνάδελφοι, στις τοποθετήσεις των κυρίων κυρίων Υπουργών…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …κυριών κυριών.
ΙΩΑΝΝΗΣ ΑΜΑΝΑΤΙΔΗΣ: Κυριών κυριών, έχετε απόλυτο δίκιο, κυρία Πρόεδρε, αλλά ξέρετε ότι όταν είμαστε πολλές φορές στο μικρόφωνο και εν τη ρύμη του λόγου, τέτοια λάθη θα γίνονται, θα είστε επιεικής, αν και είμαι δάσκαλος, αλλά…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είμαστε επιεικείς.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ.
Δόθηκε, λοιπόν, ιδιαίτερη σημασία στην άποψη των φορέων. Όμως, οι φορείς αυτοί πιθανόν να συμφωνούν φυσικά, αφού υπάρχει διεύρυνση των προβλεπόμενων συγκεκριμένων θεσμικών ρυθμίσεων της επαγγελματικής ασφάλισης που δημιουργεί ένα νέο πεδίο δραστηριότητας για τις ασφαλιστικές επιχειρήσεις και τους διαχειριστές επενδύσεων.
Επίτηδες, όμως, σας ξεφεύγει η τοποθέτηση ξανά του Προέδρου του Επαγγελματικού Επιμελητηρίου Αθηνών. Τι σας είπε; Ότι ένα μεγάλο μέρος των μικρομεσαίων επιχειρήσεων δεν έχει την οικονομική δυνατότητα να συμμετάσχει ουσιαστικά στην επαγγελματική ασφάλιση, είναι περιορισμένη η δυνατότητά τους. Τι άλλο σας είπε ο Πρόεδρος; Ότι η ανάπτυξη των επαγγελματικών ταμείων εξαρτάται από την οικονομική δυνατότητα των εργαζομένων, από τους μισθούς και από την ακρίβεια.
Και ποια είναι η πραγματικότητα; Η πραγματικότητα δεν βρίσκεται στα δελτία Τύπου του Μαξίμου. Βρίσκεται σε αυτό που μένει στον πολίτη, αφού ξοδέψει για το σούπερ μάρκετ, το ενοίκιο, το ρεύμα, το νερό. Στοιχεία που δεν επιδέχονται αμφισβήτηση: Από το 2020 έως σήμερα τα τρόφιμα έχουν ακριβύνει περίπου 35%. Η στέγαση μαζί με το νερό και την ενέργεια 40% και οι μεταφορές 34%. Μόνο τον Ιούλιο σε σύγκριση με έναν χρόνο πριν το συνολικό κόστος στέγασης και ενέργειας αυξήθηκε κατά 8,8% και οι μεταφορές, κύριε Πρόεδρε, κατά 7,4%.
Σύμφωνα με τον ΟΟΣΑ, το πρώτο τρίμηνο του 2026 το πραγματικό κατά κεφαλήν εισόδημα στην Ελλάδα μειώθηκε κατά 3,6%. Δεν επιδέχονται αμφισβήτηση τα στοιχεία και όποιος τα αμφισβητεί έρχεται απέναντι στην πραγματικότητα. Είναι η έκτη μείωση τα τελευταία εννιά τρίμηνα και η μεγαλύτερη πτώση μεταξύ των χωρών, για τις οποίες φυσικά υπάρχουν διαθέσιμα στοιχεία.
Η ακρίβεια, λοιπόν, εξανεμίζει το εισόδημα. Η νέα φτώχεια δεν περιορίζεται στο κοινωνικό περιθώριο, έχει εγκατασταθεί στην εργασία, στη μικρή επιχείρηση, στη σύνταξη, ακόμα και σε νοικοκυριά που πριν μερικά χρόνια τα ονομάζαμε ή τα θεωρούσαμε ίσως μεσαία τάξη.
Το 27,5% του πληθυσμού, κύριε Πρόεδρε, βρίσκεται σε κίνδυνο φτώχειας ή κοινωνικού αποκλεισμού. Είναι το δεύτερο υψηλότερο ποσοστό στην Ευρωπαϊκή Ένωση. Δυστυχώς, δεν πρόκειται για στατιστικό λάθος.
Είναι το φυσικό αποτέλεσμα μιας οικονομίας όπου το κατά κεφαλήν ΑΕΠ σε όρους αγοραστικής δύναμης παραμένει στο 68%, κυρία Υπουργέ, του ευρωπαϊκού μέσου όρου, ενώ οι βασικές τιμές αγαθών έχουν πλησιάσει σε ορισμένες και έχουν ξεπεράσει σε άλλες τις αντίστοιχες ευρωπαϊκές.
Και όλο αυτό αντιμετωπίζεται με τα γνωστά pass. Ελπίζω να μη δώσετε pass έτσι ώστε να πάει κάποιος και στην επαγγελματική ασφάλιση. Λοιπόν, είναι άνθρακες ο θησαυρός. Γιατί; Γιατί, ουσιαστικά, το να δίνεις μια επιλογή χωρίς την οικονομική δυνατότητα να την ασκήσει κάποιος, τότε δεν είναι πραγματική επιλογή. Ομνύετε στον πρώτο πυλώνα. Μάλιστα. Με το νομοσχέδιο, φυσικά, δεν λύνεται αυτό. Θέλετε να τον ενισχύσετε τον πρώτο πυλώνα, που λέτε, τη δημόσια κοινωνική ασφάλιση κ.λπ.; Δώστε τον 13ο και 14ο μισθό. Δώστε τη 13η  σύνταξη. Μην κρυφτείτε πίσω από την απόφαση του Συμβουλίου της Επικρατείας. Η απόφαση του Συμβουλίου της Επικρατείας, η τελευταία, δεν λέει ότι είναι αντισυνταγματικό να δοθούν, λέει ότι είναι στην Κυβέρνηση και στην εκάστοτε κυβέρνηση η επιλογή αυτή. Άρα, η μη απόδοση του 13ου, 14ου μισθού και της 13ης σύνταξης είναι πολιτική επιλογή δική σας. 
Θα μου επιτρέψετε και κάποια σχόλια, κύριε Πρόεδρε, όσον αφορά την πρόταση του ΣΥΡΙΖΑ - Προοδευτική Συμμαχία σε σχέση με τη συνάδελφο Βουλεύτρια κ. Ακρίτα. Τοποθετήθηκε αναλυτικά ο Κοινοβουλευτικός μας Εκπρόσωπος, ωστόσο επιτρέψτε μου -με την εμπειρία των τόσων ετών που υπηρέτησα και θεωρώ με συνέπεια το Κοινοβούλιο- να απευθυνθώ στους συναδέλφους της Νέας Δημοκρατίας ειδικά και να τους πω το εξής: Η Κυβέρνηση και το Μέγαρο Μαξίμου έχει κάθε λόγο να αντιδρά έτσι και επειδή είναι δέσμια των εσωτερικών ισορροπιών που υπάρχουν αυτή τη στιγμή μέσα στο εσωτερικό της, οι Βουλευτές, όμως, εδώ έχουμε την υποχρέωση να προστατέψουμε το κύρος του Κοινοβουλίου και των θεσμών. Δεν αντέχει η ελληνική δημοκρατία συνεχή άλλα κτυπήματα ειδικά από την Κυβέρνηση αυτή, τη στιγμή και ελπίζω η λογική, αλλά και το αίσθημα ευθύνης απέναντι στους κοινοβουλευτικούς θεσμούς να μπορέσει να επικρατήσει.
Ως προς την τροπολογία, κυρία Υπουργέ, που καταθέσατε, την υπουργική, η μία είναι δικιά σας. Δεν θα μπορούσατε να την ενσωματώσετε στο νομοσχέδιο ως λοιπές διατάξεις; Γιατί τη βάζετε μαζί με το Υπουργείο Υγείας και τελείως άσχετο το ένα με το άλλο. Η τροπολογία έχει δύο επισπεύδοντα Υπουργεία, το δικό σας και το Υπουργείο Υγείας. Εσείς αφού καταθέτετε δικό σας νομοσχέδιο γιατί δεν το βάλατε στις λοιπές διατάξεις και το φέρνετε μαζί με το Υπουργείο Υγείας; 
Θα σας πω εγώ γιατί, υποθέτω δηλαδή. Γνωρίζοντας τις αντιδράσεις οι οποίες θα υπάρξουν, η τροπολογία αυτή δεν θα ψηφιστεί από τα κόμματα της Αντιπολίτευσης και απευθύνεστε σε ένα κοινό μετά, στο οποίο θα πείτε ότι «να, κοιτάξτε τα κόμματα της Αντιπολίτευσης δεν το ψήφισαν αυτό». Είναι δυνατόν να βάζετε το γήπεδο του Παναθηναϊκού με τα ζητήματα της υγείας, με την παχυσαρκία κ.λπ.; Τι συνάφεια έχουν; Καμία. Ποια είναι η λογική, μπορείτε να μας εξηγήσετε; Και πίστευα ότι μετά από τόσα χρόνια αν θέλατε ξεχωριστή τροπολογία, ας την καταθέτατε ξεχωριστά, το είχατε όλο και τον καιρό τον είχατε. Άρα, λοιπόν, σκέφτεστε πονηρά. Ο κόσμος, όμως, καταλαβαίνει.
Ήθελα να πω και δυο, τρία στοιχεία, αλλά δεν έχω τον χρόνο, σε σχέση με την περίοδο της διακυβέρνησης του ΣΥΡΙΖΑ γιατί ακούστηκαν πάρα πολλά. Θα προσπαθήσω μόνο να δώσω και να πω τι έχει γίνει με στοιχεία και αριθμούς. Δυστυχώς, δεν το έχω τον χρόνο, αλλά θα σας πω μόνο ορισμένα. Πλεονάσματα την περίοδο της διακυβέρνησης μας. Είχατε δεσμευτεί για τέσσερα χρόνια από το 2015 μέχρι το 2018 16,2%. Δεσμευτήκαμε όταν πήραμε την κυβέρνηση 5,5%. Κατάρρευση εισοδημάτων -στοιχεία από την ΑΑΔΕ σας διαβάζω, δεν είναι από το μυαλό μου- από το 2010 μέχρι το 2014 η μείωση των εισοδημάτων ήταν περίπου 40 δισεκατομμύρια ενώ την τριετία 2015-2017 2,4 δισ. το 1/3 δηλαδή. Συντάξεις: έντεκα μειώσεις μέχρι το 2014. 2010-2014 με έντεκα περικοπές, με συγκεκριμένους νόμους και με τη ρήτρα μηδενικού ελλείμματος που είχατε ψηφίσει και που έφτανε τους 45 δισ. έναντι 2,4 δισεκατομμύρια ευρώ που ήταν οι συνολικές μειώσεις που δημιουργήθηκαν με το τρίτο μνημόνιο, με το τρίτο πρόγραμμα. 
Τέλος, κύριε Πρόεδρε, συνολικά καταψηφίζουμε το νομοσχέδιο όπως και την τροπολογία την υπουργική η οποία ήρθε, γιατί με το νομοσχέδιο υποχωρεί η δημόσια κοινωνική ασφάλιση υπέρ της ιδιωτικής κεφαλαιοποιητικής λογικής, υπάρχει προνομιακή είσοδος των ασφαλιστικών εταιρειών και επενδυτικών διαχειριστών στον δεύτερο πυλώνα, μεταφορά του επενδυτικού κινδύνου στον ασφαλισμένο χωρίς εγγύηση κεφαλαίου ή ελάχιστης παροχής, ανεπαρκής συμμετοχή των εργαζομένων και συνδικαλιστικών οργανώσεων στη διοίκηση και στην επενδυτική πολιτική, ευρείες εξουσιοδοτήσεις, αποσπασματικές ρυθμίσεις και άσχετες διατάξεις στο τέλος του νομοσχεδίου και φορολογικά κίνητρα που ωφελούν, κυρίως, υψηλά εισοδήματα και μειώνουν τους διαθέσιμους δημόσιους πόρους. 
Η πολιτική αυτή χρειάζεται αλλαγή και σε αυτήν ο ΣΥΡΙΖΑ θα συμβάλει με όλες τους τις δυνάμεις. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Αμανατίδη, Γραμματέα της Κοινοβουλευτικής Ομάδας του ΣΥΡΙΖΑ και ειδικό αγορητή. 
Τώρα έχει σειρά ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης. 
Έχετε τον λόγο. 
ΧΡΗΣΤΟΣ ΚΑΤΣΩΤΗΣ: Ευχαριστώ, κύριε Πρόεδρε. 
Να ξεκινήσουμε από την υπουργική τροπολογία, το άρθρο 1, πρόκειται για μία φωτογραφική ρύθμιση που ικανοποιεί όχι τον κόσμο του Παναθηναϊκού, γιατί και ο κόσμος του Παναθηναϊκού δεν θέλει η Κυριακή να είναι μέρα δουλειάς, ικανοποιεί τους μεγαλοκατασκευαστές, ικανοποιεί τους μεγαλοεργολάβους που κατασκευάζουν το νέο γήπεδο και θέλουν να απασχολούν -για να πιάσουν τα χρονοδιαγράμματα- τους εργαζόμενους, τους οικοδόμους και την Κυριακή. Να το πάρετε πίσω, κυρία Υπουργέ. Το άρθρο 1 να αποσυρθεί από την τροπολογία. Αλλιώς είστε υπόλογοι και να ξέρετε θα βρείτε μπροστά τους οικοδόμους, τους εργάτες, αλλά συνολικά με την αλληλεγγύη όλων των εργαζομένων. 
Ως προς το άρθρο 2 της τροπολογίας, είμαστε αντίθετοι, καθώς δεν αντιμετωπίζει τον πυρήνα του προβλήματος της παιδικής παχυσαρκίας. Αντίθετα, προκαλεί ανησυχία η πρόσβαση, η εμπλοκή ιδιωτικών εταιρειών στη διαχείριση των δεδομένων των παιδιών και πάει πολύ να ισχυρίζεται η Υπουργός Υγείας ότι η προστασία τους διασφαλίζεται από τους ευρωπαϊκούς κανονισμούς, δηλαδή «ο λύκος να φυλάει τα πρόβατα». Ουσιαστικά, στήνετε έναν μηχανισμό-δώρο για τους επιχειρηματικούς ομίλους όπως είναι οι ασφαλιστικές εταιρείες και την ίδια στιγμή φορτώνετε την αντιμετώπιση της παιδικής παχυσαρκίας στην ατομική ευθύνη των γονιών που θα παίρνουν οδηγίες τύπου ΑΙ. 
Όσον αφορά την ποιοτική υγιεινή διατροφή, ας πάνε οι προτείνοντες Υπουργοί μια βόλτα στα σουπερμάρκετ. Με την ακρίβεια «να σπάει κόκαλα» και τους μισθούς στα τάρταρα πώς θα εξασφαλίσουν οι γονείς φρούτα, ψάρι, κρέας για τα παιδιά; Επομένως, αυτή η τροπολογία δεν έχει καμία σχέση με την ανάγκη να εξασφαλιστούν σε όλα τα παιδιά δωρεάν αθλητικές δραστηριότητες, καθολικό πρόγραμμα δωρεάν σχολικών γευμάτων, δημόσιες και δωρεάν υπηρεσίες πρωτοβάθμιας φροντίδας υγείας. Ψηφίζουμε και σε αυτό «κατά» και συνολικά σε όλη την τροπολογία «κατά».
Έρχομαι τώρα στις απαντήσεις της Υπουργού. Ισχυρίστηκε η Υπουργός ότι η Κυβέρνηση με τα μέτρα που παίρνει δυναμώνει τον πρώτο πυλώνα και ως παράδειγμα φέρνει την αύξηση του αριθμού των συνταξιούχων εργαζομένων, την αύξηση της απασχόλησης. Και αυτό τι δείχνει; Δείχνει ότι οι συντάξεις, που τις έχετε τσακίσει, δεν φτάνουν, κάτι που διαψεύδει τον ισχυρισμό σας ότι ενισχύετε τον πρώτο πυλώνα. Ο ισχυρισμός σας διαψεύδεται γιατί η πολιτική σας τσάκισε αυτές τις συντάξεις, τους οδηγείτε στη δουλειά μέχρι τον θάνατο για να καλύψουν βασικές ανάγκες. Τους οδηγείτε πραγματικά στον θάνατο, όπως αποκαλύπτεται από τα θανατηφόρα ατυχήματα που η πλειοψηφία είναι άνω των εξήντα πέντε ετών. Και είναι ντροπή αυτό που γίνεται με την κοινωνική ασφάλιση με το θέμα των ορίων ηλικίας και με το θέμα των συντάξεων που τις έχετε τσακίσει.
Για το επιχείρημα της αύξησης απασχόλησης, η αλήθεια είναι ότι σύμφωνα με τον ΕΦΚΑ, συγκρίνοντας τα στοιχεία του 2026 με το 2009, η απασχόληση έχει αυξηθεί κατά 47,3%, αλλά ο μέσος μισθός σε πραγματικές τιμές έχει αυξηθεί μόνο 14,21%.
Δηλαδή, περισσότεροι εργαζόμενοι, αλλά μικρότερη αναλογικά συνολική μισθολογική δαπάνη. Άρα, μικρότερα έσοδα για τον πρώτο πυλώνα, το Δημόσιο, την κοινωνική ασφάλιση, που μικραίνουν ακόμα περισσότερο λόγω της μείωσης των εισφορών που κάνετε διαρκώς.
Δεύτερο ζήτημα: Αν δεν υποκρύπτονταν, κυρία Υπουργέ, στο νομοσχέδιο η υποχρεωτικότητα, που πήγατε με πονηριά να περάσετε στα ΤΕΑ, τότε γιατί κάνατε τη νομοτεχνική βελτίωση; Απλώς, αποκαλύφθηκε η πονηριά σας και υποχρεωθήκατε σε ελιγμό. Θα το κάνετε -είναι βέβαιο- με άλλη ευκαιρία εσείς ή όποια άλλη Κυβέρνηση, γιατί αυτό θέλουν η Ευρωπαϊκή Ένωση και οι επιχειρηματικοί όμιλοι, γιατί αυτή είναι η κατεύθυνση όσο το εργατικό λαϊκό κίνημα δεν θέσει καθαρά τον στόχο, που είναι η ανατροπή της εξουσίας του κεφαλαίου.
Τρίτο ζήτημα: Η ηγεσία του Υπουργείου Εργασίας μίλησε για τον γόνιμο διάλογο που έκαναν. Ναι, έκαναν διάλογο με όλους αυτούς που συμφωνούν, με τους επιχειρηματικούς ομίλους και με τους ιδιώτες της ασφάλισης, με τις τράπεζες. Είναι χαρακτηριστικό ότι από τους δώδεκα φορείς που καλέσατε στην αντίστοιχη Επιτροπή ήταν ένας προς ένας επιλεγμένοι, εργοδοτικοί οι δέκα και λέτε ότι είστε ανοιχτοί στον διάλογο, ενώ έχετε ερμητικά κλεισμένη την πόρτα στα συνδικάτα.
Πείτε μας ποιο συνδικάτο έχετε δει εσείς, κυρία Υπουργέ. Κανένα. Έχετε δυσανεξία στην αντίθετη γνώμη και στις διεκδικήσεις. Κατά τα άλλα, λέτε ότι επιδιώκετε τον διάλογο.
Είμαστε σαφείς στη θέση μας. Είμαστε ενάντια στο μοντέλο Πινοσέτ, στους δύο πυλώνες που εσείς εδώ αναπτύσσετε μέσα από το νομοθετικό έργο που κάνετε. Ζητάμε να καταργηθούν. Αυτό το θέτουμε και στο εργατικό λαϊκό κίνημα, γιατί είναι σε βάρος τους. Είμαστε με την αποκλειστικά δημόσια υποχρεωτική κοινωνική ασφάλιση με αναδιανεμητικό χαρακτήρα. Να πληρώσουν το κράτος και οι επιχειρήσεις για την υγεία, τη σύνταξη, τις ασφαλιστικές παροχές των εργαζομένων, γιατί τα ποσά αυτά είναι μέρος από την κλεμμένη υπεραξία που παράγουν στον ενεργό τους βίο οι εργαζόμενοι και οι αυτοαπασχολούμενοι. Αμύθητος πλούτος! Ποιος τον παράγει; Τα παράσιτα;
Δεν θα πρέπει, λοιπόν, να γυρίσει πίσω αυτός ο πλούτος με τη σύνταξη, με την υγεία και με αυτές τις παροχές; Αυτό που πρέπει να ξέρουν οι εργαζόμενοι και οι αυτοαπασχολούμενοι είναι ότι ο λεγόμενος «ατομικός κουμπαράς» των εισφορών τους θα καταλήγει στον μεγάλο κουμπαρά και θα τοποθετούνται οι κόποι τους σε επενδυτικά πακέτα, θα τζογάρονται και όπως δείχνει η πείρα των μεγάλων κρίσεων, οι κόποι μιας ζωής χάνονται, γιατί καμιά εγγύηση δεν υπάρχει για παροχές.
Βέβαια, το νομοσχέδιο απευθύνεται, όπως φαίνεται, σε ένα μικρό μέρος που αμείβεται με υψηλούς μισθούς και με τη συμμετοχή τους στα ΤΕΑ θα έχουν φοροαπαλλαγές. Το 70% των εργαζομένων και των αυτοαπασχολούμενων δεν μπορεί να τα βγάλει πέρα, δεν μπορεί να δώσει εισφορές και για τα ΤΕΑ.
Η αξιοπιστία και η κρατική εγγύηση που λανσάρεται από τη σημερινή και τις προηγούμενες κυβερνήσεις για τα δικαιώματα των ασφαλισμένων προσκρούει στους δέκα αντιασφαλιστικούς νόμους του ΠΑΣΟΚ το 2010, με τον Νόμο Λοβέρδου-Κουτρουμάνη, που τσάκισε τις συντάξεις, που αύξησε τα όρια ηλικίας. Θυμάστε την αλλαγή του τρόπου υπολογισμού των συντάξεων και όλα αυτά; Λεηλάτησαν τις συντάξεις, έκοψαν τη δέκατη τρίτη και τη δέκατη τέταρτη σύνταξη, άρπαξαν τα αποθεματικά των ταμείων για να σώσουν τις τράπεζες. Πάνω από 130 δισεκατομμύρια ευρώ είναι οι απώλειες και είναι οι εισφορές, είναι συντάξεις, ασφαλιστικές παροχές, είναι ο κλάδος υγείας των εργαζομένων, των ασφαλισμένων. Και αυτά πήγαν στις τσέπες του μεγάλου κεφαλαίου.
Οι κυβερνήσεις και τα κόμματα του κεφαλαίου εγγυήσεις και δεσμεύσεις αναλαμβάνουν μόνο απέναντι στα θέλω των επιχειρηματικών ομίλων. Αναφέρομαι για μια ακόμη φορά στην τροπολογία που καταθέσαμε για την επαναφορά της δέκατης τρίτης και δέκατης τέταρτης σύνταξης και μισθού αντίστοιχα στο Δημόσιο. Η αποδοχή της είναι όντως ενίσχυση του δημόσιου συστήματος και όχι η διατήρηση της κατάργησης, που εσείς εδώ σταθερά κάνετε. Η εργατική τάξη με τον αγώνα της θα πετάξει στα σκουπίδια τα αντεργατικά σας νομοσχέδια και όλους εσάς που στηρίζετε την όλο και πιο βαθιά εκμετάλλευση για τα κέρδη των καπιταλιστών, αυτό το σάπιο και βάρβαρο σύστημα.
ΠΡΟΕΔΡΕΥΩΝ (Πάρις Κουκουλόπουλος): Ο εισηγητής του ΠΑΣΟΚ, ο κ. Παύλος Χρηστίδης, έχει τον λόγο.
ΠΑΥΛΟΣ ΧΡΗΣΤΙΔΗΣ: Ευχαριστώ πολύ, κύριε Πρόεδρε.
Ολοκληρώνουμε μια συζήτηση η οποία θα μπορούσε να έχει αποφευχθεί, εάν πολύ απλά πριν από τρία περίπου χρόνια, η Κυβέρνηση της Νέας Δημοκρατίας είχε ακολουθήσει όλα όσα είχαμε προτείνει σε εκείνη την κουβέντα για τα επαγγελματικά ταμεία, όλες εκείνες τις παρατηρήσεις τις οποίες είχε κάνει το ΠΑΣΟΚ στην προηγούμενη συζήτηση για τον ν. 5078/2023 και που σήμερα, με τρία χρόνια καθυστέρηση, δυστυχώς για τους Έλληνες ασφαλισμένους, φαίνεται ότι έχει μια Κυβέρνηση που είναι αλλεργική και στην καλοπροαίρετη και σοβαρή κριτική.
Και το λέμε αυτό, διότι είναι πολλές οι φορές στις οποίες έχουμε αναφερθεί σε πράγματα τα οποία θα έπρεπε και θα μπορούσαν να έχουν γίνει πολύ διαφορετικά. Το ίδιο το οποίο συζητήσαμε για τα βαρέα και ανθυγιεινά, το ίδιο το οποίο λέγαμε για το ΤΑΥΦΕ, το ίδιο το οποίο λέγαμε για τη δέκατη τρίτη σύνταξη ή το ίδιο το οποίο λέγαμε για τις συντάξεις χηρείας.
Έχετε μια αλλεργία στο να ακούτε τα κόμματα της Αντιπολίτευσης, όταν και στις Επιτροπές, αλλά και στην Ολομέλεια καταθέτουν συγκεκριμένα ζητήματα. Δεν σας τα είχαμε πει για τη φορητότητα; Σας τα είχαμε πει. Δεν σας τα είχαμε πει για τα φορολογικά κίνητρα; Σας τα είχαμε πει. Δεν το παραδέχεστε ούτε και σήμερα ότι σας τα είχαμε επισημάνει, παρά το γεγονός ότι η μία μετά την άλλη όλες αυτές οι παρατηρήσεις είναι παρατηρήσεις οι οποίες βρίσκονται στα πρακτικά των ομιλιών τότε του κ. Γεωργιάδη, ο οποίος φώναζε στα κόμματα της Αντιπολίτευσης, λέγοντας ότι αντιμετωπίζει όλα τα ζητήματα, όπως φώναζε ο κ. Γεωργιάδης ότι θα αντιμετωπίσει η πλατφόρμα «e-Katanalotis» την ακρίβεια και βλέπουμε πού είναι σήμερα η ακρίβεια, η οποία θερίζει στα σούπερ μάρκετ και τις λαϊκές αγορές.
Τα λέω όλα αυτά, διότι και σε αυτή εδώ τη συζήτηση πρέπει να πούμε πώς βλέπει ο καθένας από εμάς τα ζητήματα. Ένα προοδευτικό κίνημα, όπως είναι η δική μας παράταξη, αντιμετωπίζει διαχρονικά τα Ταμεία Επαγγελματικής Ασφάλισης όχι ως υποκατάστατο της δημόσιας κοινωνικής ασφάλισης, αλλά ως έναν συμπληρωματικό θεσμό, που ενισχύει το εισόδημα των εργαζομένων κατά την περίοδο της συνταξιοδότησης.
Αυτό είναι και κάτι το οποίο αποτελεί βασικό κομμάτι της δικής μας πολιτικής κουλτούρας. Είναι κάτι το οποίο ταιριάζει με το πολιτικό μας πλαίσιο. Ο ισχυρός πρώτος πυλώνας ασφάλισης, η κύρια σύνταξη, η οποία πρέπει να παραμένει δημόσια, καθολική και εγγυημένη από το κράτος και προφανώς, η ενίσχυση του δεύτερου πυλώνα με ταμεία που λειτουργούν χωρίς κερδοσκοπικό χαρακτήρα, υπό την αυστηρή εποπτεία και με διαφάνεια στη διαχείριση των εισφορών, με συμμετοχή των εργαζομένων και των εργοδοτών, ώστε να δημιουργείται ένα πρόσθετο συνταξιοδοτικό κεφάλαιο και να ενισχύεται η εργασιακή σχέση και φυσικά, με φορολογικά κίνητρα τα οποία παραμένουν σταθερά για πολλά χρόνια.
Η δική μας πρόταση αφορά τουλάχιστον είκοσι χρόνια. Αυτή τη στιγμή που μιλάμε, νομίζω ότι έχουμε αλλάξει ήδη δύο ή τρεις φορές το φορολογικό πλαίσιο και φυσικά, με προστασία των ασφαλισμένων με αυστηρούς κανόνες εταιρικής διακυβέρνησης, επαγγελματική διαχείριση επενδύσεων και αποτελεσματική κρατική εποπτεία και προφανώς, με μια σειρά ζητημάτων τα οποία αντιλαμβανόμαστε ότι αποτελούν τις ανάγκες της εποχής.
Ποια είναι, όμως, κυρία Υπουργέ, κυρίες και κύριοι συνάδελφοι, τα μεγαλύτερα ζητήματα της εποχής; Είναι τα ζητήματα τα οποία τόσες φορές έχουμε κουβεντιάσει σε νομοσχέδια του Υπουργείου Εργασίας. Ο εργαζόμενος που δεν μπορεί να αποταμιεύσει είναι το βασικό ζήτημα, οι άνθρωποι της νεότερης γενιάς οι οποίοι έχουν μείνει με πολλές δεξιότητες και με πολύ μεγάλη διάθεση να δουλέψουν σε μια αγορά εργασίας, αλλά βλέπουν την αγορά εργασίας αυτή ως μια ζούγκλα μέσα από την οποία δεν μπορούν να βρουν ποιότητα και ευημερία στη ζωή τους. Γιατί; Διότι δεν υπάρχουν συλλογικές συμβάσεις, διότι δεν υπάρχουν πραγματικές συλλογικές συμβάσεις και διαπραγματεύσεις οι οποίες να φέρνουν αποτελέσματα. Διότι, στο τέλος της ημέρας -για να το πούμε με πολύ καθαρούς όρους- οι περισσότεροι άνθρωποι στις νεότερες γενιές -στη δική μας γενιά και κάτω- δεν μπορούν καν να φανταστούν ότι θα έρθει η ώρα που θα αιτηθούν σύνταξη για να ζήσουν με αξιοπρέπεια τη ζωή τους. Φαντάζονται ότι θα δουλεύουν μέχρι τα βαθιά τους γεράματα και ότι η έννοια της σύνταξης είναι κάτι πολύ μακρινό από αυτό το οποίο μας απασχολεί σήμερα.
Αυτό, λοιπόν, είναι το οποίο πρέπει να δούμε. Να δούμε ότι τα στοιχεία, τα οποία σας παρουσίασα προηγουμένως για την υλική στέρηση, είναι πραγματικά στοιχεία και σχετίζονται με τη δική σας περίοδο. Εγώ βλέπω εδώ, σε αυτό το γράφημα της Eurostat που πρέπει να το κρατήσετε και να το δείτε, πως αυξάνονται από το 2019 μέχρι το 2025 και πάλι οι ηλικίες και οι κοινωνικές στερήσεις.
Και φυσικά αυτό το ζήτημα, που απασχολεί κάθε άνθρωπο ο οποίος σήμερα θέλει να κάνει οικογένεια και κάθε άνθρωπο ο οποίος σήμερα δουλεύει, ότι η συντριπτική πλειοψηφία των εισοδημάτων του εξαϋλώνονται από τις διαρκώς αυξανόμενες καθημερινές δαπάνες. Έχουμε τα ακριβότερα ενοίκια, πανευρωπαϊκά. Έχουμε πολύ μεγάλο κόστος ζωής στην ακρίβεια, πολύ μεγάλο πληθωρισμό τροφίμων και έχουμε υπουργούς που βγαίνουν και κουνάνε το δάχτυλο στα τηλεοπτικά πάνελ, όπως έκανε ένας συνάδελφός σας, τις προάλλες, απευθυνόμενος στους πολίτες και έλεγε «αλλάξτε το μοσχάρι και φάτε χοιρινό» σαν άλλη Μαρία Αντουανέτα- ο καινούργιος Υφυπουργός Οικονομικών. 
Αυτές είναι οι αντιλήψεις οι οποίες οδηγούν στην αναξιοπιστία του πολιτικού συστήματος. Είναι αυτές οι αντιλήψεις οι οποίες, όπως σας είπα προηγουμένως, έχουν τα σκληρά γεγονότα. Δεκαοκτώ χιλιάδες ο εθνικός μέσος όρος των μισθών, 22.000 παραπάνω στην υπόλοιπη Ευρώπη. Αυτό είναι κάτι το οποίο καθιστά τη συμμετοχή στα επαγγελματικά ταμεία ως όλο και πιο δύσκολη και όλο και πιο μακρινό ως σενάριο. 
Αυτό στο οποίο αναφέρθηκαν και άλλοι συνάδελφοι, αλλά και άνθρωποι από τους φορείς που μίλησαν στις Επιτροπές, είναι μια πραγματικότητα. Οι μικρομεσαίες επιχειρήσεις, οι αυταπασχολούμενοι, οι ελεύθεροι επαγγελματίες δεν βρίσκουν, με τις κινήσεις τις οποίες έχει κάνει η δική σας Κυβέρνηση, κίνητρα συμμετοχής και γιατί δεν έχουν χρήματα για να συμμετέχουν και γιατί τα κίνητρα τα οποία δίνετε είναι πολύ περιορισμένα. Γι’ αυτό και στην Ελλάδα έχουμε μόλις 1% συμμετοχή, ενώ στην υπόλοιπη Ευρώπη έχουμε περίπου 50%. 
Αυτό είναι που θα έπρεπε να αντιμετωπίζει στην ουσία το νομοσχέδιό σας, το οποίο είναι ένα πολύ μικρό βήμα διορθωτικό πάνω σε μία βάση την οποίαν έχουμε επισημάνει πάρα πολλές φορές, τα προηγούμενα χρόνια, όποτε συζητήθηκε αυτό. Ένα μικρό βήμα είναι αυτό πάνω στην κριτική την οποία είχαμε κάνει και το 2023. 
Σας ευχαριστώ πάρα πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χρηστίδη.
Ολοκληρώνουμε τον κύκλο των δευτερολογιών με την εισηγήτρια της Νέας Δημοκρατίας, την κ. Οικονόμου Θωμαΐδα. 
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Ευχαριστώ, κύριε Πρόεδρε.
Κυρία Υπουργέ, κύριε Υφυπουργέ, κυρίες και κύριοι συνάδελφοι, ακούγοντας τους συναδέλφους της αντιπολίτευσης μου δημιουργήθηκαν πολλές απορίες. Πρώτα από όλα, με το κόμμα της Αξιωματικής Αντιπολίτευσης που για μια ακόμα φορά δεν πήρε μια καθαρή θέση για την επαγγελματική ασφάλιση, αλλά και με τα υπόλοιπα κόμματα της αντιπολίτευσης. 
Θεωρώ δεδομένο ότι η ενίσχυση της κοινωνικής ασφάλισης είναι κοινός στόχος όλων μας, ανεξάρτητα από κόμματα και ιδεολογίες. Πιστεύω ότι όλα τα κόμματα θέλουν την αύξηση των συντάξεων και τη διεύρυνση των κοινωνικών παροχών και θεωρώ ότι το νομοσχέδιο κινείται προς αυτή την κατεύθυνση.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι αυτό από το οποίο πέφτει ο κ. Μητσοτάκης.
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Κινείται προς αυτήν την κατεύθυνση,  επιδιώκοντας τη μεγαλύτερη δυνατή κοινωνική συναίνεση, αλλά και τη μεγαλύτερη δυνατή πολιτική συναίνεση. 
Αξίζει, επομένως, σε αυτό το σημείο να επαναλάβω ποια ακριβώς είναι η πολιτική πρόταση της Νέας Δημοκρατίας για να μην υπάρξουν παρανοήσεις. Άλλωστε, αναφέρθηκε εκτενώς και η Υπουργός, το πρωί, στην ομιλία της.
Η παράταξή μας στηρίζει τη δημόσια κοινωνική ασφάλιση, τον λεγόμενο πρώτο πυλώνα, με κρατικά ασφαλιστικά ταμεία όπως ο ΕΦΚΑ και το ΤΕΚΑ. Δεν τη στηρίζει μόνο με λόγια, αλλά και με πράξεις, με μείωση της εισφοροδιαφυγής, με αύξηση των εσόδων του ΕΦΚΑ, με μέτρα όπως η Ψηφιακή Κάρτα Εργασίας, με τη μείωση της ανεργίας πάνω από δέκα ποσοστιαίες μονάδες, με την ελάφρυνση των επιβαλλομένων εισφορών σε μισθούς και πρόσθετες αμοιβές, δηλαδή υπερωρίες, νυχτερινά και εξαιρέσιμες μέρες, μέτρο που οδήγησε σε αύξηση της εισπραξιμότητάς τους και βέβαια με την παράλληλη διαρκή αύξηση των μισθών -κατώτατου και μέσου- σε δημόσιο και ιδιωτικό τομέα. 
Η Νέα Δημοκρατία δεν στηρίζει τη μεταφορά της ασφαλιστικής ευθύνης και αρμοδιότητας από τον ΕΦΚΑ στα ΤΕΑ. Εμείς θεωρούμε τα ΤΕΑ έναν ανεξάρτητο μηχανισμό πρόσθετης ασφάλισης, όπου η λειτουργία του ΕΦΚΑ παραμένει εγγυημένη προκειμένου να συνεχίσει να δίνει συντάξεις και εφάπαξ, ανεξάρτητα από τις όποιες προσωπικές ασφαλιστικές επιλογές μπορεί να κάνει ελεύθερα ο κάθε εργαζόμενος. 
Με δύο λόγια, η Κυβέρνηση στηρίζει την προαιρετική επαγγελματική ασφάλιση για όσους κλάδους και εργαζομένους την επιθυμούν και όχι την υποχρεωτική καταβολή επιπλέον ασφαλιστικών εισφορών, όπως προτείνουν άλλοι. 
Το παρόν νομοσχέδιο αφορά, λοιπόν, στην προαιρετική επαγγελματική ασφάλιση, αυτή δηλαδή που βασίζεται στην ελεύθερη και οικειοθελή συμμετοχή των κοινωνικών εταίρων -εργαζομένων, εργοδοτών, αλλά και ελεύθερων επαγγελματιών. Πρόκειται για ένα πρόσθετο, παράλληλο και ανεξάρτητο από τον πρώτο πυλώνα μηχανισμό που προϋποθέτει κοινωνική συμφωνία για να δημιουργηθεί και τον οποίο λειτουργούν οι ίδιοι οι κοινωνικοί εταίροι, πάντοτε υπό την εποπτεία της Τράπεζας της Ελλάδος και με όλες τις θεσμικές εγγυήσεις για την επενδυτική δραστηριότητα των Ταμείων Επαγγελματικής Ασφάλισης. 
Προκειμένου το αρμόδιο Υπουργείο να ενισχύσει αυτό το θεσμικό πλαίσιο, έρχεται σήμερα να νομοθετήσει με παρεμβάσεις, πρώτον, ενίσχυσης της πρόσβασης στα ΤΕΑ των μικρών επιχειρήσεων, των μισθωτών και των ελεύθερων επαγγελματιών και, δεύτερον, βελτίωσης των φορολογικών κινήτρων για όσους εργαζομένους θέλουν να ασφαλιστούν σε ΤΕΑ. 
Σε σχέση με τον πρώτο άξονα, η μεγάλη αλλαγή είναι η εισαγωγή των ανοικτών Ταμείων Επαγγελματικής Ασφάλισης, ώστε να διευκολυνθεί η πρόσβαση μικρότερων επιχειρήσεων και ελευθέρων επαγγελματιών στην επαγγελματική ασφάλιση. Η ανάγκη αυτή συνδέεται με τη δομή της ελληνικής οικονομίας, όπου μεγάλο μέρος των επιχειρήσεων είναι μικρομεσαίες ή πολύ μικρές επιχειρήσεις για τις οποίες η δημιουργία αυτοτελούς Ταμείου Επαγγελματικής Ασφάλισης αποτελεί ένα δύσκολο και απαιτητικό βήμα. 
Πλέον τα ανοικτά ΤΕΑ θα λειτουργούν ως «ταμεία-ομπρέλα», ελαχιστοποιώντας το διαχειριστικό κόστος σε χρόνο και χρήμα, το οποίο συνεπάγεται η ίδρυση και η λειτουργία ενός αυτοτελούς ΤΕΑ για τους συμμετέχοντες εργοδότες και ασφαλισμένους. 
Σε σχέση με τα φορολογικά κίνητρα για τους δικαιούχους, αυτά βελτιώνονται με την αποσύνδεση της φορολόγησης των παροχών από τα έτη ασφάλισης και τη σύνδεσή τους με την ηλικία συνταξιοδότησης του ασφαλισμένου. 
Επίσης, καταργείται το φορολογικό πέναλτι όσων εργαζομένων αποφασίζουν να εισέλθουν στην επαγγελματική ασφάλιση σε μεγαλύτερη ηλικία. Αυτό έχει ιδιαίτερη σημασία γιατί δίνει τη δυνατότητα και σε ανθρώπους οι οποίοι βρίσκονται σε πιο ώριμη εργασιακή φάση να ενταχθούν στην επαγγελματική ασφάλιση χωρίς να τιμωρούνται επειδή δεν είχαν εισαχθεί νωρίτερα.
Τέλος, η σημαντικότερη παρέμβαση γίνεται στη φορολόγηση των παροχών που θα δίνουν τα ΤΕΑ, η οποία δεν θα ξεπερνά το 10% αντί του 20% που ισχύει σήμερα και θα φτάνει έως το 2,5% για συνταξιοδότηση από τα 67 και μετά.
Κυρίες και κύριοι συνάδελφοι, στόχος της Κυβέρνησης είναι ένας: Η στήριξη της συνταξιοδοτικής αποταμίευσης. Προωθώντας τη συνταξιοδοτική αποταμίευση, θα πάμε σε μεγαλύτερες συντάξεις, προσφέροντας κίνητρα σε εργαζομένους, εργοδότες, αλλά πλέον και σε ελεύθερους επαγγελματίες οι οποίοι σήμερα, στην συντριπτική πλειονότητά τους, βρίσκονται εκτός πρόσθετης επικουρικής ασφάλισης.

Για όλους τους παραπάνω λόγους η Νέα Δημοκρατία στηρίζει το νομοσχέδιο για τη βελτίωση του θεσμικού πλαισίου της επαγγελματικής ασφάλισης και την αύξηση των παροχών στα μέλη των ΤΕΑ και στις οικογένειές τους. 
Το ίδιο περιμένουμε να κάνουν -χωρίς επιφυλάξεις και περιστροφές- και εκείνα τα κόμματα, τα οποία ψήφισαν, στο παρελθόν, αντίστοιχους νόμους για την ενίσχυση της επαγγελματικής ασφάλισης, όπως το ΠΑΣΟΚ και ο ΣΥΡΙΖΑ. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Οικονόμου.
 Καλείται στο Βήμα η Υπουργός Εργασίας και Κοινωνικής Ασφάλισης κ. Νίκη Κεραμέως για να κλείσει τη συζήτησή μας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Με ποια διαδικασία θα μιλήσει η κυρία Υπουργός, που έχει μιλήσει ήδη; 
ΠΡΟΕΔΡΕΥΩΝ (Πάρις Κουκουλόπουλος): Έχουν τελειώσει οι ειδικοί αγορητές, οι Κοινοβουλευτικοί Εκπρόσωποι, όλοι, κυρία Πρόεδρε.
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Με δευτερολογία.
ΠΡΟΕΔΡΕΥΩΝ (Πάρις Κουκουλόπουλος): Με δευτερολογία. Έχει ζητήσει τον λόγο εδώ και πολλή ώρα. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν υπάρχει δευτερολογία, την καταργήσατε με τον νέο Κανονισμό.
ΠΡΟΕΔΡΕΥΩΝ (Πάρις Κουκουλόπουλος): Όχι, κάνετε λάθος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν κάνω λάθος.
ΠΡΟΕΔΡΕΥΩΝ (Πάρις Κουκουλόπουλος): Παρακαλώ, κυρία Υπουργέ, έχετε τον λόγο. 
ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης): Ευχαριστώ πολύ, κύριε Πρόεδρε. 
Δύο επισημάνσεις στο τέλος αυτής της μακράς συζήτησης για το νομοσχέδιο της Κυβέρνησης, για την ενίσχυση της επαγγελματικής ασφάλειας: Επισήμανση πρώτη, για τον λεγόμενο «νόμο Κατρούγκαλου». Ακούμε διαρκώς για τον νόμο Κατρούγκαλου. Πρώτα απ' όλα, δεν είναι νόμος Κατρούγκαλου, είναι νόμος Τσίπρα. Να το πούμε, να το ακούσουμε, να εμπεδωθεί: Είναι νόμος Τσίπρα, Κυβέρνησης Τσίπρα. 
Δεύτερον, ακούστηκε σε αυτήν την Αίθουσα -κι έχει ακουστεί πολλάκις- ότι δεν τον έχουμε καταργήσει. Απαντώ: Μα, όλα τα δομικά του στοιχεία έχουν καταργηθεί. Παράδειγμα: Η χαμηλή ανταποδοτικότητα με τα χαμηλά ποσοστά αναπλήρωσης που προέβλεπε, έχει καταργηθεί. Η προσωπική διαφορά που προέβλεπε, έχει καταργηθεί. Οι υπέρογκες ασφαλιστικές εισφορές -ειδικά για ελεύθερους επαγγελματίες- έχουν καταργηθεί. Οι περικοπές σε συντάξεις χηρείας έχουν καταργηθεί. Η παρακράτηση 60% που προβλεπόταν για τους εργαζόμενους συνταξιούχους, έχει καταργηθεί. Η απαγόρευση εργασίας για τους συνταξιούχους αναπηρίας, έχει καταργηθεί. Το θυμόσαστε αυτό; Απαγορευόταν σε συνταξιούχο αναπηρίας να εργάζεται. 
Όλα αυτά τα στοιχεία, λοιπόν, έχουν καταργηθεί και το κυριότερο προφανώς είναι πως το ασφαλιστικό σύστημα είναι πολύ σημαντικά ενισχυμένο, σήμερα εν έτει 2026 σε σχέση με το 2019 με τη σειρά των τρόπων, που έχω αναφέρει: Με τη μεγάλη αύξηση απασχόλησης, με την αύξηση στις δηλωθείσες υπερωρίες, χάρη στην εφαρμογή και την επέκταση της ψηφιακής κάρτας εργασίας. Αυτό, προφανώς, οδηγεί και σε υψηλότερα εισοδήματα για τους συνταξιούχους. 
Επισήμανση δεύτερη. Έχει γίνει μια εξαντλητική συζήτηση στις τελευταίες πέντε συνεδριάσεις της Βουλής -σήμερα Ολομέλεια και τέσσερις συνεδριάσεις της αρμόδιας Επιτροπής- και έχουμε συζητήσει εξαντλητικά, θα έλεγα για την ύπαρξη των τριών πυλώνων ασφάλισης, του πρώτου πυλώνα του υποχρεωτικού του ΕΦΚΑ και του ΤΕΚΑ, του δεύτερου πυλώνα που αφορά στο συγκεκριμένο νομοσχέδιο, της επαγγελματικής ασφάλισης, του τρίτου πυλώνα, που αφορά την ιδιωτική ασφάλιση.
 Έχει γίνει εξαντλητική συζήτηση για την προτεραιοποίηση της Κυβέρνησης για την ενίσχυση του πρώτου πυλώνα, αλλά επιτρέψτε μου στο κλείσιμο, στα τελευταία αυτά λεπτά, να σας μιλήσω για κάτι άλλο. Αν βγούμε έξω, τώρα, από τη Βουλή, στην Πλατεία Συντάγματος και ρωτήσουμε εκατό πολίτες «Τι συνταξιοδοτική παροχή μπορείς να πάρεις, όταν βγεις στη σύνταξη;», προβλέπω ότι ενενήντα εννέα στους εκατό, θα απαντήσουν «Σύνταξη ΕΦΚΑ». Ενενήντα εννέα στους εκατό δεν έχουν την πληροφορία ότι υπάρχει και κάτι άλλο εκεί έξω, ότι υπάρχει και η δυνατότητα για μια πρόσθετη συμπληρωματική συνταξιοδοτική παροχή. 
Θεωρώ, λοιπόν, ότι έχουμε ένα χρέος να μιλήσουμε στην κοινωνία για τη δυνατότητα αυτή και για την ανάγκη της αλλαγής νοοτροπίας, να μάθουν οι Έλληνες πολίτες και οι ελληνικές επιχειρήσεις ότι υπάρχει και η δυνατότητα για μια δεύτερη συμπληρωματική σύνταξη, μέσω επαγγελματικής σχέσης. Με αποταμίευση; Με πληρωμή εισφορών από τις ίδιες τις επιχειρήσεις; 
Ακούστηκε εδώ: «Μα, τι μας λέτε; Εδώ δεν μπορεί να αποταμιεύσει κανείς». Πρώτα απ’ όλα, το αν θα αποταμιεύσει κανείς είναι προφανώς απόφαση του καθενός. Πόσο θα αποταμιεύσει; Θα αποταμιεύσει 2 ευρώ το μήνα, 5 ευρώ το μήνα, 10 ευρώ το μήνα, 20 ευρώ το μήνα; Αυτή είναι απόφαση του καθενός. Αλλά γιατί μιλάμε μόνο για τους εργαζομένους; Γιατί όλη η συζήτηση περιστρέφεται γύρω από τους εργαζομένους και όχι και γύρω από τους εργοδότες; Διότι μια ιδιαιτερότητα επαγγελματικής ασφάλισης είναι ότι υπάρχουν πάρα πολλά ταμεία επαγγελματικής ασφάλισης, στα οποία οι εισφορές είναι αποκλειστικά από τους εργοδότες. Αυτό δεν το θέλουμε; Δεν το θέλουμε; 
Το λέω σε όλους εσάς που λέτε ότι δεν έχει κάποιος να αποταμιεύσει και απαντώ. Το αν έχει ή δεν έχει, προφανώς θα το κρίνει ο ίδιος, αλλά ας αφήσουμε αυτό στην άκρη. Ποιος αντιτίθεται στο να προσφέρει ο εργοδότης κάθε μήνα κάτι προς όφελος του εργαζομένου; Πάρα πολλά ΤΕΑ είναι καθαρά μέσω αποταμιεύσεων από τους ίδιους τους εργοδότες. Άρα μπορεί και μόνο ο εργοδότης να αποταμιεύει για τον εργαζόμενο. Θεωρώ λοιπόν, ότι υπάρχει ανάγκη για μια αλλαγή νοοτροπίας, μια αλλαγή νοοτροπίας για να υπογραμμίσουμε τη δυνατότητα που υπάρχει για την επαγγελματική ασφάλιση, είτε αυτή προέρχεται από αποταμιεύσεις των εργαζομένων είτε αυτή προέρχεται από εισφορές που καταβάλλουν οι ίδιοι οι εργοδότες και όλα αυτά με αφορολόγητες εισφορές, με εξαιρετικά χαμηλούς φορολογικούς συντελεστές για τις παροχές… 
(Θόρυβος στην Αίθουσα)
Μου επιτρέπετε, κύριε Πρόεδρε; Συγγνώμη, επαναλαμβάνω: Με αφορολόγητες εισφορές, με εξαιρετικά χαμηλούς φορολογικούς συντελεστές για τις παροχές, με προστασία των δικαιωμάτων ακόμα και να αλλάξεις εργασία. 
Άρα εδώ, λοιπόν, μιλάμε σήμερα για την ανάγκη μιας αλλαγής νοοτροπίας. Τον Ιούνιο συναντήθηκα με την επικεφαλής του ευρωπαϊκού οργανισμού που εποπτεύει τα Ταμεία Επαγγελματικής Ασφάλισης όλης της Ευρώπης. Η ίδια κατάγεται από χώρα στη βόρεια Ευρώπη. Είχε έρθει εν όψει του νομοσχεδίου. Είχε ακούσει ότι η Ελλάδα ετοιμάζει αυτό το νομοσχέδιο και ήρθε να επικροτήσει, προφανώς, αυτή την κατεύθυνση. Μου διηγήθηκε για όταν η ίδια ήταν στο δημοτικό. Όλοι οι συμπολίτες της, συγκεκριμένα στην τρίτη δημοτικού, μάθαιναν ότι όταν μεγαλώσεις και βγεις τη σύνταξη, παίρνεις τη βασική σου σύνταξη και παίρνεις και κάτι επιπλέον. Από τις αποταμιεύσεις σου; Από τις εισφορές του εργοδότη; Είναι στη νοοτροπία τους. Ό,τι μισθό και να παίρνεις, σε αυτή τη χώρα η επαγγελματική ασφάλιση είναι στο 150% του ΑΕΠ. Στην Ελλάδα είναι στο λιγότερο από 1%. 
Ξαναλέω, άπαντες αποταμιεύουν. Και οι πλούσιοι και οι φτωχοί και οι επιχειρήσεις εν γένει. Γι’ αυτό μιλάω λοιπόν, για μια αλλαγή νοοτροπίας και για μια δυνατότητα αυτού του κάτι επιπλέον που θεωρούμε χρέος μας εμείς ως Κυβέρνηση να το επικοινωνήσουμε στους Έλληνες πολίτες και στις ελληνικές επιχειρήσεις. Είναι δική τους απόφαση αν θα αξιοποιήσουν αυτή τη δυνατότητα, πότε θα αξιοποιήσουν αυτή τη δυνατότητα, πώς θα αξιοποιήσουν αυτή τη δυνατότητα. Εμείς όμως, ως Κυβέρνηση, έχουμε την υποχρέωση να προσφέρουμε αυτή τη δυνατότητα με τις καλύτερες δυνατές προϋποθέσεις. 
Τι εννοώ; Με φορολογικές ελαφρύνσεις, με απλοποιήσεις, με προσβασιμότητα για όλους, με φορητότητα. Και αυτό ακριβώς κάνουμε με το παρόν νομοσχέδιο ως Υπουργείο Εργασίας και Κοινωνικής Ασφάλισης. Αναδεικνύουμε αυτή τη δυνατότητα και δημιουργούμε σήμερα τις προοπτικές για να έχουν οι Έλληνες και οι Ελληνίδες πολίτες πολύ καλύτερα χρόνια στο μέλλον. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Υπουργό.
Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας και Κοινωνικής Ασφάλισης: «Ενίσχυση της επαγγελματικής ασφάλισης: περισσότερες δυνατότητες για εργαζόμενους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.
Επισημαίνουμε ότι η ψηφοφορία περιλαμβάνει την αρχή του νομοσχεδίου, εκατόν δύο άρθρα, μία τροπολογία, το ακροτελεύτιο άρθρο και το σύνολο. 
(ΨΗΦΟΦΟΡΙΑ)
ΠΡΟΕΔΡΕΥΩΝ (Πάρις Κουκουλόπουλος): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Πάρις Κουκουλόπουλος): Μετά την ολοκλήρωση της ψηφοφορίας, το σχέδιο νόμου του Υπουργείου Εργασίας και Κοινωνικής Ασφάλισης: «Ενίσχυση της επαγγελματικής ασφάλισης: περισσότερες δυνατότητες για εργαζόμενους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)
ΠΡΟΕΔΡΕΥΩΝ (Πάρις Κουκουλόπουλος): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι!
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Το Σώμα παρέσχε τη ζητηθείσα εξουσιοδότηση κατά πλειοψηφία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Από ποιον; Δεν υπάρχει πλειοψηφία. Η πλειοψηφία λέει «όχι».
ΠΡΟΕΔΡΕΥΩΝ (Πάρις Κουκουλόπουλος): Η πλειοψηφία ποια είναι; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η πλειοψηφία είναι οι παρόντες και οι παρούσες.
ΠΡΟΕΔΡΕΥΩΝ (Πάρις Κουκουλόπουλος): Αυτό που λέτε, κυρία Πρόεδρε, θυμίζει εκείνο το απίστευτο που έχει πει ο λεγεωνάριος του Γκοσινί που γυρίζουν πίσω και λέει «Όλα πήγαιναν καλά, αλλά πέσαμε πάνω σε δύο Γαλάτες, τους πολυπληθέστερους!» Ε δεν ισχύει.  
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι!
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 19.00΄ λύεται η συνεδρίαση για αύριο, ημέρα Παρασκευή 28 Αυγούστου 2026 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ


